
FRAȚII GRIMM 


Cenuşăreasa 


A FOST ODATĂ un om putred de bogat şi 
omului ăstuia s-a întâmplat să-i cadă nevasta greu bol- 
navă. Şi când a simţit că i s-apropie sfârşitul, femeia şi-a 
chemat la căpătâi singurul ei copil, o fetiţă, şi i-a spus: 

— Draga mamei, orice ţi s-ar întâmpla, cată să fii 
întotdeauna bună şi cu sufletul neîntinat. 

Acestea zicând, femeia îşi mai privi o dată copila 
şi închise ochii pentru vecie. Fetiţa se ducea în fiecare 
zi la cimitir şi plângea amar la mormântul maică-si. 
Când veni iarna, zăpada se aşternu ca o maramă albă 
peste mormânt, iar în primăvară, când razele soarelui 
o topiră, omul îşi luă o altă nevastă. 

Femeia asta de-a doua îşi aduse cele două fete pe 
care le avea. Fetele, nu-i vorbă, erau frumoase, dar pe 
cât de luminos le era chipul, pe atât de întunecat şi plin 
de răutate le era sufletul. Pentru fata cea vitregă înce- 
pură a curge, de-aci înainte, zile pline de amărăciune. 

— Ce, proasta asta se cade să stea cu noi în odaie?! 
o bruftuluiră fetele. Cine vrea să mănânce n-are decât 
să muncească! La bucătărie cu ea, că acolo i-e locul! ... 

Îi luară straiele ei cele frumoase şi-o îmbrăcară c-o 
vechitură de rochie cenuşie şi o încălţară cu nişte 
papuci de lemn. 

— Ian priviţi la domniţa asta mândră, ce gătită e!... 
strigară fetele maşterei, luând-o în râs. 

Şi-o duseră în bucătărie, într-un alai de batjocuri. 

Aci o puseră să robotească din greu, de dimineaţă 
şi până cădea noaptea: să se scoale până-n ziuă, să care 
apă, să aprindă focul, să facă demâncare şi să spele 
rufele. Şi ca şi cum asta n-ar fi fost de ajuns, câte şi 
mai câte nu mai puneau la cale cele două surori haine, 
ca să-şi bată joc de ea şi s-o necăjească întruna. lar 
când nu mai prididea de câtă treabă avea de făcut, ele 
zvârleau lintea şi mazărea în cenuşă, de trebuia apoi 
s-o aleagă bob cu bob. 

Seara, fata cădea frântă de oboseală, că muncea de 
se spetea toată ziulica. Dar cum n-avea un pat unde 
să-şi întindă oasele trudite, se cuibărea în cenuşă, 
lângă vatră, şi până şi somnul îi era numai chin şi 
amar. Şi fiindcă din această pricină era totdeauna plină 
de cenuşă şi murdară, îi ziseră în râs Cenuşăreasa. 

Într-o zi, tatăl fetelor se pregătea să plece la un 
iarmaroc, şi mai înainte de a-şi lua rămas bun, apucă 
să le întrebe pe cele două fete vitrege ce daruri voiau 
să le aducă de acolo. 

— Rochii frumoase răspunse: una. 

— Ba mărgăritare şi nestemate — zise a doua. 


— Da” ţie, Cenuşăreaso, ce-ţi doreşte inima să-ţi 
aduc? întrebă taică-său într-un sfârşit. 

— Cea dintâi rămurică ce s-o anina de pălăria 
dumitale, la întoarcerea acasă, pe aia s-o rupi, dragă 
tată, şi să mi-o aduci. 

La iarmaroc, omul avu grijă că cumpere pentru 
fetele vitrege rochii frumoase, mărgăritare şi neste- 
mate. În drum spre casă, când fu să treacă printr-un 
desiş înverzit, îl atinse o creangă de alun şi-i dădu jos 
pălăria de pe cap. Atunci îşi aminti de rugămintea 
Cenuşăresei, rupse creanga şi-o luă cu sine. După ce 
ajunse acasă, dărui fetelor vitrege ceea ce dorise 
fiecare, iar Cenuşăresci, creanga de alun. Fata îi mul- 
ţumi din suflet şi, către seară, se duse la mormântul 
maică-si, răsădi crenguţa în pământ şi începu să plângă 
atât de amarnic, că lacrimile picurară pe ramură şi-o 
udară. Şi crenguţa crescu mare şi se făcu o mândreţe 
de copac. De trei ori pe zi se ducea Cenuşăreasa la 
mormântul maică-si şi de fiecare dată zărea o păsărică 
albă lăsându-se din zbor pe câte-o creangă a alunului. 
Şi ori de câte ori avea fata vreo dorinţă, păsărică i-o 
împlinea şi-i arunca din pom tot cei poftea inima. 

Şi s-a întâmplat ca o dată împăratul să pună la cale 
o mare petrecere, care trebuia să ţină trei zile încheiate, 
şi a poftit la ospăț pe toate fetele frumoase din împă- 
răţia lui. Pasămite, împăratul gândea că-n chipul ăsta 
fecioru-său o să aibă de unde să-şi aleagă mireasa... 

Când aflară că fuseseră şi ele pofiite la petrecere, 
cele două surori nu-şi mai încăpură în piele de bucurie 
şi, chemând-o pe Cenuşăreasă, îi porunciră: 

— Vin” de ne piaptănă, auzi? Și treci de lustru- 
ieşte-ne şi condurii! Ba încheie-ne şi catarămile, că ne 
ducem la petrecerea de la palatul împăratului! 

Fata făcu precum i se poruncise, dar plânse cu lacrimi 
amare, din pricină c-ar fi dorit şi ea să se ducă la 
petrecere. Şi fiindcă-i plăcea tare mult să dănţuiască, se 
rugă de maică-sa vitregă să se îndure şi s-o lase şi pe ea. 

— Ce-mi aud urechile, Cenuşăreaso?! se prefăcu a 
fi uimită maştera. Eşti toată plină de praf şi murdărie 
şi-ncă mai năzuieşti a te duce la petrecere!... Poftim: 
n-ai nici o rochie mai ca lumea pe tine şi nici încălțări 
în picioare n-ai, şi-ai vrea să dănţuieşti?!... 

Dar cum fata stărui cu lacrimi în ochi în rugămintea 
ei, maştera păru să se-nduplece şi-n cele din urmă zise: 

— La uite ici: am răsturnat o strachină de linte în 
cenuşă, şi de eşti în stare ca-n două ceasuri să-mi 
alegi toată lintea, atunci o să te îngădui să mergi la 
petrecere! 

Cenuşăreasa ieşi în grădină pe uşa din dos şi prinse 
a striga: 

— Blânde porumbiţe, şi voi, turturele, şi voi, păsări 
ale cerului, veniţi cu toatele de-mi ajutaţi s-alegem 
lintea: 

Bobul bun, ici, în ulcică, 
Iar cel rău în guşulic 


N-apucă să sfârşească bine vorbele astea şi numai 
ce sosiră-n zbor două porumbiţe albe şi intrară pe 
fereastră în bucătărie. După aceea se iviră două turtu- 
rele şi apoi, într-un lung alai, veniră toate zburătoarele 
cerului, lopătând uşurel din aripi. Şi se aşezară cu 
toatele în jurul vetrei, făcându-şi loc în cenuşă. Porum- 
biţele clătinară din căpşor şi începură să ciugule ele 
întâi: pic, pic, pic, apoi toate celelalte începură să ciu- 
gule şi ele, pic, pic, pic, până ce aleseră boabele cele 
bune şi umplură strachina vârf cu ele. Nu trecuse nici 
un ceas de când păsărelele se apucaseră de ales lintea 
şi acum mântuiseră treaba şi-şi luară zborul pe 
fereastră afară. Fata îi duse mamei vitrege strachina şi 
se bucura în gândul ei, crezând c-o vor lua şi pe ea la 
petrecere. Dar maştera i-o tăie scurt: 

— Nu, fată, degeaba te ţii scai de mine, nu te pot 
lua cu noi, că n-ai nici straie frumoase şi nici să 
dănţuieşti nu ştii, şi tare mi-e teamă c-ai să fii numai 
de râsul lumii... 

Cenuşăreasa se porni atunci pe plâns, şi dacă văzu 
asta, maică-sa vitregă îi zise: 

— Ei, hai, dacă până-ntr-un ceas eşti în stare să-mi 
alegi din cenuşă două străchini de linte, să ştii că te 
iau şi petine!... 


Dar în gândul ei maştera îşi zicea: „Las” că n-o să 
poată să facă una ca asta, nici în ruptul capului!“ 

După ce vitrega răsturnă două străchini de linte în 
cenuşă, fata se duse în grădină, pe uşa din dos, şi strigă: 

— Blânde porumbiţe, şi voi, turturele, şi voi, păsări 
ale cerului, veniţi cu toatele de-mi ajutaţi s-aleg lintea: 


Bobul bun, ici, în ulcică, 
lar cel râu în guşulică... 


N-apucă să sfârşească bine vorbele astea şi numai ce 
sosiră în zbor două porumbiţe albe şi intrară pe fereastră 
în bucătărie. După aceea se iviră două turturele şi apoi, 
într-un alai, veniră toate zburătoarele cerului, lopătând 
uşurel din aripi. Şi se aşezară cu toatele în jurul vetrei, 
făcându-şi loc în cenuşă. Porumbiţele clătinară din 
căpşor şi începură să ciugule ele întâi: pic, pic, pic, apoi 
toate celelalte începură să ciugule şi ele, pic, pic, pic, 
până ce aleseră boabele cele bune şi umplură străchinele 
vârf cu ele. Nu trecuse jumătatea de ceas şi păsărelele 
isprăviseră de ales toată lintea şi zburară iar pe fereastră 
afară. 

Fata îi duse mamei vitrege străchinile cu linte şi se 
bucura în gândul ei, crezând că de astă dată o vor lua 
şi pe ea la petrecere. Dar maştera se împotrivi şi acum: 

— Degeaba te omori eu firea, că tot n-o să te iau cu 
noi! Nu vezi: n-ai nici straie frumoase şi nici să dăn- 
ţuieşti nu te pricepi... Ce, vrei să ne fie ruşine cu tine?! 

Îi întoarse apoi spatele şi plecă la petrecere cu fetele 
ei cele fudule. 

După ce rămase singură-singurică în toată casa, 
Cenuşăreasa se duse la mormântul mamei sale şi, 
aşezându-se sub alun, grăi: 


— Alunaş, drag alunaş, 
Scutură-te, rogu-te-aş, 

Şi mă-mbracă-n strai de-argint — 
— Numa-n aur şi argint! 


Pasărea cea albă, care se afla în alun, numai ce-i 
zvârli de sus o rochie ţesută toată în aur şi argint şi-o 
pereche de conduri cu alesături de mătase şi argint. 

Cenuşăreasa se îmbrăcă în grabă şi se duse la 
petrecere. Dar maştera şi cu fetele ei n-avură cum s-o 
recunoască, zicându-şi că era pesemne vreo fată de 
împărat de pe alte plaiuri, atât arăta de frumoasă în 
rochia ei ţesută din fire de aur şi argint. La 
Cenuşăreasă nu se gândiră nici o clipă, căci o credeau 
acasă, lângă vatră, alegând lintea din cenuşă. 

De cum o zări pe fată, feciorul împăratului îi ieşi 
înainte, o prinse de braţ şi-o pofti la joc. Şi nici că mai 
vru să dănţuiască cu vreo altă fată. O ţinea mereu de 
mână, şi când s-apropia cineva s-o poftească la danţ, 
îi zicea de la obraz: 

— Nu se poate, că dănțuieşte numai cu mine! 


Dănţuiră împreună şi, pe la ceasul când se îngâna 
noaptea cu zorile, fata vru să se ducă acasă. 

— Merg şi eu cu tine, că vreau să-ţi țin de urât cât 
o dura drumul — îi zise feciorul împăratului. 

Dar, de drept, el dorea să afle cât mai degrabă a cui 
era mândreţea asta de fată... Fata-i scăpă însă printre 
degete ca prâsnelul şi, ajungând acasă, tot într-o fugă, se 
ascunse în porumbar. Feciorul de împărat aşteptă până 
ce veni tatăl fetei şi-i spuse că fata cea străină, cu care 
dănţuise el toată vremea, se pitulase în porumbar. Moş- 
neagului numai ce-i trecu un gând prin minte: „Ei, drăcia 
dracului! Nu cumva o fi Cenuşăreasa?!“... Dar degeaba 
se grăbi să deschidă uşa porumbarului, că nu zări pe 
nimeni înăuntru. Când intrară cu toţii în casă, o găsiră 
pe Cenuşăreasă stând în cenuşă, îmbrăcată în aceleaşi 
straie rufoase dintotdeauna. Și numai lumina slabă a 
unui opaiţ care pâlpâia pe cămin lumina încăperea. 

Pasămite, Cenuşăreasa se furişase cu dibăcie afară 
din porumbar, alergase într-un suflet la alun, se dezbră- 
case în pripă de straiele cele frumoase şi le pusese pe- 
mormânt, iar pasărea cea albă le luase de-acolo, de nu 
se mai putea desluşi nimic. Apoi fata se îmbrăcase iar 
în trenţele ei rufoase şi se aşezase în cenuşă, lângă vatră. 

A doua zi, petrecerea se pomi din nou la palatul 
împărătesc; şi, după ce părinţii şi surorile ei vitrege 
plecară într-acolo, Cenuşăreasa se grăbi să se ducă la 
alun, şi-i zise: 


12 


— Alunaş, drag alunaş, 
Scutură-te, rogu-te-aş, 

Şi mă-mbracă-n strai de-argint — 
— Numa-n aur şi argint! 


Atunci păsărica îi aruncă o rochie şi mai frumoasă 
decât cea din ajun. Şi când veni fata la petrecere, 
îmbrăcată în mândreţea aceea de rochie, se minunară 
toţi de frumuseţea ei nemaivăzută. Pasămite, feciorul 
de împărat stătuse până atunci ca pe ghimpi şi-o tot 
aşteptase să vină... Când o văzu apărând, i se luă parcă 
o greutate de pe inimă şi, ieşindu-i în întâmpinare, o 
pofti de îndată la joc. Și ţinând-o de mână, parcă să 
n-o piardă, dănţui toată vremea numai cu ea. lar de 
venea s-o poftească cineva la joc, el îi zicea: 

— Nu se poate, că dănţuieşte numai cu mine! 

Când se lăsară negurile nopții, fata vru iar să i se 
piardă urma, dar tânărul crai luă seama din vreme şi se 
furişă după ea, ca să vadă unde se duce. Vezi însă că 
fata făcu ce făcu şi-i scăpă de sub ochi, strecurându-se 
în grădina din dosul casei, unde crescuse de ani şi ani 
un păr mare și frumos, încărcat cu pere minunate. 

Fata se caţără printre crăci, sprintenă ca o veveriţă, 
şi feciorul de împărat îi pierdu urma. Aşteptă el din 
nou, până ce veni tatăl fetei, şi-i zise: 

— Fata cea străină şi frumoasă mi-a scăpat iar şi, 
după cât îmi dau cu presupusul, s-a ascuns în rămu- 
rişul părului ăstuia. 

Și moşneagului îi trecu din nou prin gând: „Ei, 
drăcia naibii! Măre, n-o fi cumva Cenuşăreasa?!...* 

Luă o scară, o priponi de copac şi urcă până-n vârf, 
cercetând de-a rândul crucile, dar de găsit nu găsi pe 
nimeni tupilat în frunziş. 

Când părinţii şi surorile vitrege se reîntoarseră 
acasă şi intrară în bucătărie, o găsiră pe Cenuşăreasă 
lângă vatră, stând în cenuşă, ca întotdeauna. Vezi bine 
că şi de data asta o luase înaintea lui taică-său şi, 
furişându-se până la alunul cel fermecat, lăsase acolo 
mândreţea de straie şi se îmbrăcase cu zdrenţele-i 
ponosite şi rufoase. 

A treia zi, Cenuşăreasa aşteptă până ce plecară din 
nou părinţii şi surorile vitrege şi-apoi se duse iar la 
mormântul maică-si şi-i grăi pomului: 


— Alunaş, drag alunaş, 
Scutură-te, rogu-te-aş, 

Şi mă-mbracă-n strai de-argint — 
— Nunta-n aur şi argint! 


De astă dată, păsărică îi aruncă o rochie atât de 
frumoasă şi de strălucitoare, cum nu s-a mai văzut alta 
pe lume, iar condurii erau cu totul şi cu totul numai 
din fir de aur. 

Când se ivi la petrecere îmbrăcată cu rochia aceea, 
oaspeţii nu mai ştiură ce să mai zică, uimiţi de atâta 
frumuseţe nepământeană. 

Feciorul de împărat dănțui iarăşi numai cu dânsa, 
şi de venea vreunul şi căuta s-o poftească la joc, numai 
ce-i zicea aceluia, drept în faţă: 

— Nu se poate, că dănţuieşte numai cu mine! 

Când să se ivească zorile, Cenuşăreasa dădu iar să 
plece pe nesimţite, dar feciorul de împărat se luă 
numaidecât după dânsa. Şi se întâmplă ca zgâtia de 
fată să se strecoare cu atâta dibăcie, că tânărul crai îi 
pierdu şi de astă dată urma... 

Vezi însă că el pusese la cale un vicleşug, porun- 
cind să se ungă din vreme treptele cu smoală. Şi când 
Cenuşăreasa cobori în goană câteva trepte, condurul 
din piciorul stâng îi rămase agăţat în smoală. Feciorul 
de împărat îl ridică, şi-n palma lui stătea acum un 
condur mic şi drăgălaş, împletit cu totul şi cu totul din 
fir de aur. A doua zi se grăbi să se ducă la tatăl fetelor 
şi, arătându-i condurul, îi zise: 

— Fata pe-al cărei picior se va potrivi condurul 
acesta, numai aceea îmi va fi nevastă juruită, şi de nici 
o alta, în afară de ea, n-am nevoie! 

Când auziră spusele tânărului crai, cele două fete 
ale maşterei se bucurară grozav, fiindcă şi ele aveau 
piciorul micuţ. Cea mai mare se duse cu pantoful în 
iatac şi, de faţă cu mamă-sa, dădu să-l încalţe. Dar pas 
de-l încalţă, dacă poţi! Degetul cel mare nu încăpea de 
fel, că tare mic mai era condurul!... Dacă văzu asta 

maştera, se întunecă la faţă, dar nu pregetă să-i pună-n 
mână un cuţit, zicându-i: 

— Ce mai aştepţi? Taie-ţi degetul de la picior, că o 
să fii curând împărăteasă şi n-o să mai trebuie să umbli 
pe jos! 

Fata îşi reteză degetul, şi cu chiu cu vai încălță 
condurul. Apoi, abia putând să-şi stăpânească durerea, 
se înfăţişă înaintea tânărului crai, şi acesta, urcând-o 
pe cal, lângă el, porni cu ea către casă, socotind-o 
aleasa inimii lui. Dar vezi că drumul de înapoiere 
ducea pe dinaintea mormântului, şi când fură să treacă 
pe acolo, numai ce auziră pe cele două porumbiţe 
strigând dintre crăcile alunului: 


— Vai, conduru-i tare mic: 
Parcă-n cleşte, — aşa o strânge! 
Şi-năuntru-i numai sânge, 
Că tot curge pic cu pic... 
Nu-i mireasa-adevărată! 
Ea-i pe-aproape şi te-aşteaptă... 


Atunci feciorul de împărat cătă mai cu luare-aminte 
la piciorul fetei şi băgă de seamă că sângele curgea din 
el, fără contenire. Pe loc întoarse calul şi, ducând fata 
acasă, le zise părinţilor că aceasta nu-i mireasa cea 
adevărată. Apoi mai adăugă c-ar dori să încerce şi 
cealaltă fată condurul. 

Fata, de-a doua se duse în iatac, şi când dădu să 
încerce condurul, ce să vezi! Vârful piciorului i se 
potrivea ca turnat, dar călcâiul era prea mare şi rămă- 
sese afară, oricât se strădui ea. Dacă văzu maştera asta, 
se îngălbeni de ciudă, dar nu stătu mult la gânduri şi, 
punându-i un cuţit în mână, o îmboldi: 

— Ce te mai canoneşti degeaba! Nu vezi că aşa nu-i 
chip să-l încalţi?... Taie-ţi din călcâi şi gata! Că o să fii în 
curând împărăteasă şi n-o să mai trebuie să umbli pe jos! 

Fata reteză din călcâi şi, cu chiu cu vai, abia de putu 
să încalţe condurul. Apoi, stăpânindu-şi cu greu 
durerea, se înfăţişă înaintea fiului de împărat. Acesta 
o aburcă pe cal, lângă sine, şi plecă cu ea spre casă. 
Dar când trecură prin dreptul alunului, porumbiţele 
prinseră din nou să dea zvon: 


— Vai, conduru-i tare mic: 
Parcă-n cleşte, — aşa o strânge! 
Şi-năuntru-i numai sânge, 

Că tot curge pic cu pic... 

Nu-i mireasa-adevărată! 

Ea-i pe-aproape şi te-aşteaptă... 

Feciorul de împărat se uită cu mai multă luare- 
aminte la piciorul fetei şi băgă de seamă cum podidea 
sângele din el, de-i umpluse ciorapul alb, până sus. 
Întoarse calul şi, ducând-o pe mireasa cea mincinoasă 
acasă, o lăsă plocon părinţilor ei: 

— Nici asta nu-i cea adevărată! grăi el cu mânie-n 
glas. Au nu mai aveţi vreo altă fată şi nu vă înduraţi 
s-o daţi de la voi? 

— Nu, nu mai avem alta! răspunse tatăl fetelor. Da’, 
cum să spun... de la nevasta dintâi mai am una, o biată 
Cenuşăreasă, da” nici vorbă, nu poate fi ea mireasa!... 

Feciorul de împărat ceru să-i fie adusă înainte, dar 
maştera sări cu gura, de parc-ar fi fost muşcată de 
şarpe: 

— Nu, nu se poate, înălţimea ta, că e prea rufoasă! 
Nu se cuvine să se arate în lume în halul în care e!... 

Dar tânărul crai ţinu morţiş s-o vadă şi stărui într-atât, 
că până la urmă trebuiră s-o cheme, vrând-nevrând. 

Vezi însă că fata avusese grijă să se spele din vreme 
pe mâini şi pe obraz şi când se înfăţişă feciorului de 
împărat, se înclină înainte-i, iar el îi întinse pantoful 
de aur. Fata se aşeză pe un scăunel, scoase din picior 
papucul de lemn ce trăgea câteva ocale şi încălţă 
condurul, care-i veni ca turnat. Şi când se ridică fata 
şi tânărul crai îi privi chipul, o recunoscu pe dată, că 
doar ea era domnia cu care dănţuise şi care-l robise 
cu frumuseţea-i fără pereche. Şi nu-şi putu stăpâni 
strigătul: 

— Asta-i mireasa cea adevărată! 

Maştera şi cele două fiice ale ei încremeniră de 
spaimă, auzindu-l ce zice, şi ciuda le învenina într-atât, 

că se traseră la faţă şi se făcură galbene ca şofranul. 
Dar feciorul de împărat nu le învrednici nici măcar c-o 
căutătură şi, luând-o pe Cenuşăreasă pe cal, lângă sine, 
pomi cu ea către casă. În clipa când trecură prin 
dreptul alunului, cele două porumbiţe albe ca neaua 
prinseră a ciripi, dând zvoană bucuroase: 


— Vezi, conduru-i tare mic, 

Dar de strâns, de fel n-o strânge, 
Şi-năuntru nu e sânge. 

Că n-a curs măcar un pic!... 
Ea-i mireasa-adevărată, 

Mult dorită şi visată.... 


După ce strigară vorbele astea, îşi luară amândouă 
zborul şi, rotindu-se, se aşezară uşurel pe umerii fetei, 
una la dreapta şi alta la stânga. Şi au rămas aşa pe 
umerii Cenuşăresei, tot timpul cât s-a prăznuit nunta 
împărătească. 

FRAŢII GRIMM 


Albă-ca-Zăpada 


CICĂ ÎNTR-O IARNĂ, pe când zăpada cădea 
din înaltul nemărginit al cerului, în fulgi mari şi pufoşi, 
o împărăteasă sta într-un jilţ şi cosea lângă o fereastră 
cu pervazul negru, de abanos. Şi cum cosea ea aşa, 
aruncându-şi din când în când privirile la ninsoarea ce 
se cernea de sus, se întâmplă să se înţepe cu acul în 
deget şi trei picături de sânge căzură în zăpadă. Roşul 
sângelui arăta atât de frumos pe albul zăpezii, că împă- 
răteasa rămase încântată şi gândi în sinea ei: „Ce n-aş 
da să am un copil alb ca zăpada, cu obrajii roşii ca 
sângele şi cu părul negru ca abanosul!“* 

Trecu timpul, dar nu prea multişor, şi împărăteasa 
născu o fetiță albă ca zăpada, cu obrajii roşii ca sân- 
gele şi cu păr negru ca abanosul. Şi-i dădură numele 
Albă-ca-Zăpada... După ce o aduse însă pe lume, 
împărăteasa muri. 

Cum trecu anul, împăratul îşi luă altă soţie. Femeia 
asta era cadră de frumoasă, dar nespus de trufaşă şi 
mândră, şi n-ar fi îngăduit nici în ruptul capului s-o 
întreacă alta în frumuseţe. Avea o oglindă fermecată 
şi ori de câte ori se privea într-însa, nu uita s-o întrebe: 

— Oglinjoară din perete, oglinjoară, 
Cine e cea mai frumoasă din ţară? 


Şi oglinda-i răspundea! 

— Măria ta, eşti cea mai frumoasă din întreaga țară! 

Împărăteasa zâmbea fericită, fiindcă ştia că oglinda 
grăieşte numai adevărul. 

Vezi însă că Albă-ca-Zăpada creștea şi se făcea pe 
zi ce trecea tot mai frumoasă; şi când împlini şapte ani, 
era o minunăţie de fată: frumoasă ca lumina zilei. Și 
frumuseţea împărătesei începu a păli înaintea ei. 

Şi într-o bună zi, când împărăteasa întrebă oglinda: 


— Oglinjoară din perete, oglinjoară, 
Cine e cea mai frumoasă din țară? 


Oglinda-i răspunse: 


— Frumoasă eşti, crăiasă, ca ziua luminoasă, 
Dar Albă-ca-Zăpada e mult, mult mai frumoasă! 


La auzul acestor vorbe, împărăteasa se înspăimântă 
grozav şi, de pizmă şi ciudă, odată se îngălbeni şi 
se-n-verzi, de ziceai că-i moartea. Din clipa aceea, ori 
de câte ori o zărea pe Albă-ca-Zăpada, simţea că-i 
plesneşte fierea de ciudă: şi azi aşa, mâine aşa, până 
ce începu s-o urască de moarte. Pizma şi ciuda creş- 
teau în inima ei ca buruiana cea rea şi se cuibăriseră 
atât de adânc, că împărăteasa nu-şi mai găsea pace nici 

ziua, nici noaptea. În cele din urmă chemă un vânător 
şi-i porunci: 

— Ia fata asta şi du-o în adâncul pădurii, că nu rabd 
s-o mai văd în faţa ochilor! Omoar-o; şi drept mărturie 
că mi-ai împlinit porunca, să-mi aduci plămânii şi 
ficatul netrebnicii! 

Vânătorul nu ieşi din vorbele împărătesei şi se 
afundă cu Albă-ca-Zăpada în pădure; dar când scoase 
jungherul de la brâu şi se pregătea să-i străpungă inima 
nevinovată, sărmana copilă începu să plângă în hohote 
şi să se roage: 

— Vânătorule dragă, cruță-mi viaţa şi-ţi făgăduiesc 
c-o să-mi pierd urma în sălbăticia asta de codru şi n-o 
să mă mai întorc niciodată acasă! 

Şi pentru că Albă-ca-Zăpada era atât de frumoasă, 
vânătorului i se făcu milă de ea şi-i spuse: 

— Dacă-i aşa, fugi de te ascunde, fetiţă dragă, unde 
nu calcă picior de om! lar în sinea lui gândea; „Biata de 
tine, până la urmă tot or să te sfâşie fiarele sălbatice!...“* 

Totuşi, parcă i se luase o piatră de pe inimă că nu 
trebuise să-şi mânjească mâinile cu sânge nevinovat. 
Şi cum tocmai atunci trecea în fugă pe acolo un pui de 
mistreţ, îl înjunghie şi, scoţându-i plămânii şi ficatul, 
le duse împărătesei drept mărturie că i-a împlinit în 
totul dorinţa. 

Împărăteasa îi porunci bucătarului să le gătească de 
îndată, cu sare şi cu tot felul de mirodenii, şi atât de 

neagră era la suflet, că nu se dădu îndărăt să le mănânce, 
încredințată fiind că mănâncă plămânii şi ficatul fetiţei. 

Biata copilă rămăsese singură, singurică în pădurea 
cea nesfârşită şi era atât de înfricoşată, că privea la 
mulţimea frunzelor de pe copaci, ca şi când şi de-acolo 
ar fi putut să se ivească vreo primejdie — şi nu ştia în 
ce chip şi-ar putea găsi scăparea... Într-un sfârşit în- 
cepu să alerge, şi gonea întruna peste bolovani colţu- 
roşi şi printre mărăcini, iar fiarele sălbatice treceau în 
fugă pe dinaintea ei, dar nu-i făceau nici un rău. Alergă 
ea aşa, cât o mai ţinură picioarele, şi-n geana amur- 
gului dădu cu ochii de o căsuţă şi intră înăuntru să se 
odihnească. 

În căsuţă, toate lucrurile erau mititele, dar atât de gin- 
gaşe şi sclipind de curăţenie, că ţi-era mai mare dragul 
să le priveşti. Pe o măsuţă acoperită cu o faţă de masă 
albă erau rânduite şapte talere mici, şi lângă fiecare taler 
se afla câte o linguriţă, o furculiţă, un cuţitaş şi-o cupă 
cât un degetar. lar de-a lungul unui perete se înşirau 
şapte pătucene, aşternute cu cearşafuri albe ca neaua. 

Cum era tare flămândă şi însetată, Albă-ca-Zăpada 
ciuguli câte un pic din fiecare taler, ciupi câte-o fărâ- 
miţă de pâine și sorbi din fiecare cupă câte-o înghiți- 
tură de vin, fiindcă nu voia să ia toată mâncarea numai 
de la unul singur. Și fiindcă se-simţea grozav de obo- 
sită, dădu să se culce într-un pătuţ, dar nici unul nu i 

se potrivea: unul era prea lung, altul prea scurt şi abia 
ultimul pătuţ se nimeri să fie pe măsura ei. Fata se 
culcă în el şi adormi. 

Când se întunecă de-abinelea, sosiră şi stăpânii 
căsuţei. Erau cei şapte pitici care sfredeleau munţii, 
scormonind în măruntaiele lor pentru a scoate la 
lumină tot soiul de metale. Ei aprinseră cele şapte 
lumânărele şi, de îndată ce se făcu lumină în căsuţă, 
îşi dădură seama că cineva străin cotrobăise peste tot, 
fiindcă lucrurile nu se mai aflau la locul lor, aşa cum 
le lăsaseră la plecare. Şi atunci primul pitic zise: 

— Cine a stat pe scăunelul meu? 

Al doilea urmă: 

— Cine a mâncat din talerul meu? 

Al treilea: 

— Cine a muşcat din pâinişoara mea? 

Al patrulea: 

— Cine a luat din legumele mele? 

Al cincilea: 

— Cine a umblat cu furculița mea? 

Al şaselea: 

— Cine a tăiat cu cuţitaşul meu? 

Al şaptelea întrebă şi el: 

— Cine a băut din cupa mea? 

Primul pitic cătă în jur mai cu luare-aminte, şi pe 
dată văzu o mică adâncitură în pătucul lui. 

— Cine s-a culcat în pătuţul meu?! se minună el. 
Ceilalţi alergară într-o goană la pătuceanurile lor şi 
începură să strige, care mai de care: 

— Şi-n pătuţul meu a stat cineva! 

Dar când cel de-al şaptelea se apropie de pătucul 
său, dete cu ochii de Albă-ca-Zăpada, care dormea în 
el adâncită în somn. Îi chemă pe ceilalţi şi cu toţii 
veniră în grabă, scoțând strigăte de uimire. Apoi 
îndreptară spre Albă-ca-Zăpada lumina celor şapte 
lumânărele şi rămaseră s-o privească. 

— Doamne, dumnezeule — apucară ei să strige — 
tare frumoasă mai e copila asta! 

Şi atât de bucuroşi erau, că nu se îndurară s-o 
trezească, ci o lăsară să doarmă mai departe în pătuţ. 
Iar cel de-al şaptelea pitic dormi câte un ceas în patul 
fiecăruia, şi aşa trecu noaptea. 

Când se lumină de ziuă, Albă-ca-Zăpada deschise 
încetinel ochii şi, văzându-i pe cei şapte pitici, se 
sperie rău. Dar ei se arătară prietenoşi şi începură s-o 
întrebe cu blândeţe: 

— Cum te cheamă, fetiţo? 

— Albă-ca-Zăpada! răspunse ea. 

— Şi cum se face că ai ajuns în căsuţa noastră? o 
mai întrebară ei. 

Atunci Albă-ca-Zăpada le povesti din fir-a-păr 
totul: cum maică-sa vitregă a pus s-o omoare, dar 

vânătorul se îndurase de ea şi-i lăsase viaţa, şi cum 
gonise toata ziulica prin pădure, până ce dăduse peste 
căsuţa lor. 

După ce o ascultară fără să scape vreun cuvinţel din 
istorisirea ei, piticii îi ziseră: 

— Dacă te învoieşti să vezi de gospodăria noastră, 
să găteşti, să faci paturile, să coşi, să speli, să împle- 
teşti şi să ţii totul în bună rânduială şi curăţenie, apoi 
poţi rămâne la noi şi n-o să duci lipsă de nimic. 

— Da, primesc cu dragă inimă! răspunse Albă-ca- 
Zăpada. 

Şi de atunci rămase la ei. 

Ea îngrijea acum de toate treburile casei, şi-n fiecare 
dimineaţă, piticii plecau în munţi să scoată aur şi tot 
soiul de alte metale, şi când se întorceau seara acasă, 
găseau mâncarea gata aburind pe cuptor. Peste zi, fata 
rămânea singură, singurică, şi din această pricină, 
piticii cei buni avuseseră mereu grijă s-o povăţuiască: 

— Păzeşte-te de maşteră, că n-o să-i fie greu de fel 
să afle că eşti la noi! Şi cine ştie ce pune iar la cale! 
Nu cumva să laşi pe cineva să intre în casă! 

lar împărăteasa, fiind încredinţată că mâncase 
plămânii şi ficatul fiicei ei vitrege, se credea iarăşi cea 
mai frumoasă femeie de pe lume. Şi într-o zi, apropiin- 
du-se de oglindă, o întrebă: 


— Oglinjoară din perete, oglinjoară, 
Cine e cea mai frumoasă din țară? 

Atunci oglinda îi răspunse: 


— Frumoasă eşti, crăiasă, ca ziua luminoasă, 
Dar colo, ascunsă-n munţi, 

Stă Albă-ca-Zăpada, la cei pitici cărunți, 
Şi-i mult, mult mai frumoasă... 


Împărăteasa se sperie din cale-afară, fiindcă ştia 
prea bine că oglinda nu minte. Şi-şi dădu pe dată 
seama că vânătorul o înşelase şi că Albă-ca-Zăpada 
era încă în viaţă. 

Începu ea atunci să se frământe şi să chibzuiască în 
ce chip ar putea s-o piardă din nou, căci atâta vreme 
cât nu era cea mai frumoasă din toată împărăţia, pizma 
îi chinuia sufletul fără răgaz şi n-avea clipă de linişte. 
În cele din urmă născoci ceva: îşi vopsi faţa şi se 
îmbrăcă tocmai ca o bătrână neguţătoreasă, că nimeni 
n-ar mai fi putut s-o recunoască. 

Schimbată astfel la înfăţişare, o porni peste cei şapte 
munţi şi, într-un sfârşit, se pomeni în faţa căscioarei 
celor şapte pitici. Bătu la uşă şi strigă din toată puterea: 

— De vânzare marfă frumoasă, de vânzare! 

Albă-ca-Zăpada îşi aruncă o privire pe geam şi 
întrebă: 

— Bună ziua, tuşică dragă, da’ ce ai matale de 
vânzare? 

— Marfă bună şi frumoasă! se grăbi să-i răspundă 
neguţătoreasă. Cingători de toate culorile. 

Şi vicleana scoase una, împletită din mătase bălțată. 

„Se vede cât de colo că-i o femeie de treabă — gândi 
fata — aşa că n-am de ce să n-o las înăuntru! Că doar 
n-o fi foc!...“ Trase zăvorul, o pofti să intre şi-i cum- 
pără cingătoarea cea frumoasă. 

— Vai ce pocit ţi-ai pus-o, fetiţo! Ia apropie-te, să 
te gătesc eu cu ea, aşa cum se cuvine! o îmbie cu 
blândeţe femeia. 

Albă-ca-Zăpada n-avea de unde să bănuiască c-ar 
paşte-o vreo primejdie şi o lăsă să-i pună cingătoarea. 

Dar băbuşca o încinse repede cu ea şi-o strânse atât 
de tare, că fetei i se tăie răsuflarea şi căzu jos ca 
moartă. 

— Ei, de-acum n-o să mai fii tu cea mai frumoasă! 
hohoti împărăteasa şi o şterse repede pe uşă. 

Nu mai trecu mult şi, spre seară, veniră acasă cei 
şapte pitici. Şi cum se mai speriară, bieţii de ei, când 
o găsiră pe iubita lor Albă-ca-Zăpada zăcând la pă- 
mânt, fără simţire, de parc-ar fi fost moartă! O ridicară 
de jos şi, văzând cât de strâns îi era mijlocul, tăiară în 
două cingătoarea. Fata prinse a răsufla iar, şi încetul 
cu încetul îşi reveni în simţiri. Le povesti ea piticilor 
toate câte s-au întâmplat, şi aceştia îi atraseră din nou 
luarea-aminte: 

— Neguţătoreasa ceea nu era alta decât haina de 
împărăteasă. Fereşte-te barem de-acu' încolo, fată 

dragă, şi nu mai lăsa pe nimeni să intre când nu 
suntem noi acasă! 

Şi tare multă dreptate aveau, că femeia cea neagră 
la inimă nici nu aşteptă să treacă bine pragul palatului 
şi se şi duse glonţ la oglindă şi-o întrebă: 

— Oglinjoară din perete. oglinjoară, 
Cine e cea mai frumoasă din țară? 


Iar oglinda pe dată îi răspunse: 


— Frumoasă eşti, crăiasă, ca ziua luminoasă, 
Dar colo, ascunsă-n munţi, 

Stă Albă-ca-Zăpada, la cei pitici cărunţi, 
Şi-i mult, mult mai fiumoasă!... 


Împărăteasa rămase ca stana de piatră când auzi asta 
şi simţi că-i năvăleşte tot sângele-n cap, ca un vârtej, 
de câtă spaimă şi mânie clocotea în ea. Va să zică, tot 
nu scăpase de Albă-ca-Zăpada, tot vie era netrebnica 
asta!... „Ei bine, de data asta m-oi strădui să născocesc 
ceva fără greş, ca să-ţi viu de-a binelea de hac!“ Şi cum 
la farmece şi vrăji n-o întrecea nimeni, haina de 
împărăteasă meşteri un pieptene otrăvit. 

După aceea îşi schimbă hainele şi luă înfăţişarea 
unei bătrâne gârbovite de ani. Şi iarăşi o porni peste 
cei şapte munţi, la cei şapte pitici cărunţi. Ajungând 
ea la căsuţa lor, ciocăni în uşă şi strigă: 

— Marfă bună de vânzare, marfă bună! 

Albă-ca-Zăpada cătă afară pe geam şi spuse: 

— Vezi-ţi de drum, femeie, că n-am voie să las pe 
nimeni înăuntru! 

— Dæ’ de privit, cred că ai voie să priveşti, nu-i aşa?... 

Şi scoțând pieptenele cel otrăvit, îl tot plimbă pe 
sub ochii fetei. Atât de mult îi plăcuse pieptenul, că 
Albă-ca-Zăpada se lăsă amăgită şi deschise uşa. După 
ce se învoiră din preţ, bătrâna o momi cu cele mai 
dulci vorbe: 

— la vino încoa” la baba, să te pieptene, ca să fii şi 
tu o dată pieptănată ca lumea!... 

Biata Albă-ca-Zăpada nu se gândi la nimic rău şi 
se lăsă pieptănată. Dar de-abia îi trecu băbuşca 
pieptenele prin păr, că otrava şi începu să lucreze prin 
toate mădularele, arătându-şi puterea ucigătoare, şi 
biata copilă căzu jos, fără viaţă. 

— Acu’ s-a sfârşit cu tine, frumoasa frumoaselor!... 
rânji la ea femeia cea haină, şi-n timp ce grăbea să se 
îndepărteze de acele locuri, sufletul ei negru clocotea 
de-o bucurie drăcească. 

Dar spre norocul fetei, înserarea cobori curând şi 
cei şapte pitici sosiră acasă. De îndată ce-o văzură pe 
Albă-ca-Zăpada zăcând fără viaţă, bănuiră că maştera 
trebuie să fi pus iar ceva la cale şi, cercetând copila cu 
grijă, dădură peste pieptenele cel otrăvit. Cum i-l 
smulseră din păr, Albă-ca-Zăpada îşi veni în fire, ca şi 
când ar fi dormit numai niţeluş, şi prinse a le povesti 

cele întâmplate. Dimineaţa, piticii o sfătuiră din nou 
să fie cu ochii în patru şi să nu mai deschidă uşa, fie 
ce-o fi, şi apoi se duseră la treburile lor. 
În ăst timp, împărăteasa ajunsese la palatul ei şi, 
aşezându-se în faţa oglinzii, se grăbi s-o întrebe: 
— Oglinjoară din perete, oglinjoară, 
Cine e cea mai frumoasă din țară? 


Şi oglinda îi răspunse ca şi altădată: 


— Frumoasă eşti, crăiasă, ca ziua luminoasă, 
Dar colo, ascunsă-n munţi, 

Stă Albă-ca-Zăpada, la cei pitici cărunţi, 
Şi-i mult, mult mai frumoasă... 


Auzindu-i spusele, împărăteasa începu să tremure 
toată şi să clocotească de mânie. „Netrebnica asta 
trebuie să moară, chiar de-ar fi să plătesc moartea ei cu 
preţul vieţii mele!“ Se strecură apoi într-o odăiţă dos- 
nică, în care nu călca picior de om, şi amestecă de ici, 
amestecă de colo, până ce plămădi un măr otrăvit. La 
înfăţişare, mărul era nespus de frumos: alb ca spuma, 
pe-o parte, şi rumen pe alta, că oricine l-ar fi văzut i se 
trezea numaidecât pofta să-l mănânce. Dar cine ar fi 
apucat să muşte numai o dată din el zile multe nu mai 
avea şi cădea mort pe loc. După ce sfârşi de meşteşugit 
mărul, împărăteasa îşi boi faţa şi se îmbrăcă în straie de 
ţărancă. Şi schimbată astfel, trecu peste cei şapte munţi, 

grăbindu-se să ajungă la căscioara celor şapte pitici. Aci 
bătu la uşă, dar Albă-ca-Zăpada scoase capul pe 
fereastră şi spuse: 

Nu pot lăsa pe nimeni să intre, că nu-mi dau voie 
piticii! 

— Altă pagubă să n-am! răspunse ţăranca. Slavă 
domnului, găsesc eu muşterii pentru merele mele! Da’ 
până una alta, hai de ia şi tu unul, că nu-i pe bani!... 

— Nici nu mă gândesc să-l iau — răspunse Albă-ca- 
Zăpada — n-am voie să primesc nimic! 

— Ce, te temi să nu mori cumva otrăvită?... strecură 
ea, cu viclenie, întrebarea. Fii pe pace, copiliţo!... Iaca 
tai mărul în două: bucata asta rumenă mănânc-o tu, iar 
pe cealaltă oi mânca-o eu. 

Dar vezi că mărul era cu meşteşug făcut, că numai 
partea cea rumenă era otrăvită. 

Albă-ca-Zăpada râvnea de nu mai putea să guste o 
dată din măr şi, când văzu pe ţărancă muşcând din el, 
nu mai putu răbda şi, întinzând mâna pe fereastră, luă 
jumătatea cea înveninată. Dar n-apucă să-nghită decât 
o îmbucătură, că şi căzu jos, fără suflare. Împărăteasa 
îi aruncă priviri ca de fiară şi, beată de bucurie, strigă 
printre hohote de râs: 

— Albă-ca-Zăpada, roşie ca sângele şi neagră ca 
abanosul, de-acu” piticii n-or mai putea să te învie!... 

Plecă de acolo cât putu de repede şi, când ajunse la 
palat, întrebă iar oglinda: 

— Oglinjoară din perete, oglinjoară, 
Cine e cea mai frumoasă din țară? 

Şi deodată auzi vorbele după care tânjise atât: 

— Măria ta e cea mai frumoasă din întreaga țară! 

Abia acum îşi găsi liniştea inima ei cea pizmaşă, 
pe cât poate fi liniştită o inimă pizmaşă... 

În faptul serii, când piticii se întoarseră acasă o găsiră 
pe Albă-ca-Zăpada zăcând pe jos, fără pic de suflare. Era 
moartă ca toți morţii. O ridicară, căutând să vadă dacă 
nu găsesc vreun lucru înveninat, îi desfăcură cingă- 
toarea, o pieptănară, o spălară cu apă şi cu vin, dar totul 
fu zadamic. Copila cea dragă era moartă ca toţi morții 
şi moartă rămase!... Atunci o aşezară pe o năsălie şi, 
strângându-se toţi şapte în jurul ei, plânseră amar şi-o 
jeliră trei zile încheiate. Vrură după aceea s-o îngroape, 
dar fata arăta atât de frumoasă de parcă s-ar fi aflat doar 
în somn, şi-n obraji avea aceiaşi bujori roşii dintotdea- 
una, aşa că piticii nu se îndurară s-o coboare în pământ. 

— Nu, în adâncul cel negru al pământului nu o 
putem cobori! Ar fi mare păcat!... grăiră care mai de 
care şi, aştemându-se pe muncă, îi făcură un sicriu de 
cleştar, ca'să poată fi văzută de oriunde te-ai uita la ea. 

O culcară apoi înăuntru şi deasupra îi scriseră numele 
cu slove de aur, precum şi că a fost fiică de împărat. Apoi 
urcară sicriul pe-un vârf de munte, de-l aşezară acolo, şi 
de fiecare dată rămânea câte unul de veghe. 

Vietăţile pădurii începură a veni şi ele s-o jelească; 
mai întâi se arătă o buhă, apoi un corb, şi-n urma aces- 
tora, o hulubiţă. Şi aşa rămase Albă-ca-Zăpada multă, 
multă vreme în sicriul ei de cleştar şi nimic nu-i ştirbea 
din negrăita frumuseţe. Părea că-i vie şi doarme, că 
era tot aşa de albă ca zăpada, de roşie ca sângele şi cu 
părul negru ca abanosul. 

Şi s-a întâmplat ca un fecior de crai să se rătăcească 
în pădurea aceea şi, dând peste căsuţa piticilor, să le 
ceară găzduire peste noapte. A doua zi, când o porni la 
drum, văzu sicriul din creştetul muntelui şi pe frumoasa 
Albă-ca-Zăpada, şi citi cu nesaţ ce sta scris deasupra, 
cu slove de aur. Şi cum privea ca vrăjit şi nu se putea 
desprinde de locul acela, începu a-i ruga pe pitici: 

— Daţi-mi mie sicriul şi-o să vă dau în schimb tot 
ce vi-o pofti inima! 

Dar piticii îi răspunseră : 

— Nu ţi-l dăm nici pentru tot aurul din lume. 

Dacă văzu aşa feciorul de împărat îi rugă cu şi mai 
multă stăruinţă şi ardoare: 

— Atunci înduraţi-vă şi mi-l dăruiţi, că de când i-am 
zărit chipul, nu mai pot trăi fără ca s-o văd pe Albă-ca- 
Zăpada. Şi v-asigur c-o voi cinsti mereu şi-o voi păzi 
ca pe făptura care mi-e cea mai scumpă pe lume! 

Auzindu-l cu cât foc vorbea, inimoşii pitici se îndu- 
rară de el şi-i dădură sicriul. Feciorul de împăral îşi 
chemă slugile şi le porunci să ia coşciugul pe umeri şi 

să-l urmeze. Şi cum mergeau ei aşa, se întâmplă ca unul 
dintre slujitori să se poticnească de-o buturugă şi, din 
pricina zdruncinăturii, bucăţica de măr pe care o înghi- 
tise Albă-ca-Zăpada îi sări afară din gâtlej. O clipită, doar 
atât să fi trecut, şi domniţa deschise ochii, ridică uşurel 
capacul sicriului şi se sculă în capul oaselor. Şi era din 
nou vie, de parcă s-ar fi trezit tocmai atunci din somn. 

— Vai, doamne, unde mă aflu? strigă ea nedume- 
rită. Cu ochii râzând de bucurie, feciorul de împărat 
se apropie de dânsa şi-i spuse: 

— Cu mine eşti, cu mine!... 

Şi-i povesti toate câte s-au întâmplat. Iar la sfârşit, 
adause: 

— Îmi eşti mai dragă decât orice pe lumea asta; şi 
de te-ai învoi să mă însoţeşti la curtea tatălui meu, 
bine-ar fi, că ard de dorinţa să-mi fii soţie. 

Albă-ca-Zăpada ce era să mai spună, că şi ei îi 
căzuse drag... 

Porni împreună cu el şi făcură o nuntă de se duse 
vestea, cu mare alai şi voioşie. 

La nuntă o poftiră şi pe maştera cea haină, că de, 
tot o socoteau un fel de rudă... După ce s-a gătit ea cu 
veşmintele cele mai de preţ, s-a apropiat de oglindă şi 
a întrebat-o: 


- Oglinjoară, oglinjoară, 
Cine e cea mai frumoasă din ţară? 

Şi oglinda pe dată i-a răspuns: 


— Frumoasă eşti, crăiasă, ca ziua luminoasă, 
Dar tânăra domniţă e mult, mult mai frumoasi 


Atunci drăcoaica de femeie începu să blesteme de 
ciudă şi să urle ca scoasă din minţi şi deodată simţi că 
i se face frică, dar o frică atât de îngrozitoare, că nu 
ştia ce să mai facă şi-ncotro s-o apuce. La început se 
codi să meargă la nuntă, dar cum nu-şi găsea o clipă 
de linişte, gândi că trebuie neapărat s-o vadă pe tânăra 
împărăteasă. 

Şi de cum păşi în sala tronului, dădu cu ochii de 
Albă-ca-Zăpada şi, recunoscând-o, înlemni de spaimă 
şi rămase ţeapănă ca o momâie. 

Spaima pusese stăpânire pe toată făptura ei; din 
pricina asta, împărăteasa se urâţea văzând cu ochii. Şi 
atât de pocită se făcu, că nici ea singură nu mai cuteza 
să se privească în oglindă. 

Îşi luă lumea în cap şi o ţinu tot într-o goană, până 
se pierdu în adâncul pădurii sălbatice, ca să-şi ascundă 
acolo urâţenia. Şi, de atunci, niciunui om nu-i mai fu 
dat s-o vadă şi nimeni nu mai ştiu ceva despre soarta ei. 

lar Albă-ca-Zăpada trăi în bucurie şi fericire, 
împreună cu tânărul împărat, şi dacă n-or fi murit, cu 
siguranţă că mai trăiesc şi-n zilele noastre. 

OSCAR WILDE 


Prietenul credincios 


ÎNTR-O DIMINEAȚĂ, un bătrân Șobolan-de- 
apă îşi scoase capul afară din ascunzătoarea lui. Avea 
ochii sticloşi ca două mărgeluşe, mustăţile ţepoase şi 
sure, iar coada — o sforicică lungă, de gumă neagră. 
Bobocii de rață pluteau de colo-colo, pe baltă, ca o 
grămăjoară de canari galbeni, iar mama lor, neprihănit 
de albă şi cu picioare foc de roşii, încerca să-i înveţe 
cum să stea rezemaţi, pe cap, în apă. 

— N-o să ajungeţi niciodată în lumea bună, dacă 
n-oţi fi în stare să vă daţi peste cap — îi dăscălea 
necontenit; şi din când în când le arăta cum să facă. 

Dar rățuştele nici nu se sinchiseau de ea. Erau atât 
de tinerele încât n-aveau habar la ce foloseşte să fii în 
lumea bună. 

— Ce copii neascultători! izbucni bătrânul Șobolan- 
de-apă.:Ar merita să se înece. 

— Ba să mă ierţi — răspunse Rața. Aşa începe fiecare, 
şi orice părinte trebuie să fie răbdător din cale-afară. 

— Treaba lor ce-or fi simțind părinţii — urmă Şobo- 
lanul-de-apă. Eu unul nu-s familist. M-a ferit sfântul 

de însurătoare şi m-o feri şi de aci încolo. Dragostea e 
bună în felul ei, dar prietenia-i cu mult mai de seamă. 
Uite, nici nu cunosc ceva mai nobil şi mai de preţ pe 
lume ca o prietenie credincioasă. 

— Şi cam ce gândeşti, mă rog, mata, despre îndatori- 
rile unui prieten credincios? întrebă o Mierlă verde care, 
căţărată în salcia vecină, prinsese toată convorbirea. 

— Da, iată ce doream să ştiu şi eu — adăugă Rața, şi 
înotând către capătul bălții se răsturnă cu capul în 
fund, pentru a da pildă frumoasă micuţilor ei. 

— Ce întrebare neroadă — se răsti Şobolanul-de-apă. 
De la un prieten credincios aş aştepta, fireşte, să-mi 
fie credincios. 

— Şi ce-ai face, în schimb, pentru el? se amestecă 
păsărica, legănându-se pe o rămurea de argint şi 
fâlfâind din aripioare. 

— Nu te înţeleg — răspunse Şobolanul-de-apă. 

— Stai să-ţi spun eu o poveste, cu tâlcul cuvenit. 

— E vorba chiar de mine? întrebă Şobolanul. 
Dacă-i aşa, sunt numai urechi, căci mă prăpădesc după 
alde născociri. 

— Ţi se potriveşte şi dumitale — lămuri Mierla. 

Zburând apoi jos, pe mal, ea îi depănă povestea 
„Prietenului credincios“. 

— „A fost odată ca niciodată — începu Mierla — a fost 
odată un băietan foarte de treabă cu numele de Hans.“ 

— Era cineva mai de soi? întrebă Şobolanul-de-apă. 

— Ba nu cred să fi fost deloc de soi — răspunse 
Mierla — afară de inima-i caldă şi de mutrişoara-i 
rotundă şi plină de haz. 

„Trăia singur-singurel într-o căsuță micşoară şi 
muncea zi după zi la el în grădină. Jur împrejur, nu se 
afla pe tot cuprinsul grădină mai minunată ca a lui 
Hans. Creşteau acolo garoafe şi micşunele aromate; 
traista ciobănaşului şi zorele din cele franţuzeşti. Mai 
creşteau trandafiri de Damasc şi trandafiri galbeni, 
şofran ca liliacul şi ca aurul, violete vinete şi albe, 
căldăruşe şi hreniţe, măghiran şi busuioc, viorele, flori 
de crin, narcise şi micşunele înmiresmate; îmboboceau 
şi înfloreau toate, după cum le venea vremea, o floare 
luând locul altei flori, aşa încât se perindau mereu tot 
alte frumuseți şi mereu-mereu alte arome. 

Firavul Hans avea o sumedenie de prieteni, dar cel 
mai credincios dintre toţi era matahala de Hugo, 
Morarul. Şi, într-adevăr, atât de credincios era bogă- 
tanul de Morar cu Hans cel firav, încât n-ar fi trecut în 
ruptul capului pe lângă grădina lui fără să se aplece 
peste zid şi să smulgă ba ditai mănunchiul de flori, ba 
un pumn de trufandale, sau fără a-şi umple buzunarele 
cu prune şi cireşi, când venea sorocul roadelor. 

— Prietenii adevăraţi să împartă şi bune şi rele — 
grăia neîncetat Morarul, iar firavul Hans încuviinţa din 
cap zâmbind şi se simţea nespus de măgulit că are un 
prieten cu gânduri atât de înalte. 


39 


Ce-i drept, vecinii se cam mirau că bogătanul de 
Morar nu-i dădea şi el o dată ceva lui Hans, deşi avea 
sute de saci cu făină în păstrare la moară şi şase vaci cu 
lapte şi ditai turmă de oi miţoase; dar Hans nu-şi bătea 
capul cu asemenea fleacuri şi nimic nu-l bucura mai tare 
decât să asculte la minunăţiile pe care Morarul le tot 
rostea despre dăruirea de sine într-o prietenie adevărată. 

Şi aşa, Hans al nostru muncea de zor la el în gră- 
dină. Cât ţinea primăvara, vara şi toamna, era nespus 
de fericit, dar când venea iarna şi nu avea nici flori, 
nici poame de dus la târg, atunci răbda din greu de frig 
şi de foame; deseori el trebuia să se culce fără altă cină 
decât niscai pere uscate sau miez vârtos de nucă. Unde 
mai pui că, peste iarnă, bietul Hans se simţea şi tare 
singurel, căci Morarul nici că mai venea să-l vadă. 

— N-are rost să mă duc pe la el cât o ţine zăpada — 
spunea Morarul nevesti-si; când oamenii sunt necăjiţi, 
mai bine să-i laşi în pace, că nu le arde lor de musafiri. 
Cel puţin aşa gândesc eu în privinţa prieteniei, şi fără 
îndoială că am dreptate. De aceea voi aştepta să vină 
primăvara, apoi mă voi duce să-l văd, şi când va fi el 
în stare să-mi dea un coş mare de brânduşe, atunci să 
vedeţi bucurie pe el! 

— Doamne, că grijuliu eşti tu cu ceilalţi — îi răs- 
punse nevastă-sa, stând în jilţul ei adânc, la văpaia 
lemnelor de cetină — straşnic de grijuliu! Îi creşte 
omului inima când te ascultă vorbind despre prietenie. 

Pun rămășag că nici preotul n-ar putea spune lucruri 
atât de frumoase ca tine, deşi stă într-o casă cu trei 
caturi şi poartă inel de aur la degetul mic. 

— Dar de ce să nu-l chemăm pe Hans aici? se băgă 
în vorbă cel mai tânăr vlăstar al Morarului. Dacă bietul 
Hans e la strâmtoare, atunci o să-i dau jumătate din 
fiertura mea şi o să-i arăt iepuraşii mei albi. 

— Mare nătăfleaţă eşti, măi băiete! se mânie 
Morarul. Nici nu ştiu de ce te-oi mai fi trimițând la 
şcoală, că nimic nu se prinde de tine! Apoi dacă Hans 
ar veni aici şi ar da de dogoarea focului nostru, şi de 
cina noastră gustoasă, și de butoiul plin cu vin roşu, 
n-ar pofti el oare la bunurile noastre? Dar pofta asta e 
cel mai afurisit lucru, împinge la păcat orice inimă 
omenească. Ei bine, eu nu voi îngădui ca inima lui 
Hans să cadă-n păcat! Sunt prietenul lui cel mai bun 
şi voi fi mereu cu ochii în patru nu care cumva să fie 
târât în vreo ispită! Pe urmă, dacă Hans ar veni aici, 
mi-ar cere poate şi ceva făină pe veresie şi, vezi, asta 
n-aş mai putea s-o fac. Făina-i făină şi prietenia, prie- 
tenie. Ce zor să le amesteci? Este şi o vorbă: Una-i 
scripca, şi alta iepurele! Asta-i la mintea oricui! 

— Dar bine le mai zici! se minună nevasta Mora- 
rului, tumându-şi un pahar mare de bere călduţă. Spun 
drept că pic de somn, să juri că-s la biserică, nu alta! 

— Vezi că mulţi oameni se poartă cum se cuvine — 
grăi Morarul — dar foarte puţini oameni vorbesc aşa 

cum se cuvine. Ceea ce dovedeşte că dintre aste două 
lucruri, a vorbi e cu mult mai greu şi, totodată, cu mult 
mai de preţ! 

Zicând acestea, Morarul privi crunt peste masă la 
mezinu-i care coborâse capul de ruşine şi, roşu ca racul, 
se pornise pe plâns cu nasul în cana cu ceai. Oricum, 
însă, era atât de tinerel încât se cade să-l iertăm.“ 

— Asta-i sfârşitul poveştii? întrebă Şobolanul-de-apă. 

— Deloc — îi răspunse Mierla; ăsta-i doar începutul. 

— Atunci nu prea te afli în pas cu vremea — spuse 
Şobolanul-de-apă. În zilele noastre orice povestitor 
priceput începe cu sfârşitul, urmează cu începutul şi 
încheie cu partea mijlocie. Asta e metoda cea nouă. Am 
aflat-o mai deunăzi cu de-amănuntul de la un critic, pe 
când se plimba prin preajma bălții, cu un tânăr. Vorbea 
criticul, vorbea de zor şi vezi bine că trebuie să fi avut 
dreptate, căci purta ochelari albaştri, avea capul chel 
şi, de câte ori tânărul strecura câte ceva, el îi răspundea: 
„Ei, aş!“ Dar istoriseşte, rogu-te, mai departe. Mă 
prăpădesc după Morar. Am şi eu tot soiul de simţiri 
alese, aşa că e straşnică potrivire între noi doi. 

— O fi — răspunse Mierla, săltând când pe un picio- 
ruş, când pe altul. 

„.. De îndată ce trecu iarna şi brânduşele începură 
să-şi desfacă la soare steluţele lor galbene, Morarul îi 
spuse nevesti-si că s-ar duce la vale să-l vadă pe bietul 
Hans. 

— Vai, ce inimă caldă ai, se înduioşa ea. Ți-e gândul 
mereu la alţii; şi, vezi, nu uita să iei cu tine coşul cel 
mare pentru flori. 

Aşadar, după ce înţepeni aripile morii cu un lanţ 
gros de fier, Morarul cobori dealul cu coşul pe braţ. 

— Bună dimineaţa, Hans — îl salută el. 

— Bună dimineaţa — răspunse Hans, sprijinindu-se 
în cazma şi zâmbind cu gura pân” la urechi. 

— Ia spune, cumai dus-o toată iarna? întrebă Morarul. 

— De, ştiu şi eu? începu Hans. Ce bun eşti că mă 
întrebi; tare bun, zău aşa. Vezi, m-au cam încolţit 
nevoile chiar rău de tot. Dar acum a venit primăvara şi 
sunt foarte fericit şi florilor mele le merge bine; la toate. 

— Astă-iamă am vorbit adesea de tine — urmă 
Morarul — şi ne tot întrebam cum te-oi fi descurcând? 

— Frumos din partea dumneavoastră — răspunse 
Hans; şi eu, cât p-aci să cred că m-aţi uitat de tot. 

— Hans, ştii că mă uimeşti? îi curmă vorba Mora- 
rul. În prietenie nu încape uitare. Tocmai asta e partea 
ei minunată, dar teamă mi-e că tu nu înţelegi poezia 
vieţii. Şi, fiindcă veni vorba, ce frumuşele s-au făcut 
brânduşele astea! 

— Da, tare frumuşele — încuviință Hans — şi ce 
noroc pe mine că am atât de multe. Vreau tocmai să le 
duc la târg, să le vând fetii Pârcălabului şi pe urmă, cu 
banii, să-mi răscumpăr roaba. 

— Să-ţi răscumperi roaba? Nu cumva vrei să spui 
ca ţi-ai vândut-o? Nici că se putea prostie mai mare! 

— De, cam aşa ceva! răspunse Hans. Dar n-am avut 
încotro. Eu, peste iarnă, am dus-o greu, foarte greu, nu 
aveam leţcaie, nici măcar de pâine. Aşa că mi-am 
vândut întâi bumbii de argint de la surtucul de dumi- 
nică, apoi mi-am vândut lănţucul de argint, apoi mi-am 
vândut pipa cea mare, iar la urmă mi-am vândut şi 
roaba. Dar lasă că acum mi le cumpăr eu toate îndărăt. 

— Hans! se repezi Morarul. Îți dau eu roaba mea. Nu 
e în stare bună de tot; ştii, o aripă i s-a cam dus, mai are 
o meteahnă şi pe la spiţe, totuşi eu o să ţi-o dau. Fireşte 
că asta-i mare dărnicie din parte-mi şi că mulţi or să mă 
socotească un nerod fără pereche, dar ce vrei, eu nu-s 
pe potriva celorlalţi. Cred că dămicia e temeiul priete- 
niei şi apoi mai am o roabă nou-nouţă pentru mine. Da, 
nu te mai munci cu gândul, îţi dau eu roaba mea. 

— Tii, grozav eşti de darnic! rosti firavul Hans, şi 
toată mutrişoara lui rotundă şi hazlie strălucea 
încântată. Las” c-o meşteresc eu la repezeală, mai ales 
că am o bucată de scândură în casă. 

— O bucată de scândură? se holbă Morarul, e tocmai 
ce-mi trebuie pentru acoperişul hambarului meu. Are o 
gaură cât toate zilele şi tot grâul o să mucegăiască dacă 
nu o astup. Mare noroc pe mine că pomenişi de ea. E 
uluitor cum o faptă bună trage după sine alta. Eu ţi-am 
dat roaba mea şi acum tu o să-mi dai scândura. Drept e 

că roaba face cu mult mai mult decât scândura, dar 
prietenia adevărată nu se uită la de-alde-astea. Adu-mi-o, 
te rog, numaidecât şi o să mă pun pe lucru chiar azi. 

— Fireşte că da — se învoi Hans şi, alergând la 
şopron, târâ scândură afară. 

— Mda... nu e prea mare, spuse Morarul privind-o 
bine. Teamă mi-e că după ce mi-oi drege acoperişul, 
n-o să rămână cu ce să-ţi dregi şi roaba; dar ce vrei, 
nu-i vina mea. Şi acum, că ţi-am dăruit roaba, ştiu c-ai 
fi tare bucuros să-mi dai, în schimb, câteva flori. Uite 
coşul şi vezi de-l umple cu vârf. 

— Să-l umplu cu vârf? se codi Hans oarecum îngri- 
jorat, căci era gogeamite coşul şi ştia că dacă-l va 
umple, nu-i va rămâne nici o floricică pentru târg, iar 
el era grozav de dornic să-şi ia îndărăt bumbii de argint. 

— Bine, bine, dar... începu Morarul, o dată ce ţi-am 
dat roaba mea, nu cred că e prea mare lucru să-ţi cer 
câteva flori, acolo! Poate că mă înşel, dar aş fi gândit 
că în prietenie, într-o adevărată prietenie, nu încape 
nici un soi de socoteală. 

— Prietene dragă, prietene fără seamăn — se repezi 
tânărul Hans — ale tale fie toate florile din grădina mea! 
Ţin mai mult la prețuirea dumitale decât la toţi bumbii 
mei de ărgint! Lua-i-ar naiba! 

Dând apoi fuga, el smulse toate drăgălaşele-i brân- 
duşe şi umplu coşul Morarului. 

— La revedere — îi strigă Morarul, în vreme ce suia 
dealul cu scândura pe umăr şi coşul încărcat în mână. 

— La revedere — îi răspunse Hans, apucându-se de 
săpat cu multă voie bună; era tare bucuros de roabă. A 
doua zi, prindea tocmai mlădiţele de caprifoi pe lângă 
tindă, când auzi glasul Morarului care-l striga din 
drum. Sări iute de pe scăriţă, o luă la goană prin 
grădină şi privi peste zid. 

Era chiar Morarul, cu un sac mare de făină în spate. 

— Hans, puiule, n-ai vrea să duci sacul ăsta cu făină 
la târg, în locul meu? 

— Vai, ce rău îmi pare — răspunse Hans — dar azi 
nu-mi văd capul de atâta treabă. Am de legat toate vre- 
jurile astea, şi de udat toate florile, şi de tuns toată iarba. 

— Bine, bine- zise Morarul. Totuşi, socotind că am 
de gând să-ţi dau roaba mea, nu cred că e tocmai 
prieteneşte din parte-ţi să spui nu! 

— Rogu-te, încetează! îl opri Hans. Adică să nu mă 
port eu prieteneşte? Dar pentru nimic în lume! 

Şi dădu fuga înăuntru ca să-şi ia pălăria; apoi o luă 
la picior cu sacul greu pe umeri. 

Era arşiţă mare în ziua aceea şi, de-a lungul drumu- 
lui, numai nori de colb. Înainte de a ajunge la a şasea 
piatră kilometrică, drumeţul se simţi atât de ostenit, încât 
trebui să stea o clipă locului ca să mai răsufle. Merse 
apoi voiniceşte şi, în cele din urmă, ajunse la târg. După 
câtăva vreme de aşteptare vându sacul de făină pe preţ 
ridicat şi făcu iute cale întoarsă, de teamă că, întârziind 
prea tare, să nu-i iasă niscai tâlhari în drum. 

«A fost o zi grea, nu glumă — îşi zise Hans în sinea 
lui, pe când se ducea la culcare; dar bine că am dat 
Morarului o mână de ajutor, căci el e prietenul meu 
cel mai bun şi, pe lângă asta, o să-mi dea şi roaba lui.» 

A doua zi în zori, Morarul cobori de vale, ca să-şi 
ia banii pentru sacul cu făină; bietul Hans era însă atât 
de istovit, încât tot mai stătea în pat. 

— Pe legea mea — izbucni Morarul — dar leneş mai 
eşti, frăţioare! Şi când te gândeşti că o să-ţi dăruiesc şi 
roaba, socot c-ar trebui să te aşterni mai vârtos pe 
muncă. Trândăvia e un păcat mare şi fireşte că eu nu-s 
bucuros de prieteni trândavi sau molâi. Nu trebuie 
să-mi iei spusele în nume de rău; nu mi-ar trece prin 
minte să deschid măcar gura, dacă nu ţi-aş fi prieten. 
Dar, care-i, mă rog, rostul prieteniei, dacă omul nu 
poate spune verde tot ce gândeşte? Oricine poate să 
îndruge la dulcegării, încercând să încânte şi să lingu- 
şească, dar prietenul cel bun nu spune decât lucruri 
neplăcute, fără să-i pese că stârneşte mâhnire. Ba mai 
mult: dacă e bun prieten, prieten cu adevărat, atunci el 
o face chiar cu plăcere, fiindcă ştie că face bine ce face! 

— Apoi grozav de rău îmi pare — spuse Hans, 
frecându-se la ochi şi scoţându-și tichiuţa de pe cap — 
dar eram atât de obosit, încât m-am gândit să mai stau 
niţeluş în pat şi să ascult cum cântă păsărelele. Ştii 
dumneata că eu lucrez mai cu spor după ce aud cântec 
de păsărele? 

— Foarte bine, asta mă bucură — zise Morarul, bătân- 
du-l uşurel pe spate — fiindcă aş vrea ca, îndată ce te 
îmbraci, să urci sus, la moară, şi să-mi dregi acoperişul 
hambarului. 

Vai de bietul Hans! El abia aştepta să se ducă să-şi 
muncească grădina, căci florile lui nu erau udate de 
două zile, dar nu-i venea să se împotrivească Mora- 
rului care-i era, vezi bine, prieten atât de credincios. 

— Crezi că n-ar fi prieteneşte din partea mea dacă 
ţi-aş spune că am tare mult de lucru? întrebă el, cu un 
firicel sfios de voce. 

— De, ştiu eu — îi răspunse Morarul — mie nu mi se 
pare că-i cer prea mult, mai ales că sunt pe cale să-ți 
dau şi roaba mea; dar dacă nu vrei, fireşte că o să mă 
duc să-l dreg chiar eu. 

— Nu, nu, cu nici un preţ! îl opri Hans. 

Sărind apoi jos din pat, el se îmbrăcă într-o clipă şi 
porni spre hambar. 

Toată ziulica a lucrat Hans acolo, pân’ la asfinţit, 
iar la asfinţit a venit şi Morarul ca să vadă cu ochii lui 
cum mergea treaba. 

— Dres-ai spărtura din acoperiş, frăţioare dragă? îi 
strigă Morarul cu voioşie în glas. 

- Uite că e gata — îi răspunse Hans, coborând de 
pe scară. 

— Doamne - spuse Morarul — nu e pe lume muncă 
mai plăcută, ca munca ce-o faci pentru alţii! 

— Negreşit că-i mare noroc pe omul care stă să te 
asculte — răspunse firavul Hans, aşezându-se jos şi 
ştergându-şi fruntea de sudoare; ba chiar noroc mare 
de tot! Dar eu mă tem că niciodată n-o să-mi treacă 
prin cap şi mie gânduri alese ca ale dumitale. 

— Lasă c-o să-ţi vină şi ție — îl îmbărbătă Morarul. 
Dar vezi, trebuie să-ţi dai mai multă osteneală. Deo- 
camdată tu ai doar practica prieteniei, într-o bună zi 
însă o să stăpâneşti şi teoria. 

— Oare! Aşa crezi dumneata? se bucură Hans. 

— Nu mă îndoiesc de fel — răspunse Morarul; şi 
acum, că ai dres acoperişul, du-te mai bine acasă şi te 
odihneşte, fiindcă aş vrea să-mi duci mâine oile la munte. 

Sărmanului Hans îi fu şi frică să mai spună vreo 
vorbă şi a doua zi, în zori, Morarul îşi mână oile spre 
căsuţa micşoară, iar Hans porni cu ele sus, la munte. 
Irosi o zi întreagă cu dusul şi întorsul; iar când ajunse 
acasă, adormi istovit pe un scaun şi nu se mai trezi 
decât a doua zi, pe lumină mare. 

— Ce-o să mai petrec acuma la mine în grădină! se 
bucură el şi o porni degrabă la muncă. 

Dar, într-un fel sau altul, nu era chip să-şi mai vadă 
de flori,căci prietenul lui, Morarul, îi dădea mereu târ- 
coale, trimiţându-l ba încoace, ba încolo sau luându-l 
ca să-i ajute la moară. ÎI pălea uneori pe bietul Hans 
tristețea, de teamă să nu creadă florile c-ar fi fost date 
uitării, dar se şi mângâia cu gândul că Morarul era 

prietenul lui cel mai bun. Şi pe deasupra — îşi mai 
spunea Hans întruna — el o să-mi dea şi roaba lui; iar 
fapta asta e filotimie curată. Şi tot aşa şi aşa, Hans al 
nostru muncea de zor pentru Morar, în vreme ce 
Morarul rostea fel şi chip de vorbe frumoase despre 
prietenie, vorbe pe care băietanul şi le însemna într-un 
camețel şi pe care le citea şi răscitea peste noapte, căci 
era tare sârguitor la învăţătură. 

Dar iată acum că într-o seară, pe când stătea la gura 
focului, Hans auzi deodată o bătaie puternică în uşa. 
Era o noapte cumplită; vântul vuia şi răbufnea atât de 
sălbatic, încât Hans crezu la început că, pasămite, se 
înteţea furtuna. Urmă însă a doua bătaie, pe urmă a 
treia, cu mult mai puternică decât celelalte două... 

«O fi vreun drumeț» — îşi spuse Hans, dând fuga la 
uşă. Când colo, ce să vadă? In faţa lui, Morarul, cu un 
felinar într-o mână şi un ciomag în alta. 

— Hans, puiule — îi strigă Morarul — a dat năpasta 
peste mine. Băieţelul meu a căzut de pe scară, s-a lovit 
rău şi eu alerg după Doctor. Stă însă atât de departe şi 
vremea-i atât de haină, încât mă bate gândul că ar fi mai 
bine să te duci tu în locul meu. Ştii doar că o să-ţi dau 
roaba mea, aşa că se cuvine să faci şi tu ceva în schimb. 

— Mai încape vorbă — se repezi Hans; ba socotesc 
mare cinste că ai venit la mine şi, uite, pornesc îndată. 
Numai că pe întunecimea asta ar trebui să-mi împru- 
muţi felinarul, căci mă tem, Doamne fereşte, să nu cad 
în vreo groapă. 

— Vai ce rău îmi pare — răspunse Morarul — e feli- 
narul meu cel nou şi mai mare paguba dacă s-ar 
întâmpla ceva cu el. 

— Bine, nu-i nimic! Lasă că mă duc eu şi aşa — zise 
Hans. 

Îşi luă aşadar mundirul îmblănit, îşi puse căciuliţa 
stacojie şi călduroasă, îşi înfăşură gâtul cu o basma şi 
plecă la drum. 

Ce groaznică furtună bântuia afară! Bezna era atât 
de neagră, încât drumeţul nostru abia putea să vadă, iar 
vântul atât de sălbatic, încât abia putea să-l înfrunte. 

Îşi tinu totuşi firea şi, după aproape trei ceasuri de 
umblet, Hans ajunse la casa Doctorului şi bătu în uşă. 

— Cine-i acolo? strigă Doctorul, scoțându-şi capul 
prin fereastra iatacului. 

— Eu sunt, Hans, domnule Doctor. 

— Şi ce vrei tu, Hans? 

— Băiatul Morarului a căzut de pe scară, s-a lovit 
rău şi Morarul vă roagă să veniţi numaidecât. 

— Bine — răspunse Doctorul. 

Şi porunci să i se aducă repede calul, şi cizmele, şi 
felinarul, apoi coborî scara şi o luă călare spre locuinţa 
Morarului, cu sărmanul Hans orbecăind în urma lui. 

Furtuna se înteţea tot mai aprig, ploaia cădea cu 
găleata, iar Hans nu mai putea nici să vadă încotro 
merge, nici să se ţină după cal. În cele din urmă, el 
pierdu drumul şi începu a rătăci prin nişte smârcuri 

primejdioase, pline cu gropi adânci la tot pasul. Acolo, 
Hans al nostru s-a şi înecat. A doua zi, câţiva păstori 
de capre îi găsiră leşul plutind pe apa unui mare ochi 
de baltă şi îl aduseră îndărăt, la colibă. 

S-au dus cu toţii la prohodirea bietului Hans, căci 
nu era om, mic sau mare, să nu-l cunoască. lar Mora- 
rul era cel mai cernit din toată gloata. 

— Fiindcă am fost prietenul lui cel mai bun — aminti 
el — se cade să mi se dea locul de cinste. 

Şi aşa a mers Morarul în fruntea alaiului, îndurerat, 
în straie lungi şi negre, ducându-şi când şi când la ochi 
batista sa cât un ştergar. 

— Fără îndoială că sărmanul Hans e o pierdere grea 
pentru oricare din noi — rosti Meşterul fierar când se 
sfârşise înmormântarea şi stăteau cu toţii liniştiţi în 
cârciumă, ca să bea vin fiert cu mirodenii şi să îmbuce 
din turtele cu miere. 

— O pierdere grea, mai ales pentru mine — adăugă 
Morarul. Gândiţi-vă, îi dăruisem roaba mea şi acum, 
zău dacă mai ştiu ce să mai fac cu ea. Acasă îmi stă 
mereu în cale şi e într-un hal că n-aş putea lua nimic 
pe ea, dac-aş vinde-o. Las’ c-o să am eu grijă! Nu mai 
vede nimeni fir de pai de la mine! «Darnicul pătimeşte 
totdeauna pe urma dărniciei lui». 

— Şi...? întrebă Şobolanul-de-apă după un răstimp 
de tăcere. 

— ŞI... gata — răspunse Mierla. 

— Dar ce s-a întâmplat cu Morarul? întrebă Şobo- 
lanul-de-apă. 

— Vezi, asta nu mai ştiu deloc — răspunse Mierla. 
Drept să-ţi spun că nici nu-mi pasă. 

— Ceea ce arată limpede că duioşia nu-ți stă deloc 
în fire — urmă Şobolanul. 

— Şi eu mă tem că dumneata nu vezi deloc tâlcul 
povestirii — adăugă Mierla. 

— Nuvăd ce? se răsti Şobolanul. 

— Tâlcul, tâlcul! 

— Vrei să spui că povestea are şi un tâlc? 

— Fireşte — răspunse Mierla. 

— Uite colo — bombăni arţăgos Şobolanul-de-apă. 
Dacă mi-ai fi spus-o de la început, atunci nici nu te-aş 
fi ascultat; ştii, ţi-aş fi răspuns şi eu: „Ei aş!“ ca şi 
criticul. La urma urmei, pot să ţi-o spun şi acum. 

— Ei, cum îţi plăcu Şobolanul nostru? întrebă Rața, 
care sosi peste câteva clipe lopătând agale. Are el o 
sumedenie de cărţi bune, dar eu una sunt mamă înainte 
de toate şi nu pot vedea alde holtei înrăit, fără să-mi 
dea lacrimile. 

— Mi-e frică să nu-l fi plictisit — se temu Mierla. E 
drept, însă, că i-am spus o poveste cu tâlc. 

— Aoleo! Asta-i totdeauna cuţit cu două tăişuri, 
încheie Rața. 

Iar eu gândesc la fel ca ea. 

W. HAUFF 


Muc cel mic 


ÎN NICHEEA, oraşul meu drag în care m-am 
născut, trăia odată un om, pe nume Muc cel mic. Eram 
copil pe vremea aceea, dar îmi aduc bine aminte de el. 
Poate fiindcă din pricina lui am mâncat de la tata o 
bătaie soră cu moartea. Când l-am cunoscut, Muc cel 
mic era un holtei bătrân, dar nu mai înalt de câţiva 
coţi; pe deasupra, avea şi o înfăţişare tare ciudată: un 
cap mare, mare de tot, mai mare decât vreun alt cap 
de om, şi un trup mic şi plăpând. Muc trăia într-o casă 
uriaşă, singur-singurel, şi tot singur îşi făcea demân- 
care; nu se arăta pe uliţă decât o dată pe lună şi, dacă 
pe la vremea prânzului nu s-ar fi zărit ridicându-se un 
fum gros din hornul casei sale, nimeni n-ar fi ştiut dacă 
Muc cel mic mai trăieşte ori ba; seara se plimba pe 
acoperiş, şi de jos, din uliţă, ţi se părea că un cap uriaş 
umblă de unul singur încolo şi încoace. Tare răutăcioşi 
eram noi, băieţii, pe vremea aceea: câtu-i ziulica de 
mare ne ţineam numai de năzbâtii. Ziua, când Muc cel 
mic pleca de-acasă, era o adevărată sărbătoare pentru 
noi; ne strângeam din vreme în faţa casei lui şi îl aştep- 

tam; uşa se deschidea şi în prag se ivea un cap mare 
cu un turban şi mai mare, urmat de un trupşor pirpiriu, 
îmbrăcat cu o fărâmă de feregea ponosită, de sub care 
se zăreau nişte şalvari largi, încinşi cu un brâu lat; în 
brâu era înfipt un hanger lung, atât de lung, că anevoie 
îţi puteai da seama dacă Muc atârnă de hanger sau 
hangerul de Muc. 

De cum păşea pe uliţă, porneam să chiuim de vuia 
văzduhul; ne zvârleam tichiile în aer şi ţopăiam 
nebuneşte în jurul lui. Dar Muc ne întâmpina dând 
grav din cap şi cobora cu paşi domoli uliţa, târşâin- 
du-şi tălpile — asta din pricina imineilor lui nemaivăzut 
de mari. Noi, băieţii, ne luam după el strigând întruna: 
„Muc cel mic! Muc cel mic!“ I-am făcut şi o strigă- 
tură hazlie, pe care i-o cântam adesea; suna cam aşa: 


Muc, Muc, Muc, micule Muc, 
Hai la joacă, nu sta cuc! 
Casa ta e mare, mare, 

Capul tău pereche n-are: 
Uriaş ca un ceaun! 

Muc, piticul nostru bun, 

Sari şi ia-te după noi! 
Prinde unul, printre doi, 
Muc, Muc, Muc, piticul Muc! 


Aşa ne desfătam adesea pe socoteala lui şi trebuie 
să mărturisesc, spre ruşinea mea, că eu eram capul 

răutăţilor: îl trăgeam mereu de mica lui feregea şi o 
dată l-am călcat pe imineii lui uriaşi, iar bietul Muc s-a 
împiedicat în ei şi a căzut. Întâmplarea aceasta mi s-a 
părut nespus de hazlie, dar mi-a trecut curând pofta de 
râs când l-am văzut pe Muc cel mic îndreptându-se 
spre casa tatălui meu. A intrat la noi în casă şi a zăbovit 
un timp acolo. Eu am stat pitit după poartă, până când 
Muc a ieşit, însoţit de tatăl meu, care îl ţinea cuviincios 
de mână şi îşi lua rămas bun de la el cu multe plecă- 
ciuni. Nu prea mă simţeam în apele mele, aşa că am 
rămas o bună bucată de vreme în ascunzătoarea mea. 
In cele din urmă însă, foamea, care m-a răzbit, s-a do- 
vedit mai tare decât frica de bătaie şi, pocăit, cu capul 
plecat, m-am înfăţişat înaintea tatălui meu. 

— Am aflat că l-ai supărat pe bunul Muc! spuse el, 
aspru. O să-ţi spun povestea lui şi n-o să mai râzi de 
el. Dar înainte şi după ce ţi-o voi spune, ai să-ţi pri- 
meşti papara obişnuită. 

„Papara obişnuită“ erau cele douăzeci şi cinci de 
lovituri pe care tata, din păcate, le număra cu multă grijă. 
Scoase ţeava lungă a pipei sale, deşurubă muştiucul şi, 
mai mânios ca oricând, îmi trase cu ea o bătaie straşnică. 
După ce isprăvi cu toate cele douăzeci şi cinci de lovituri 
şi îmi porunci ca altă dată să mă port cu luare-aminte, 
începu să-mi spună povestea lui Muc cel mic. 

Tatăl lui Muc, pe care-l chemase de fapt Mucrah, 
fusese un om de vază în Nicheea, numai că era tare 

sărac. Trăia aproape tot atât de singuratic cum trăieşte 
astăzi feciorul lui. Pe Muc nu-l prea avea la inimă — îi 
era ruşine de înfăţişarea lui de pitic şi îl lăsa să crească 
la voia întâmplării. La şaisprezece ani, Muc era încă 
un copil vesel, dar tată-său, om zgârcit la zâmbet, avea 
pentru el numai vorbe de dojană: ba că e copilăros, ba 
că e încă necopt la minte, ba că e prost... 

Într-o bună zi, bătrânul a căzut rău de tot şi de aici 
i s-a tras moartea. Muc cel mic a rămas singur pe 
lume, neştiutor şi sărac. Neamurile, câinoase, cărora 
tatăl lui le rămăsese dator până peste cap, îl goniră din 
casă pe sărmanul băiat, povăţuindu-l totodată să plece 
în lumea largă să-şi caute norocul. Muc cel mic se găti 
bucuros de drum. O singură rugăminte a avut şi el: să 
i se dăruiască straiele tatălui său. Ruga i-a fost împli- 
nită pe dată. Straiele nu i se potriveau deloc, căci 
părintele lui fusese un om voinic şi înalt. Muc nu stătu 
însă mult pe gânduri: le reteză poalele şi le îmbrăcă. 
De strâmtat însă uitase să le strâmteze şi de aceea 
veşmintele sale, cu care mai umblă şi astăzi, par atât 
de ciudate; turbanul uriaş, brâul lat, şalvarii largi, mica 
feregea albastră, toate erau moştenire părintească. Ei, 
şi Muc îşi înfipse în brâu hangerul lung, cu înflorituri, 
al tatălui său, îşi luă un băț şi purcese la drum. 

Colindă voios ziulica întreagă, că doar plecase în 
căutarea norocului... De zărea în prafvreun ciob, scân- 
teind în soare, îl vâra iute în buzunar, în credința că 

ciobul se va schimba pe dată în cea mai frumoasă neste- 
mată; de vedea strălucind în depărtare cupola vreunei 
moschei sau oglinda sclipitoare a unui lac, îşi închipuia 
că a şi ajuns în ţara minunilor. Dar, vai! De cum se 
apropia, nălucirile piereau ca un vis, iar oboseala şi 
foamea îi aminteau că se află încă pe lumea asta. 
Două zile şi două nopţi rătăci el amărât şi flămând, 
dar de noroc el tot nu dădu; hrană îi erau doar roadele 
câmpului, iar culcuş, pământul tare. In zorii celei de-a 
treia zi, de pe o înălțime zări o cetate mare. Semilunile 
sclipeau pe minaretele sale şi steagurile fâlfâiau în 
felurite culori pe acoperişuri, făcându-i parcă semn să 
se apropie. Uimit, Muc se opri şi cuprinse cu privirea 
cetatea şi împrejurimile ei. „Aici e norocul lui Muc cel 
mic! îşi zise el. Acum ori niciodată!“ Și cu toate că era 
istovit, sări în sus de bucurie. Îşi adună apoi toate puterile 
şi se îndreptă într-acolo. Deşi cetatea părea foarte aproa- 
pe, ajunse la zidul ei abia spre amiază, pentru că nu-l 
mai ţineau picioarele şi din timp în timp simţea nevoia 
să poposească la umbra unui palmier, ca să-şi mai tragă 
sufletul. În sfârşit ajunse în faţa porţilor! Işi netezi mica 
lui feregea, îşi înfăşură mai bine turbanul, strânse brâul 
şi înfipse temeinic în el hangerul cel lung; apoi scutură 
colbul de pe iminei, luă băţul şi păşi hotărât în cetate. 
Bătu îndelung ulițele în sus şi-n jos, dar nu văzu nici o 
uşă care să i se deschidă şi nu auzi nici un glas care să-l 
îmbie: „Intră, micule Muc, mănâncă şi bea după pofta 
inimii şi odihneşte-ţi picioarele trudite de atâta drum!“ 


58 


Tot colindind aşa, Muc ajunse în faţa unei case 
mari, arătoase, şi tocmai când se uita la ea cu mai mult 
jind, se deschise o fereastră şi se ivi o bătrână care 
strigă cu glas cântat: 

Străchinuţa-i plină, plină! 
Hai, vecine, hai, vecină! 
Câte unul, câte doi, 
Masa-i pusă pentru voi. 
Vecineilor fuguţa, 

Plină, plină-i străchinuţa! 


Şi pe poarta casei dădu buzna înăuntru o droaie de 
câini şi de pisici. Muc stătu o clipă pe gânduri, pradă 
ispitei, dar luându-și deodată inima în dinţi, păşi în 
urma câtorva pisicuţe. Ele cunoşteau, desigur, mai 
bine ca el drumul spre bucătărie. 

Pe scară, Muc se întâlni cu bătrâna pe care o văzuse 
la fereastră. Femeia se uită la el încruntată şi-l întrebă 
ce pofteşte. 

— Ai chemat toată lumea la masă şi, fiindcă sunt 
tare flămând, am venit şi eu. 

Bătrâna râse şi-l întrebă: 

— De unde vii, om ciudat? Toată lumea ştie că eu 
gătesc bucate numai pentru drăguţele mele de pisici, 
şi doar din când în când mai chem să le ţină tovărăşie 
şi niscaiva oaspeţi de prin vecini. 

Atunci, Muc cel mic îi povesti bătrânei cât de greu 
o dusese după moartea părintelui său şi o rugă să-i 
îngăduie să mănânce şi el laolaltă cu pisicile. Înduio- 
şată de trista lui poveste, femeia îl pofti în casă şi-i 
dădu să mănânce şi să bea pe săturate. După ce 
prichindelul mai prinse puteri, ea îl privi lung şi grăi: 

— Muc, rămâi în slujba mea! N-o să te osteneşti 
prea mult, iar eu o să am grijă de tine. 

Muc cel mic se învoi bucuros, căci mâncarea pisi- 
cilor îi fusese pe plac. Slujba era uşoară, dar ciudată. 
Stăpâna Ahavţi avea doi cotoi şi patru pisici. În fiecare 
dimineaţă, Muc cel mic le pieptăna blana şi le dădea 
cu pomezi scumpe. Când stăpâna pleca de acasă, Muc 
se îngrijea de pisici: le punea străchinuţe cu mâncare, 
şi noaptea le culca pe perne de mătase şi le învelea cu 
macate de catifea. Stăpâna Ahavţi avea şi câţiva căţei; 
pe aceştia însă nu-i alinta ca pe pisicile ei, pe care le 
iubea de parcă ar fi fost propriii ei copii. 

Muc cel mic trăia aici tot atât de singuratic ca şi în 
casa părintească: nu dădea ochi cu altcineva decât cu 
stăpâna lui, încolo se învârtea ziulica toată numai între 
câini şi pisici. O vreme a dus-o bine: mâncare, cât îi 
trebuia, iar treabă, puţină. Bătrâna se arăta îndeajuns de 
mulţumită de sluga ei. Pe zi ce trecea, pisicile deveneau 
însă tot mai zvăpăiate: se zbenguiau şi zburdau prin 
odăi ca nişte zănatice, răsturnau tot ce le ieşea în cale, 
spărgeau vase din cele mai frumoase; de cum simțeau 

însă pe scară paşii stăpânei Ahavţi, se ghemuiau pe 
perniţele lor şi mişcau din codiţă ca şi cum nimic nu 
s-ar fi întâmplat. La vederea harababurii din casă, 
stăpâna Ahavţi se făcea foc şi pară şi arunca toată vina 
pe Muc. Degeaba căuta el să se dezvinovăţească. 
Mironosiţelor de pisici ea le dădea mai multă crezare 
decât jurămintelor de nevinovăție ale unei slugi. 

Muc cel mic era tare mâhnit — nu-şi aflase norocul 
nici de astă dată; se gândi să părăsească slujba aceasta. 
Încă din prima lui călătorie văzuse cât de amar e traiul 
fără bani şi de aceea se hotărî să-şi dobândească într-un 
fel oarecare simbria, căci stăpâna Ahavţi de făgăduit 
i-o făgăduia, dar de dat nu i-o dădea. Se găsea în casa 
stăpânei Ahavţi o cămară întotdeauna încuiată, în care 
Muc nu intrase niciodată. O auzise de multe ori pe 
stăpână-sa cotrobăind pe acolo şi tare-ar fi vrut Muc să 
afle ce taine ascunde. Acuma, stând şi chibzuind cum 
să-şi facă rost de bani pentru drum, numai ce-i veni în 
minte cămara cea fermecată. Nu cumva o fi tăinuită 
acolo vreo comoară? Dar uşa era bine zăvorâtă şi nu 
era chip s-ajungi la comoară. 

Într-o dimineaţă, după ce stăpâna Ahavţi plecă de 
acasă, un căţeluş vitregit de ea — şi care îl îndrăgise pe 
Muc pentru bunătatea lui — îl apucă pe băiat cu dinţii 
de şalvari şi începu să-l tragă, de parcă i-ar fi făcut 
semn să se ia după el. Muc, căruia îi plăcea să se joace 
cu căţeluşul, îl urmă. Ajunse în odaia de culcare a 

stăpânei Ahavţi, înaintea unei uşiţe pe care el n-o 
băgase de seamă până atunci. Uşa era întredeschisă. 
Căţeluşul intră, Muc — după el, şi nu mică îi fu mirarea 
când se trezi în încăperea mult râvnită. În zadar căută 
el banii prin toate ungherele — nici urmă de aşa ceva. 
Straie vechi, vase care de care mai năstruşnice erau 
împrăştiate peste tot. Mai cu osebire îi atrase privirea 
un vas de cleştar cu izvoade meşteşugite. ÎI ridică, îi 
întoarse pe toate părţile... dar vai! Vasul avea un capac 
aşezat uşor deasupra şi, din nebăgare de seamă, Muc 
scăpă capacul, care se făcu țăndări. 

Băiatul înlemni de spaimă. Soarta îi era pecetluită. 
Trebuia să fugă cât mai grabnic, dacă nu voia ca bătrâna 
să-l snopească în bătăi. Inainte de a pleca, Muc îşi 
aruncă privirea spre lucrurile stăpânei Ahavţi — doar- 
doar o găsi ceva de trebuinţă! Ochii i se opriră asupra 
unor conduri mari de tot. Nu erau prea frumoşi, dar imi- 
neii pe care îi avea el în picioare se făcuseră ferfeniţă; 
afară de asta, condurii îl atrăgeau şi pentru faptul că erau 
mari, şi el nădăjduia că în felul acesta oamenii îl vor 
socoti şi pe el un bărbat în toată firea. Îşi zvârli cât colo 
vechii lui iminei şi încălță condurii cei mari. Intr-un colț 
era rezemat un toiegel cu măciulia ca un cap de leu; 
stătea acolo fără nici o întrebuințare. ÎI înhăţă şi pe el şi 
o zbughi afară. Alergă spre odăița lui, îşi îmbrăcă mica 
feregea, strânse mai tare turbanul moştenit de la tatăl său 
şi, după ce-şi înfipse hangerul în brâu, o luă la sănătoasa 

cât îl ţineau picioarele. Din casă în uliţă, din uliţă afară 
din cetate, fugea, fugea mâncând pământul; abia de-şi 
mai trăgea, bietul de el, sufletul. De când era nu alergase 
atât de iute — îl împingea parcă o putere nevăzută şi îi 
era cu neputinţă să se mai oprească. Îşi dădu seama că 
nu e lucru curat cu condurii — zbura cu ei — nu alta. Cercă 
în fel şi chip să se oprească, dar în zadar. Deznădăjduit, 
începu să strige, de parcă ar fi strunit nişte cai: 

— Pur... Ho... Ptrrr! 

Ca prin farmec, condurii se opriră, iar Muc se trânti 
istovit la pământ. 

Mult s-a mai bucurat Muc cel mic de condurii lui. 
Aşadar, tot dobândise el ceva de pe urma slujbei sale 
— se alesese cu un lucru care să-l ajute în căutarea 
norocului. Bucuros, dar sleit de puteri, Muc adormi 
degrabă: trupul lui micuţ avea un cap, nu glumă, şi 
nu-i era de loc ușor să şi-l ţină pe umeri. În vis i se 
arătă prietenul lui, căţeluşul stăpânei Ahavţi, cel care-l 
ajutase să găsească condurii; se făcea că-i spune: 

— Dragul meu Muc, nu ştii să dai condurilor o 
întrebuințare cu folos: de ai să te răsuceșşti de trei ori 
pe un călcâi, ai să zbori unde vrei; iar cu toiegelul ai 
să găseşti comori, căci de se află ascuns aur, toiegelul 
te vesteşte ciocănind de trei ori în pământ; iar de se 
află argint, numai de două ori. 

Aşa visă Muc cel mic. Când se trezi, îşi aminti de 
visul lui năstruşnic şi se gândi să facă o încercare. Încălţă 

condurii, ridică piciorul şi începu să se răsucească pe un 
călcâi. Oricine ar încerca să se învârtească de trei ori în 
şir pe un călcâi, încălţat cu nişte conduri uriaşi, nu s-ar 
mira că o asemenea ispravă Muc n-a izbutit s-o facă 
dintr-o dată; şi apoi mai trebuie pus la socoteală şi capul 
lui greu, care-l trăgea ba într-o parte, ba în alta. 
Sărmanul pitic căzu de câteva ori cu nasul în pă- 
mânt, dar nu se dădu bătut: se mai apucă o dată şi încă 
o dată de aceeaşi treabă, până ce izbuti. Se învârti apoi 
ca o sfârlează pe un călcâi şi îşi dori să ajungă undeva 
pe aproape, într-un oraş mare. Nici n-apucă bine să-şi 
sfârşească gândul, că se înălţă în văzduh, purtat de 
condurii năzdrăvani, care vâsleau prin nori atât de iute, 
încât, până să se dezmeticească, Muc se trezi într-o 
piaţă întinsă, cu o mulţime de tarabe în jurul cărora 
forfotea o sumedenie de oameni. Colindă el încolo şi 
încoace, până socoti că e mai cuminte s-o ia pe uliţe 
mai neumblate, căci prin piaţă, în înghesuială, îl călca 
pe conduri ba unul, ba altul. Mai-mai să-l dea grămadă! 
În învălmăşeală, hangerul său ascuţit împungea oa- 
menii, aşa încât cu chiu cu vai prichindelul scăpă 
nebătut. Muc cel mic începu să chibzuiască cum şi-ar 
putea agonisi câţiva bănuţi. E drept că avea un toiegel 
care îi descoperea comorile ascunse, dar cum să dea el 
de un asemenea loc unde să fie îngropat aur sau argint? 
La nevoie ar fi putut face şi altceva: să-şi arate oame- 
nilor făptura lui hazlie, şi aşa să câştige bani; era însă 

prea mândru ca s-o facă. Până la urmă, tot de iuţeala 
picioarelor sale îşi aduse aminte. Cu condurii năzdră- 
vani ar putea să-şi agonisească cele de trebuință — îşi 
zise el — şi hotărî să intre undeva în slujbă ca ştafetă. 

Socotind că împăratul din această cetate plăteşte o 
astfel de slujbă mai bine ca oricare altul, află unde este 
palatul lui. Un străjer, care stătea de veghe la porţile 
palatului, îl întrebă pentru ce-a venit. Auzindu-l pe 
Muc că e în căutarea unei slujbe, îl trimise la păzitorul 
robilor. Muc îi spuse şi acestuia, fără zăbavă, păsul lui; 
cum că ar vrea şi el să intre în slujbă, ca ştafetă a 
împăratului. Păzitorul robilor cătă lung la el şi-i spuse: 

— Cu picioarele tale lungi de-o şchioapă vrei să 
slujeşti ca ștafetă a împăratului? Piei din faţa mea! 
N-am chef să-mi pierd timpul cu toţi zănaticii! 

Muc cel mic stărui însă, spunând că e gata să se ia 
la întrecere cu cea mai bună ştafetă împărătească. 
Vorbele lui îi părură nespus de hazlii păzitorului de 
robi, care porunci ca până în seară să fie pregătit totul 
pentru întrecere. După ce îl duse pe Muc la bucătărie 
şi porunci să i se dea să mănânce şi să bea pe săturate, 
păzitorul robilor se înfăţişă împăratului şi-i povesti 
despre ciudatul omuleţ şi despre cererea lui. Împăratul, 
un om hâtru, se bucură că păzitorul îl oprise pe Muc 
la curte: va avea astfel prilejul să petreacă puţin pe 
socoteala piticului. Porunci apoi să se rânduiască toate 

cele de trebuință pe pajiştea din spatele palatului, 
pentru ca întreaga curte să poată lua parte la petrecere. 

După ce îi mai aminti o dată să-l îngrijească bine 
pe pitic, împăratul dădu de veste prinților şi prinţeselor 
de la curte despre alergarea care urma să aibă loc în 
seara aceea. Aceştia, la rândul lor, trimiseră vorbă 
curtenilor. Vestea se răspândi îndată şi, când se însera, 
toată curtea era adunată, cu mic, cu mare, pe pajiştea 
unde fusese înălţată o podină, pentru ca lumea să poată 
vedea cum aleargă piticul cel lăudăros. 

Împăratul se sui pe podină, înconjurat de fiii şi fiicele 
sale, iar Muc cel mic păși pe pajişte şi făcu o temenea 
în faţa înălțimilor lor. Prichindelul fu întâmpinat cu 
chiote şi râsete. Năstruşnică făptură! Un trup nevolnic, 
un cap mare, şalvari largi, un hanger lung, înfipt într-un 
brâu lat, picioare mici, încălțate în conduri uriaşi, cum 
să nu te pufnească râsul la vederea lui! Dar Muc cel mic 
nu se fâstâci deloc auzind râsetele. Mândru, rezemat în 
toiegelul său, îşi aştepta potrivnicul. După dorinţa lui 
Muc, păzitorul robilor alesese pentru întrecere pe cel 
mai bun alergător al împăratului. Acesta se înfăţişă, de 
asemenea, pe pajişte, şi amândoi, Muc şi alergătorul, 
stăteau şi aşteptau semnalul de pomire. Potrivit rându- 
ielii, când prinţesa Amarţa ridică vălul, amândoi zvâc- 
niră din loc, pornind de-a lungul pajiştei ca două săgeți 
slobozite din acelaşi arc. La început, Muc fu întrecut cu 
mult de potrivnicul lui, apoi, însă, cu condurii săi 


66 


zburători, îl ajunse din urmă cât ai clipi din ochi, îl 
întrecu şi sosi la ţintă pe când celălalt se apropia 
gâfâind. Privitorii fură cuprinşi de o mare mirare; se 
aşternu o tăcere adâncă abia când împăratul începu să 
bată din palme, mulţimea izbucni în chiote şi strigăte: 
„Trăiască Muc cel mic, învingătorul!“ 

Muc cel mic fu adus în faţa împăratului. Aruncân- 
du-se la picioarele acestuia, el îl rugă: „Înălţimea-ta! 
Am făcut dinaintea luminatei tale feţe numai o 
încercare a meşteşugului meu. Binevoieşte a îngădui 
să mi se dea o slujbă de ștafetă la curtea înălţimii tale!“ 
Împăratul grăi: „Muc, tu vei fi ştafeta mea de frunte; 
vei sta aproape de împăratul tău, vei primi simbrie de 
o sută de galbeni pe an şi vei mânca la masă cu cei 
mai de seamă slujitori ai mei“. 

Muc cel mic crezu că de astă dată îşi aflase norocul. 
Era plin de voie bună. Se bucura de mare trecere la 
împărat, căci îi îndeplinea treburile cele mai tainice şi 
mai grabnice, şi pe toate le ducea la capăt cu multă 
grijă şi cu nespusă repeziciune. 

Ceilalţi slujitori ai împăratului nu-l vedeau însă cu 
ochi buni: nu le plăcea să împartă bunăvoința stăpânului 
cu un pitic care nu ştia altceva decât să alerge. Puneau 
la cale tot felul de uneltiri împotriva lui, dar toate 
dădeau greş, căci împăratul arăta o încredere nemăr- 
ginită celei dintâi ştafete a sa, care îi ducea toate veştile 
de taină. (La asemenea înaltă cinstire ajunsese Muc!) 

Muc ştia despre toate aceste uneltiri, dar avea o 
inimă prea blândă ca să se răzbune; chibzuia cum să se 
facă mai folositor duşmanilor săi, pentru ca ei să-l 
îndrăgească, îşi aduse aminte de toiegel, de care, în prea 
marea-i fericire, uitase. Dacă ar afla o comoară, îşi zicea 
Muc, curtenii ar ţine mai mult la el. Auzise şoptindu-se 
de mai multe ori că pe vremuri, când năvăliseră 
duşmanii în ţară, tatăl împăratului şi-ar fi îngropat multe 
din comorile sale; se mai spunea că bătrânul a purces 
din astă lume fără a apuca să destăinuiască fiului său 
unde era tainiţa lor. De atunci Muc nu mai pleca fără 
toiegel, nădăjduind că într-o bună zi avea să dea de locul 
unde se afla comoara bătrânului împărat. Într-o seară, 
plimbându-se prin grădina palatului, ajunse departe, 
într-un colţ îndepărtat, puţin umblat şi deodată simţi că 
toiegelul îi saltă în mână şi prinde a ciocăni de trei ori 
în pământ. Pricepu numaidecât despre ce era vorba. 
Scoase hangerul, crestă cu el pomii dimprejur, ca să 
recunoască locul și se furişă înapoi spre palat; făcu rost 
de o cazma şi aşteptă să se înnopteze. 

Comoara îi dădu însă mult de furcă lui Muc cel 
mic. Braţele lui erau firave, iar cazmaua — mare şi 
grea; după două ceasuri de trudă, abia de săpase o 
groapă de doi coţi. În sfârşit, cazmaua se izbi de ceva 
tare şi se auzi un zăngănit. Muc începu să sape mai 
iute, mai îndârjit, până dădu de un capac mare, de fier. 
Atunci cobori în groapă să vadă ce se ascunde sub 

capac şi găsi o oală plină de galbeni. Dar cu slabele-i 
puteri nu putu să ridice oala, aşa că îşi umplu mai întâi 
buzunarele cu galbeni, vâri şi la brâu, puse şi în mica 
lui feregea, făcând din ea o legătură plină cu aur, pe 
care abia putu s-o ia la spinare, apoi acoperi cu grijă 
ce mai rămăsese. Avea noroc de conduri, căci altfel nu 
s-ar fi putut urni cu atâta aur. Ajunse într-o clipă la 
palat, se strecură in iatacul său şi piti galbenii sub 
pernele divanului. 

Muc cel mic era încredinţat că, stăpânind atâta 
bănet, toţi duşmanii săi de la curte or să-i fie de acum 
înainte cei mai buni prieteni. Cât de neştiutor în ale 
vieţii era bietul Muc, crezând că prietenii adevăraţi se 
dobândesc cu aur... Vai! Mai bine şi-ar fi gătit condurii 
de drum, şi-ar fi luat la spinare bocceaua cu galbeni şi 
s-ar fi făcut nevăzut. 

Aurul pe care-l dăruia în dreapta şi stânga îi făcu 
pe ceilalţi curteni să-l pizmuiască şi mai mult. 

— Face bani calpi — zicea marele bucătar Ahuli. 

— ÎI înşală pe împărat — scrâşnea păzitorul robilor 
Ahmet. 

Dar duşmanul său cel mai aprig, vistiernicul, care, 
pesemie, nu o dată dăduse iama cu mâna-i prea lungă 
prin vistieria împărătească, spuse pe şleau: 

— E un hoţ! 

Se sfătuiră cu toţii şi, într-o bună zi, Korhuţ, marele 
paharnic, se înfăţişă mâhnit la împărat. Amărăciunea 

i se citea pe faţă, aşa că împăratul îl întrebă de îndată 
ce are pe suflet. 

— Vai! răspunse el. Sunt tare îndurerat, căci am 
pierdut bunăvoința stăpânului meu. 

— Ce vorbe sunt astea, Korhuţ? îl întrebă împăratul. 
De când n-am mai lăsat să strălucească soarele 
mărinimiei mele asupra ta? 

Marele paharnic îi răspunse că împăratul îl cople- 
şeşte cu aur pe căpetenia ştafetelor, iar prea credin- 
cioşilor săi sfetnici nu le mai arată milostivirea sa. 

Mult se minună împăratul la auzul ăstor vorbe şi 
porunci să i se dea îndată seama despre galbenii pe 
care-i împarte Muc în dreapta şi-n stânga. Uneltitorii 
îi strecurară lesne în minte bănuiala că Muc ar fi furat 
aurul din vistieria țării. Aşa ceva se brodea de minune 
pentru vistiernic, căci nu-i prea plăcea să dea socoteală 
de banii vistieriei. Împăratul porunci ca Muc să fie 
urmărit în taină, spre a fi prins asupra faptului. În 
noaptea ce urmă acestei nefericite zile, Muc luă caz- 
maua — galbenii scoşi erau pe sfârşite din pricina dăr- 
niciei sale — şi se furişă în grădina palatului, spre 
comoara tăinuită. Străjerii, în frunte cu marele bucătar 
Ahuli şi cu vistiernicul Arhaţ, îl urmăriră pas cu pas 
şi, în clipa când lua galbeni din oală şi îşi umplea fere- 
geaua, se năpustiră asupra lui, îl legară zdravăn şi-l 
duseră în faţa împăratului. Împăratul, nemulțumit 

fiindcă-l treziseră din somn, întâmpină plin de mânie 
pe cea dintâi ştafetă a sa şi îi puse bietului Muc tot 
felul de întrebări. La picioarele împăratului zăcea oala 
dezgropată, cazmaua şi feregeaua plină cu aur. Vistier- 
nicul spuse că atât el, cât şi străjerii l-au văzut pe Muc 
cum se trudea să îngroape oala în pământ. 

Împăratul îl întrebă pe Muc dacă e adevărată învi- 
nuirea ce i se aduce şi îi ceru să mărturisească de unde 
anume a luat aurul pe care voia să-l îngroape în grădina. 

Muc cel mic, ştiindu-se nevinovat, spuse că el 
găsise ulcica cu aur în grădină şi că nu voia nicidecum 
s-o îngroape, ci dimpotrivă, s-o dezgroape. La auzul 
acestor vorbe, toţi cei de faţă izbucniră într-un râs cu 
hohote, dar împăratul se făcu foc în faţa acestei 
sfruntate neobrăzări a lui Muc cel mic şi strigă: 

— Nevrednicule, cum, după ce ai furat, mai vrei să-l 
şi minţi prosteşte şi mârşav pe stăpânul tău? Vistier- 
nice Arhaţ, răspunde! Acest aur lipseşte din vistieria 
mea? Vistiernicul arătă că lucrul e neîndoielnic. Ba, 
mai mult, el şi-a dat seama că lipseşte aur, nu de puţină 
vreme, din vistieria împărătească. Poate să jure că 
Muc este hoţul. 

Împăratul porunci ca Muc cel mic să fie ferecat în 
lanţuri şi zvârlit în turn, iar vistiernicului îi dădu aurul 
pentru a-l pune la loc în vistierie. Vesel de izbânda lui, 
Arhaţ plecă acasă unde îşi numără galbenii sclipitori; 

omul acestea mârșav nu spuse însă nimănui că pe 
fundul oalei găsise un răvaş în care era scris: 


„Vrăjmaşul a năvălit în țară. De aceea ascund aici 

o parte din vistieria mea. Blestemul împărătesc să-l 

ajungă pe cel care va găsi aurul şi nu-l va da de îndată 
fiului meu! TE a 

SADI IMPARAT 


În temniţa sa, Muc cel mic era frământat de gânduri 
negre; ştia prea bine că cel care-l fură pe împărat e 
osândit la moarte, totuşi nu voia să dea în vileag faţă 
de împărat taina toiegelului. Vezi bine, se temea ca 
împăratul să nu-i răpească toiegelul şi condurii. Din 
păcate, condurii năzdrăvani nu-i puteau veni într-aju- 
tor, căci ferecat în lanţuri cum era, oricât s-ar fi zbătut, 
de răsucit pe călcâi nu se putea răsuci. A două zi însă, 
când i se vesti osânda la moarte, chibzui că tot ar fi 
mai bine să trăiască fără toiegelul fermecat decât să-l 
păstreze şi să moară; trimise vorbă împăratului că-l 
roagă să-i îngăduie o întâlnire tainică şi îi dezvălui 
însuşirile toiegelului său. Mai întâi împăratul nu-l 
crezu, dar Muc făgădui că, de nu va fi omorât, îl va 
încerca în faţa lui. Împăratul îi dădu cuvântul său 
împărătesc că-l va lăsa în viaţă dacă se adeveresc spu- 
sele lui şi porunci să se îngroape în pământ nişte gal- 
beni, fără ştirea lui Muc. Îi ceru să găsească galbenii 

cu toiegelul său. Cât ai clipi, toiegelul ciocăni de trei 
ori în pământ la locul cu pricina şi numaidecât aurul 
fu scos la iveală. Împăratul înţelese că vistiernicul îl 
înşelase şi, după obiceiul ţării, îi trimise un ştreang de 
mătase, ca să-şi facă singur seama. Cât despre Muc 
cel mic, îi spuse: 

— E drept că ţi-am făgăduit viaţa, dar se pare că nu 
stăpâneşti numai taina acestui toiegel, şi dacă n-ai să 
mărturiseşti de unde vine puterea ta de a alerga ca 
nimeni altul, vei rămâne întemnițat până la sfârşitul 
vieţii tale... 

Muc se săturase de temniţă numai după o singură 
noapte petrecută în turn. De aceea îi mărturisi împăra- 
tului că tot meşteşugul său stătea în condurii năzdră- 
vani, fără a spune că, pentru a-i folosi, era nevoie să 
te învârteşti de trei ori pe călcâi. Împăratul făcu şi el o 
încercare; încălţă condurii şi numaidecât o luă la 
goană prin grădină. Ar fi dat orice să se oprească, dar 
nu cunoştea taina condurilor, iar Muc cel mic, bucuros 
că se poate răzbuna, îl lăsă să fugă, să fugă până îl 
văzu căzând la pământ fără simţire. 

Când îşi veni în fire, împăratul se mânie cumplit pe 
Muc cel mic, care îl lăsase să alerge până aproape să-şi 
dea sufletul. 

— Am făgăduit să te scot din temniţă şi să-ţi las 
viaţa, dar, dacă nu vrei să fii spânzurat, să piei din ţara 
mea în douăsprezece ceasuri. 

Porunci apoi ca toiegelul să fie încuiat, împreună 
cu condurii, în vistieria sa. 

Mai sărac ca oricând, Muc cel mic porni la drum, 
blestemându-şi prostia care-l făcuse să tragă nădejde 
că putea dobândi un loc de frunte la curtea împără- 
tească. 

Țara din care fusese gonit nu era prea întinsă, aşa 
că, după opt ceasuri, se afla dincolo de hotarele ei, deşi 
mergea tare greu fără condurii lui dragi. 

Trecând hotarul, părăsi drumul mare pentru a se 
adânci într-o pădure deasă, unde voia să se statorni- 
cească, să trăiască zilele ce-i mai rămăseseră, departe 
de lume, căci nespus îl mai mâhniseră oamenii. 

În inima pădurii găsi un loc pe placul său: un pârâu 
limpede, străjuit de smochini mari, umbroşi, şi o pajişte 
cu iarbă moale, care îl îmbia să rămână acolo. Se trânti 
jos, hotărât să stea aşa nemâncat și să-şi aştepte sfârşitul. 
Copleşit de aceste gânduri negre, Muc adormi. Când se 
trezi însă, foamea îi dădea ghes; se gândi atunci că e 
prea chinuitor să mori de foame şi că mai cuminte ar fi 
să caute primprejur ceva de-ale gurii. 

În pomul sub care îl furase somnul zări nişte smo- 
chine atât de frumoase, că-i lăsa gura apă. Se urcă în 
pom, culese câteva şi mâncă cu poftă. Apoi cobori spre 
pârâu ca să-şi potolească setea. Dar tare se mai sperie 
când în oglinda apei îşi zări capul împodobit cu două 
urechi uriaşe şi cu un nas gros şi lung. Uluit, îşi apucă 

urechile eu mâinile: şi, într-adevăr, urechile erau lungi, 
mai lungi de un cot. 

— Urechi de măgar! Aşa-mi trebuie — strigă el, 
înciudat — căci i-am dat norocului cu copita, ca un 
măgar! 

Se plimbă încolo şi încoace pe sub pomi şi, când i 
se făcu iarăşi foame, culese din nou câteva smochine 
— altceva tot nu se găsea de mâncare pe acolo. După 
ce se sătură de smochine, lui Muc îi veni în minte că 
ar putea să-şi ascundă urechile sub turbanul său mare, 
ca să nu arate atât de caraghios. Dar când se pipăi la 
cap, îşi dădu seama că urechile cele lungi pieriseră. Se 
îndreptă în grabă spre pârâu pentru a se încredința că-i 
adevărat: îşi văzu chipul său obişnuit dintotdeauna; 
nasul cel lung şi hâd pierise şi el. Micul Muc pricepu 
lesne cum s-au petrecut lucrurile: nasul şi urechile i se 
lungiseră din pricina smochinelor pe care le luase din 
pornul cel dintâi, iar smochinele din cel de-al doilea 
pom îl lecuiseră; şi mai înţelese că soarta milostivă îi 
dăruise din nou o putere prin care să-şi dobândească 
fericirea. Culese deci din amândoi pomii atâtea smo- 
chine câte putea duce şi se întoarse la ţara pe care o 
părăsise nu demult. În cel dintâi târg care-i ieşi în cale 
îşi schimbă straiele ca să nu-l cunoască cineva şi o 
porni spre cetatea împărătească. Era tocmai vremea 
când poamele încep să dea în pârg. Muc cel mic ştia 
că marele bucătar cumpără bucuros astfel de bunătăţi 

pentru ospăţurile împărăteşti şi de aceea aşteptă la 
porţile palatului. Nu trecu mult şi marele bucătar ieşi 
în curte. Cercetă mărfurile neguțătorilor adunaţi la 
porţile palatului şi îi căzură ochii asupra coşuleţului 
lui Muc. 

— O! Ce trufandale! spuse el. Cu siguranţă că vor 
fi pe placul înălţimii sale. Cât ceri pentru tot coşuleţul? 
Muc cel mic ceru un preţ potrivit şi făcură târgul. 
Marele bucătar dădu coşul unui rob şi plecă mai 
departe. Până una alta, Muc se făcu nevăzut, căci se 
temea că peste puţină vreme vânzătorul a cărui marfă 
era pricina năpastei ce avea să dea peste căpăţânile 
celor de la curte, va fi căutat şi osândit. 

La masă, împăratul se arătă foarte vesel, nemaicon- 
tenind cu laudele pentru mâncările gustoase gătite de 
marele său bucătar şi pentru grija cu care ştia să aleagă 
bunătăţile cele mai anevoie de găsit. Dar marele bucă- 
tar zâmbea fudul, ştiind prea bine ce mai avea de adus 
la masă. De aceea aruncă din vârful buzelor doar 
câteva cuvinte: „Ei, urma alege!“ sau :„Om trăi şi om 
vedea!“ stârnind uimirea prinţeselor. În sfârşit porunci 
să fie aduse smochinele, frumoasele, îmbietoarele 
smochine care fură întâmpinate de toţi cei de faţă cu 
un „A-a-a-a!“ 

— Ce coapte sunt! Ce gustoase! se minună împă- 
ratul. Bucătare, eşti un om şi jumătate, ai dobândit cu 
prisosinţă bunăvoința mea! 

Spunând acestea vorbe, împăratul — de felul său 
zgârcit cu astfel de bunătăţi — împărţi cu mâna lui 
smochinele mesenilor. Fiecare prinţ şi prinţesă primi 
câte două, fiecare doamnă de onoare, vizir şi agă — 
câte una; pe celelalte, regele le puse dinaintea sa şi 
începu să le înfulece cu lăcomie. 

— Vai, tată, ce ciudat arăţi! strigă deodată prinţesa 
Amarţa. 

Toţi priviră cu mirare spre împărat: pe cap îi cres- 
cuseră nişte urechi uriaşe, iar nasul i se lungise până 
peste bărbie. Se uitară apoi unii la alţii uimiţi, înspăi- 
mântaţi, căci capetele tuturor erau gătite cu aceste 
ciudate podoabe. 

E lesne de închipuit groaza de care a fost cuprinsă 
curtea. Fură chemaţi în grabă toţi vracii din cetate, care 
se îmbulziră cu felurite hapuri şi alifii; dar urechile 
uriaşe şi nasurile tot pocite rămâneau. Un vraci încercă 
să reteze urechile unuia din prinți; zadarnică treabă, 
căci ele îi crescură pe dată la loc. 

În ascunzătoarea unde se pitise, Muc află despre 
toate cele întâmplate la palat şi se hotărî să se aşteamă 
pe treabă. Din banii luaţi pe smochine îşi cumpără un 
veşmânt ca de învăţat, îşi lipi o barbă făcută din păr de 
capră şi, astfel gătit, de puteai să juri că e un cărturar 
adevărat, se înfăţişă la palat cu un paner de smochine 
în mână. Vraciul cel străin ceru să i se îngăduie şi lui 
să dea o mână de ajutor celor căzuţi în nenorocire. 

Curtenii îl primiră fără prea multă încredere. Muc 
dădu unuia din prinți să mănânce o smochină şi — 
minune! Pipăindu-şi urechile şi nasul, prinţul văzu că 
acestea erau ca şi mai înainte, de mărime obişnuită. 
Atunci împăratul, fără să spună o vorbă, îl luă de mână 
pe Muc şi se îndreptă cu el spre iatacul său. Acolo 
deschise o uşă ce dădea în vistierie şi îi făcu semn lui 
Muc să-l urmeze! 

— lată! Aici se află comorile mele — spuse împă- 
ratul. Alege ce-ţi doreşte inima, numai scapă-mă de 
pacostea asta ruşinoasă care a dat peste mine! 

Vorbele acestea îi merseră la inimă lui Muc cel mic 
şi-i răsunară în urechi ca viersul cel mai dulce. Îndată 
ce intrară, îşi zări condurii năzdrăvani şi toiegelul 
fermecat, dar umblă cu luare-aminte prin încăpere, 
prefăcându-se uimit de comorile împărăteşti. Cum 
ajunse la condurii săi, îi încălță iute, apucă toiegelul, 
îşi smulse barba calpă şi arătă împăratului chipul 
cunoscut al lui Muc cel prigonit de el. 

— Împărat făr’ de cuvânt! grăi el. Ai răsplătit cre- 
dinţa slugii tale prin nedreptate. Rămâi osândit să porţi 
toata viaţa urechile acestea slute care să-ţi amintească 
în fiecare zi de Muc cel mic! 

Şi vorbind astfel, se răsuci pe călcâi, îşi dori în gând 
să plece îndată de acolo şi nici n-apucă împăratul să 
strige după ajutor, că Muc era departe. 

De atunci, Muc îşi duce traiul pe meleagurile 
noastre, un trai îndestulat, dar singuratic, căci e supărat 
pe oameni. După încercările prin care a trecut, Muc a 
dobândit multă înţelepciune şi, cu toată înfăţişarea lui 
neobişnuită, e un om vrednic de laudă şi nu de 
batjocură. 

Aici se isprăvi istorisirea tatălui meu. Mi-a părut 
rău că m-am purtat grosolan cu bunul pitic şi tata m-a 
iertat de a doua parte a pedepsei, care trebuia să 
urmeze. Le-am spus şi prietenilor mei minunata po- 
veste a vieţii lui Muc, şi l-am îndrăgit cu toţii atât de 
mult, încât nici unul n-a mai râs de el. Ba, dimpotrivă, 
de atunci înainte l-am socotit vrednic de cinstire, 
făcând întotdeauna în faţa lui temenele adânci, de 
parcă ar fi fost un cadiu sau un muftiu. 

CH. PERRAULT 


Motanul încălţat 


UN MORAR, dintr-un sat oarecare, lăsă la 
moartea lui, celor trei feciori ai săi, drept moştenire, o 
moară, un asin şi o pisică. Băieţii se gândiră şi se tot 
gândiră: să cheme notarul să le împartă moştenirea? 
Să nu-l cheme? căci, socotind dările pe care le-ar avea 
de plătit, îşi dădură seama că nu le-ar mai rămâne 
nimic... Aşa că se hotărâră s-o împartă între ei, cum îi 
va tăia capul. Celui mai mare i se cuvenea moara, căci 
era feciorul dintâi. Celui de al doilea, asinul, iar celui 
de al treilea nu-i mai rămânea decât pisica şi bietul 
băiat se tot văita zicând: 

— Dacă fraţii mei ar voi să se întovărăşească şi-ar 
putea câştiga foarte bine bucăţica de pâine. Dar eu? 
Ce să mă fac? Dacă îmi mănânc pisica şi îmi fac 
căciulă din blana ei, rămân muritor de foame. 

Pisica îl auzi — şi nu se dădu de la început pe faţă. 
Dar apoi se hotări să-i vorbească şi-i spuse cu multă 
seriozitate şi înţelepciune: 

— Nu te mai necăji, stăpâne. Dă-mi mie un sac şi 
porunceşte să mi se facă o pereche de cizme, să pot 

porni prin bălării şi vei vedea că n-ai fost păcălit aşa 
precum ţi se pare, cu partea de moştenire care ţi-a rămas. 

La început stăpânul motanului nu puse prea mare 
preţ pe cuvintele lui, dar văzându-l prinzând şobolani 
cu multă îndemânare, spălându-şi blana sau ascunzân- 
du-se în făină şi prefăcându-se mort, pentru a prinde 
şoareci, se mai învioră şi începu a trage oarecare 
nădejde. 

Când îşi văzu dorinţa împlinită, motanul îşi trase 
cu multă bărbăţie cizmele şi, luându-și sacul la 
spinare, se duse de-a dreptul într-o crescătorie în care 
se afla un mare număr de iepuri. Îşi puse în sac tărâțe 
şi susai şi se întinse ca şi cum ar fi fost mort, aşteptând 
ca vreun iepure tânăr, lipsit de experienţa vieţii şi care 
nu ştia încă ce-i şiretenia, să intre de bună voie în sac 
pentru a se înfrupta din ceea ce se afla în el. 

Dar nici n-apucase bine să se culce când bănuiala i 
se adeveri. Un zăpăcit de iepuraş se furişă repede în 
sac, iar jupânul motan, fără a mai sta pe gânduri, 
închise repede sacul la gură, fără pic de milă. 

Apoi, mândru de ispravă, se duse de-a dreptul la 
palat şi ceru să-i vorbească maiestăţii sale regelui. 

Fu primit pe dată şi condus chiar în faţa tronului. 

Motanul nostru făcu o adâncă plecăciune, apoi vorbi: 

— Îngăduiţi-mi, Sire, să vă înfăţişez un dar pe care 
Marchizul de Carabas m-a însărcinat să vi-l pun la 
picioare din partea lui (năzdrăvanul născocise pe loc 

numele acesta pentru stăpânul său). E un iepure din 
crescătoriile sale. 

— Spune-i stăpânului tău că îi mulţumesc şi că mi-a 
făcut o mare plăcere. 

Dar... Nu trecu mult şi motanul nostru se ascunse 
în grâu, stând la pândă după o nouă pradă şi într-a- 
devăr zări două potâmichi pe care le prinse şi le puse 
în desaga pregătită pentru asemenea isprăvi. 

Se duse din nou la rege şi i le dădu în dar. Acesta îi 
mulţumi din nou şi-i dădu să bea. 

Şi mereu, mereu îi ducea regelui câte un vânat din 
partea stăpânului său. 

Trecuseră câteva luni. Într-o zi află că regele avea să 
iasă la plimbare pe malul unui râu împreună cu fiica lui, 
care era cea mai frumoasă prinţesă din câte s-au văzut 
vreodată. Alergă repede şi-i spuse stăpânului său: 

— Ascultă, stăpâne, dacă vei lua în seamă sfatul 
meu, vei fi în curând cel mai fericit om din lume. Şi 
iată ce ai de făcut: mergi imediat la râu şi te scaldă, pe 
locul ce ţi-l voi arăta. Şi după aceea... las” pe mine! 

Marchizul de Carabas făcu întocmai cum îl învă- 
tase motanul, dar fără a-i cunoaşte temeiurile. 

Dar în timp ce se scălda, trecu pe acolo regele. 
Deodată îl auzi pe motan strigând: 

— Ajutor! Săriţi! Ajutor! Marchizul de Carabas se 
îneacă! 

La strigătele acestea, regele scoase capul prin fereas- 
tra caleştii şi văzându-l pe motan, care îi adusese de 
atâtea ori daruri din vânătorile domnului Marchiz de 
Carabas, porunci gărzii sale să alerge în grabă să-l scape. 

Şi în timp ce oamenii regelui se luptau să-l scape 
pe marchiz, motanul se apropie de Maiestatea sa şi îi 
şopti că în timp ce stăpânul său se scălda, trecuseră pe 
acolo nişte hoţi, şi cu toate că el strigase din toate 
puterile după ajutor, aceştia îi prădară stăpânul, care a 
rămas fără veşminte. (Afurisitul de motan le pitise 
bine pe cele ponosite, sub un bolovan de pe marginea 
râului.) Auzind acestea, regele, îngrozit, porunci ofiţe- 
rilor din garda sa să aducă în grabă cele mai frumoase 
veşminte pentru domnul Marchiz de Carabas. 

Apoi îi arătă marchizului toată prietenia; şi cum 
veşmintele cele frumoase îl prindeau de minune (căci 
era băiat voinic şi arătos, nevoie mare), prinţesa, căreia 
Marchizul de Carabas nu-i arătase decât respect, îl 
îndrăgi. Regele îl pofti să urce în caleaşca sa şi să facă 
împreună plimbarea hotărâtă. Mulţumit că toate planu- 
rile sale au izbutit şi că totul îi mergea după voie, 
motanul le şopti oamenilor care coseau pe câmp: 
„Dacă vă întreabă regele al cui e grâul pe care îl cosiţi, 
să răspundeţi: Al Marchizului de Carabas! Altfel va fi 
vai şi amar de voi.“ 

lată de ce, când fură întrebaţi de rege al cui era 
grâul pe care îl coseau, ţăranii răspunseră cu toţii: 

— Al cui să fie? Al Marchizului de Carabas! 

— Văd că aveţi o avere frumoasă! spuse el, mul- 
tumit de tot ce i se întâmplase în ziua aceea. 

— O, sire. Aceasta e numai o biată fâneaţă, dar 
aduce an de an roade destul de îmbelşugate, răspunse 
cu multă sfioşenie proaspătul Marchiz de Carabas. 
După această ispravă, jupânul motan, care mergea tot 
înaintea caleştii regale, întâlni nişte secerători. Şi iar 
le spuse: 

— Dacă nu veţi spune că grâul acesta e al Marchi- 
zului de Carabas, va fi vai şi amar de voi! 

Regele întrebă, bineînţeles, al cui era grâul pe care-l 
vedea înaintea ochilor. 

— Al Marchizului de Carabas, răspunseră seceră- 
torii; şi el se bucură din nou. 

Şi tot aşa făcu motanul care păşea mândru înaintea 
caleştii, cu toţi acei pe care îi întâlnea, iar regele se 
mira de atâtea bunuri câte le avea Marchizul de 
Carabas, măcar că era atât de tânăr şi de sfios. 

Dar iată că jupânul motan ajunse şi dinaintea unui 
castel frumos al unui căpcăun, care era stăpânul tutu- 
ror pământurilor pe unde trecuseră până atunci. Mota- 
nul întrebă cine era acest căpcăun, care era cel mai 
bogat din tot ţinutul şi ceru să-l cunoască, spunând 
oamenilor de pază că nu înţelege să treacă prin apro- 
pierea castelului său fără a i se înclina cu plecăciune. 

Căpcăunul îl primi atât de frumos pe cât poate 
primi un căpcăun şi-l pofti în camera de oaspeţi să se 
mai odihnească. 

— Mi s-a spus despre măria voastră că aveţi darul 
de a vă preface în fel şi chip de animale. Într-un ele- 
fant, de pildă, într-un leu şi aşa mai departe, grăi 
mieros motanul. 

— Ce ai auzit este foarte adevărat; şi, pentru a te 
convinge, mă voi preface pe loc în chip de leu. 

La auzul acestor cuvinte motanul fu atât de înspăi- 
mântat, încât fugi să se ascundă într-un jgheab, ceea 
ce nu era tocmai uşor din pricina cizmelor care se 
dovediră a nu fi bune de nimic atunci când era nevoie 
să se caţăre pe acoperişuri. 

Dar căpcăunul îşi reluă repede întruchiparea dinainte 
şi motanul îi destăinui spaima prin care trecuse. 

— Mi s-a mai povestit, dar nu prea îmi vine a crede, 
zise cu glas dulceag motanul, că puteţi lua şi asemă- 
narea celor mai mici animale, adică puteţi deveni un 
şobolan sau chiar un şoarece, ceea ce vă mărturisesc 
sincer că nu-mi prea vine a crede. 

— Şi zi aşa? Nu-ţi vine a crede? întrebă jignit căp- 
căunul. la stai numai un pic şi vei vedea... 

Căpcăunul se prefăcu pe dată într-un şoricel care 
începu să alerge, zburdând, de colo până colo. 

Dar n-apucă să zburde prea mult, căci motanul atâta 
aştepta. Se azvârli asupra lui şi-l înghiţi dintr-o dată. 

Între timp, regele se apropiase şi zărind frumosul 
castel al căpcăunului dădu să intre. Motanul, care 
auzise zgomotul caleştii pe puntea castelului, îi sări 
înainte şi, ploconindu-se, rosti: 

— Fiţi binevenit, Maiestate, în castelul Marchizului 
de Carabas! 

— Aşadar, domnule marchiz, văd că şi acest castel 
îţi aparţine! Te asigur că n-am văzut niciodată ceva 
mai măreț decât acest turn şi clădirile ce-l înconjoară! 

— Dar pofiiţi! Poftiţi, vă rog! Intraţi! 

Marchizul dădu mâna prinţesei şi porni în urma 
regelui, care urcă cel dintâi puntea. Se treziră dintr-o 
dată într-o sală foarte mare în faţa unui ospăț din cele 
mai îmbelşugate pe care căpcăunul îl pregătise pentru 
oaspeţii săi, care, aflând că regele se afla acolo, nu mai 
îndrăzniră să intre. 

— Domnule marchiz, atât eu cât şi prinţesa am dori 
să ne faci cinstea de a fi la rândul dumitale oaspetele 
nostru. 

Tânărul făcu o plecăciune adâncă şi... rămase 
pentru totdeauna alături de prinţesa cu care se căsători. 

Acum motanul, ajuns mare dregător la curte, nu 
mai prindea şoareci decât pentru propria lui plăcere... 

H. CH. ANDERSEN 


Degeţica 


A FOST ODATĂ o femeie care voia şi ea să aibă 
un copilaş, dar nu ştia de unde să-l ia. Atunci s-a dus 
la o babă vrăjitoare şi i-a spus: 

— Uite, aş vrea şi eu să am un copilaș, nu poţi să-mi 
spui cum să fac ca să-l găsesc? 

— Cum să nu! a răspuns baba. Uite ici un bob de 
orz; da’ să ştii că nu-i orz de-acela care creşte pe 
ogoare şi pe care-l dai la găini de mâncare; ia-l şi 
pune-l într-un vas de flori şi ai să vezi ce iese. 

— Mulţumesc, mătușă — a spus femeia şi i-a dat 
babei cinci bănuţi. 

Apoi s-a dus acasă, a sădit bobul de orz şi îndată a 
răsărit o floare mare şi frumoasă. Ai fi zis că-i o lalea, dar 
petalele stăteau strânse parcă ar fi fost numai îmbobocită. 

— Ce floare drăgălaşă — a spus femeia şi a sărutat 
petalele roşii şi galbene. 

Şi cum le-a sărutat, floarea s-a şi deschis pocnind. 
Era chiar o lalea ca toate lalelele, numai că drept la 
mijloc şedea, pe pistilul verde, o fetiţă mititică de tot, 
gingaşă şi drăgălaşă, şi nu era mai mare decât un deget 
şi de aceea i-au spus Degeţica. 

I-au făcut leagăn dintr-o coajă de alună, saltea din 
petale albastre de toporaşi, iar plapuma era o petală de 
trandafir. Aici şedea noaptea, dar ziua se juca pe masă. 
Femeia pusese o farfurie plină de apă şi de jur împrejur, 
pe marginea farfuriei, aşezase flori cu lujerele în apă. 
Pe apă plutea o petală mare de lalea pe care şedea 
Degeţica şi umbla de la o margine la alta a farfuriei; 
avea drept vâsle două fire de păr de cal. Era o plăcere 
s-o vezi. Ştia şi să cânte, şi cânta aşa de subţirel şi de 
dulce, cum nimeni n-a mai cântat vreodată. 

Într-o noapte, pe când şedea frumuşel în pătucul ei, 
pe un ochi de fereastră, care era spart, a intrat o broas- 
că. Broasca era urâtă, mare şi jilavă. A sărit drept pe 
masă, acolo unde şedea Degeţica şi dormea acoperită 
cu petale roşii de trandafir. 

— Ar fi tocmai bună de nevastă pentru băiatul meu 
— s-a gândit broasca şi a luat coaja de alună în care 
dormea Degeţica şi a sărit cu ea în grădină, pe geamul 
cel spart. 

Pe la marginea grădinii curgea un râu mare şi lat; 
malul râului era mlăştinos şi mâlos; aici locuia broasca 
cu fecioru-su. Brr! Urât mai era şi acesta şi semăna 
leit cu mamă-sa. „Cuac-cuac-cuac!“ Asta-i tot ce-a 
putut el să spună când a văzut-o pe fetița cea drăgălaşă 
în coaja ei de alună. 

— Nu vorbi aşa de tare că se trezeşte! spuse broasca 
cea bătrână. Te pomeneşti că fuge, că-i uşoară ca un 

puf de lebădă! S-o punem pe o frunză de nufăr, pentru 
ea, aşa mică şi uşoară cum este, are să fie ca o insulă; 
de-acolo n-are să poată fugi, iar noi, în vremea asta, 
avem să pregătim odaia cea frumoasă din mâl şi după 
aceea aveţi să vă mutaţi şi să staţi acolo. 

În râu erau o mulţime de nuferi cu frunze late şi 
verzi care parcă pluteau pe deasupra apei. Frunza care 
era cea mai departe de țărm, era şi cea mai mare din 
toate. Broasca s-a dus înot până acolo şi a pus pe 
frunză coaja de alună cu Degeţica în ea. 

Fetiţa s-a trezit a doua zi dimineaţa şi când a văzut 
unde era, a început să plângă amar; de jur împrejurul 
frunzei celei mari şi verzi era numai apă, aşa că la mal 
nu avea cum s-ajungă. 

Broasca cea bătrână stătea în mâl şi îşi împodobea 
odaia cu papură şi cu flori galbene, ca să fie frumos şi 
să-i placă noră-si. După aceea a luat pe urâtul de fecio- 
ru-su şi s-a dus cu el la frunza pe care şedea Degeţica. 
Vroiau să-i ia pătucul şi să-l ducă în odaia în care aveau 
să stea însurăţeii; după aceea aveau s-o ia şi pe dânsa. 
Broasca s-a închinat adânc în apă înaintea ei şi i-a spus: 

— Uite pe fecioru-meu! Ai să te măriţi cu el şi aveţi 
să trăiţi amândoi colo jos, în mâl, într-o locuinţă 
straşnică. 

— Cuac! Cuac! Cuac! atâta a spus feciorul broaştei. 

Au luat pătucul şi au plecat cu el; şi Degeţica a 
rămas singurică pe frunza cea verde şi a început să 

plângă iar şi mai tare pentru că nu-i plăcea să stea în 
mâl la broasca aceea urâtă și nici să se mărite cu urâtul 
de fecioru-su. Peştişorii care înotau prin apă o văzu- 
seră pe broască şi auziseră ce spusese, de aceea scoa- 
seră acuma cu toţii capul din apă să vadă şi ei pe fetiţă. 
Au văzut cât e de drăgălaşă şi le-a părut rău că trebuie 
să se ducă cu broasca jos în mâl. Nu! Asta nu trebuie 
să se întâmple! S-au strâns cu toţii în apă, lângă lujerul 
cel verde al frunzei, l-au ros cu dinţii şi frunza s-a des- 
prins şi a început să meargă pe apă în jos cu Degeţica 
pe ea, departe, departe, acolo unde broasca nu putea 
s-o mai ajungă. 

Degeţica a trecut aşa pe lângă o mulţime de oraşe şi 
păsărelele şedeau în copaci, pe mal, o vedeau şi cântau: 

— Ce fetiţă drăgălaşă! 

Frunza mergea cu ea pe apă tot mai departe şi mai 
departe, până a ieşit din hotarele ţării aceleia. Un fluture 
frumuşel și alb tot zbura pe lângă ea şi de la o vreme 
s-a lăsat pe frunză, pentru că Degeţica îi plăcea. Fetiţa 
era foarte veselă. Acuma broasca nu mai putea s-o 
ajungă şi era aşa de frumos pe unde mergea; soarele 
bătea în apă şi apa strălucea parcă era aur. Degeţica şi-a 
desprins cingătoarea, cu un capăt a legat fluturele şi 
celălalt capăt l-a legat de frunză; acuma frunza mergea 
şi mai repede şi ea la fel, că doar şedea pe frunză. 

Şi cum mergea ea aşa, numai iată că vine-n zbor un 
cărăbuş, şi cum o zăreşte, se repede, îi prinde trupul 

mlădios cu labele lui şi zboară cu ea şi se aşază într-un 
copac. Iar frunza de nufăr s-a dus mai departe pe apă 
şi fluturele cu ea, fiindcă era legat de frunză şi nu se 
putea desprinde. 

Mult s-a mai speriat săraca Degeţica atunci când 
cărăbuşul a zburat cu ea în copac! Dar mai cu seamă 
era necăjită când se gândea la fluturele cel frumos cu 
aripi albe pe care-l legase de frunză. Dacă nu se dez- 
leagă, atunci moare de foame. Dar cărăbuşului nu-i 
păsa de asta. S-a aşezat cu dânsa pe frunza cea lată a 
copacului, i-a dat suc de flori să mănânce şi i-a spus 
că-i drăgălaşă, cu toate că nu seamănă deloc cu un 
cărăbuş. Au venit s-o vadă şi ceilalţi cărăbuşi care 
locuiau în copac; s-au uitat la dânsa, iar domnişoarele 
cărăbuşe au strâmbat din antene şi au spus: 

— Are numai două picioare. Vai de ea! 

— Şi nu are antene! spuse alta. 

— Şi uite ce subţire e la mijloc! Parc-ar fi om! Vai, 
ce urâtă-i! 

Aşa spuneau toate cărăbuşoaicele şi totuşi Degeţica 
era atât de drăgălaşă! 

Drăgălaşă i se păruse şi cărăbuşului care o răpise, 
dar fiindcă toţi ceilalţi ziceau că-i urâtă, a început şi 
el să creadă că-i urâtă şi nu i-a mai plăcut şi i-a spus 
să se ducă unde-o vedea cu ochii. Au luat-o, au dat-o 
jos din copac şi-au pus-o pe un bănuţel, şi ea a început 
să plângă şi să se tânguie că-i aşa de urâtă şi cărăbuşii 

au alungat-o; dar ea nu era urâtă, era cea mai drăgălaşă 
fetiţă care se poate închipui, gingaşă şi luminoasă ca 
o petală de trandafir. 

Şi aşa, biata Degeţica a stat toată vara singură în 
pădurea cea mare. Şi-a împletit un pat din fire de iarbă 
şi l-a agăţat sub o frunză de brustur aşa că acuma nu 
se mai temea de ploaie. De mâncare avea dulceaţa 
florilor şi bea roua adunată dimineaţa pe frunze. Aşa 
a trecut vara şi toamna. Dar după aceea a venit iarna, 
iarna rece şi lungă. Toate păsările care cântaseră aşa 
de frumos în preajma ei au plecat, copacii şi florile 
s-au uscat; frunza cea mare de brustur, sub care se adă- 
postise, s-a zbârcit şi s-a scorojit, până n-a mai rămas 
din ea decât un lujer galben şi veşted. Degeţica dârdâia 
cumplit de frig pentru că hainele ei se rupseseră şi 
pentru că era aşa de gingașă şi de subţirică încât nu se 
putea să nu-i fie frig. A început să ningă şi fiecare fulg 
care cădea peste ea era greu cum ar fi o lopată de 
zăpadă, aruncată peste noi, fiindcă noi suntem mari, 
dar ea era numai cât o jumătate de deget. Atunci ce să 
facă şi ea? Şi-a pus în spate o frunză uscată, dar tot nu 
se putea încălzi şi dârdâia întruna de frig. 

Chiar la marginea pădurii, în care stătea ea, era un 
lan mare de grâu. Grâul fusese secerat demult şi 
acuma nu mai rămăsese decât o mirişte. Dar Degeţicăi 
miriştea i se păru mare cât o pădure. A luat-o şi ea prin 
mirişte şi a tot mers, tremurând de frig, până a ajuns 

la uşa şoarecelui de câmp, care îşi avea aici locuința. 
Era o hrubă în pământ, caldă şi plăcută; şoarecele avea 
o bucătărie straşnică şi o cămară plină de grâu. Dege- 
ţica s-a oprit la uşă ca o fetiță cerşetoare şi s-a rugat 
să-i dea şi ei o bucăţică dintr-un bob de grâu, că nu 
mâncase de două zile nimic. 

— Săraca de tine — a zis şoarecele, care era un 
şoarece de treabă — hai, intră şi te încălzeşte şi stai la 
masă cu mine. 

Şi fiindcă fetiţa i-a plăcut, i-a spus: 

— Ştii ce, stai aici la mine toată iarna; ai să-mi dere- 
tici prin casă şi ai să-mi spui poveşti, că-mi plac 
poveştile. 

Degeţica a făcut cum i-a spus şoarecele şi i-a mers 
foarte bine. Într-o bună zi, şoarecele i-a spus: 

— Azi avem un musafir, un vecin de-al meu care 
vine în vizită o dată pe săptămână. E mai bogat decât 
mine, are o mulţime de odăi şi o blană neagră, fru- 
moasă. Dacă poţi să te măriţi cu el, atunci halal de 
tine; atâta numai că nu vede. Să-i spui cele mai fru- 
moase poveşti pe care le ştii. 

Dar Degeţicăi numai de asta nu-i ardea. Vecinul era 
un sobol şi ea nici gând n-avea să se mărite cu el. 
Sobolul a venit îmbrăcat cu blana lui cea grozavă. 
Şoarecele nu mai isprăvea cu laudele. Ba că-i bogat şi 
învăţat, ba că are o casă de douăzeci de ori mai mare 
decât a lui. 

Acum, de învăţat o fi fost el învăţat, dar nu putea 
suferi soarele şi florile cele frumoase şi le vorbea de 
rău, fiindcă nu le văzuse niciodată cum arată la faţă. 

Degeţica n-a avut încotro şi a trebuit să cânte ceva 
şi a cântat „Mugur, mugur, mugurel“ şi alte cântece. Și 
sobolul s-a îndrăgostit de dânsa din pricina glasului ei 
frumos, dar n-a spus deocamdată nimic, că era chibzuit. 
Săpase nu demult un drum pe sub pământ, de la casa 
lui până la casa şoarecelui; sobolul i-a poftit pe Dege- 
tica şi pe şoarece să se plimbe prin hruba asta ori de câte 
ori ar avea poftă. Le-a mai spus să nu se sperie că în 
tunelul acela este o pasăre moartă. Era o pasăre cu toate 
penele pe ea şi cu pliscul întreg; se vede că nu de multă 
vreme murise şi fusese îngropată chiar acolo pe unde 
săpase el drumul sub pământ. 

Sobolul a luat în gură o bucată de lemn putred, 
fiindcă lemnul putred luminează în întuneric ca focul, 
şi a pornit înainte ca să le lumineze calea. Când au 
ajuns la locul unde era pasărea cea moartă, sobolul şi-a 
ridicat în sus nasul lui butucănos şi a izbit cu el în 
tavan şi a făcut o gaură mare şi deodată a intrat lumina 
zilei în hrubă. Jos zăcea o rândunică moartă, cu aripile 
strâns lipite de coaste, cu picioarele zgârcite şi cu 
capul înfundat în pene. Săraca pasăre murise de frig, 
fără îndoială. Degeţicăi i-a părut rău fiindcă îi erau 
dragi păsărelele, toată vara îi cântaseră şi ciripiseră în 

preajma ei. Sobolul însă a împins pasărea cu picioarele 
lui scurte şi a spus: 

— Acuma nu mai cântă! Rău e să te naşti pasăre! 
Mulţumesc lui Dumnezeu că copiii mei n-au să fie 
aşa! Uite, o pasăre ca asta, nu-i nimic de capul ei; toată 
vara ciripeşte şi când vine iarna, moare de foame. 

— Chiar aşa, că bine spui, se vede că eşti înţelept — 
râse şoarecele. Ce folos are pasărea că tot ciripeşte? 
Când vine iarna n-are ce mânca şi îngheaţă de frig; dar 
se ţine, mă rog, toată vara cu nasul pe sus! 

Degeţica n-a spus nimic. Dar când sobolul şi cu 
şoarecele s-au întors cu spatele, ea a dat într-o parte 
penele care acopereau capul păsării şi a sărutat rându- 
nica pe ochii ei închişi. 

„Poate că tocmai ea mi-a cântat aşa de frumos astă- 
vară — se gândi Degeţica. Multă bucurie mi-a făcut 
biata păsărică!“ 

Sobolul a astupat gaura pe care venea lumina şi 
apoi i-a dus pe şoarece şi pe Degeţica până acasă. 
Noaptea, Degeţica n-a putut să doarmă, se tot gândea 
la păsărica moartă. S-a sculat din pat şi a împletit din 
fân un covor mare şi frumos. Apoi s-a dus la pasăre 
şi-a acoperit-o cu covorul şi a mai luat şi nişte bumbac 
moale pe care-l găsise prin cămara şoarecelui şi a 
împrejmuit pasărea cu bumbac ca să-i fie cald. 

— Rămâi cu bine, păsărică drăgălaşă! spuse ea. Îți 
mulţumesc că ai cântat aşa de frumos astă-vară, când 
copacii erau verzi şi ne încălzea soarele. 

Şi fetiţa şi-a lipit obrazul de pieptul păsării şi deo- 
dată a tresărit speriată, fiindcă i s-a părut că înăuntru 
bătea ceva. Inima păsării bătea. Rândunica nu murise, 
era numai amorţită şi acuma se încălzise şi îşi venise 
iar în fire. 

Toamna toate rândunelele pleacă în ţările calde; şi 
dacă vreuna întârzie cu plecarea, o prinde frigul, 
amorţeşte şi cade jos şi o acoperă zăpada. Degeţica nu 
ştia ce să facă, fiindcă, faţă de ea, pasărea era grozav 
de mare, totuşi şi-a luat inima în dinţi, a îngrămădit 
bumbacul de jur împrejurul rândunelei şi a adus o 
frunză de izmă creaţă pe care şi-o făcuse plapumă, şi 
a acoperit capul păsării. 

În noaptea următoare s-a dus iar la ea; rândunica se 
trezise din amorţeală, dar era slăbită tare. Numai o 
clipă a deschis ochii şi s-a uitat la Degeţica; fetiţa sta 
în faţa ei cu o bucăţică de lemn putred în mână, că altă 
lampă n-avea. 

— Îţi mulțumesc, fetiță drăgălaşă — a spus rândunica 
beteagă. M-am încălzit de minune, am să prind iar 
putere şi am să pot să ies de-aici şi să zbor la lumina 
caldă a soarelui. 

— Vai — spuse Degeţica — afară e frig şi ninge! Mai 
bine stai aici, în patul tău călduţ, şi eu am să te îngrijesc. 
Şi a adus rândunicăi apă într-o petală şi rândunica a băut 
şi i-a povestit cum şi-a zgâriat aripa într-un scai şi de 
aceea n-a mai putut să zboare repede cum zburau cele- 

lalte rândunele care au plecat departe, departe, în țările 
calde. De oboseală, a căzut jos. Mai mult decât atâta 
nu-și aducea aminte şi nici nu ştia cum ajunsese aici. 

Rândunica a stat toată iama în boştiură şi Degeţica 
o îngrijea şi-i era tare dragă, iar sobolul şi cu șoarecele 
n-au aflat nimic de asta, şi mai bine că n-au aflat, 
fiindcă nu puteau s-o sufere pe biata rândunică. 

Când a sosit primăvara şi soarele a dezmorţit pămân- 
tul, rândunica şi-a luat rămas bun de la Degeţica; fetiţa 
a destupat gaura din tavan, pe care o făcuse sobolul. 
Soarele a pătruns înăuntru până la ele şi rândunica a 
întrebat-o pe Degeţica dacă n-ar vrea să vie şi ea; ar lua-o 
în spate şi ar zbura cu ea până la pădurea cea verde. 

Degeţica însă s-a gândit că dacă ea ar pleca, şoare- 
cele cel bătrân, care o găzduise, ar fi foarte necăjit din 
pricina asta, şi a spus: 

— Nu, nu pot. 

— Atunci rămâi cu bine, rămâi cu bine, fetiță drăgă- 
laşă şi bună — a spus rândunica şi a ieşit în zbor afară, 
la lumina soarelui. Degeţica s-a uitat după ea şi i-au 
dat lacrimile pentru că îi era dragă rândunica. 

— Cirip, cirip! a început să cânte pasărea şi s-a dus 
în zbor în pădure. 

Degeţica era tare necăjită. Nu avea voie să iasă şi 
ea, să se încălzească la soare. Grâul care fusese semă 
nat pe ogorul de deasupra casei şoarecelui a răsărit şi 
a crescut înalt şi lanul era acuma ca o pădure deasă 
pentru biata fetiţă. 

— Vara asta trebuie să-ţi întocmeşti zestrea — i-a 
spus şoarecele. 

Vecinul, sobolul cel urâcios, cu blană neagră, o 
ceruse în căsătorie. 

— Trebuie să ai de toate, şi lână, şi pânză, să nu-ţi 
lipsească nimic când te măriţi cu sobolul. 

Degeţica a trebuit să se apuce de tors şi șoarecele a 
tocmit patru omizi care țeseau zi şi noapte. În fiecare 
seară venea la ea sobolul şi stătea de vorbă şi spunea 
că pe la sfârşitul verii soarele n-are să mai fie aşa de 
fierbinte ca acuma, când de dogoarea lui pământul se 
face tare ca piatra; şi mai spunea că, după ce s-o călă- 
tori vara, are să se însoare cu Degeţica. Dar Degeţica 
nu se bucura deloc, fiindcă sobolul era urâcios şi ea 
nu putea să-l sufere. În fiecare dimineaţă, când răsărea 
soarele, şi în fiecare seară, când asfinţea, se strecura 
pe uşă afară şi când vântul dădea într-o parte spicele, 
şi se putea zări cerul albastru, ea se gândea că afară e 
frumos şi e lumină, şi îi era dor de rândunică, prietena 
ei de astă-primăvară; dar rândunica nu se zărea pe 
nicăieri; de bună seamă că se dusese departe, în 
pădurea cea frumoasă şi verde. Când a venit toamna, 
Degeţica a fost şi ea gata cu zestrea. 

— De azi într-o lună e nunta — a spus șoarecele. 

Când a auzit asta, Degeţica a început să plângă şi a 
spus că nu vrea să se mărite cu sobolul cel urâcios. 

— Nu mai tot vorbi degeaba — a spus şoarecele. Să 
nu fii încăpăţânată că să ştii că te muşc cu dinţii mei 
cei albi şi ascuţiţi! Auzi colo! Un bărbat aşa de chipeş! 
Nici regina nu are o blană aşa de frumoasă ca el! Şi ce 
bucătărie are! Şi cămara i-i plină de bunătăţii Mai bine 
mulţumeşte lui Dumnezeu că ţi-a dat asemenea bărbat. 

Şi aşa, iaca, a sosit şi ziua nunţii. Sobolul a venit 
s-o ia pe Degeţica; de-acuma înainte va trebui să stea 
cu dânsul în adâncimile pământului şi să nu mai vadă 
niciodată soarele, pentru că sobolul nu putea să sufere 
soarele. Biata fată era tare amărâtă; trebuia să-şi ia 
rămas bun de la soare pe vecie; cât şezuse la şoarece, 
putuse măcar de la uşă să se uite la soare. 

— Rămâi cu bine, soare! spuse ea. Îşi ridică braţele 
la cer şi făcu câţiva paşi de la uşă mai încolo, fiindcă 
acuma grâul fusese secerat şi rămăsese numai miriş- 
tea. Rămâi cu bine, rămâi cu bine! rosti ea din nou şi 
luă în braţe o floricică roşie, o sărută şi îi spuse: Flori- 
cică dragă, când o vezi pe rândunică, spune-i rămas 
bun de la mine. 

— Chi-chiu-chiu — auzi ea deodată deasupra capului 
şi când s-a uitat, ce să vadă? Tocmai rândunica! Mult 
s-a mai bucurat pasărea când a văzut-o pe fetiţă. 
Degeţica i-a povestit tot ce i s-a întâmplat, că trebuie 
să se mărite cu sobolul cel urâcios, că de-acuma 
înainte are să stea într-o hrubă în pământ şi n-are să 

mai vadă niciodată soarele. Şi spunând toate acestea, 
începu să plângă. 

— Uite ce — a spus rândunica; acuşi vine iarna şi eu 
mă duc în ţările calde; nu vrei să vii cu mine? Te iau 
în spate. Numai să te legi de mine cu cingătoarea; şi 
aşa scăpăm şi de sobolul cel urâcios, şi de hruba lui, 
şi plecăm departe, peste munţi, în ţările calde, unde 
soarele străluceşte mai tare decât aici şi toată vremea 
e numai vară, şi sunt o mulţime de flori frumoase. Hai 
cu mine, Degeţică scumpă, tu care m-ai scăpat de la 
moarte când zăceam în hrubă! 

— Da, vin cu tine — a spus Degeţica. 

Şi atunci rândunica a luat-o în spate. Fetiţa şi-a 
întins picioarele pe aripile păsării, s-a legat strâns cu 
cingătoarea de-o pană mai tare şi rândunica s-a ridicat 
în înaltul cerului, peste păduri şi peste ape, sus, 
deasupra munţilor celor mari, pe care-i veşnic zăpadă. 
Degeţicăi îi era frig, dar s-a băgat pe sub penele calde 
ale păsării şi a rămas numai cu capul afară, ca să vadă 
toate minunăţiile peste care zburau. 

Şi au mers tot aşa până au ajuns în ţările calde. 
Acolo soarele strălucea mult mai tare şi erau o mul- 
time de podgorii cu struguri galbeni şi negri. Erau pă- 
duri de lămâi şi de portocali, mirosea a cimbrişor şi a 
mintă creaţă, şi copiii se jucau şi alergau după fluturi, 
nişte fluturi mari cu aripi pestriţe. Rândunica însă nu 
s-a oprit şi a mers în zbor mai departe, şi locurile erau 

tot mai frumoase. Şi au mers ele tot aşa, până au ajuns 
la marginea mării albastre; pe țărm, printre copacii 
verzi şi frumoşi, se ridica un palat de marmură albă, 
din vremuri străvechi. 

Viţa de vie se căţăra pe stâlpii înalţi şi albi şi pe 
creştetul stâlpilor erau o mulţime de cuiburi de rându- 
nică şi un cuib era chiar al rândunicii care o ducea în 
spate pe Degeţica. 

— Aici stau eu — a spus rândunica. Uite, jos sunt o 
mulţime de flori; eu am să te aşez pe una dintre ele şi 
ai să stai acolo, vrei? 

— Da, minunat! a spus Degeţica, şi a bătut din 
palme de bucurie. 

Jos era un stâlp alb de marmură care se răstumase 
şi se spărsese în trei bucăţi; printre bucăţile de marmură 
creşteau nişte flori mari şi albe. Rândunica s-a lăsat în 
jos şi a aşezat-o pe fetiță pe o petală. Dar ce s-a mai 
minunat fetiţa! Drept în mijlocul florii şedea un omuleţ 
şi era aşa de alb şi de străveziu, parcă ar fi fost de sticlă. 
Pe cap purta o coroană de aur şi la umeri avea aripi şi 
nu era mai înalt decât Degeţica. Omuleţul era spiri- 
duşul florii. În fiecare floare era câte un spiriduş sau 
câte o zână mititică; acesta însă era craiul tuturor. 

— Doamne, cât e de frumos! spuse rândunicii în 
şoaptă Degeţica. 

Craiul florilor s-a speriat când a văzut-o pe rându- 
nică, fiindcă faţă de el, aşa de mic şi de gingaş, ea era 

ca un vultur uriaş; când însă a zărit-o pe Degeţica, s-a 
bucurat grozav; era fata cea mai frumoasă pe care o 
văzuse vreodată. Repede şi-a luat coroana de aur de 
pe cap şi i-a pus-o ei; apoi a întrebat-o cum o cheamă 
şi dacă vrea să-i fie soţie şi crăiasă a florilor. Nu 
semăna deloc cu feciorul broaştei şi nici cu sobolul cel 
cu blana neagră. Degeţica i-a răspuns craiului celui 
frumos că vrea; şi atunci, din fiecare floare s-a scobo- 
rât câte o doamnă sau câte un domn, şi toţi erau aşa 
de drăgălaşi că nu-ţi mai luai ochii de la dânşii. Şi 
fiecare i-a adus Degeţicăi câte un dar; cel mai straşnic 
din toate darurile a fost o pereche de aripi pe care i 
le-a adus o muscă mare şi albă. I le-a prins Degeţicăi 
de spate şi acuma putea şi ea să zboare din floare în 
floare. Toţi s-au bucurat grozav şi rândunica şedea sus 
în cuib şi le cânta cum ştia ea mai bine; dar în inima 
ei era cam mâhnită pentru că Degeţica îi era dragă şi 
n-ar fi vrut să se despartă de ea niciodată. 

— Nu trebuie să te mai cheme Degeţica — i-a spus 
feţiţei craiul florilor. E un nume urât şi tu eşti 
frumoasă. Avem să-ţi spunem Maia. 

— Rămâi cu bine, rămâi cu bine! a spus rândunica. 

Şi a plecat în zbor iarăşi înapoi, în Danemarca; 
acolo îşi avea ea un cuib, chiar la fereastra omului care 
ştie să spună poveşti frumoase. Şi de la el am aflat 
toată povestea. 

H. CH. ANDERSEN 


Lebedele 


DEPARTE DE-Aici, acolo unde se duc rându- 
nelele când la noi e iarnă, era odată un crai care avea 
unsprezece băieţi şi o fată pe care o chema Eliza. 

Cei unsprezece fraţi erau prinți, aveau câte o 
decorație la piept şi sabie la şold şi aşa se duceau la 
şcoală; scriau cu creioane de diamant pe tăblițe de aur 
şi învățau pe de rost tot atât de bine pe cât citeau. Când 
îi auzeai, ştiai numaidecât că sunt prinți. Eliza, sora 
lor, şedea pe un scăunel de sticlă şi avea o carte cu 
poze care costase o mulţime de parale. 

Trăiau bine copiii, numai că asta n-a ţinut prea 
mult! Tatăl lor, craiul, s-a însurat cu o crăiasă rea şi 
hapsână, căreia nu-i erau dragi copiii. Au putut să vadă 
asta chiar de la început; în palat era petrecere mare şi 
ei s-au apucat să se joace de-a musafirii, de obicei, 
când se jucau aşa, căpătau o mulţime de prăjituri şi de 
mere coapte, acuma, însă, crăiasa cea nouă le-a dat o 
ceaşcă cu nisip şi le-a spus că se pot juca foarte bine 
şi aşa. Peste vreo săptămână, crăiasa a dus-o pe Eliza 
la ţară, la nişte țărani, iar pe prinți atâta i-a tot vorbit 

de rău faţă de crai, că acesta nici nu s-a mai îngrijit 
deloc de ei. 

— Duceţi-vă şi voi în lumea largă — le-a spus 
crăiasa cea hapsână — zburaţi ca nişte păsări fără glas! 

Dar n-a fost chiar aşa de rău cum ar fi vrut ea. 
Prinții s-au prefăcut în unsprezece lebede frumoase. 
Au scos un strigăt şi au ieşit în zbor pe ferestrele 
palatului şi au luat-o peste parc şi peste pădure. 

Era dis-de-dimineaţă tare, când au trecut pe la căsuţa 
în care stătea sora lor Eliza. La vremea asta ea dormea. 
S-au învârtit pe deasupra casei, şi-au întins gâturile 
lungi şi au bătut din aripi, dar nimeni nu i-a văzut nici 
nu i-a auzit. Aşa că au plecat mai departe, s-au înălțat 
deasupra norilor şi s-au tot dus până au ajuns la o pădure 
care se întindea chiar până la marginea mării. 

Eliza şedea în căsuţa ţăranului și se juca cu o frunză 
verde de brusture, că altă jucărie n-avea; făcuse o gaură 
în frunză şi acuma se uita prin gaură la soare şi i se 
părea că vede ochii limpezi ai fraţilor ei şi când razele 
de soare îi alunecau pe obraz parcă ar fi sărutat-o ei. 

Zilele treceau toate la fel. Când vântul se strecura 
printre tufele de trandafir din grădină şi şoptea: „Cine-i 
mai frumos decât voi?“ trandafirii clătinau din cap şi 
spuneau: „Eliza“. Când vreo babă şedea duminica la 
uşă cu cartea de rugăciuni pe genunchi şi vântul 
întorcea filele şi spunea cărţii: „Cine-i mai cucernic 

decât tine?“ cartea răspundea: „Eliza“ și chiar aşa era 
cum spuneau trandafirii şi cartea de rugăciuni. 

Când a împlinit cincisprezece ani s-a întors acasă. 
Dar când a văzut crăiasa cât era de frumoasă, i-a fost 
ciudă pe fată şi grozav ar fi vrut s-o schimbe în lebădă 
ca şi pe fraţii ei, dar n-a îndrăznit să facă asta chiar 
îndată, fiindcă craiul vroia să-şi vadă fiica. 

Crăiasa s-a dus de dimineaţă în odaia ei de baie, 
care era de marmură, cu sofale moi şi covoare scumpe. 
A luat trei broaşte, le-a sărutat şi a spus uneia din ele: 
„Când are să intre în baie Eliza, să te aşezi pe capul ei 
ca să se facă proastă ca tine!“ Altei broaşte i-a spus: 
„Aşază-te pe fruntea ei ca să se facă urâtă ca tine şi 
tată-su să n-o mai cunoască!“ Iar celei de-a treia 
broaşte i-a spus: „Aşază-te pe inima ei ca să nu mai 
fie cu cugetul curat şi să o doară inima!“ 

După aceea a băgat în apă cele trei broaşte şi apa 
deodată s-a făcut verde; a chemat-o pe Eliza, a dezbră- 
cat-o şi a pus-o să intre în apă; şi când Eliza a intrat în 
apă, o broască i s-a pus în păr, alta pe frunte şi alta pe 
piept, însă Eliza parcă nici nu le-ar fi simţit. Când a 
ieşit din baie, pe apă au rămas trei flori roşii de mac. 
Dacă broaștele n-ar fi fost veninoase şi nu le-ar fi 
sărutat vrăjitoarea, s-ar fi prefăcut în trandafiri roşii, 
dar oricum, tot în flori au trebuit să se prefacă, fiindcă 
şezuseră pe capul şi pe inima Elizei. Și Eliza era aşa 

de cucermică şi de nevinovată, încât farmecele nu 
aveau asupra ei nici o putere. 

Crăiasa, când a văzut aşa, a frecat-o pe fată cu 
zeamă de nucă şi a înnegrit-o toată, a uns-o pe faţă cu 
o alifie rău mirositoare şi i-a încâlcit părul; aşa cum 
era acum, era cu neputinţă s-o mai cunoască cineva. 

Tată-su s-a speriat când a văzut-o şi a spus că nu-i 
fata lui; nimeni n-a mai cunoscut-o, numai câinele din 
curte şi cu rândunelele ştiau că-i ea, dar pe ei nu-i 
întreba nimeni. 

Biata Eliza a început să plângă şi s-a gândit la cei 
unsprezece fraţi ai ei care acuma nu mai erau acolo. A 
plecat amărâtă de la palat şi a umblat o zi întreagă pe 
câmp şi prin mlaştini, şi seara a ajuns la o pădure mare. 
Nu mai ştia nici ea încotro să apuce şi era tare necăjită 
şi îi era dor de fraţii ei care de bună seama că fuseseră 
alungaţi ca şi ea. Vroia să-i caute şi să-i găsească... 

Abia apucase să intre în pădure şi a prins-o noaptea. 
Cum nu mai ştia pe unde să meargă, s-a aşezat pe muş- 
chiul moale, şi-a spus rugăciunea şi şi-a pus capul pe o 
buturugă. Era o linişte adâncă, nu bătea vântul şi de jur 
împrejur, prin iarbă şi pe muşchi, străluceau o sumede- 
nie de licurici; când a atins o creangă cu mâna, gândacii 
luminoşi au căzut peste ea ca nişte stele căzătoare. 

Toată noaptea i-a visat pe fraţii ei; se făcea că se 
jucau ca altădată, când erau mici, scriau cu creioane 
de diamant pe tăblițe de aur şi se uitau în cartea cu 

poze care costase o mulţime de parale, însă pe tăbliță 
nu mai scriau ca altădată linii şi rotocoale, ci isprăvile 
vitejeşti pe care le făcuseră, tot ce trăiseră şi văzuseră 
de atunci încoace; şi în carte, toate prinseseră viaţă, 
păsările cântau şi oamenii ieşeau din carte şi vorbeau 
cu Eliza şi cu fraţii ei, dar când se întorcea fila, ei 
săreau repede înăuntru ca să nu se încurce pozele. 

Când s-a trezit, soarele era sus. Eliza nu putea să-l 
vadă fiindcă copacii îşi întindeau crengile dese deasu- 
pra ei, dar razele se jucau printre frunze şi fluturau ca 
un văl de aur. Mireasma răcoroasă a pădurii o învăluia 
şi păsările aproape că i se aşezau pe umeri. Auzea un 
murmur de apă; erau nişte pâraie care se vărsau într-un 
lac cu fundul de nisip moale. Pe mal erau tufişuri dese, 
numai într-un loc era o deschizătură pe care o făcuseră 
cerbii şi pe aici s-a scoborât şi Eliza către apă. Lacul 
era aşa de limpede încât, dacă vântul n-ar fi mişcat 
crengile, ai fi putut crede că-i zugrăvit, aşa de desluşit 
se oglindeau pe luciul lui frunzele: şi cele luminate de 
soare şi cele care stăteau în umbră. 

Când şi-a zărit faţa în apă, s-a speriat văzând cât 
era de urâtă şi de neagră. Dar când a luat apă în pumni 
şi s-a frecat pe faţă şi pe ochi, pielea iar s-a înălbit; 
atunci s-a dezbrăcat şi s-a băgat în apă; o fată mai 
frumoasă decât ea nu se mai afla pe lume. 

După ce s-a îmbrăcat iar şi şi-a împletit părul, s-a dus 
la un pârâu, a luat în pumni apă, a băut şi a intrat iar în 

pădure, fără să ştie nici ea încotro merge. Se gândea la 
fraţii ei şi se gândea că Dumnezeu n-are s-o lase să 
piară; doar el pusese să crească meri sălbatici prin 
pădure ca să aibă ce mânca vreun rătăcit flămând cum 
era ea. Şi chiar a găsit un măr de-aceştia cu crengile 
încovoiate de atâtea mere câte avea. A mâncat până s-a 
săturat, a pus crengilor proptele şi a plecat mai departe 
în întunericul pădurii. Era aşa de mare liniştea, încât îşi 
auzea paşii când călca pe frunzele uscate. Nu era nici o 
pasăre nicăieri şi razele de soare nu străbăteau prin 
frunzişul des; trunchiurile copacilor erau așa de aproape 
unul de altul, încât făceau ca un zid de jur împrejurul ei. 
Era o singurătate cum nu mai pomenise ea niciodată. 

Noaptea a venit, dar de data asta nu mai era nici un 
licurici. Mâhnită, s-a aşezat jos ca să doarmă, şi i se 
părea că ramurile de deasupra ei s-au dat într-o parte 
şi Dumnezeu se uita blând la ea, şi îngeraşii se uitau 
şi ei peste umerii şi pe sub braţele lui ca s-o vadă. 

Dimineaţa, când s-a trezit, nu ştia dacă visase sau 
dacă fusese chiar aşa. 

A pornit iar prin pădure şi s-a întâlnit cu o babă care 
culegea într-un paner zmeură şi mure. Baba i-a dat şi 
ei mure şi zmeură. Eliza a întrebat-o dacă n-a văzut 
unsprezece prinți călări prin pădure. 

— Nu —a spus baba — da” ieri am văzut unsprezece 
lebede pe-un râu, aici aproape, şi fiecare cu câte o 
coroană de aur pe cap. 

Baba a dus-o pe Eliza până la un pripor, la picioarele 
căruia şerpuia un râu mititel; copacii de pe maluri îşi 
întindeau unii către alţii ramurile stufoase şi acolo unde 
nu ajunseseră să se împreune, îşi smulseseră din pământ 
rădăcinile şi atâmau cu crengile încâlcite peste apă. 

Eliza şi-a luat rămas bun de la babă şi a pornit de-a 
lungul râului până a ajuns la malul mării. 

Marea se întindea în faţa ei, dar nu se zărea nici o 
luntre; cum să meargă mai departe? Şi cum stătea ea aşa 
pe gânduri, privirile i-au căzut pe pietricelele care um- 
pleau țărmul. Sticlă, fier, piatră, tot ce arunca marea pe 
țărm era șlefuit şi poleit şi căpătase înfăţişarea apei care 
era mai moale decât mâna ei gingaşă. Şi ea s-a gândit: 
„Apa se mişcă mereu şi tot ce-i aspru netezeşte; tot aşa 
am să fiu şi eu, neostenită; vă mulţumesc că m-aţi învăţat 
asta, voi, valuri veşnic mişcătoare! Îmi spune inima că 
odată şi odată aveţi să mă duceţi la fraţii mei dragi“. 

Pe iarba de mare udă de pe țărm erau unsprezece 
pene albe de lebădă. Eliza le-a strâns şi le-a luat. Era 
singurătate mare şi acolo, dar Eliza nu se simţea sin- 
gură, fiindcă marea se schimba întruna; în câteva 
ceasuri îşi schimba înfăţişarea mai mult decât un lac 
într-un an întreg. Când trecea câte un nor mare şi negru, 
marea parcă zicea: pot să fiu şi întunecată; pe urmă 
bătea vântul şi valurile erau albe de spumă; iar când 
norii erau roșii şi vântul stătea, marea era trandafirie; 
şi pe urmă, era iarăşi când verde, când albă, dar oricât 

ar fi fost de liniştită, lângă țărm apa tot se mişca; se 
ridica domol ca pieptul unui copil care doarme. 

Când soarele tocmai asfinţea, Eliza a văzut cum 
veneau din larg unsprezece lebede cu coroane de aur 
pe cap; zburau una după alta şi de departe parcă erau o 
panglică lungă, albă. Eliza s-a ascuns după un tufiş; 
lebedele s-au lăsat jos şi şi-au scuturat aripile mari şi 
albe. Când soarele s-a scufundat în apă, lebedele 
deodată s-au preschimbat în oameni; în faţa Elizei 
stăteau acuma cei unsprezece prinți frumoşi, fraţii ei. 
Fata a scos un țipăt. Cu toate că se schimbaseră mult 
de când nu-i mai văzuse, a ghicit că fraţii ei erau. S-a 
repezit în braţele lor, a spus fiecăruia pe nume şi fraţii 
nu mai puteau de bucurie că au găsit-o iar pe sora lor, 
care acuma era mare şi frumoasă. Râdeau şi plângeau 
şi spuneau cât de rău se purtase mama vitregă cu ei toţi. 

— Noi - a zis fratele cel mai mare — suntem lebede 
numai cât stă soarele pe cer; îndată ce soarele apune, 
ne căpătăm iar înfăţişarea omenească. De aceea trebuie 
să avem grijă ca la apusul soarelui să avem pământul 
sub picioare, fiindcă dacă ne prinde noaptea în văzduh, 
deasupra apei, cădem în chip de oameni în apă şi ne 
înecăm. Nu locuim aici. Stăm într-o ţară tot aşa de fru- 
moasă ca şi asta, de cealaltă parte a mării, dar drumul 
până acolo e lung. Trebuie să trecem în zbor marea şi 
nu-i nici o insulă pe care să poposim noaptea. Este 
numai o stâncă îngustă în mijlocul mării; de-abia avem 

loc să stăm strânşi unul lângă altul; când marea-i zbu- 
ciumată, valurile ne stropesc până sus, dar noi stăm 
neclintiţi şi mulțumim lui Dumnezeu că avem unde să 
poposim. Şi stăm aşa toată noaptea, cu chipurile 
noastre de oameni; dacă n-ar fi stânca asta, n-am putea 
să ne mai vedem niciodată ţara noastră dragă, fiindcă 
ne trebuie două zile, cele mai lungi ale anului, ca să 
ajungem până aici. Numai o dată pe an ne este îngăduit 
să ne întoarcem în ţară şi nu putem sta decât 
unsprezece zile, în care timp zburăm pe deasupra pă- 
durii de unde putem să zărim palatul în care ne-am 
născut şi unde stă tata, şi să vedem turla bisericii în 
care-i înmormântată mama. Aici parcă toţi copacii şi 
toate tufişurile sunt rude cu noi, aici aleargă pe câmpie 
caii sălbatici pe care i-am văzut în copilăria noastră, 
aici lemnarii cântă vechi cântece după care jucam când 
eram copii, aici e patria noastră, încoace ne trage mereu 
inima să venim şi aici, în sfârşit, te-am găsit, surioară 
dragă. Numai două zile putem să mai rămânem şi după 
aceea trebuie să plecăm iar pe deasupra mării, într-o 
ţară minunată, dar care nu-i ţara noastră. Dar cum să 
te luăm cu noi, că n-avem nici corabie, nici luntre? 

— N-aş putea oare să vă mântui de vrajă? i-a 
întrebat ea. Şi aşa au stat de vorbă mai toată noaptea, 
şi au aţipit doar câteva ceasuri. 

Eliza s-a trezit de fâlfâitul aripilor pe deasupra ei. 
Fraţii se schimbaseră iar în lebede. Au zburat de câteva 

ori de jur împrejur, apoi şi-au întins aripile şi au plecat 
în zori; cel mai tânăr însă a rămas în urmă, s-a lăsat 
jos şi şi-a pus capul pe genunchii ei şi ea l-a mângâiat 
pe aripi; toată ziua au stat aşa împreună. Către seară 
au venit şi ceilalţi şi când soarele a asfinţit, s-a prefăcut 
iar în oameni. 

— Mâine — au spus ei — plecăm şi nu ne mai putem 
întoarce decât peste un an. Nu putem să te lăsăm aici. 
Mai bine hai cu noi. Suntem destul de voinici ca să te 
ducem în braţe, atunci de ce adică n-am putea să te 
luăm pe aripi şi să zburăm cu tine pe deasupra mării? 

— Da, da, luaţi-mă cu voi — a spus Eliza. 

“Toată noaptea au lucrat şi au împletit o plasă mare 
şi groasă din răchită mlădioasă şi trestie tare. Au pus-o 
pe Eliza în plasă şi când a răsărit soarele şi fraţii s-au 
prefăcut iar în lebede, au apucat plasa cu pliscurile şi 
s-au înălțat în zbor, spre nori, cu sora lor care încă 
dormea. Razele soarelui îi cădeau drept pe obraz şi de 
aceea o lebădă zbura chiar deasupra capului ei ca să-i 
facă umbră cu aripile. 

Erau departe-n larg când Eliza s-a trezit; întâi a 
crezut că visează, când s-a văzut dusă aşa prin aer pe 
deasupra mării. Lângă ea era o creangă de zmeură şi o 
legătură de rădăcini bune de mâncat. Fratele cel mai 
mic le culesese şi le pusese acolo. Ea i-a mulţumit c-un 
zâmbet fiindcă ştia care era: era acela care îi zbura 
deasupra capului şi îi făcea umbră cu aripile. Erau aşa 

de sus încât o corabie dedesubtul lor parcă era un 
pescăruş alb. Deodată au ajuns deasupra unui nor mare, 
dar când Eliza s-a uitat mai bine, era un munte şi pe 
munte alerga umbra ei şi umbrele celor unsprezece 
lebede. Era o privelişte mai minunată decât tot ce 
văzuse ea vreodată. Dar când soarele s-a urcat mai sus 
pe cer şi muntele a rămas în urmă, au pierit şi umbrele. 
Toată ziua au zburat prin văzduh ca o săgeată 
zbâmâitoare; totuşi mergeau mai încet decât de obicei, 
fiindcă acuma o duceau şi pe Eliza cu ei. Vremea a 
început să se strice. Se făcea seară. Eliza vedea cu 
îngrijorare cum soarele se lasă către asfinţit şi stânca 
din mijlocul mării nu se zărea. I se părea că lebedele 
dădeau şi mai tare din aripi. Era vina ei că nu puteau 
să zboare destul de repede; când soarele avea să apună, 
ei aveau să se facă iar oameni, să cadă în apă şi să se 
înece. Se ruga în gând lui Dumnezeu, dar stânca tot nu 
se zărea. Se întuneca şi vântul bătea tot mai tare vestind 
furtuna. Norii deşi şi negri acoperiră cerul ameninţător 
şi plin de fulgere care ţâşneau unul după altul. 
Soarele ajunsese chiar la marginea apei. Elizei îi 
bătea inima cu putere. Deodată lebedele se lăsară în 
jos, aşa 'de repede încât ea a crezut că se prăbuşesc; 
dar ele au zburat mai departe. Soarele era pe jumătate 
în apă; deodată se zări sub dânsa stânca. De sus nu 
părea mai mare decât o focă cu capul afară din apă. 
Soarele se cobora repede în dosul zării; acuma nu mai 

era decât ca o stea. În sfârşit piciorul ei atinse stânca 
şi soarele se stinse cum se stinge cea din urmă pâlpâire 
a unei hârtii aprinse. Fraţii stăteau braţ la braţ în jurul 
ei şi nu era loc pe stâncă decât numai pentru ei toţi. 
Marea se lovea de stâncă şi împrăştia o ploaie de stropi 
peste dânşii; cerul era mereu sfâşiat de fulgere şi 
tunetul bubuia întruna, dar fraţii şi cu sora se ţineau 
de mână şi asta le dădea mângâiere şi curaj. 

A doua zi, în zori, vremea s-a liniştit; cum a răsărit 
soarele, lebedele au plecat în zbor cu Eliza. Marea era 
încă zbuciumată; de sus, de unde erau ei, spuma albă 
de pe întinsul verde întunecat al valurilor parcă ar fi 
fost milioane de lebede care pluteau pe apă. 

Când soarele era sus, Eliza a văzut în faţa ei plutind 
în văzduh nişte munţi cu piscuri acoperite de zăpadă; 
în mijlocul lor se ridica un palat mare şi înalt, cu mai 
multe rânduri de stâlpi, unii peste alţii; în jurul lui erau 
păduri de palmieri şi flori minunate, mari cât nişte roţi 
de moară. Ea a întrebat dacă asta e țara la care trebuiau 
să ajungă, dar lebedele au clătinat din cap fiindcă ceea 
ce vedea ea era palatul pe care şi-l clădeşte în nori Fata 
Morgana şi care se schimba mereu şi în care oamenii 
nu pot pătrunde. Eliza s-a uitat mai bine şi deodată, 
munţii, pădurile şi palatul s-au prăbuşit şi în locul lor 
au răsărit douăzeci de biserici, toate la fel, cu turnuri 
înalte şi ferestre arcuite. Parcă se auzea şi orga, dar era 
numai marea care vuia. Când s-au apropiat, bisericile 

s-au preschimbat în tot atâtea corăbii, iar când Eliza s-a 
uitat mai bine a văzut că erau neguri, care pluteau pe 
apă. Într-adevăr, totul în faţa lor se schimba mereu. În 
sfârşit, au zărit țara cea aievea la care vroiau să ajungă. 
În fața lor, departe, erau munţi albaştri, păduri de cedri, 
oraşe şi palate. Soarele nu asfinţise când au ajuns la o 
peşteră în care muşchiul moale era ca un covor. 

— Să vedem ce-ai să visezi aici la noapte — a spus 
fratele cel mai mic şi i-a arătat odaia ei de culcare. 

— Să dea Dumnezeu să visez cum aş putea să vă 
scap — a spus ea. 

S-a rugat lui Dumnezeu s-o ajute şi s-a culcat. Deo- 
dată i s-a părut că zboară şi ajunge la palatul zânei 
Morgana. Zâna i-a ieşit înainte, frumoasă şi strălucitoare, 
şi totuşi semăna cu baba din pădure care îi dăduse zme- 
ură şi-i spusese de lebedele cu coroane de aur pe cap. 

— Fraţii tăi pot să scape — a zis zâna — numai să ai 
răbdare şi să nu-ţi fie frică. E drept că apa, deşi e mai 
moale decât mâinile tale, totuşi şlefuieşte pietrele, dar 
ea nu simte durerea pe care au s-o simtă degetele tale 
şi ea nu are o inimă şi nu simte frica şi chinul pe care 
ai să le simţi tu. Vezi tu urzica asta pe care o ţin în 
mână? Urzici de acestea cresc prin preajma peşterii în 
care dormi tu acuma şi numai acestea care cresc pe-aici 
şi cele care cresc în cimitir sunt bune. Pe acestea tu 
trebuie să le culegi şi să nu te sperii că au să te usture 
mâinile. După aceea să le zdrobeşti cu piciorul şi să 

faci din ele fire şi cu firele acestea să teşi şi să coşi 
unsprezece cămăşi cu mâneci lungi şi să le arunci peste 
cele unsprezece lebede şi atunci vraja are să se desfacă. 
Dar să ştii că, din clipa în care ai să începi lucrul şi până 
ai să-l isprăveşti, nu trebuie să vorbeşti deloc, chiar 
dacă ar trece ani şi ani de zile. Cel dintâi cuvânt pe care 
îl vei rosti va străpunge ca un cuţit inima fraţilor tăi; 
de limba ta atârnă viaţa lor. Bagă bine de seamă! Zâna 
a lovit-o uşurel cu urzica peste mână; Eliza a simţit ca 
o arsură şi s-a trezit. Se făcuse ziuă şi lângă ea era o 
urzică la fel cu aceea din vis. Fata a căzut în genunchi, 
a mulţumit lui Dumnezeu şi a ieşit din peşteră ca să-şi 
înceapă lucrul. 

Culegea urzici cu mâinile ei gingaşe şi urzicile o 
ardeau ca focul; mâinile şi braţele îi erau pline de 
băşici, dar ea îndura bucuroasă orice, numai să-i poată 
scăpa pe fraţii ei de vrajă. Zdrobea urzicile cu piciorul 
şi le prefăcea în fire verzi. 

După ce a apus soarele, au venit fraţii şi s-au speriat 
când au văzut că Eliza e rănită; ei credeau că-i iar vreo 
vrajă de-a maşterii; când însă i-au văzut mâinile, au 
înţeles ce face sora lor pentru dânşii şi fratele cel mai 
mic a început să plângă pe mâinile ei şi acolo unde 
cădeau lacrimile, băşicile usturătoare piereau. Toată 
noaptea a lucrat, fiindcă simţea că nu mai are linişte 
până nu-i scapă de vrajă pe fraţii ei. În ziua următoare, 
după ce lebedele au plecat, ea a rămas singură, dar 

niciodată n-a trecut vremea mai repede. O cămaşă era 
gata; tocmai începuse pe-a doua, când deodată s-a 
auzit un corn de vânătoare. Eliza s-a speriat. Cornul 
suna tot mai aproape şi s-auzeau şi câinii lătrând. Eliza 
a intrat repede în peşteră, şi-a adunat grămadă urzicile 
pe care le culesese şi le zdrobise şi s-a aşezat pe ele. 

Deodată din râpă a ieşit un câine, şi dupa el altul, 
şi încă unul; toţi au început să latre la gura peşterii şi 
în curând vânătorii au fost şi ei acolo, să vadă ce-i. Cel 
mai frumos dintre ei, şi care era craiul ţării aceleia, s-a 
apropiat de Eliza; fată mai frumoasă decât ea nu 
văzuse niciodată. 

— Cum ai ajuns aici, fată frumoasă? a întrebat-o el. 

Eliza a dat numai din cap pentru că n-avea voie să 
vorbească, că dacă vorbea, punea în primejdie viaţa 
fraţilor ei. Mâinile şi le-a ascuns sub şorţ, ca să nu 
vadă craiul ce trebuia ea să îndure. 

— Hai cu mine — a spus el; nu trebuie să mai stai 
aici! Dacă eşti tot aşa de bună pe cât eşti de frumoasă, 
am să te îmbrac numai în catifea şi-n mătase, am să-ţi 
pun pe cap coroană de aur şi ai să stai în palatul cel 
mai frumos pe care-l am. 

Şi crăiul a luat-o pe Eliza şi a aşezat-o pe cal lângă 
el. Ea plângea şi-şi frângea mâinile. Şi atunci craiul a 
spus: 

— Eu îţi vreau numai binele. Odată şi odată ai să-mi 
mulţumeşti. 

Şi a pornit cu ea prin munţi, cu vânătorii după dânsul. 
Soarele asfinţea când au ajuns în cetatea de scaun a ţării, 
oraş cu multe biserici şi palate. Craiul a dus-o pe Eliza 
la palatul lui, unde prin săli de marmură clipoceau 
havuzuri şi pereţii erau zugrăviți şi tavanele erau şi ele 
zugrăvite. Eliza însă nu se uita la nimic, era mâhnită şi 
plângea. Slujitoarele au îmbrăcat-o cu haine scumpe, 
i-au pus mărgăritare în păr şi mănuşi în degetele urzicate. 

Gătită cum era acuma, era atât de frumoasă încât 
curtenii s-au închinat şi mai adânc în faţa ei şi craiul a 
hotărât să se însoare cu ea, deşi duhovnicul curții clătina 
din cap şi zicea că fata asta frumoasă, găsită în pădure, 
era o vrăjitoare care l-a orbit pe crai şi i-a furat minţile. 

Craiul însă nu a ascultat ce spune, a pus muzica să 
cânte, a poruncit cele mai bune bucate şi a pus fete 
frumoase s-o însoţească dansând. Apoi a dus-o pe 
Eliza prin grădini pline de miresme şi prin odăi mă- 
reţe, dar ea nici nu zâmbea măcar, fiindcă era năpădită 
de durere. Când au ajuns în odăile ei, craiul a deschis 
o uşă şi i-a arătat Elizei o cămăruţă aşternută cu 
covoare verzi şi scumpe şi care semăna cu peştera în 
care o găsise. Pe jos era mănunchiul de fire pe care ea 
le scosese din urzici şi de un cui era atâmată cămaşa 
pe care tocmai o isprăvise; toate fuseseră aduse de un 
vânător care le socotise drept o ciudăţenie. 

— Aici ai să crezi că eşti tot la tine acasă — a spus 
craiul. Uite şi lucrul pe care-l lucrai. 


118 


Când Eliza a văzut lucrul care îi era ei drag, un 
zâmbet i-a răsărit pe buze şi sângele i s-a întors în 
obraji. S-a gândit la mântuirea fraţilor ei, a sărutat 
mâna craiului şi el a strâns-o la piept şi a poruncit să 
tragă clopotele şi să vestească nunta. Frumoasa fată 
mută din pădure era acum crăiasa ţării aceleia. 

Duhovnicul i-a spus craiului câteva vorbe rele la 
ureche, dar ele n-au ajuns până la inima lui. Nunta s-a 
făcut şi duhovnicul a trebuit chiar el să-i puie Elizei pe 
cap coroana şi când i-a pus-o, i-a apăsat-o aşa de tare 
pe frunte că a durut-o. Dar inima o durea şi mai tare 
când se gândea la fraţii ei şi durerile trupului nu le mai 
simţea. Gura ei era mută; fiindcă o singură vorbă ar fi 
curmat viaţa fraţilor ei, dar ochii ei vorbeau şi arătau o 
adâncă dragoste craiului celui bun şi frumos, care făcea 
tot ce putea ca s-o bucure. Îi era drag tot mai tare şi mult 
ar fi vrut ea să-i spună ce are pe suflet şi ce-o doare. Dar 
nu putea, trebuia să fie mută şi mută să savârşească 
lucrul pe care-l începuse. Noaptea se scula de lângă el 
şi se ducea în cămăruţă şi ţesea cămaşă după cămaşă, 
dar când s-o înceapă pe a şaptea, n-a mai avut fire. 

În cimitir ea ştia că sunt urzicile de care avea 
nevoie, dar trebuia să se ducă chiar ea să le culeagă; 
cum să facă oare ca s-ajungă până la ele? 

„Ce-i durerea degetelor pe lângă chinul pe care îl 
îndură inima mea? se gândea ea. Trebuie să încerc 
numaidecât! Dumnezeu n-are să mă lase.“ 

Cu inima strânsă, ca şi cum ar fi făcut ceva rău, a 
ieşit pe furiş în grădina luminată de lună, a pornit prin 
aleile lungi, apoi pe străzile pustii şi a ajuns la cimitir. 
Un singur om o văzuse, duhovnicul. Numai el fusese 
treaz pe când toată lumea dormea. Şi el se gândi că 
avusese dreptate când spusese că nu-i lucru curat cu 
crăiasa; era, fără nici o îndoială, vrăjitoare şi înşelase 
pe crai şi pe toată lumea. 

Duhovnicul a spus craiului ce văzuse şi ce credea el 
că ar fi şi la vorbele aspre pe care le rostea, pe obrajii 
craiului au curs două lacrimi grele. În inima lui a pă- 
truns îndoiala. Noaptea s-a prefăcut că doarme, dar n-a 
dormit şi a văzut cum Eliza s-a sculat şi s-a dus încetişor 
în cămăruța ei; şi asta se întâmpla în fiecare noapte. 

Cu fiecare zi care trecea, faţa craiului se întuneca 
tot mai tare. Eliza vedea asta, dar nu înţelegea de ce, şi 
se îngrijora, dar şi mai tare se îngrijora când se gândea 
la fraţii ei. Cu lacrimi fierbinţi, ea uda catifeaua şi 
purpura crăiască. Şi iată că lucrul ei s-apropia de sfâr- 
şit; doar o cămaşă mai trebuia, dar acuma iar nu mai 
avea fire şi nici o urzică; trebuia deci să se mai ducă o 
dată, cea din urmă, la cimitir şi să culeagă nişte urzici. 
Se gândea cu frică la drumul până acolo, dar nu s-a 
lăsat clintită în voinţa ei şi în credinţa în Cel-de-sus. 

Noaptea a ieşit din palat şi s-a dus, dar de data asta 
craiul şi duhovnicul s-au luat după ea; au văzut cum 
Eliza a intrat pe poarta cimitirului şi când au intrat şi 

ei, au văzut cum nişte vrăjitoare şedeau pe o lespede 
de mormânt. Craiul şi-a întors capul în altă parte 
fiindcă şi-a închipuit că printre ele e şi aceea care 
adormise aseară cu capul pe pieptul lui. 

— Poporul o va judeca — a spus el, şi poporul a 
judecat-o şi a osândit-o să fie arsă pe rug. 

Au luat-o pe Eliza din odăile cele frumoase şi-au 
dus-o într-o hrubă neagră şi umedă în care vântul intra 
şuierând printre gratii; în loc de catifea şi mătase i-au 
dat mănunchiul de urzici ca să-şi pună capul pe ele. 
Cămăşile aspre şi usturătoare pe care le țesuse i le-au 
dat ca să se învelească, dar nimic n-ar fi putut să-i fie 
mai drag decât ele şi ea a început iar să lucreze ca să 
le isprăvească. Afară, copiii de pe uliţă cântau cântece 
în care îşi băteau joc de dânsa şi nimeni nu-i spunea o 
vorbă de mângâiere. 

Spre seară iată că la gratii s-a auzit un fâlfâit de 
aripi; era fratele cel mai mic; aflase unde era soră-sa 
şi venise s-o vadă. Ea a început să plângă de bucurie, 
deşi se gândea că noaptea asta avea să fie cea din urmă 
pe care o mai avea de trăit. Dar bine cel puţin că erau 
cămăşile aproape gata şi fraţii ei erau aici! 

Duhovnicul a venit să stea în ceasul din urmă cu 
dânsa, fiindcă aşa făgăduise craiului; dar ea a clătinat 
din cap şi l-a rugat din ochi să plece. Noaptea asta 
vroia să-şi isprăvească lucrul, că dacă nu-l isprăvea, 
atunci toate fuseseră degeaba, necazurile, lacrimile şi 

nopţile ei nedormite. Duhovnicul a plecat spunându-i 
vorbe aspre. Eliza însă ştia că era nevinovată şi nu s-a 
sinchisit de vorbele lui şi s-a pus să lucreze. Şoriceii 
umblau repede încoace şi încolo şi îi aduceau urzicile 
la picioare, ca s-o ajute şi ei cât de cât. La fereastră a 
venit o pasăre şi i-a cântat toată noaptea tot cântece 
vesele, ca s-o îmbărbăteze. 

Cu vreun ceas înainte de răsăritul soarelui, cei 
unsprezece fraţi au venit la poarta palatului şi au cerut 
să fie duşi în faţa craiului. Li s-a răspuns că nu se 
poate, e noapte, craiul doarme şi nu vrea să fie trezit. 
S-au rugat, au ameninţat, a venit straja, a ieşit şi craiul 
şi a întrebat ce este; dar tocmai atunci a răsărit soarele 
şi pe cei unsprezece fraţi nu i-a mai văzut nimeni; dar 
pe deasupra castelului zburau unsprezece lebede. 

La poarta oraşului se adunase lume de pe lume să 
vadă cum au s-o ardă pe vrăjitoare. O mârţoagă trăgea 
căruţa în care era Eliza; o îmbrăcaseră cu o rochie de 
pânză de sac, părul ei cel frumos îi atârna desfăcut pe 
umeri, obrajii îi erau galbeni, buzele i se mişcau înce- 
tişor şi degetele ei împleteau firele verzi de urzică. 
Nici chiar pe drumul către moarte ea nu-şi lăsa lucrul. 
La picioarele ei erau zece cămăşi, la a unsprezecea 
lucra acuma. Lumea râdea de ea: 

— la uite, vrăjitoarea, cum tot şoşoteşte! Nu spune 
rugăciuni, cine ştie ce vrăji o fi făcând! Şi şi-a luat şi 
lucrul ei afurisit! Să i-l rupem în bucăţi! 

Şi lumea s-a repezit şi a vrut să ia cămăşile şi să le 
rupă; dar deodată au venit în zbor unsprezece lebede 
şi s-au aşezat de jur împrejurul ei în căruţă şi au 
început să dea din aripi. Lumea s-a dat înapoi speriată. 

— E semn ceresc! E nevinovată! şopteau mulţi, dar 
nu îndrăzneau să spună cu glas tare. 

Călăul a luat-o de mână, dar Eliza a aruncat cele 
unsprezece cămăşi peste lebede şi deodată au răsărit 
unsprezece prinți frumoşi; numai cel mai tânăr avea 
la un umăr aripă în loc de braţ, deoarece cămaşa lui 
avea numai o mânecă, din pricină că Eliza nu mai 
avusese timp s-o facă şi pe cealaltă. 

— Acuma pot să vorbesc — a spus ea; sunt nevinovată. 

Când lumea a văzut ce s-a întâmplat, s-a închinat 
în faţa ei, dar ea a căzut leşinată în braţele fraţilor ei: 
încordarea, spaima şi durerea o copleşiseră. 

— Da, e nevinovată! a spus fratele cel mai mare şi a 
povestit tot ce se întâmplase. În timp ce vorbea s-a răs- 
pândit o mireasmă parcă de mii şi mii de trandafiri, 
fiindcă fiecare lemn din rug făcuse rădăcini şi scosese 
ramuri. Rugul era acuma ca o tufă mare de trandafiri roşii 
care toţi erau înfloriţi; în vârf era o floare albă şi strălu- 
citoare care lumina ca o stea. Craiul a cules-o şi a prins-o 
Elizei în piept. Şi atunci ea s-a trezit uşoară şi senină. 

Toate clopotele au început să bată singure şi păsări 
multe au venit în stoluri; şi a fost iar nuntă la palat, 
dar o nuntă cum nici un crai nu mai văzuse vreodată. 

M. GORKI 


Inima de foc a lui Danko 


ODATĂ, FOARTE DEMULT, trăia undeva pe 
pământ un neam de oameni; codrii adânci le înconjurau 
din trei părţi aşezarea, iar de cealaltă parte se întindea 
stepa. Oamenii aceştia erau veseli, puternici şi cuteză- 
tori. Dar vremuri grele se abătură fără veste asupra lor: 
venind, de cine ştie unde, alte seminţii se arătară şi îi 
alungară până în inima codrului, unde se întindeau 
mlaştini şi domnea o beznă de nepătruns. Pădurea era 
bătrână şi rămurişul ei întrețesuse o urzeală atât de 
strâns bătută, încât cerul nici nu se mai vedea, iar razele 
soarelui abia izbuteau să-şi croiască drum prin frun- 
zişul des, până la smârcuri. Sub dogoarea lor, din apele 
stătute se ridicau miasme din pricina cărora oamenii 
piereau unul câte unul. Femeile şi copiii neamului acela 
plângeau, iar bărbaţii se frământau, cuprinși de jale. 
Trebuiau neapărat să plece din pădure, dar nu erau 
decât două căi: una, înapoi — unde îi aşteptau duşmanii 
cei puternici şi haini, alta, înainte — printre copacii care 
se înălțau uriaşi, strâns îmbrăţişaţi, cu crăcile lor groase 
şi cu rădăcini noduroase, adânc împlântate în tina 

cleioasă a mlaştinilor. În timpul zilei, copacii stăteau 
tăcuţi şi nemişcaţi; ca de piatră, învăluiţi într-o umbră 
cenuşie, iar seara, când se aprindeau focurile, se strân- 
geau parcă şi mai mult în preajma oamenilor. Şi mereu, 
zi şi noapte, dăinuia în jurul lor un cerc de beznă deasă, 
ce părea gata să-i strivească pe ei, cei deprinşi cu întin- 
surile stepei. lar când vântul prindea să sufle peste 
vârfurile copacilor şi întreaga pădure vuia înfundat şi 
ameninţător, cântând parcă prohodul acestor năpăstuiţi, 
totul se făcea şi mai înfricoşător. 

Oamenii erau totuşi puternici şi ar fi fost în stare să 
lupte cu vrăjmaşii lor până la unul, dar nu le era îngă- 
duit să moară în luptă, fiindcă aveau datini de păstrat 
şi, dacă ar fi murit, odată cu ei ar fi pierit şi datinele 
lor. De aceea stăteau şi se tot gândeau, în nopţile lungi, 
învăluiţi de vuietul înfundat al pădurii şi de duhoarea 
otrăvită a mlaştinilor. 

Stăteau, iar umbrele aruncate de focuri se zbânţuiau 
în jurul lor într-un joc tăcut, şi tuturor li se părea că nu 
umbrele acelea joacă, ci alaiul biruitor al duhurilor rele 
ale pădurii şi mlaştinilor... Stăteau şi se gândeau în fel 
şi chip. 

Dar nimic nu istoveşte mai mult trupul şi sufletul 
omului decât gândurile de jale. Şi, de-atâtea gânduri, 
oamenii începură să se vlăguiască. Spaima se sălășlui 
în mijlocul lor, încătuşându-le braţele puternice, iar 
femeile le sporeau groaza, jelind deopotrivă soarta celor 

răpuşi de miasme şi a celor împietriţi de frică. Treptat 
începură să se strecoare prin pădure şoapte de spaimă, 
mai întâi sfioase şi înăbuşite, apoi din ce în ce mai 
răspicate... Oamenii erau gata să se predea duşmanului, 
jertfindu-şi libertatea, fiindcă erau atât de îngroziţi de 
moarte, încât nici viaţa de rob nu-i mai speria. 

Atunci însă s-a ridicat din rândurile lor Danko şi 
i-a mântuit el singur pe toţi. 

Danko era tânăr, chipeş şi, ca toţi oamenii chipeşi, 
plin de îndrăzneală. El le spuse tovarăşilor săi: 

— Nu poţi să urneşti piatra din drum numai cu 
gândul. Cine nu se osteneşte, la nimic nu ajunge. De 
ce să ne irosim puterile cu frământări şi tânguiri? 
Sculaţi! Să ne afundăm în pădure şi să mergem până 
vom da de capătul ei — că toate pe lume au un sfârşit! 
Haideţi! Hai să pornim! 

Ceilalţi îl priviră şi înţeleseră că el era cel mai 
destoinic dintre toţi, fiindcă în ochii lui voinţa stră- 
lucea ca o flacără vie. 

— Du-ne! îi spuseră ei. 

Şi Danko îi duse. Mergea în fruntea lor, iar ei îl 
urmau plini de încredere. Dar ce anevoios era drumul! 
Bezna îi învăluia adâncă şi la fiecare pas mlaştinile se 
căscau lacome, duhnind greu, gata să-i înghită; copa- 
cii, cu crengile încâlcite şi rădăcinile încolăcite ca 
nişte şerpi, le aţineau calea, ridicându-se în faţa lor ca 
un zid de nepătruns. Şi fiecare pas era plătit cu sudoare 

şi sânge. Merseră vreme îndelungată. Pădurea se făcea 
tot mai deasă, iar puterile oamenilor se sleiau din ce 
în ce. Curând începură să cârtească împotriva lui 
Danko spunând că e tânăr şi nepriceput şi că degeaba 
îi poartă pe drumuri. 

Danko însă păşea în fruntea lor hotărât şi senin. Dar 
într-o bună zi se dezlănţui asupra pădurii o furtună 
cumplită. Copacii porniră să vâjâie ameninţător şi 
surd, iar bezna deveni atât de adâncă, de parcă s-ar fi 
adunat dintr-o dată în ea toate nopţile câte vor fi fost 
de la începutul lumii. Oamenii se strecurau ca nişte 
pitici printre copacii uriași, în bubuitul înfricoşător al 
tunetelor. Trunchiurile groase se legănau scârţâind, 
frunzişurile şuierau mânioase, iar fulgerele care lică- 
reau peste vârfurile pădurii, scăldând pentru o clipă 
totul într-o lumină albastră şi îngheţată, umpleau şi 
mai mult de groază sufletele oamenilor. Luminaţi de 
strălucirea lor rece, copacii păreau vii; braţele lor 
lungi, noduroase, împletite strâns, se întindeau spre 
cei ce fugeau de robia întunericului, încercând să-i 
oprească; iar din bezna boltită a ramurilor părea că se 
pogoară spre ei ceva înfricoşător, apăsător şi rece. 
Drumul era greu şi oamenii, din ce în ce mai istoviţi, 
începeau să-şi piardă nădejdea. Şi pentru că le era 
ruşine să-şi mărturisească nevolnicia, tăbărâră plini de 
ură şi mânie asupra lui Danko, asupra omului care 

păşea în fruntea lor, şi începură să-i arunce vorbe de 
ocară, spunându-i că nu e vrednic să le fie conducător. 

Da, chiar aşa îi vorbiră! Apoi se opriră şi în freamă- 
tul biruitor al pădurii, în bezna întreţesută de fulgere, 
obosiţi şi înrăiţi cum erau, începură să-l judece. 

— Eşti un om de nimic, care faci numai rău, spuseră 
ei. Te-ai apucat să ne porţi pe drumuri şi acum suntem 
la capătul puterilor. Pentru asta ai să plăteşti cu viaţa! 

Dar Danko îi înfruntă, strigându-le: 

— Voi mi-aţi spus „du-ne“! Şi eu v-am dus! Am 
avut îndrăzneala s-o fac, de aceea v-am călăuzit! lar 
voi? Ce-aţi făcut pentru voi înşivă? Aţi mers, şi-atât. 
N-aţi fost în stare nici măcar să vă cruţaţi puterile 
pentru un drum mai lung! N-aţi făcut decât să mergeţi, 
să mergeţi ca o turmă de oi. 

Dar vorbele lui Danko îi întărâtară şi mai mult. 

— La moarte! La moarte! urlară ei. 

lar pădurea vuia, vuia mereu, răspunzând parcă 
acestor strigăte, şi fulgerele sfâşiau întunericul. Danko 
se uita la cei de dragul cărora se zbuciumase atât şi îi 
vedea în jurul lui dezlănţuiţi ca nişte fiare. Erau mulţi, 
dar din toate aceste feţe, nici una care să oglindească 
omenia. Nu, nu putea aştepta de la ei îndurare. 

Simţi clocotindu-i în piept o mânie cumplită, dar 
mila de semeni îl domol. Îi iubea pe oamenii aceştia şi 
se gândea că poate fără el vor pieri. Dorinţa de a-i 
mântui, de a-i scoate la liman, îi aprinse în suflet o 

flacără vie şi ochii îi străluciră şi mai tare. Dar oamenii 
crezură că ochii lui scânteiau de ură şi începură să-l 
pândească aidoma lupilor, aşteptându-se să-l vadă 
sărind la ei; îl înconjurară din ce în ce mai strâns, ca să 
le vină mai la îndemână să-l înhaţe şi să-l omoare. Dar 
Danko le înţelese intenţia şi focul inimii lui se aprinse 
şi mai puternic, fiindcă gândul lor îl umpluse de jale. 
Iar pădurea îşi cânta mai departe cântecul înspăimân- 
tător: tunetul bubuia, ploaia vuia căzând potop... 

— Ce pot face eu pentru oameni?! strigă Danko, şi 
glasul lui acoperi bubuitul tunetului. 

Şi deodată îşi sfâşie pieptul cu mâinile, îşi smulse 
inima şi şi-o ridică sus, deasupra capului. 

Inima lui ardea ca soarele, mai tare ca soarele, şi 
întreaga pădure încremeni, luminată de flacăra acestei 
nesfârşite iubiri de oameni; speriat de vâlvătaia ei, 
întunericul se împrăştie tremurând prin desişul pădurii 
şi căzu în gura larg căscată şi greu mirositoare a 
mlaştinilor. 

Oamenii, uimiţi, încremeniseră. 

— Să mergem! strigă Danko, şi se avântă iarăşi în 
fruntea lor, ţinându-şi sus inima care ardea ca o torță, 
luminându-le calea. 

Oamenii porniră după el, vrăjiţi. Atunci, pădurea 
prinse iarăşi să foşnească, legănându-şi mirată vârfu- 
rile, dar freamătul ei era acoperit de pasul oamenilor. 
De data aceasta păşeau plini de îndrăzneală, din ce în 

ce mai repede, ademeniţi de minunata strălucire a 
inimii aprinse. Piereau şi acum, dar fără tânguiri şi fără 
lacrimi. lar Danko era mereu în frunte şi inima lui 
ardea întruna. 

Şi deodată, pădurea se deschise înaintea lor, se 
dădu în lături şi rămase în urmă, deasă şi mută, iar 
Danko şi oamenii lui se treziră într-un val de lumină 
şi de aer curat, limpezit de ploaie. Furtuna rămăsese 
şi ea departe, deasupra pădurii. Aci strălucea soarele, 
respira stepa, picăturile de ploaie scăpărau în iarbă ca 
nestematele şi o apă curgea alene, sclipind ca aurul... 
Seara se lăsa încet şi în scânteierile amurgului, unda 
râului părea roşie ca sângele ce ţâşnea în şuvoi cald 
din pieptul lui Danko. 

Semeţul, îndrăzneţul Danko privi fericit departe în 
zare, peste întinsul stepei: pământul se întindea liber 
înaintea lor. Zâmbi plin de mândrie, apoi căzu şi... 
muri. 

Dar oamenii, îmbătaţi de bucurie şi nădejde, nu 
prinseră de veste că Danko murise şi că alături de leşul 
lui inima sa vitează ardea încă. 

Numai unul, mai grijuliu, băgă de seamă şi, temân- 
du-se de cine ştie ce, călcă cu piciorul inima cea 
mândră... Şi inima, fărâmiţându-se într-o pulbere de 
scântei, se stinse. 

CH. PERRAULT 


Scufiţa roşie 


AFOST ODATĂ o fetiţă care trăia la ţară împreună 
cu părinţii ei. Fetiţa aceasta era cum nu se poate mai 
frumoasă. Mama ei o iubea ca pe o nestemată, iar 
bunica o pierdea din ochi de dragă ce-i era. Îi împletise 
cu mâinile ei o scufiţă roşie. 

Scufiţa îi sta atât de bine, încât fetița n-o mai scotea 
de pe cap. O purta mereu. Din pricina aceasta i se 
spunea „Scufiţa roşie“. Mama ei făcuse într-o zi nişte 
plăcinte şi nu se îndura să nu-i trimită şi bunicii câteva. 

— Du-te până la maica-mare să-i duci nişte plăcinte, 
o strachină cu unt şi mai întreab-o de sănătate, că am 
auzit că-i tare bolnavă, îi spuse ea Scufiţei roşii. 

Fetiţa luă pe dată coşuleţul cu bunătăţi şi plecă la 
bunica ei, care locuia tocmai în satul vecin. 

Drumul către casa bunicii ducea printr-o pădure. 
-Până aci toate ar fi fost bune dacă, pe când străbătea 
pădurea, Scufiţa roşie nu s-ar fi întâlnit pe la jumătatea 
ei cu cumătrul lup care o întrebă încotro se duce. Fata, 
care nu ştia că e primejdios să te opreşti în mijlocul 
pădurii şi să stai de vorbă cu astfel de cumetri, îi spuse 

că se duce să-i ducă nişte plăcinte bunicii care era cam 
bolnavă. 

Cumătru lup n-ar mai fi stat mult pe gânduri. S-ar 
fi azvârlit asupra ei şi ar fi mâncat-o dintr-o înghiţitură, 
dar... spre norocul ei treceau tocmai pe acolo nişte 
pădurari şi nu-i fu îndemână s-o facă. 

— Şi unde locuieşte bunica, departe? mai întrebă el. 

— O, da, foarte departe, îi răspunse Scufiţa roşie, 
în casa aceea care se vede din spatele morii. 

— Bine, bine, mă voi duce şi eu s-o întreb de 
sănătate. Dar o iau pe drumul din dreapta, iar tu ia-o 
pe cel din stânga. Să vedem care din noi doi ajungem 
mai curând. 

Şi zicând acestea, lupul o luă la goană pe drumul 
cel mai scurt, în timp ce fetiţa porni agale pe drumul 
cel mai lung. Ba se mai opri să culeagă nişte alune, 
alergă să prindă fluturi, culese flori, aşa că nu e de 
mirare că lupul ajunse cu mult înaintea ei la casa 
bunicii, unde bătu în poartă: 

— Toc! Toc! Toc! 

— Cine e acolo? 

— Sunt eu, nepoata matale! Scufița roşie! M-a 
trimis mama să-ți aduc nişte plăcinte şi o strachină cu 
unt! zise lupul, schimbându-și glasul. 

— Trage zăvorul şi deschide uşa, drăguţa mea! îi 
răspunse bunica din patul unde zăcea. 

Lupul trase zăvorul, deschise uşa şi, aruncându-se 
asupra bătrânei, o înghiţi dintr-o dată, căci nu mai 
mâncase de vreo trei zile şi era tare flămând. Apoi 
închise uşa cu zăvorul şi se băgă în patul ei, aştep- 
tând-o pe Scufiţa roşie. 

Deodată auzi o bătaie în uşă: 

— Toc! Toc! Toc! 

— Cine e acolo? 

Scufiței i se făcu deodată frică. De ce avea oare 
bunica glasul atât de gros? se întreba ea. 

Dar îşi aduse aminte că era bolnavă şi se gândi că 
trebuie să fie răguşită. De aceea răspunse fără să 
şovăie: 

— Eu sunt! Nepoţica dumitale! Scufiţa roşie! M-a 
trimis mama să-ţi aduc nişte plăcinte şi o strachină cu unt. 

Lupul îşi îndulci puţin glasul şi repetă vorbele 
bătrânei: 

— Trage zăvorul şi intră, drăguţo! 

Scufiţa roşie trase zăvorul şi intră. Lupul sta ascuns 
sub plapumă şi-i spuse tot cu glasul schimbat: 

— Pune untul şi plăcintele pe poliţă, copilă dragă, 
şi vino lângă mine în pat, să mă încălzeşti! 

Scufiţa roşie îşi scoase rochiţa şi se aşeză în pat, 
dar când o văzu pe bunica în cămaşa ei de noapte, se 
miră şi nu se sfii s-o întrebe: 

— Vai, bunicuţo, de ce ai braţele atât de lungi? 

— Ca să te pot cuprinde mai bine, copila mea! 

— Vai, bunicuţo, de ce ai urechile atât de mari? 

— Ca să te pot auzi mai bine, copila mea! 

— Vai, bunicuţo, de ce ai ochii atât de mari? 

— Ca să te pot vedea mai bine, copila mea! 

— Vai, bunicuţo, de ce ai dinţii atât de lungi? 

— Ca să te pot mânca pe tine! 

Şi rostind cuvintele acestea, lupul se azvârli asupra 
fetiţei şi o înghiţi. 

OSRCAR WILDE 


Prinţul fericit 


SUS, PE O COLUMNĂ ÎNALTĂ, stătea, 
privind peste cetate, statuia Prințului Fericit. Strălucea 
Prinţul din creştet până-n tălpi în poleială de aur curat, 
ochii lui erau două safire luminoase, iar la mânerul 
spadei, un mare rubin roşu îşi juca apele sângerii. Și 
toată lumea rămânea uimită la vederea lui. 

— E frumos ca un cocoşel-de-vânt — îşi dădu odată 
părerea unul din Consilierii oraşului, doritor să se ducă 
vestea despre priceperea sa artistică. Nu însă şi la fel 
de folositor — adăugă el, de teamă să nu-l creadă 
oamenii cu capul în nori, aşa cum nici nu era din fire. 

— De ce nu poţi să fii şi tu ca Prinţul Fericit? 
întrebă o mamă grijulie pe băieţelul ei care plângea 
după luna din cer. Prințului Fericit nu-i trece niciodată 
prin minte să plângă pentru fitece. 

— Bine că mai e şi-un fericit pe lumea asta! mormăi 
un biet dezamăgit, cu ochii pironiţi pe minunata statuie. 

— Parc-ar fi un înger — spuneau Copiii Orfelinatului 
ieşind din catedrală în falnicele lor anterie stacojii şi 
curatele lor şorţuri albe. 

— Dar de unde ştiţi? se amestecă Dascălul de 
matematici. Văzut-aţi vreunul cu ochii? 

— Da, cum să nu, în vis — răspunseră ei, iar Das- 
călul de matematici se încruntă şi-i săgeta cu privirea, 
căci el nu îngăduia copiilor să viseze. 

Într-o noapte a zburat peste acea cetate un flecuşteţ 
de Rândunel. Prietenele lui porniseră, cu şase săptă- 
mâni înainte, către Ţara Egiptului, dar el rămăsese în 
urmă, îndrăgostit fiind de o Trestie, frumoasă ca nici 
una pe lume. O întâlnise la început de primăvară, pe 
când zbura în josul râului, după o gogeamite gâză 
gălbuie, şi atât de tare îl vrăjise mijlocelul subţirel al 
Trestiei încât se oprise locului, ca să-i vorbească. 

— Mă laşi să te iubesc? o întrebă deschis, căci îi 
plăcea să meargă drept la ţintă, iar Trestia îi făcu o 
plecăciune adâncă. 

Se pornise atunci Rândunelul să zboare jur îm- 
prejur, mângiind apa cu aripile şi stâmind mărunte 
unduiri argintii. 

Era felul său de a-i face curte; şi aşa a ţinut-o toată 
vara, cât a fost vara de lungă. 

— Ce alegere caraghioasă — ciripeau celelalte Rân- 
dunele. 

— N-are pic de avere, iar rubedenii, cu nemiluita! 

Şi, de bună seamă, râul gemea de Trestii. Pe urmă, 
când s-a ivit toamna, tot stolul şi-a luat zborul, peste 
mări şi peste ţări. 

După plecarea prietenelor, Rândunelul se simţi însin- 
gurat, iar Sânzeana dorului său începu să-l obosească. 

„Îi lipseşte farmecul vorbirii — îşi zise — apoi mi-e 
teamă că e şi uşuratică fiindcă prea-şi face ochi dulci 
cu vântul.“ 

Şi, negreşit la orice adiere a vântului, Trestia se 
mlădia în neasemuit de graţioase reverenţe. 

„Îi înţeleg firea casnică, mai gândi Rândunelul, dar 
mie-mi place grozav să călătoresc şi firesc ar fi să-i 
placă şi soţiei mele.“ 

— Vrei s-o luăm razna amândoi? o întrebă el în cele 
din urmă, dar Trestia îşi scutură capul. 

Era tare legată de căminul ei. 

— Ţi-ai bătut joc de mine — izbucni Rândunelul. Eu 
plec spre Piramide. Rămâi cu bine! 

Şi îşi luă zborul. 

A zburat aşa, o zi întreagă, şi la vreme de seară a 
ajuns în cetate. 

„Unde să trag oare? se întrebă el. Sper că oraşul a 
făcut ceva pregătiri.“ 

Ochii îi căzură pe statuia de pe columna înaltă. 

— Am găsit! strigă el bucuros. E un loc minunat, în 
plin aer proaspăt! 

Şi se lăsă de sus, chiar la picioarele Prințului Fericit. 

— Ce mai iatac de aur! îşi zise încetişor, pe când 
privea în jur şi se pregătea de culcare; dar când să-şi vâre 
capul sub aripă, un strop mare de apă a picat pe el. Ia te 

uită poznă! strigă mirat; pe cer nu-i nici urmă de nor, 
stelele strălucesc de-ţi iau ochii şi cu toate astea plouă! 
Clima din nordul Europei e grozav de afurisită! Tresti- 
oara nu se mai sătura de ploaie, dar asta doar din egoism! 

A mai picat apoi alt strop. 

„La ce foloseşte o statuie dacă nu te apără măcar 
de ploaie? se întrebă plictisit. la să-mi caut eu un hom 
ca lumea!“ 

Şi se hotări să zboare aiurea. 

Dar când să-şi deschidă aripile, pică al treilea 
strop... Rândunelul privi atunci în sus şi văzu... vai, 
ce-i fu dat să vadă?! 

Ochii Prințului Fericit înotau în lacrimi şi lacrimile 
lunecau şiroaie pe obrajii lui de aur. În lumina albă a 
lunii chipul lui era atât de frumos, încât Rândunelul se 
simţi înduioşat. 

— Cine eşti tu? îl întrebă el. 

— Sunt Prinţul Fericit. 

— Atunci de ce plângi? adăugă nedumerit. M-ai 
udat leoarcă. 

— Pe vremea când eram în viaţă şi aveam o inimă 
de om — răspunse statuia — eu nu ştiam ce-s lacrimile, 
căci trăiam în Palatul „Sans Souci“, unde durerii nu-i 
este îngăduit să intre. Cât era ziua de lungă mă vese- 
leam în grădină cu prietenii mei, iar când cobora seara 
eram în fruntea danţului în Sala cea Mare. Jur-împre- 
jurul grădinii se ridica un zid foarte înalt, dar niciodată 

nu mi-a trecut prin minte să întreb ce e dincolo de el; 
în preajmă, totul mi se părea atât de frumos! Curtenii 
mă numeau „Prinţul Fericit“ şi fericit eram, cu ade- 
vărat, dacă plăcerea poate fi fericire. Aşa am trăit şi 
aşa am murit. lar acum, că nu mai am viaţă, m-au 
ridicat aici sus, atât de sus, încât pot vedea toată hido- 
şenia, toată amărăciunea cetăţii mele, şi cu toate că 
inima mea e de plumb, alt nu pot decât să plâng. 

„Cum, adică, nu e cu totul şi cu totul de aur?“ gândi 
Rândunelul în sinea lui, căci era prea cuviincios pentru 
a-şi mărturisi gândul. 

— Departe, tare departe — urmă statuia cu glas co- 
borât şi cântător — departe într-o ulicioară, se află o 
căsuţă sărmană. Prin fereastra-i deschisă văd o femeie 
stând la masă. Are faţa suptă şi ofilită, iar mâinile-i 
aspre şi roşii sunt totuna de împunsăturile acului, căci 
e cusătoreasă. Acum brodează floarea-patimei pe 
rochia de atlas ce-o va purta la viitorul bal al curţii cea 
mai drăgălaşă dintre însoţitoarele Reginei. Într-un 
ungher al odăii, băieţelul ei zace bolnav pe un pat. Are 
friguri şi tânjeşte după portocale. Maică-sa nu poate 
să-i dea decât apă goală şi el plânge... Rândunel, Rân- 
dunel, rhicuţ Rândunel, nu vrei să-i duci rubinul de pe 
mânerul spadei mele? Eu am picioarele înţepenite în 
soclul acesta şi nu mă pot mişca. 

— Pe mine mă aşteaptă în Egipt — răspunse Rându- 
nelul. Prietenele mele zboară în sus şi-n jos, deasupra 

Nilului şi stau de vorbă cu florile uriaşe de lotus. În 
curând or să se ducă la culcare în cripta Regelui-cel- 
Mare. Regele se află chiar el acolo, în racla lui 
zugrăvită. E învelit în feşe galbene şi îmbălsămat cu 
mirodenii. Are în jurul gâtului un şirag străveziu de 
jad verde, iar mâinile-i sunt ca două frunze veştede. 

— Rândunel, Rândunel, micuţ Rândunel — stărui 
Prinţul — nu vrei să rămâi cu mine o noapte şi să fii solul 
meu? Pe copil îl chinuie setea şi pe maică-sa jalea. 

— Vezi că mie nu prea îmi plac băieţii — răspunse 
Rândunelul. Vara trecută, când locuiam pe lângă râu, 
erau doi bădărani de băieţi, copiii morarului, care 
zvârleau mereu cu pietre în mine. Fireşte că nu m-au 
nimerit niciodată; noi, rândunelele, suntem grozav de 
meştere în ale zborului, apoi eu mă trag şi dintr-un 
neam vestit în sprinteneală; oricum, însă, era o lipsă 
de cuviinţă... 

Dar Prinţul Fericit părea atât de îndurerat, încât 
Rândunelul se întrista şi el. 

— E doar frig aici — îi spuse — dar am să rămân cu 
tine o noapte şi o să-ţi îndeplinesc solia. 

— Mulţumesc, micuţule Rândunel — răspunse Prinţul. 

Şi aşa, după ce a scos rubinul mare de pe spada Prin- 
ţului, Rândunelul zbură cu el în cioc peste acoperișurile 
oraşului. 

A trecut pe lângă turnul Catedralei cu îngeri ciopliţi 
în marmură albă. A trecut pe lângă palat şi a auzit 

zvon de dans. O încântătoare fată ieşise în balcon cu 
iubitul ei. 

— Cât de minunate sunt stelele cerului — îi şoptea 
el şi cât de minunată puterea dragostei! 

— Nădăjduiesc să-mi fie gata rochia pentru ser- 
barea cea mare — îi răspunse ea. Am poruncit să mi-o 
brodeze toată cu floarea-patimei, dar cusătoresele 
astea-s atât de trândave! 

Atrecut apoi Rândunelul peste apele râului şi a văzut 
felinare atâmând de catargele corăbiilor. În cele din urmă 
a ajuns la căsuţa cea sărmană și a privit înăuntru: 
băieţelul se zvârcolea în pat, scuturat de friguri, iar pe 
mamă-sa o doborâse somnul, de istovită ce era. S-a 
repezit Rândunelul şi a pus bobul mare de rubin pe 
masă, lângă degetarul femeii. A zburat apoi jur-împre- 
jurul patului, fluturându-şi aripile peste fruntea copilului. 

— Ce răcoare simt, se vede că-mi merge mai bine 
— şopti copilul şi se cufundă într-o piroteală dulce. 

Pe urmă Rândunelul îşi luă zborul îndărăt, la 
Prinţul Fericit, şi-i povesti tot ce făcuse. 

— Foarte ciudat — se minună el — acum îmi este cald 
deşi vremea-i atât de rece! 

— Fiindcă ai făcut o faptă bună — îi răspunse Prinţul. 

Iar el, mititelul, rămase pe gânduri şi adormi. Căci 
de câte ori încerca să gândească, îl şi prindea somnul. 
Când se crăpă de ziuă, Rândunelul zbură de vale la 
râu, ca să facă o baie. 

— Iată un fenomen uimitor! se minună Profesorul 
de ornitologie, pe când trecea podul. O rândunică, 
iama! Şi se apucă să scrie un articol lung, privitor la 
aceasta, în ziarul local. Toată lumea vorbi despre arti- 
col, căci era împănat cu atâtea cuvinte, încât nimeni 
n-a priceput o iotă. 

— La noapte plec în Egipt! se hotărâ Rândunelul şi, 
la gândul acesta, inima-i creştea de bucurie. 

Dădu o raită pe la toate monumentele cetăţii şi 
rămase multă vreme sus, în vârful clopotniţei. Ori pe 
unde trecea, vrăbiile se porneau a ciripi: 

— Grozav de distins străinul de colo! 

Iar el se bucura nespus în sinea lui. 

Cum văzu răsărind luna, se întoarse la Prinţul Fericit. 

— Ai ceva veşti de trimis în Egipt? Sunt gata de 
plecare! îi strigă el. 

— Rândunel, Rândunel, micuţ Rândunel — îl rugă 
Prinţul — n-ai vrea să mai rămâi încă o noapte cu mine? 

— Dar sunt aşteptat în Egipt — îi răspunse Rândunelul. 
Mâine, prietenele mele o să-şi ia zborul către a doua 
Cataractă. Acolo hipopotamul își face culcuş în păpuri- 
şuri şi pe un tron măreț de granit stă însuşi Memnon- 
Zeul. Veghează toată noaptea puzderia de stele şi când 
luceafărul dimineţii se iveşte, el trage doar un chiot de 
bucurie şi pe urmă rămâne mut. La amiază leii galbeni 
coboară până la mal, să se adape. Au ochii la fel ca 
berilul verde, iar urletul lor e mai tunător decât urletul 
Cataractei. 

— Rândunel, Rândunel, micut Rândunel — stărui 
Prinţul — departe, tare departe, peste cetate, zăresc un 
tânăr într-o mansardă. Stă aplecat deasupra unei mese 
înţesate cu hârtii şi lângă el se veştejeşte într-un pahar 
un bucheţel de micşunele. Părul îi e inelat şi castaniu, 
buzele roşii ca mieznl rodiilor, iar ochii, mari şi visă- 
tori. Încearcă să sfârşească o piesă pentru Directorul 
Teatrului, dar prea dârdâie de frig ca să mai scrie. În 
sobă nu e nici un tăciune şi foamea îl doboară. 

— O să mai rămân încă o noapte — îi spuse Rându- 
nelul: avea, într-adevăr, inimă bună. Vrei să-i duc altă 
boabă de rubin? 

— Vai mie! Nu mai am nici un rubin — îi răspunse 
Prinţul. Doar ochii, atât mi-au mai rămas. Sunt făcuţi 
din nepreţuite safire, aduse tocmai din India, acum o 
mie de ani. Smulge-mi unul şi du-l tânărului. Îl va 
vinde giuvaergiului, apoi va cumpăra de mâncare şi 
lemne de foc, şi-şi va sfârşi piesa. 

— Dragul meu Prinţ — suspină Rândunelul — nu pot 
face una ca asta. 

Şi se porni pe plâns. 

— Rândunel, Rândunel, micuţ Rândunel — stărui 
Prinţul — fă aşa cum îţi cer eu. 

Rândunelul smulse atunci ochiul Prințului şi zbură 
departe, către mansarda Studentului. Îi fu destul de 
uşor să pătrundă înăuntru, căci în acoperiş era o spăr- 
tură pe unde se şi strecură. Tânărul îşi ţinea capul 

îngropat în mâini, şi nu auzi fâlfâitul aripilor, dar când 
ridică ochii, văzu deodată safirul strălucitor printre 
micşunelele veştede. 

— Încep să fiu prețuit — se învioră el. Trebuie să fie 
de la vreun admirator de seamă. Acum pot să-mi 
sfârşesc piesa! 

Şi chipu-i strălucea de bucurie. 

A doua zi Rândunelul zbură până jos, în port. Se 
aşeză pe catargul unei corăbii mari, cu ochii după ma- 
trozii care trăgeau afară cu funiile nişte namile de lăzi. 

— Eeei-rup! strigau ei cu fiecare ladă ieşită la 
iveală. 

— Mă duc în Egipt — strigă şi Rândunelul. 

Dar nimeni nu-l luă în seamă şi o dată cu răsăritul 
lunii îşi luă zborul îndărăt, la Prinţul Fericit. 

— Am venit să-mi iau rămas bun — îi spuse el. 

— Rândunel, Rândunel, micut Rândunel — îl rugă 
Prinţul — nu vrei să mai rămâi cu mine încă o noapte? 

— E iarnă — răspunse el — ca mâine năvălesc aici 
fulgii reci de zăpadă. În Egipt soarele dogoreşte 
deasupra palmierilor verzi, iar crocodilii lâncezesc în 
mâl şi privesc alene împrejur. Tovarăşele mele îşi 
durează cuibul în Templul lui Baalbec, sub veghea 
porumbeilor albi şi roz care-şi gânguresc unul altuia. 
Prinţule drag, te părăsesc, n-am încotro, dar n-o să te 
uit niciodată şi la primăvară o să-ţi aduc două 
nestemate frumoase în locul celor pe care le-ai dăruit. 

Rubinul va fi mai roşu decât un trandafir roşu, iar 
safirul, tot atât de albastru ca şi largul mărilor. 

— Jos, în piaţă — începu Prinţul — se află o fetiţă care 
vinde chibrituri. Dar i-au scăpat chibriturile în noroi şi 
s-au stricat toate. Acum stă şi plânge fiindcă taică-su o 
bate dacă nu duce acasă ceva bani. N-are ghete, n-are 
ciorapi şi nici pe căpşor n-are nimic. Smulge-mi 
celălalt ochi, dă-i-l ei şi tată-su n-o s-o mai bată. 

— De stat am să mat stau cu tine încă o noapte — îi 
răspunse Rândunelul — dar ochiul nu pot să ţi-l smulg, 
căci ai rămâne orb de tot! 

— Rândunel, Rândunel, micut Rândunel — îl rugă 
Prinţul — fă aşa cum îţi cer eu. 

Atunci Rândunelul smulse celălalt ochi al Prințului 
şi, avântându-se cu el în jos, trecu săgeată pe lângă 
fetiţă şi-i strecură nestemata în palmă. 

— Ce ciob frumos de sticlă — se bucură ea şi dădu 
fuga, râzând, acasă. 

Iar Rândunelul se întoarse îndărăt, la Prinţ. 

— Eşti orb acum — îi spuse — şi o să rămân cu tine 
mereu-mereu... 

— Nu, micul meu Rândunel — şopti sărmanul Prinţ 
— tu trebuie să pleci departe, în Egipt. 

— O să rămân cu tine mereu -— îi răspunse el, şi 
adormi la picioarele Prințului. 

A doua zi, cât a fost ziua de lungă, Rândunelul a 
stat pe umărul Prințului şi i-a povestit vrute şi nevrute, 

din tot ce văzuse el pe meleaguri străine. I-a povestit 
despre ibişii roşii, care stau în şiruri lungi pe malurile 
Nilului şi prind peştişori de aur în ciocurile lor; despre 
Sfinxul, bătrân ca vremea, care trăieşte în inima pus- 
tiului şi le ştie pe toate; despre neguţătorii care păşesc 
agale pe lângă cămilele lor şi-şi lunecă mătăniile de 
chihlimbar printre degete, despre Regele munţilor din 
lună care e negru ca abanosul şi se închină la o mărgea 
mare de cleştar; despre namila de şarpe verde care 
doarme într-un palmier şi are douăzeci de preoţi sluji- 
tori, ca să-l hrănească cu turte şi miere, şi despre piticii 
care, stând pe gogeamite frunze late, plutesc peste un 
eleşteu întins şi se războiesc neîncetat cu fluturii. 

— Scumpul meu Rândunel — grăi Prinţul — mi-ai 
înşirat minunăţii după minunăţii... zboară acum peste 
cetatea mea, Rândunelule, şi spune-mi ce vezi. 

A zburat atunci Rândunelul peste cetatea cea mare 
şi a văzut cum se desfătau bogaţii în casele lor fru- 
moase, în vreme ce săracii cerşeau pe la porţi. A zburat 
prin fundături întunecoase şi a văzut feţele de var ale 
copiilor înfometați, cercetând aiurite ulițele negre. Sub 
arcada unui pod, doi băieţaşi se strângeau în braţe 
încercând să-şi ţină de cald. 

— Tare mai ne e foame — spuneau ei. 

— la căraţi-vă de aici — i-a luat paznicul la goană; 
şi au pornit-o amândoi razna, prin ploaie. 

Pe urmă, Rândunelul a zburat îndărăt şi a istorisit 
Prințului tot ce văzuse. 

— Eu sunt acoperit cu aur curat — îi spuse Prinţul; 
tu trebuie să-l iei de pe mine, foiţă cu foiţă, şi să-l duci 
săracilor mei; nu-i fiinţă omenească să nu creadă că 
aurul o poate face fericită. 

Şi Rândunelul piguli atunci foiţă cu foiţă din aurul 
cel curat; foiţă cu foiţă până când Prinţul Fericit a 
rămas golaș de tot şi pământiu. Foiţă cu foiţă, din aurul 
cel curat, îl duse Rândunelul săracilor, şi obrajii 
copiilor prinseră a se îmbujora; râdeau copiii şi se 
veseleau pe stradă. 

— Acum avem pâine — chiuiau ei. 

Apoi a venit zăpada şi după zăpadă, îngheţul. 
Străzile păreau muiate în argint, atât erau de luminoase 
şi de sclipitoare; la streşinile caselor ţurţurii lungi 
atârnau ca nişte pumnale de cleştar. Oamenii umblau 
înfăşuraţi în blănuri, în vreme ce băieţaşi de o 
şchioapă, cu căciuliţe stacojii, se dădeau pe gheaţă. 

Sărmanul flecuşteţ de Rândunel! Îi era frig, tot mai 
frig, dar pe Prinţ nu l-ar fi părăsit nicicând, căci mult 
îi era drag inimii sale. Ciugulea firimituri la uşa bru- 
tăriei, când nu-l vedea brutarul, şi încerca să se 
încălzească bătând din aripioare. 

În cele din urină, el şi-a dat totuşi seama că va muri 
curând. Abia de mai avu putere să zboare încă o dată 
sus, pe umărul Prințului. 

— Rămâi cu bine, Prinţule drag — îi spuse el în 
şoaptă; mă laşi să-ţi sărut mâna? 

— Ce bucuros sunt că, în sfârşit, pleci în Egipt, 
Rândunelul meu — îi răspunse Prinţul — ai întârziat 
prea mult aici; tu însă pe gură să mă săruţi, pentru că 
te iubesc. 

— Dar nu în Egipt plec eu acum — mărturisi 
Rândunelul. Eu plec în Casa Morţii. Moartea e soră 
bună cu somnul, nu e aşa? 

A sărutat apoi gura Prințului Fericit şi s-a prăbuşit 
mort la picioarele lui. 

În clipa aceea, o trosnitură ciudată se auzi înăuntrul 
statuii, ca şi cum ceva s-ar fi spart. Şi, într-adevăr, 
inima cea de plumb se despicase drept în două. Era şi 
un ger cumplit în noaptea aceea. A doua zi, dis-de- 
dimineaţă, Primarul, însoţit de Consilierii oraşului, 
trecea în plimbare prin partea locului. Ajuns lângă 
columnă, îşi ridică privirea în sus, spre statuie. 

— Vai de mine şi de mine! izbucni el, deodată. În 
ce hal a ajuns Prinţul Fericit! 

— Chiar aşa, în ce hal! încuviinţară însoțitorii care 
erau totdeauna de părerea Primarului. 

Şi se apropiară cu toţii, ca să-l privească. 

— Rubinul i-a căzut de pe spadă, i-au mai pierit şi 
ochii, iar pe el nici pic de aur! spuse Primarul. 
Aproape un cerşetor, nu alta! 

— Aproape un cerşetor, nu alta! rostiră şi Consilierii 
oraşului. 

— Şi aici, de faţă, o pasăre moartă la picioarele lui — 
urmă Primarul. Trebuie să dăm numaidecât cetăţii o 
înştiinţare cum că păsările sunt oprite să mai moară aici. 

Iar conţopistul îşi însemnă grabnic înţeleapta pro- 
punere. 

Aşadar, au coborât de pe columnă statuia Prințului 
Fericit. 

— Odată ce nu e frumos, nu mai e nici de folos — 
rosti Profesorul de istoria artelor, la Universitate. 

Au topit apoi statuia într-un cuptor, iar Primarul a 
convocat pe dată Adunarea Breslaşilor pentru a hotărî 
ce trebuia făcut cu metalul. 

— Se cuvine, fireşte, să avem altă statuie — lămuri 
el. Şi statuia aceea va fi statuia mea! 

— Statuia mea — răsună ecoul celorlalţi Consilieri. 
S-au luat apoi cu toţii la ceartă: s-au certat aşa, multă 
vreme, şi s-or mai fi certând şi astăzi. 

— Ce lucru ciudat, se minună meşterul suprave- 
ghetor al muncitorilor din topitorie. Inima asta frântă, 
din plumb, nu vrea de loc să se topească! Aşa că, afară 
cu ea! 

Şi au aruncat-o pe un maldăr de gunoi, acolo unde 
zăcea şi Rândunelul mort. 

MAMIN-SIBIRIAK 


Guleraş Cenuşiu 


I 


PRIMELE ZILE RECI ale toamnei au îngălbenit 
iarba şi au stârnit mare nelinişte printre păsări. Ingrijo- 
rate şi grave, au început a se pregăti toate de călătoria 
cea lungă. Da! Nu-i uşor să străbați o întindere de 
câteva mii de verste... Pe câte sărmane păsări nu le vor 
lăsa puterile, câte nu vor pieri în cine ştie ce-ntâmplare 
neaşteptată... Aveai într-adevăr la ce te gândi cu grijă. 

Păsările cu greutate, cum sunt lebedele, gâştele şi 
rațele, se pregăteau serios de drum, înțelegând din plin 
însemnătatea faptei ce aveau de împlinit. Insă cele care 
se frământau şi forfoteau mai mult, făcând cea mai 
mare larmă, erau păsările mici, adică: sitarii de nisip 
şi cei de baltă, guşele negre, ploierii şi fluierarii. Încă 
din timp începuseră să se adune în stoluri mici şi să 
zboare de pe un mal pe altul, peste bancurile de nisip 
şi bălți, cu o iuţeală de-ai fi zis că cineva aruncă în 
văzduh pumni de mazăre. Păsările mici aveau de 
lucru. Nu era uşor pentru ele... 

Pădurea era întunecată şi tăcută, fiindcă cei mai de 
seamă cântăreţi ai ei plecaseră înainte de a-i fi prins 
frigul. 

— Ce i-o fi apucat graba pe prichindeii ăştia! bom- 
bănea bătrânul Răţoi, flegmatic din fire. Când o veni 
vremea, o să plecăm toţi... Nu înţeleg de ce atâta zarvă... 

— Tu ai fost totdeauna leneş, de aceea nu-ţi place 
să vezi cum alţii muncesc, spuse nevastă-sa, bătrâna 
Raţă. 

— Eu, leneş? Eşti cu adevărat nedreaptă, asta-i. 
Poate că sunt mai grijuliu decât alţii, numai că nu-mi 
place să fac atâta tevatură. N-are nici un rost să alergi 
cât îi ziulica pe mal, să ţipi, să-i încurci pe ceilalţi de 
la treabă şi să-i plictiseşti pe toţi. 

Nici altfel, Rața nu era prea mulțumită de soţul ei, 
dar acum se supără de-a binelea. 

— Uită-te la ceilalţi, leneşule! Bunăoară, la vecinii 
noştri, gâştele şi lebedele. Ți-e mai mare dragul să-i 
priveşti. Trăiesc uniţi: unul pentru toţi, toţi pentru 
unul... Un lebădoi sau un gâscan nu cred să-şi pără- 
sească cuibul şi are grijă necontenit de puii lui... Da, 
da... Pe câtă vreme, ţie nici nu-ţi pasă de copii. Tu nu 
te gândeşti decât să-ţi umfli guşa. Eşti un leneş şi atâta 
tot... Mi-e lehamite şi să mă uit la tine! 

— Lasă bombănitul, babo!... Eu nu spun nimic de 
firea ta cicălitoare. Fiecare cu păcatele lui... Nu sunt 
eu vinovat că gâscanu-i prost şi nu ştie decât să-şi 
dădăcească puii. Obiceiul meu este să nu mă amestec 
în treburile altora. Şi de ce, mă rog, m-aş amesteca? 
Să trăiască fiecare cum îi place... 

Răţoiului îi plăcea să discute chestiuni serioase şi 
nu ştiu cum se făcea că totdeauna avea el dreptate şi 
era mai deştept şi mai isteţ decât toţi. Rața se deprin- 
sese de mult cu asta, dar acum o îngrijora grozav ceva. 

— Ce fel de tată eşti tu? se năpusti ea cu vorba 
asupra lui. Orice tată are grijă de copiii lui, numai tu 
nu vrei să ştii de ei. 

— Vorbeşti de Guleraş Cenuşiu? Ce să fac dacă ea 
nu ştie să zboare? Nu sunt vinovat eu că... 

Guleraş Cenuşiu era numele fiicei lor schiloade, 
care avea o aripă frântă încă din primăvară, când 
Vulpea se furişase printre pui şi apucase s-o înşface. 
Bătrâna Raţă se aruncase vitejeşte asupra duşmanului 
şi izbutise să-i smulgă puiul, însă cu preţul unei 
aripioare rupte. 

— Mă înspăimântă gândul că trebuie s-o părăsim 
aici, singură, zicea întruna Rața, cu lacrimi în ochi. Toți 
vor zbura, iar ea va rămâne aici, singură, singurică. Da, 
singură, singurică... Noi vom pleca spre miazăzi, în țări 
mai calde, şi ea, sărmana, va degera aici... E copilul 
nostru şi cât mi-e de dragă, mititica! Ştii ceva, moşule? 
Eu am să rămân aici, să iernez cu ea... 

— Şi cu ceilalţi copii ce faci? 

— Ei sunt sănătoşi şi se pot lipsi de mine. 

Răţoiul căuta să schimbe vorba ori de câte ori îi 
pomenea Rața de Guleraş Cenuşiu. Fără îndoială că o 
iubea şi el, dar ce rost are să te zbuciumi zadarnic? Să 

zicem că o să rămână. O să îngheţe. E păcat, dar n-ai 
ce-i face. La urma urmei trebuie să te gândeşti şi la 
ceilalți copii. Nevastă-sa e veşnic îngrijorată şi 
nu-nţelege că lucrurile trebuie privite cu înţelepciune. 
În sufletul lui îi era milă de nevastă-sa, dar nu putea 
pătrunde îndestul durerea ei de mamă. Ar fi fost mai 
bine dacă Vulpea ar fi mâncat-o de-a binelea pe fetiţă. 
Oricum, era sortită să moară peste iarnă. 


II 


Cu gândul la apropiata lor despărţire, bătrâna 
Raţă se purta şi mai duios cu copila ei schiloadă. Săr- 
mana nu ştia încă ce înseamnă despărţirea şi singură- 
tatea şi privea pregătirile de plecare ale celorlalţi cu 
naivă mirare. E drept că uneori o săgetase invidia 
văzând veselia cu care fraţii şi surorile ei se pregăteau 
de drum şi gândindu-se că vor ajunge undeva, departe, 
unde nu-i niciodată iarnă. 

— La primăvară vă întoarceţi, nu-i aşa? o întrebă 
Guleraş Cenuşiu pe maică-sa. 

— Da, sigur că da, ne întoarcem, sufleţelul meu... 
Şi vom Îi iar împreună... 

Pentru a-şi linişti copila, care începuse să cadă pe 
gânduri, Rața îi povesti câteva întâmplări cu alţe rațe 
care fuseseră nevoite să rămână peste iarnă. Cunoştea 
chiar dânsa două asemenea rățuşte. 

— Te vei descurca tu într-un fel, draga mea, o 
liniştea Rața. La început o să-ţi fie greu, dar pe urmă 
ai să te deprinzi. Dacă te-am putea duce până la 
izvorul cald, care nu îngheaţă iarna, ar fi foarte bine. 
Nu-i departe de aici... Dar la ce bun să mai vorbim? 
Tot nu putem să te ducem acolo! 

— Am să mă gândesc necontenit la voi... zicea 
întruna biata rățuşcă. Am să-mi închipui unde sunteţi, 
ce faceţi, dacă sunteţi veseli. Ca şi cum am fi împreună. 

Bătrâna Raţă trebuia să-şi adune toate puterile 
pentru a nu-şi trăda deznădejdea. Se străduia să pară 
veselă şi plângea numai pe ascuns. Vai, cât îi era milă 
de Guleraş Cenuşiu, biata ei fetiță! Pe ceilalţi copii 
aproape că nu-i mai lua în seamă şi i se părea chiar că 
nici nu-i mai iubeşte. 

Ce repede fuge timpul!... Trecuse un şir întreg de 
dimineţi reci. Bruma îngălbenise mestecenii şi colorase 
în roşu plopii de munte. Apa râului se întunecase şi acum 
râul părea mai lat, fiindcă malurile i se dezgoliseră. Vege- 
taţia de pe maluri îşi pierdea frunzişul văzând cu ochii. 
Vântul rece de toamnă smulgea frunzele uscate şi le 
ducea departe. Adesea, cerul se acoperea cu nori grei de 
toamnă din care cerea o ploaie deasă şi măruntă. Vre- 
mea nu era prea plăcută şi de multe zile treceau în zbor 
stoluri de păsări călătoare... Cele dintâi plecaseră păsările 
din stufurile bălților, fiindcă începuse să îngheţe apa pe 
la margini. Cele care plutesc pe apă mai întârziau încă. 

Pe Guleraş Cenuşiu o mâhnise mai cu seamă 
plecarea cocorilor, fiindcă aceştia scoteau sunete 
nespus de tânguitoare prin care parcă ar fi îmbiat-o să 
plece cu ei. O presimţire tainică îi strânse pentru întâia 
oară inima şi timp îndelungat urmări cu privirea un 
stol de cocori ce se pierdea în depărtarea cerului. 

„Ce fericiţi trebuie să fie!“ gândea Guleraş Cenuşiu. 

Lebedele, gâştele şi rațele începuseră şi ele să se 
pregătească de plecare. Cuiburi, cuiburi se adunau în 
stoluri mari. Păsările bătrâne şi cu experienţă le învățau 
pe cele tinere. Tineretul, zgomotos şi vesel, făcea în 
fiecare dimineaţă plimbări lungi ca să-şi întărească 
aripile, în vederea călătoriei celei mari. Înţelepţii care 
conduceau stolul îi instruiau pe tineri, întâi în grupuri 
separate, apoi pe toţi laolaltă. Câtă gălăgie, câtă veselie 
tinerească şi câtă bucurie!... Numai Guleraş Cenuşiu 
nu putea lua parte la aceste exerciţii şi le admira de 
departe. Ce să-i faci, trebuie să te împaci cu soarta; în 
schimb, ce frumos plutea şi ce frumos se scufunda ea! 
Pentru Guleraş Cenuşiu apa era totul. 

— Trebuie să plecăm... A venit timpul! spuneau 
conducătorii bătrâni. Nu mai putem aştepta! 

Şi timpul se scurgea cu iuţeală. Se apropia ziua 
plecării. Întregul stol se adunase grămadă vie, pe râu. 
Era în zorii unei dimineţi de toamnă, când apa râului 
mai doarme încă învăluită în ceața groasă. Formaţia în 
V a rațelor era alcătuită din trei sute de păsări. Nu se 

auzea decât măcăitul celor mai de seamă conducători. 
Bătrâna Raţă nu închise ochii toată noaptea — era ultima 
noapte pe care o petrecea împreună cu Guleraş Cenuşiu. 

— Tu să stai pe lângă locul în care se scurge izvorul 
în râu, o sfătui ea. Acolo, apa nu îngheaţă toată iarna. 

Guleraş Cenuşiu se ţinea deoparte de ceilalţi, ca o 
străină. Da, toţi erau cu gândul la zbor şi nimeni nu o 
mai băga în seamă. 

Bătrânei Raţe i se rupea inima privindu-şi sărmana 
fetiţă. În mai multe rânduri se hotărâse să rămână, dar 
cum să rămâi când mai ai şi alţi copii şi trebuie să pleci 
cu stolul?... 

— Gata, daţi-i drumul! porunci răsunător căpetenia 
şi în aceeaşi clipă tot stolul se înălță. 

Guleraş Cenuşiu rămase singură pe râu, petrecân- 
du-i îndelung cu privirea. La început, zburară toţi ca 
o pată vie, apoi se lungiră în forma unui triunghi 
perfect, până pieriră din văzul rățuştei. 

„Să fi rămas într-adevăr cu desăvârşire singură? se 
întreba Guleraş Cenuşiu, înecându-se în lacrimi. Ar fi 
fost mai bine să mă fi mâncat atunci Vulpea.“ 


III 


Râul pe care rămăsese Guleraş Cenuşiu se rosto- 
golea vesel din munţii acoperiţi de păduri dese. Locul 
era singuratic şi fără aşezări omeneşti împrejur. Dimi- 

neţile, apa de lângă mal îngheţa, iar peste zi, gheaţa 
subţire ca o pojghiţă de sticlă se topea. 

„Oare o să îngheţe tot râul?“ se gândea cu groază 
Guleraş Cenuşiu. 

Îi era urât singură şi se tot gândea la fraţii şi surorile 
ei care plecaseră. Unde or fi acum? Or fi ajuns cu bine? 
Oare îşi mai amintesc de ea? Avea timp să se gândească 
la toate. Acum ştia ce înseamnă singurătatea. Râul era 
pustiu şi nu mai era viaţă decât în pădure, unde 
cotcodăceau găinuşele şi săltau veveriţele şi iepurii. 

Într-o zi, Guleraş Cenuşiu, ca să-i mai treacă de 
urât, se strecură în pădure. De sub un tufiş țâşni un 
iepure care se sperie îngrozitor. 

— Vai, cum m-ai speriat, prostuţo, spuse iepurele 
după ce se linişti puţin. Mi s-au muiat picioarele de 
spaimă... Ce cauţi aici? Toate rațele au zburat demult... 

— Eu nu pot să zbor, fiindcă pe vremea când eram 
foarte mică, Vulpea mi-a frânt o aripă. 

— Nu-mi mai pomeni de Vulpe. Nu este pe lume 
fiară mai haină. Şi pe mine mă urmăreşte de mult. 
Fereşte-te de ea mai ales după ce o îngheţa râul. Odată 
te înhaţă! 

Aşa se împrieteniră amândoi. Iepurele era tot atât 
de lipsit de apărare ca şi Guleraş Cenuşiu şi numai cu 
fuga îşi putea scăpa viaţa. 

— Să fi avut eu aripi ca o pasăre, cred că nu m-aş fi 
temut de nimic pe lume! Tu, cu toate că n-ai aripi, ştii 

să înoţi, ba te mai şi poţi scufunda în apă. Cât despre 
mine, nu fac decât să tremur de frică... Sunt înconjurat 
doar de duşmani. Vara te mai poţi ascunde, dar iama 
se vede tot, ca-n palmă. 

Peste puţină vreme căzu prima zăpadă, dar râul tot 
nu se lăsă biruit de ger. Apa sfărâma peste zi gheaţa 
ce se prindea peste noapte. Era o luptă pe viaţă şi pe 
moarte. Cele mai primejdioase erau nopţile limpezi şi 
înstelate, când totul se potolea și râul nu făcea valuri. 
Adormea parcă, iar gerul încerca atunci să-l ferece în 
gheţuri, prin somn. 

Ceea ce se şi întâmplă. Era o noapte tare liniştită şi 
înstelată. Întunecatul codru de pe mal se întindea ca 
un şir de santinele uriaşe. Munţii păreau mai înalţi, aşa 
cum se văd noaptea. Luna cocoțată sus, pe cer, învă- 
luia totul în lumina ei tremurândă şi scânteietoare. 
Râul de munte — neastâmpărat peste zi — se domolise, 
şi gerul se furişa tiptil, tiptil, ca să-i cuprindă mlă- 
dierea şi s-o acopere cu o oglindă de cristal. 

Guleraş Cenuşiu era deznădăjduită fiindcă numai 
mijlocul râului nu îngheţase; rămăsese doar o fâşie lată 
de apă între malurile de gheaţă. Locul pe care mai 
putea pluti nu avea decât cincisprezece stânjeni. 
Mâhnirea răţuştei ajunse la culme când pe marginea 
râului se ivi chiar Vulpea care îi frânsese aripa. 

— A, bună ziua, vechea mea prietenă, spuse Vulpea 
oprindu-se pe mal. Nu ne-am văzut cam de mult... Te 
felicit cu prilejul venirii iernii. 

— Pleacă, te rog, nu ţin de loc să vorbesc cu tine, 
răspunse Guleraş Cenuşiu. 

— Aşa răspunzi drăgălăşeniei mele? Frumos îţi stă, 
n-am ce zice! De altfel, pe socoteala mea se spun 
multe. Ei le fac şi apoi le aruncă în spinarea mea. 
Deocamdată, la revedere. 

După ce plecă Vulpea, veni săltând iepurele şi spuse: 

— Fereşte-te, Guleraş Cenuşiu, ea are să mai vină. 

Şi Guleraş Cenuşiu începu să se teamă, aşa cum se 
temea şi iepurele. Nici nu se mai putea bucura de 
minunile ce se înfăptuiau în jurul ei, sărmana. lama 
venise de-a binelea. Pământul era acoperit cu un covor 
alb de nea. Nu avea nici umbră de pată. Chiar şi mes- 
tecenii, ulmii, sălciile şi scoruşii dezgoliţi se împodo- 
biseră cu un puf argintiu de parcă ar fi fost îmbrăcaţi 
în şube călduroase şi scumpe. 

Da, era minunat de frumos împrejur, dar biata 
Guleraş Cenuşiu ştia că această frumuseţe nu era 
pentru ea şi se cutremura la gândul că peticul ei de apă 
va îngheţa şi el, şi nu va mai avea unde să se ducă. 
Vulpea veni, într-adevăr, la ea, peste câteva zile, se 
aşeză pe mal şi începu astfel: 

— Mi s-a făcut dor de tine, rățuşco... Vino până aci, 
iar de nu vrei, vin eu la tine. Nu sunt chiar atât de 
fudulă. Şi, într-adevăr, porni cu grijă pe gheaţă, spre 
peticul de apă. 

Guleraş Cenuşiu simţi cum i se opreşte inima în 
loc. Vulpea însă nu putea ajunge până la apă, pentru 
că acolo gheaţa era prea subțire. Îşi aşeză capul pe 
labele din faţă, se linse pe bot şi spuse: 

— Vai ce proastă eşti, răţuşcă mică!... Vino pe 
gheţă! Sau lasă... La revedere! Am treabă... Mă 
grăbesc... Din ziua aceea, Vulpea începu să vină în 
fiecare zi să vadă dacă nu îngheţase şi părticica ceea 
de râu. 

Gerul vârtos care se lăsase îşi făcea datoria. Din 
toată pata de apă îngheţată nu rămăsese decât o 
ferestruică lată de un stânjen. Gheaţa era tare şi vulpea 
se aşeza acum chiar la marginea ei. Înspăimântată, 
răţuşca se cufunda în apă, iar Vulpea rămânea pe loc 
şi-şi bătea joc de ea cu răutate: 

— Poţi să te cufunzi cât pofteşti, că eu tot am să te 
mănânc... leşi mai bine de bună voie. 

De pe mal, iepurele urmărea mişcările Vulpii şi se 
indigna din toată inima lui de iepure. 

— Ah, neruşinată mai e şi Vulpea asta!... Cât de 
nefericită este Guleraş Cenuşiu! Până la urmă, tot o 
s-o mănânce Vulpea. 

IV 


Şi fără îndoială că Vulpea ar fi mâncat rățuşca 
în clipa în care râul ar fi îngheţat pe de-a-ntregul, 
numai că s-a întâmplat altfel. Iepurele a văzut totul 
chiar cu ochii lui. 

Într-o dimineaţă, iepurele o zbughise din sălaşul 
său ca să mănânce şi să se joace cu ceilalţi iepuri. Era 
un ger straşnic şi iepurii se încălzeau bătându-şi 
lăbuţele una de alta. Dar cu tot gerul, erau veseli. 

— Păziţi, fraţilor! se auzi un strigăt. 

Primejdia era într-adevăr la un pas de ei. Tocmai se 
ivise la marginea pădurii un bătrân vânător gârbov 
care se apropiase pe nesimţite cu schiurile şi acum îşi 
alegea iepurele în care să tragă. 

„Bătrânica mea va avea o şubă caldă“, se gândea 
el, ţintind iepurele cel mai mare. 

Dusese chiar puşca la umăr, când iepurii îl zăriră şi 
o rupseră de fugă în pădure. 

— Ah! şmecherilor — se supără bătrânul — o să 
vedeţi voi ce o să păţiţi... Nu vor să-nţeleagă, nătărăii, 
că baba.mea nu poate rămâne fără şubă. Doar n-o s-o 
las să degere... Nu-l păcăliţi voi pe Akintici, oricât aţi 
fugi. E mai şiret Akintici decât voi... Când am plecat, 
mi-a spus bătrâna: „Să nu te prind, moşule, că te-ntorci 
fără şubă!“ Și voi îi daţi cu fuga?!... 

Bătrânul porni pe urmele iepurilor, dar aceştia se 
împrăştiaseră în pădure, ca scăpaţi din praştie. Obosit 
de moarte, bătrânelul înjură pungaşii de iepuri şi se 
aşeză pe malul râului să-şi mai tragă sufletul. 

— Ei, bătrânico, bătrânico, s-a dus dracului şuba 
noastră! gândi el cu glas tare. Mai mă hodinesc o clipă 
şi apoi oi porni să caut alta. 

Cum şedea bătrânul aşa amărât, se ivi pe neaştep- 
tate Vulpea care înainta pe gheaţa râului, târându-se 
pe burtă ca o pisică. 

— Ehe! Ce poveste! se bucură mogul. lată cum vine 
singur la mine gulerul şubei... Se vede că i s-a făcut 
sete sau poate că-i dă prin gând să prindă ceva peşte. 

Într-adevăr, Vulpea se apropie târâş de ochiul de 
apă pe care plutea Guleraş Cenuşiu şi se piti pe gheaţă. 
Vederea bătrânului era slabă şi nu mai prindea chipul 
rățuştei de dincolo de Vulpe. 

„Ar trebui s-o împuşc în aşa fel încât să nu stric 
gulerul, îşi făcu el socoteala, ochind Vulpea. Că de i-l 
duc plin de găuri, ce-o să mă mai ocărască băbuţa! 
Trebuie să ai îndemânare în toate, că fără asta nici o 
ploşniţă nu o ucizi cum se cade.“ 

Bătrânelul ţinti îndelung, alegând locul în care să 
găurească viitorul guler. În cele din urmă, bubui îm- 
puşcătura. Prin fumul lăsat de împuşcătură, bătrânul 
zări zvâcnind ceva pe gheaţă şi se repezi cu toată 
puterea spre copcă. În drum căzu de două ori, iar când 

ajunse la copcă nu putu decât să-şi desfacă mâinile a 
mirare: gulerul — nicăieri, iar pe apă plutea doar o 
răţuşcă speriată. 

— Ce poveste! strigă bătrânelul, aruncându-şi bra- 
ţele-n lături. E întâia oară în viaţa mea când văd o 
vulpe preschimbându-se în rață. Şireată jivină! 

— Moşule, Vulpea a fugit, îi spuse Guleraş Cenuşiu. 

— A fugit? a-ţi gulerul de unde nu-i, bătrânico... Ce 
mă fac acum? Ce bucluc... Dar tu, prostuţo, ce cauţi aici? 

— Eu, moşule, n-am putut să plec împreună cu 
celelalte păsări, fiindcă am o aripioară ruptă. 

— Ah, prostuţo, prostuţo! Păi aici ai să îngheţi, sau 
de nu, te mănâncă Vulpea! Da... da... 

Bătrânelul se gândi puţin, clătină din cap şi hotărî: 

— Uite ce-o să fac eu cu tine: am să te duc la nepoţii 
mei. Ce-o să se mai bucure! Iar la primăvară, ai să-i 
faci babei mele ouă, şi ai să-i scoţi puişori. Grăit-am 
bine? Atunci aşa să fie, prostuţo. 

Bătrânelul o scoase din apă şi o vâri în sân. „Babei 
n-am să-i spun nimic! chibzuia el, în drum spre casă. 
Las’ să se mai plimbe gulerul şi şuba ei prin pădure. 
Bine e c-or să se bucure nepoții“... 

lepurii văzuseră întreaga întâmplare şi râdeau 
bucuroşi. Nu-i nimic, nu-ngheaţă ea baba nici fără 
şubă, cum stă cocoţată pe cuptor. 

W. HAUFF 


Piticul Nas 


— STĂPÂNE! Greşesc cei care cred că numai 
pe vremea lui Harun-al-Raşid, stăpânitorul Bagda- 
dului, au fost zâne şi vrăjitori, greşesc cei care spun 
că sunt închipuite povestirile despre isprăvile duhu- 
rilor şi ale stăpânilor lor, isprăvi ce se cunosc din cele 
istorisite prin pieţele oraşelor. Zâne sunt şi astăzi, şi 
nu prea demult eu însumi am fost martorul unei 
întâmplări în care, fără doar şi poate, s-au amestecat 
duhurile, după cum am să vă povestesc. 

Într-un oraş de seamă din ţara mea iubită, Germania, 
trăia, cu mulţi ani înainte, un cizmar cu soţia lui; el 
ducea o viață simplă şi cinstită. În timpul zilei şedea la 
colțul străzii şi cârpea ghete şi pantofi, ba făcea chiar 
şi încălțări noi, dacă îi cerea cineva acest lucru; dar 
atunci trebuia mai întâi să cumpere pielea, căci el era 
tare sărac şi nu avea nimic pus deoparte. Nevasta lui 
vindea zarzavaturi şi poame, care creşteau într-o 
grădiniţă de lângă poartă, şi mulţi oameni târguiau cu 
plăcere de la ea, fiindcă era îmbrăcată curat şi îngrijit 
şi ştia să-şi rânduiască frumos marfa. 

Cei doi soţi aveau un fiu chipeş, plăcut, voinic şi 
destul de înalt pentru cei doisprezece ani ai lui. De 
obicei, el şedea lângă maică-sa în piaţa de legume şi 
de multe ori ducea acasă la muşterii cumpărăturile 
făcute de femei sau bucătari de la taraba nevestei ciz- 
marului. Arareori se întorcea fără o floare frumoasă, 
un ban sau o felie de cozonac, căci stăpânii bucătarilor 
se uitau cu plăcere la frumosul băiat şi-i dăruiau întot- 
deauna câte ceva. 

Într-o zi, nevasta cizmarului şedea, ca de obicei, în 
piaţă, având dinainte câteva coşuri cu varză şi alte legu- 
me, fel de fel de verdeţuri şi seminţe, iar într-un coşuleţ, 
pere timpurii, mere şi caise. Micul Iacob — aşa se numea 
băiatul — şedea lângă ea şi lăuda marfa cu glas tare: 

— Poftiţi la noi, domnilor, priviţi ce varză frumoasă, 
ce verdeţuri mirositoare! Avem pere timpurii, doam- 
nelor, mere şi caise. Cine cumpără? Mama vinde ieftin! 

Astfel striga băiatul. În clipa aceea trecea prin piaţă 
o bătrânică cam zdrenţăroasă; avea o faţă mică şi pre- 
lungă, zbârcită de ani, ochii roşii şi un nas coroiat şi 
ascuţit, încovoiat spre bărbie; umbla sprijinită într-un 
toiag lung şi totuşi nu se putea spune că umbla, căci 
mai curând şchiopăta, luneca, se legăna, părând că are 
la picioare nişte rotiţe şi că în orice clipă poate să cadă 
cu nasul cel ascuţit în pământ. 

Nevasta cizmarului privi spre bătrână cu luare-amin- 
te. Venise zi de zi, vreme de şaisprezece ani, în acea 

piaţă, dar nu văzuse până atunci aşa făptură ciudată. 
Tresări fără voie văzând-o pe babă că se îndreaptă 
şchiopătând către ea şi se opreşte în faţa coşurilor: 

— Tu eşti Hanna, zarzavagioaica? întrebă baba cu 
glas neplăcut şi croncănitor, clătinând neîncetat din cap. 

— Da- răspunse nevasta cizmarului. Doriţi ceva? 

— O să vedem, o să vedem! Ce de ierburi, ce de 
ierburi! Ai oare ce-mi trebuie mie? zise baba şi, aple- 
cându-se peste coşuri, începu să răscolească prin ele 
cu mâinile ei pământii şi urâte; apucând verdeţurile, 
atâ de frumos şi de îngrijit rânduite, cu degetele-i 
subţiri, le apropia când pe unele când pe altele de nasul 
său lung şi le mirosea. 

Nevestei cizmarului i se rupea inima văzând cum 
răscoleşte baba verdeţurile ei dragi, dar nu îndrăzni să 
spună nimic, căci cumpărătorul era în drept să 
cerceteze marfa, şi, în afară de asta, simţea o groază 
ciudată uitându-se la această femeie. După ce cercetă 
tot coşul, baba bombăni: 

— Marfă proastă, ierburi proaste, nu găsesc nimic 
din ceea ce vreau: era mult mai bine acum cincizeci 
de ani. Marfă proastă, marfă proastă! 

Aceste vorbe îl mâniară pe micul lacob. 

— Ascultă, eşti o babă neruşinată! strigă el înciudat. 
Întâi îţi vâri degetele urâte şi negre în verdețurile astea 
frumoase şi le striveşti, apoi le apropii de nasul tău lung, 
pentru ca nimeni să nu mai vrea să le cumpere, iar acum 

spui despre marfa noastră că e proastă, când însuşi 
bucătarul prinţului cumpără de la noi. 

Bătrâna se uită la inimosul băiat, râse în silă şi zise 
cu glas răguşit: 

— Băiete, băiete! Îşi place, aşadar, nasul meu, 
frumosul meu nas lung? O să ai şi tu unul, din mijlocul 
obrazului până peste bărbie. 

În timp ce vorbea astfel, lunecă spre celălalt coş în 
care era aşezată varza. Apucă cu mâinile cele mai 
frumoase verze albe, le strânse până le strivi, apoi le 
aruncă talmeş-balmeş în coş şi spuse iar: 

— Marfă proastă, varză proastă! 

— Nu-ţi mai clătina atât de urât capul încoace şi 
încolo — strigă băiatul cu teamă — căci ai un gât subţire 
ca un cotor de varză şi s-ar putea frânge, şi atunci 
capul ar cădea în coş; cine ar mai vrea oare să târgu- 
iască de acolo? 

— Nu-ţi plac gâturile subţiri? croncăni baba, 
râzând. Tu să n-ai gât deloc, capul să-ţi stea înfipt între 
umeri ca să nu cadă de pe trupşorul cel mic! 

— Nu mai trăncăni astfel de lucruri cu băiatul! 
spuse, în sfârşit, nevasta cizmarului, înciudată de înde- 
lunga cercetare, privire şi mirosire. Dacă nu vrei să 
cumperi nimic, pleacă! Îmi goneşti toţi cumpărătorii. 

— Bine, fie cum spui tu! strigă baba cu o privire 
duşmănoasă. Am să-ţi cumpăr verzele astea pe toate 
şase; dar uite că mă sprijin în toiag şi nu pot duce 

nimic. Dă-i voie băieţelului tău să-mi ducă marfa 
acasă: am să-l răsplătesc. 

Băiatul nu vru să se ducă şi începu să plângă, căci 
îi era groază de bătrâna cea urâtă; dar maică-sa îi 
porunci cu toată asprimea să se ducă, socotind c-ar 
face un păcat s-o lase pe acea femeie bătrână şi slabă 
să ducă singură atâta greutate; aproape plângând, 
băiatul făcu cum i se poruncise; legă verzele într-o 
pânză, le puse într-un coş şi plecă după bătrână. 

Ea abia mergea şi le trebui aproape trei sferturi de 
ceas până ce ajunseră aproape de marginea oraşului 
În sfârşit, se opriră în faţa unei căsuțe dărăpănate. Aici 
baba scoase un cârlig vechi şi ruginit din buzunar, îl 
vâri cu îndemânare într-o găurică din uşă şi deodată 
uşa se dădu, scârţâind, în lături. Dar ce uimit fu micul 
Iacob când păşi înăuntru! 

Pe dinăuntru, casa era minunat împodobită: tavanul 
şi pereţii erau de marmură, iar lucrurile casnice — din 
cel mai frumos abanos, bătute cu aur şi cu pietre şle- 
fuite; podeaua însă era de sticlă şi atât de alunecoasă, 
încât băiatul alunecă şi căzu de câteva ori. Bătrâna 
scoase un fluieraş de argint din buzunar şi fluieră un 
cântec, care răsună ascuţit prin toată casa. 

Îndată se iviră câţiva cobai pe scări; tare se mai mi- 
nună lacob văzându-i că merg în două labe, că au în pi- 
cioare coji de nucă în loc de încălțări, că poartă veş- 
minte, iar pe cap au chiar pălărioare după ultima modă. 

— Unde mi-aţi pus papucii, netrebnicilor? strigă 
bătrâna şi-i lovi cu toiagul, de săriră în sus urlând. Cât 
timp o să mai aştept? 

Ei se repeziră pe scări în sus şi se întoarseră cu o 
pereche de coji de nucă de cocos, căptuşite cu piele, 
pe care bătrâna le trase cu îndemânare în picioare. 
Acum nu mai şchiopăta şi nu se mai poticnea. Aruncă 
toiagul şi alunecă cu repeziciune pe podeaua de sticlă, 
trăgându-l de mână pe micul Iacob după ea. În sfârşit, 
se opri într-o odaie plină cu fel de fel de lucruri cas- 
nice, aducând a bucătărie, deşi mesele din lemn de 
mahon şi canapelele acoperite cu covoare scumpe s-ar 
fi potrivit mai bine într-o încăpere de zile mari. 

— Stai jos, băiete, spuse bătrâna prietenos, aşe- 
zându-l pe marginea unei canapele şi punând o masă 
în faţa lui, astfel încât să nu mai poată ieşi. Stai jos, ai 
cărat o povară grea: capetele de oameni nu sunt atât 
de uşoare, nu sunt deloc uşoare. 

— Mătuşă, de ce vorbeşti aşa de ciudat? strigă 
băiatul. E adevărat că sunt obosit, dar eu am cărat 
verzele pe care le-ai cumpărat de la mama. 

— Ehei, te înşeli! râse baba; şi, ridicând capacul 
coşului, scoase de păr un cap de om. 

Băiatul înlemni de spaimă; nu putea înţelege ce se 
întâmplase, dar se gândi la maică-sa. „Dacă află 
cineva de aceste capete omeneşti — gândi el — desigur 
că o vor învinovăţi pe ea.“ 

— Fiindcă eşti atât de cuminte, trebuie să te răsplă- 
tesc — bombăni bătrâna. Ai un pic de răbdare şi am să-ţi 
gătesc o supuşoară de care o să-ţi aminteşti toată viaţa. 

Vorbind astfel, baba fluieră iar. Veniră mai întâi o 
mulţime de cobai în veşminte omeneşti; în faţă purtau 
şorţuri de bucătărie, iar de cingătorile lor atârnau lin- 
guri de amestecat şi cuțite; în urma lor ţopăiau în două 
labe o mulţime de veveriţe, cu şalvari turceşti largi şi 
pe cap cu căciuliţe verzi de catifea. Păreau să fie 
ajutoarele de bucătar, căci se căţărară cu mare iuţeală 
pe pereţi şi aduseră tigăi şi crătiţi, ouă şi unt, verdeţuri 
şi făină şi le aşezară pe plită; în vremea asta, baba 
aluneca mereu cu papucii ei de nucă de cocos încoace 
şi încolo şi băiatul văzu că-şi dădea osteneală să-i 
gătească ceva bun. 

Focul începu să duduie, oala prinse să sfârâie şi să 
clocotească, un miros plăcut se răspândi prin odaie, 
iar baba alerga în sus şi în jos, cu veveriţele şi cu 
cobaii după ea, vârându-şi nasul ei lung în oală de câte 
ori trecea pe lângă plită. 

În sfârşit, fiertura începu să clocotească, din oală 
se înălţară aburi, iar spuma dădu în foc. Atunci ea trase 
oala la o parte, umplu o ceaşcă de argint cu supă şi o 
puse în fața micului Iacob. 

— Aşa, băiete, aşa — zise ea — mănâncă supuşoara 
şi o să ai tot ce ţi-a plăcut la mine. Ai să ajungi un 
bucătar priceput, ai să fii şi tu cineva, dar buruiana nu, 

buruiana n-ai s-o găseşti niciodată. De ce n-a avut-o 
mama ta în coş? 

Băiatul nu pricepea bine ce-i spunea şi privea tot 
cu mai multă luare-aminte supa care-i plăcea nespus. 
Maică-sa îi gătise multe bucate gustoase, dar nici una 
nu-i plăcuse atât de mult. Din supă se înălța un miros 
plăcut de verdeţuri şi de mirodenii; era în acelaşi timp 
şi dulce, şi acrişoară, şi foarte tare. 

În timp ce sorbea ultimele picături din minunata 
fiertură, cobaii aprinseră tămâie arabă, care se 
răspândi în nori albăstrui prin odaie; norii se îngroşară 
din ce în ce şi se lăsară în jos. Mirosul de tămâie îl 
ameţi pe băiat: zadarnic îşi spunea că trebuie să se 
întoarcă la mama lui; cu cât se îndemna mai mult, cu 
atât îl cuprindea toropeala şi, în cele din urmă, adormi 
dus pe canapeaua bătrânei. 

Visă ceva ciudat. I se păru că baba îl dezbracă şi îl 
înveleşte în piele de veveriţă, că el începe să sară, să 
se caţăre ca o veveriţă, că se plimbă cu celelalte veve- 
riţe şi cu cobaii, care erau nişte făpturi foarte cuminţi 
şi aşezate, şi că face slujbă la bătrână. La început fu 
folosit numai ca lustragiu, adică trebuia să ungă cu ulei 
nucile de cocos pe care baba le purta ca papuci, şi să 
le frece până începeau să strălucească. Deoarece în 
casa părintească fusese adeseori pus la asemenea 
treburi, era îndemânatic; cam după un an — aşa visă el 
mai departe — îl folosiră la treburi mai grele; împreună 

cu alte veveriţe trebuia să prindă firicelele de praf din 
soare, iar când se strângeau destule, să le ceamă prin 
cea mai fină sită de păr. 

Baba socotea că nu-i pe lume ceva mai bun ca firi- 
cele de de praf şi neputând să mestece bine din pricină 
că era ştirbă, punea să i se facă pâine din firicelele de 
praf din soare. 

După încă un an fu mutat între slujitorii care 
strângeau apă de băut pentru bătrână. Să nu credeţi că 
pentru asta săpau vreun puț sau puneau un butoi în 
curte ca să curgă în el apă de ploaie; făceau ceva mult 
mai năstruşnic: veveriţele, şi lacob împreună cu ele, 
trebuiau să culeagă roua de pe trandafiri cu ajutorul 
unor coji de alune; această rouă o bea bătrâna. Deoa- 
rece bea mult, „sacagiii“ trudeau din greu. 

După încă un an, fu pus la treburi casnice; avea 
însărcinarea să curețe podelele: cum acestea erau din 
sticlă, pe care se cunoştea orice boare, treaba nu era 
uşoară. Trebuia să ia peria şi să-şi lege cârpe de 
picioare, alunecând astfel prin odaie. 

În al patrulea an fu mutat, în sfârşit, la bucătărie. 

Aceasta era o slujbă de cinste, la care se ajungea după 
încercări îndelungate. Iacob sluji acolo ca ucenic până 
ce ajunse meşter de prăjituri şi căpătă o îndemânare şi o 
iscusință atât de mari în tot ce privea gătitul bucatelor, 
încât se mira deseori de sine însuşi; cele mai grele mân- 
căruri, plăcinte cu două sute de feluri de arome, supe din 

toate verdeţurile pământului, pe toate le învăţă, pe toate 
se pricepea acum să le facă repede şi bine. 

Trecuseră astfel vreo şapte ani de când se afla în 
slujba bătrânei, când, într-o zi, aceasta, scoţându-şi 
papucii de cocos şi luând coşul şi toiagul ca să iasă în 
oraş, îi porunci să curețe un pui, să-l umple cu 
verdeţuri şi să-l rumenească bine până se va întoarce 
ea. Băiatul îi îndeplinea poruncile cu toată iscusinţa. 
Suci gâtul puiului, îl opări în apă clocotită, îi smulse 
cu îndemânare penele, îl curăţă de tuleie până ce pielea 
lui deveni netedă şi moale, apoi îi scoase măruntaiele. 
După aceea se apucă să aleagă verdeţurile cu care avea 
să umple puiul. 

În cămara de verdeţuri zări, însă, de data aceasta, 
un dulăpior în perete, a cărui uşă era pe jumătate 
deschisă şi pe care nu-l mai văzuse până atunci. 
Curios, se apropie să vadă ce se află înăuntru şi zări o 
mulţime de coşuri din care ieşea un miros tare şi 
plăcut. Deschise unul din coşuri şi găsi în el nişte 
ierburi de o formă şi culoare cu totul neobişnuite. 
Tulpina şi frunzele erau verzi-albastre şi avea în vârf 
o floricică de un roş aprins, amestecat cu galben; se 
uită gânditor la floare şi apoi o mirosi. Mirosea tot atât 
de tare ca supa pe care i-o gătise bătrâna. Mireasma 
era atât de puternică, încât băiatul începu să strănute 
din ce în ce mai nestăvilit şi strănutând, se trezi în cele 
din urmă. 

Era culcat pe canapeaua bătrânei. Se uită uimit 
împrejur. „Cât de adevărat pare visul! îşi spunea el. Aş 
fi putut jura că mă preschimbasem într-o veveriţă, 
într-un semen al cobailor şi al altor lighioane, şi apoi 
că ajunsesem un bucătar iscusit. Ce-o să mai râdă 
mama când am să-i povestesc! Dar n-are să se supere 
că am dormit într-o casă străină, în loc s-o ajut la 
piaţă?“ Cu acest gând se ridică, voind să plece; trupul 
îi înțepenise din pricina somnului, mai ales ceafa, căci 
nu-şi putea mişca bine capul încoace şi încolo; îi venea 
să râdă de el însuşi că era atât de ameţit de somn, încât, 
în fiecare clipă, fără să-şi dea seama, ba se lovea cu 
nasul de un dulap, ba de un perete sau, când se 
întorcea repede, se izbea de clanţa uşii. 

Veveriţele şi cobaii alergau scâncind în jurul lui, ca 
şi când ar fi vrut să-l petreacă; ajuns în prag el îi pofti 
chiar s-o facă, dar ei fugiră înapoi în casă, pe cojile lor 
de nucă, şi le auzi numai ţipetele de departe. Partea 
aceasta a oraşului unde îl dusese bătrâna era destul de 
îndepărtată şi abia izbuti să se descurce prin ulicioarele 
înguste, unde oamenii începură să se îmbulzească spre 
a vedea, după cum i se păru lui, un pitic ce se arătase 
prin apropiere; pretutindeni auzi strigăte: 

— Hei, ia priviţi ce pitic pocit! De unde o veni? Vai, 
ce nas lung are şi ce cap lipit de umeri, ce mâini urâte, 
pământii! 

174 


Ar îi vrut şi el să-l vadă, căci îi plăcea foarte mult 
să privească uriaşii, piticii şi orice pocitanie ciudată; 
dar trebuia să se grăbească ca să ajungă la maică-sa. 

Când ajunse în piaţă, îl cuprinse teama. Mama lui 
şedea încă acolo şi mai avea destule fructe în coş — 
deci nu dormise prea mult — dar de departe i se păru 
că era foarte mâhnită; nu mai îndemna trecătorii să 
cumpere, ci îşi sprijinea capul în mâini şi, când el se 
apropie, i se păru că era mai palidă ca de obicei. 
Băiatul şovăi, neştiind ce să facă; în sfârşit, îşi luă 
inima în dinţi, se strecură prin spate, puse încrezător 
mâna pe braţul ei şi spuse: 

— Ce ai, mămico? Eşti supărată pe mine? 

Femeia se întoarse spre el, dar se dădu înapoi cu un 
țipăt de groază: 

— Ce vrei de la mine, pitic pocit? strigă ea. Hai, 
pleacă de aici! Nu-mi plac asemenea glume prosteşti. 

— Ce-i cu tine, mamă? întrebă Iacob speriat. Desi- 
gur, nu te simţi bine; de ce vrei să-ţi alungi fiul? 

— Ți-am mai spus, vezi-ţi de drum! răspunse 
Hanna mânioasă. Nu-ţi dau nici un ban pentru gluma 
asta, stârpitură! 

„Într-adevăr, Dumnezeu i-a luat minţile! îşi spuse 
băiatul, amărât. Cum să fac acum s-o duc acasă?“ 

— Dragă mămico, fii înţelegătoare, uită-te bine la 
mine! Sunt fiul tău, Iacob al tău. 

— Gluma aceasta mi se pare prea deşuchiată! strigă 
Hanna vecinei sale. Ia te uită, piticul ăsta urât stă aici, 
îmi goneşte toţi muşteriii, şi-şi bate joc de nenorocirea 
mea, zicând: „Eu sunt lacob, fiul tău“. Neruşinatul! 

Atunci vecinele se sculară în picioare şi începură 
să-l ocărască cum le venea mai bine — ştiţi cât de straş- 
nic se pricep precupeţele la asta — făcându-l cu ou şi 
cu oțet, strigându-i că-şi bate joc de nenorocirea bietei 
Hanna, al cărei frumos băiat fusese răpit acum şapte 
ani, şi ameninţându-l cu toatele că vor sări la el să-l 
zgârie, dacă n-o să plece deîndată. 

Sărmanul Iacob nu ştia ce să mai zică despre toate 
astea. După cum era încredințat, în dimineaţa aceea 
fusese, ca de obicei, cu maică-sa în piaţă, o ajutase să 
aşeze fructele, apoi plecase cu baba acasă la ea, mâncase 
supă, dormise puţin, iar acum se înapoiase; mama şi 
vecinele spuneau însă că, între timp, se scurseseră şapte 
ani şi îi strigau pitic pocit. Ce se întâmplase oare cu el? 

Când văzu că maică-sa nu mai vrea să ştie de el, 
ochii i se umplură de lacrimi şi cobori strada amărât 
spre dugheana unde, peste zi, tatăl său peticea încălță- 
mintea. „Să văd — se gândi în sinea lui — dacă nici el 
nu mai vrea să ştie de mine. Am să mă aşez în prag şi 
am să vorbesc cu el.“ 

Când ajunse la dugheana cizmarului, se opri în prag 
şi privi înăuntru. Meşterul lucra atât de zorit, încât nici 
nu-l văzu. Dar când îşi aruncă întâmplător ochii spre 

uşă, scăpă din mâini pantoful, aţa, şi sula, şi strigă 
îngrozit: 

— Pentru numele lui Dumnezeu, ce-i arătarea asta, 
ce-i pocitania asta? 

— Bună seara, meştere! zise băiatul, intrând în 
atelier. Cum o mai duci? 

— Prost, prost, domnişorule — răspunse tatăl lui 
Iacob cu mirare, părând că nu-l recunoaşte nici el. Nu 
mă mai ajută mâinile. Sunt atât de singur, îmbătrânesc 
şi totuşi nu pot să-mi iau un ajutor. 

— Nu ai un fiu care să-ţi ajute din când în când la 
lucru? întrebă băiatul mai departe. 

— Am avut unul, îl chema Iacob; acum ar fi fost un 
flăcău înalt şi sprinten şi ar fi avut douăzeci de ani. El 
m-ar fi ajutat straşnic. De, aşa mai ziceam şi eu! De la 
doisprezece ani se dovedise harnic şi îndemânatic, se 
pricepea şi la meserie; era chipeş şi frumuşel; el mi-ar 
fi adus muşterii şi n-aş mai fi peticit încălțări, ci aş fi 
făurit numai ghete noi! Dar aşa se întâmplă în viață! 

— Şi unde ţi-e băiatul? întrebă Iacob pe taică-su, cu 
o voce tremurătoare. 

— Dumnezeu ştie — răspunse acesta. Acum şapte 
ani, da,-atât e de atunci, ne-a fost furat din piaţă. 

— Acum şapte ani! strigă Iacob îngrozit. 

— Da, domnişorule, acum şapte ani! Îmi amintesc 
ca astăzi cum a venit nevasta acasă, plângând şi ţipând 
că l-a aşteptat toată ziua să se înapoieze, că l-a căutat 

şi a întrebat peste tot, dar nu l-a mai găsit. Eu am ştiut 
şi am spus totdeauna că o să se întâmple ceva: Iacob 
era un băiat chipeş, nimic de zis, iar nevastă-mea se 
mândrea cu el şi îi plăcea când oamenii îl lăudau. 
Adeseori îl trimitea cu zarzavaturi sau cu alte celea, 
în case avute. Ne bucuram, căci era întotdeauna bine 
răsplătit; dar eu îi spuneam mereu: „Ai grijă, oraşul e 
mare, în el locuiesc mulţi oameni răi, ai grijă de 
lacob!“ Şi aşa cum am spus, s-a întâmplat năpasta. 
Odată a venit în piaţă o femeie bătrână şi urâtă, s-a 
tocmit pentru fructe şi zarzavaturi şi, la urmă, a cum- 
părat atâtea verze, încât nu le-a putut duce singură. 
Nevastă-mea, miloasă, a trimis băiatul s-o ajute. Şi din 
clipa aceea nu l-am mai văzut. 

— Şi zici că de atunci au trecut şapte ani? 

— Şapte ani se împlinesc la primăvară. L-am căutat, 
am întrebat de el din casă în casă, şi fiindcă mulţi îl 
cunoşteau pe drăgălaşul copil şi-l îndrăgiseră, l-au cău- 
tat împreună cu noi, dar totul a fost în zadar. Nimeni 
n-o cunoştea pe femeia care cumpărase zarzavatul, 
doar o bătrână de nouăzeci de ani spunea că s-ar putea 
să fi fost zâna cea rea a buruienilor, care vine la oraş o 
dată la cincizeci de ani pentru fel şi fel de cumpărături. 

Astfel vorbi tatăl lui Iacob, bătând în acelaşi timp 
zdravăn în pantof şi trăgând sfoara cu amândouă mâinile. 

Băiatul pricepu încetul cu încetul ce se întâmplase 
cu el, şi anume că nu visase, ci chiar trăise şapte ani 


178 


la zâna cea rea, slujind-o în chip de veveriţă. Mânia şi 
durerea îi umplură inima, mai-mai s-o spargă. Şapte 
ani din viață îi răpise baba. Şi ce dobândise în schimb? 
Învăţase să curețe papuci de coji de nucă de cocos şi 
pardoseala de sticlă a unei odăi?! Învăţase de la cobai 
toate tainele bucătăriei?! Rămase aşa o bună bucată de 
vreme, gândindu-se la soarta sa; din urmă, tatăl său îl 
întrebă: 

— Doriţi poate să vă lucrez ceva, domnişorule? O 
pereche de pantofi noi cumva? Sau — adăugă el 
zâmbind — o îmbrăcăminte pentru nas, poate? 

— Ce-ai cu nasul meu? întrebă Iacob. Ce nevoie am 
de-o îmbrăcăminte pentru el? 

— Ei — răspunse cizmarul — fiecare cum crede, dar 
trebuie să-ţi spun: dacă aş avea un nas atât de urât, 
mi-aş face o îmbrăcăminte din piele trandafirie şi 
lucioasă. Priveşte bucata asta de piele! Ce frumoasă e! 
E adevărat că ţi-ar trebui un cot cel puţin, dar ţi-ai apăra 
bine nasul, domnişorule; aşa nu te-ai mai lovi de orice 
clanţă, de orice trăsură de care ai vrea să te fereşti. 

Tânărul înlemni de spaimă; îşi pipăi nasul: era gros 
şi lung de două palme! Aşadar, astfel îl sluţise baba; 
de aceea nu-l recunoscuse mamă-sa, de aceea i se 
spunea pitic pocit! 

— Meştere! se adresă el cizmarului aproape plân- 
gând. N-ai vreo oglindă la îndemână ca să mă pot privi? 

— Domnişorule! răspunse tată-său, cu gravitate — 
n-ai un chip cu care să te poţi mândri. Atunci de ce să 
te uiţi în fiece clipă în oglindă?! Ăsta-i un obicei 
caraghios; dezvaţă-te de el. 

— Vai, lasă-mă să mă uit în oglindă! strigă băiatul. 
Nu din fudulie, fii sigur. 

— Nu-mi mai bate capul, că n-am nici o oglindă; 
nevasta are o oglinjoară, dar nu ştiu unde o pune. Dacă 
vrei să te vezi neapărat în oglindă, uite, peste drum stă 
Urban, bărbierul; el are o oglindă de două ori cât capul 
tău de mare; acolo poţi să te priveşti cât vrei. Şi acum, 
bună ziua! 

Vorbind astfel, tatăl îl scoase uşurel din prăvălie, 
închise uşa în urma lui şi se aşeză din nou la lucru. 

Îndurerat, tânărul se duse peste drum, la Urban 
bărbierul, pe care-l cunoştea de mult. 

— Bună dimineaţa, Urban — îi spuse el. Am venit 
să te rog ceva. Fii bun şi lasă-mă să mă uit în oglinda 
dumitale. 

— Poftim, cu plăcere! strigă bărbierul, râzând, iar 
muşteriii şi ei. Eşti o mândreţe de băiat: subţire şi 
gingaş, cu gâtişor ca de lebădă, cu mânuțe de prinţesă, 
cu năsucul cârn, nici că se află altul mai frumos! Eşti 
cam fudul desigur; hai, uită-te cât pofteşti! Nu vreau 
să se spună despre mine că nu te-am lăsat să te uiţi în 
oglinda mea, din pizmă. 

La vorbele bărbierului, frizeria răsună de hohote de 
râs. Între timp, tânărul se apropie de oglindă şi se 
privea. Ochii i se umplură de lacrimi: 

„Da, scumpă mamă; aşa, într-adevăr, n-ai putut să-l 
recunoşti pe lacob al tău — își spuse el în gând. Nu 
astfel arăta el în zilele fericite când te mândreai cu el 
în fața oamenilor!“ 

Avea nişte ochi mici ca de porc, iar nasul uriaş îi 
atârna peste gură până la bărbie: gât părea că nu are 
deloc, căci capul era înfipt adânc între umeri şi când îl 
mişca; la dreapta sau la stânga, simţea că-l doare rău; 
era atât de înalt ca şi acum şapte ani când avusese 
doisprezece ani — între doisprezece şi douăzeci de ani, 
în loc să crească în înălţime, ca toţi oamenii, el crescuse 
doar în lăţime: spatele şi pieptul i se lăţiseră, arătând ca 
un sac mic, dar bine îndesat; trupul său greoi se sprijinea 
pe nişte picioruşe slabe, ce păreau neputincioase să 
susţină atâta greutate; în schimb, cu atât mai lungi îi 
erau braţele ce atârnau de-a lungul trupului; erau la fel 
de lungi ca şi ale unui om în toată firea; mâinile îi erau 
aspre şi pământii, iar degetele lungi ca fusele, şi când 
le întindea putea atinge pământul fără să se aplece. 

Astfel arăta acum lacob; el era acest pitic slut. Îşi 
aminti de dimineaţa aceea când bătrâna se apropiase 
de coşurile mamei sale. Toate cele de care-şi bătuse 
joc atunci — nasul lung, degetele urâte — le avea şi el 

acum; numai gâtul deşirat, care i se bălăbănea pe 
umeri, nu-l avea. 

— Ei, prinţişorule, te-ai uitat destul? întrebă bărbi- 
erul, apropiindu-se de el şi privindu-l râzând. Într-ade- 
văr, să vrei să visezi asemenea arătare caraghioasă şi 
n-ai putea. Hei, flăcăiaşule, iată ce părere am eu; în fri- 
zeria mea intră destui muşterii, dar nu atâţia câţi aş dori 
eu în ultimul timp. Asta, fiindcă vecinul meu, bărbierul 
Spumă, a adus, nu ştiu de unde, un uriaş care atrage 
muşteriii. Ei bine, un uriaş nu-i lucru mare; un omuleţ 
ca tine e altceva. Intră la mine în slujbă, piciule; o să ai 
casă, masă, simbrie, de toate; pentru asta, te aşezi dimi- 
neaţa în faţa uşii, chemi oamenii înăuntru, îmi faci 
clăbucul şi pui muşteriilor prosopul la gât! Fii sigur c-o 
să ne înţelegem bine amândoi. O să am mai mulţi muş- 
terii decât cel cu uriaşul, şi toţi, cu plăcere, o să-ţi dea 
un bacşiş. 

Tânărul se mânie în sinea sa auzind acea propunere 
de a sluji drept momeală la un bărbier. Dar oare nu 
trebuia el să îndure batjocura cu răbdare? De aceea, 
foarte liniştit, îi spuse bărbierului că nu avea timp 
pentru astfel de îndeletniciri şi-şi văzu de drum. 

Dacă femeia cea rea îi sluţise trupul, nu avusese 
nici o putere asupra minţii sale; îşi dădea prea bine 
seama că nu mai gândea şi simţea ca acum şapte ani; 
în acest răstimp se făcuse mai deştept, mai înţelegător; 
nu-şi căina frumuseţea pierdută, nici trupul hâd, ci 

numai faptul că fusese gonit de la uşa tatălui său ca un 
câine de pripas. De aceea hotărî să mai facă o încer- 
care la maică-sa. 

Ajuns în piaţă, se apropie de ea şi o rugă să-l 
asculte liniştită. Îi aminti de ziua când plecase cu 
bătrâna, îi vorbi de toate întâmplările copilăriei sale, 
îi povesti apoi cum slujise şapte ani la o iazmă ca 
veveriţă şi cum l-a sluțit pentru că-şi bătuse joc de ea. 

Nevasta cizmarului nu mai ştia ce să creadă. Toate 
amintirile din copilărie, pe care i le povestise, se 
potriveau, dar când îi spuse că a fost veveriţă timp de 
şapte ani, strigă: 

— Nu se poate, nu există iazme — şi când îl privea, 
îi era silă de el şi nu-i venea să creadă că putea fi 
feciorul ei. 

În sfârşit, crezu că cel mai bun lucru era să vor- 
bească cu bărbatul ei despre toate acestea. Îşi strânse 
coşurile şi îl pofti să vină cu ea. Astfel ajunseră la 
dugheana cizmarului. 

— la ascultă — îi zise ea acestuia — dumnealui spune 
că e Iacob, fiul nostru pierdut. Mi-a povestit cum a fost 
furat acum şapte ani şi cum a fost vrăjit de o iazmă. 

— Aşa! o întrerupse cizmarul mânios. Ţi-a istorisit 
el asta? Aşteaptă, pişicherule! Eu i-am povestit despre 
toate acum un ceas şi a alergat la tine să te înşele! Zici 
că eşti vrăjit, băiete? Stai să dezleg eu vraja. 

Şi luând o legătură de curele pe care tocmai le 
tăiase, se repezi la băiat şi începu să-l croiască pe 
spinare şi peste braţele cele lungi, încât acesta izbucni 
în ţipete de durere şi o luă la fugă, plângând. 

În acel oraş, ca pretutindeni, erau puţine suflete 
miloase care să vină în ajutor unui nenorocit, care mai 
e şi slut, pe deasupra. Şi astfel nefericitul pitic răbda 
toată ziua de foame şi de sete, iar seara fu nevoit să se 
aciueze pe treptele tari şi reci ale unei biserici. 

Dar când razele soarelui îl treziră a doua zi dimi- 
neaţa, el chibzui cum să-şi câştige pâinea, căci taică- 
său şi maică-sa îl alungaseră. Era prea mândru ca să 
slujească drept momeală la un bărbier, nu voia să fie 
privit ca un caraghios pentru bani; dar de ce să se 
apuce? Atunci îşi aminti că, sub înfăţişarea de veve- 
riţă, învățase să gătească foarte bine; credea, pe drept 
cuvânt, că putea întrece mulţi bucătari; se hotărî deci 
să-şi folosească cunoştinţele. 

De îndată ce străzile prinseră viaţă şi ziua de muncă 
începu, el o porni la treabă. Prinţul, stăpânitorul acelei 
ţări, era un mâncăcios binecunoscut şi un iubitor de 
ospeţe, căruia îi plăceau bucatele alese; el îşi aducea 
bucătari din toate colţurile lumii. 

Tânărul se îndreptă spre castel. Când ajunse la 
poarta dinafară, paznicii îl întrebară ce doreşte şi înce- 
pură să-l ia în bătaie de joc; el însă întrebă de mai- 
marele bucătarilor. Ei se porniră pe râs şi-l conduseră 

în curte; pe unde trecea, slujitorii se opreau, râdeau şi 
se luau după el, așa încât, încetul cu încetul, se strânse 
un alai mare de slujitori de toate felurile, care se 
îndrepta spre scările palatului; grăjdarii zvârliră ţesa- 
lele, ştafetele veniră în goană, cei ce băteau covoarele 
se opriră — toţi se îmbrânceau şi dădeau fuga; se stârni 
o învălmăşeală, de parcă duşmanul s-ar fi aflat în faţa 
porţilor, iar văzduhul vui de strigăte: 

— Un pitic, un pitic! Aţi văzut piticul? 

Atunci se ivi în uşă supraveghetorul palatului, 
mânios, cu un gârbaci uriaş în mână: 

— Hei, blestemaţilor, de ce faceţi atâta gălăgie! Nu 
ştiţi că stăpânul doarme încă? 

Vorbind astfel, el roti gârbaciul prin aer şi-l lăsă să 
cadă cu putere pe spinările unor slujitori şi paznici. 

— Stăpâne —strigară ei — nu vezi? Aducem un pitic, 
un pitic cum nu s-a mai văzut. 

Dând cu ochii de tânâr, supraveghetorul palatului 
îşi stăpâni cu greu râsul, ca să nu-şi piardă fala. De 
aceea îi goni pe toţi cu biciul, îl chemă pe tânăr 
înăuntru şi-l întrebă ce doreşte. Când auzi că vrea să 
vorbească cu mai-marele bucătarilor, zise: 

— Nu, fiule; la mine, supraveghetorul casei, trebuie 
sa vii. Vrei să te faci măscăriciul prinţului, nu-i aşa? 

— Nu, domnule — răspunse piticul. Sunt un bucătar 
priceput şi cunosc fel de fel de mâncăruri alese; 

duceţi-mă la mai-marele bucătarilor, poate o avea 
nevoie de mine. s 

— Fie după voia ta, mititelule. Intre noi fie vorba, 
eşti un tânăr fără minte. La bucătărie! Ca măscărici, 
n-ai munci mai nimic; ai mânca, ai bea după pofta 
inimii şi ai căpăta haine frumoase. Dar hai să vedem 
dacă te pricepi atât de bine la gătit ca să fii bucătarul 
prinţului; ca ajutor de bucătar ai fi prea bun. 

Cu aceste cuvinte, supraveghetorul palatului îl luă de 
mână şi-l duse spre încăperile mai-marelui bucătarilor. 

— Cinstite domn — spuse acestuia piticul şi făcu o 
plecăciune atât de adâncă, încât atinse covorul cu 
nasul — nu aveţi nevoie de un bucătar iscusit? 

Meşterul bucătar îl privi din cap până în picioare, 
apoi izbucni în râs: 

— Cum? strigă el. Tu, bucătar? Crezi că aici sunt 
pliteatât de joase ca să te poţi tu uita pe ele chiar dacă 
te-ai ridica în vârful picioarelor şi ţi-ai întinde capul 
dintre umeri? Măi, mititelule! Cine te-a trimis la mine 
ca să te faci bucătar şi-a bătut joc de tine! 

Astfel vorbi mai-marele bucătarilor, izbucnind în 
hohote de râs, şi împreună cu el râseră supraveghetorul 
palatului şi toţi slujitorii ce se aflau în încăpere. Piticul 
însă nu se dădu bătut. 

— Ce preţ are un ou sau două, puţin sirop şi vin, 
făină şi miroase, într-o casă unde se află din belşug? 
zise el. Daţi-mi-le toate acestea şi am să vă fac ceva 
să vă lingeţi pe degete. Făceţi-mi rost de cele ce-mi 

trebuie şi am să pregătesc totul repede, în faţa dumnea- 
voastră. Parcă văd că o să spuneţi: straşnic bucătar! 

Aşa glăsui tânărul şi tare ciudat îi mai străluceau 
ochişorii, iar nasul lung i se bălăbănea încoace şi 
încolo şi îşi mişca degetele subțiri în timp ce vorbea. 

— Fie! strigă meşterul bucătar şi-l luă pe suprave- 
ghetor de braţ. Fie, de dragul unei glume, să mergem 
la bucătărie. 

Trecură prin mai multe săli şi coridoare şi ajunseră, 
în sfârşit, la bucătărie. 

Aceasta era o încăpere înaltă şi largă, foarte frumos 
orânduită; focul ardea neîncetat în douăzeci de cup- 
toare, printre care curgea un pârâiaş limpede, în ale 
cărui ape zburdau peşti; merindele ce trebuiau să fie 
tot timpul la îndemână se aflau aşezate în dulapuri de 
marmură şi lemn scump, iar la dreapta şi la stânga se 
înşirau zece săli în care găseai tot ce era mai bun şi mai 
gustos pe meleagurile din Frankistan şi chiar din ţara 
lui Soare-Răsare. Ajutoarele alergau în toate părţile, 
mânuind cazane şi crătiţi, linguri şi furculiţe; când intră 
mai-marele lor în bucătărie, toți rămaseră nemişcaţi: se 
auzea numai pâlpâitul focului şi susurul apei. 

— Ce-a poruncit măria-sa, astăzi, pentru gustarea 
de dimineaţă? întrebă mai-marele pe cel dântâi bucă- 
tar, un om în vârstă. 

— Stăpâne, a binevoit să ceară supă daneză şi 
chiftele roşii de Hamburg. 

— Bine — zise mai-marele bucătarilor. Ai auzit ce 
doreşte stăpânul să mănânce? Te încumeţi să găteşti 
aste bucate greu de făcut? Chiftelele n-o să le izbuteşti 
niciodată cum trebuie, felul în care se fac e tainic. 

— Nimic mai uşor — răspunse piticul spre uimirea 
tuturor, căci gătise deseori aceste bucate când era 
veveriţă. Nimic mai uşor! Pentru supă să mi se dea 
cutare şi cutare ierburi, miroase, untura unui mistreţ, 
rădăcini şi ouă; iar pentru chiftele — zise el mai încet, 
ca să-l audă numai mai-marele şi cel dintâi bucătar — 
pentru chiftele îmi trebuie mai multe feluri de carne, 
puţin vin, grăsime de rață, ghimber şi o anumită buru- 
iană ce se numeşte alinarea-stomacului. 

— Ei, pe sfântul Benedict! La ce vrăjitor ai învăţat? 
strigă bucătarul uimit. Ai spus totul întocmai, iar 
despre buruiana alinarea-stomacului n-am ştiut nici 
noi; da, asta are s-o facă şi mai gustoasă. Eşti o minune 
de bucătar! 

— Asta n-aş fi crezut-o — spuse mai-marele bucă- 
tarilor. Dar să-l lăsăm să încerce. Daţi-i ce-a cerut, 
vase şi de toate, şi lăsaţi-l să pregătească masa. 

Porunca se îndeplini şi totul fu pregătit pe plite; dar 
iată că piticul abia de ajungea cu nasul până la plită. 
De aceea fură puse alături câteva scaune, deasupra lor 
o lespede de marmură, iar mica arătare fu poftită să-şi 
înceapă treaba. 

În jur, într-un cerc mare, stăteau bucătarii, ajutoa- 
rele de bucătar, rândaşii şi tot felul de oameni, uitându- 
se şi minunându-se cât de repede şi uşor i se mişcau 
mâinile, cât de curat şi de frumos pregăteşte totul. 

Când fu gata cu toate, porunci să se pună cratiţele 
pe foc şi să fie lăsate să fiarbă până va striga el: apoi 
începu să numere: unu, doi, trei, şi aşa mai departe, şi 
când numără până la cinci sute, strigă: „Gata!“ Crati- 
tele fură scoase, iar tânărul pofti pe cel dintâi bucătar 
să guste. 

Bucătarul porunci unui ajutor să-i aducă o lingură 
de aur; acesta o clăti în apă şi o întinse mai-marelui 
său, care se apropie cu o faţă gravă de cratiţă, luă din 
mâncare, gustă, închise ochii, plescăi de plăcere şi zise: 

— Minunat, pe viaţa măriei sale, minunat! Nu vrei 
să iei o lingură, supraveghetorule? 

Acesta făcu o plecăciune, luă lingura, gustă şi nu 
mai putu de plăcere şi de bucurie: 

— Cu toată prețuirea ce o am pentru iscusinţa dumi- 
tale, dragă meştere, care eşti un bucătar priceput, sunt 
totuşi încredinţat că n-ai fi putut face atât de bine nici 
supa, nici chifteluțele de Hamburg. 

După el gustă şi bucătarul. Acesta îi strânse piti- 
cului mâna cu toată cinstirea şi spuse: 

— Mititelule, eşti un meşter desăvârşit; într-adevăr, 
buruiana alinarea-stomacului a dat mâncării un gust 
cu totul deosebit. 

În aceeaşi clipă intră în bucătărie un slujitor al 
prinţului şi spuse că stăpânul cerea masa. Mâncărurile 
fură aşezate pe tăvi de argint şi duse prinţului; mai- 
marele bucătarilor îl luă însă pe pitic în odaia sa ca să 
stea de vorbă cu el. Dar abia trecu jumătate din timpul 
trebuincios ca să spui „Tatăl nostru“ (aceasta este o 
rugăciune a ghiaurilor, o, stăpâne, şi nu ţine nici pe 
departe cât rugăciunea credincioşilor), că veni un slu- 
jitor şi-l chemă pe mai-marele bucătarilor la stăpânul 
său. Acesta îşi puse repede veşmintele de sărbătoare 
şi plecă cu slujitorul. 

Prinţul era foarte vesel. Mâncase tot ce fusese pe 
tăvile de argint, iar când meşterul intră, tocmai îşi 
ştergea barba. 

— Ascultă, meştere — spuse el — până acum am fost 
întotdeauna foarte mulţumit de bucătarii tăi; dar, ia 
spune-mi, cine a gătit azi? De când stau pe tronul 
strămoşilor mei, n-am gustat o mâncare mai minunată! 
Spune-mi cum se numeşte bucătarul şi am să-i dăru- 
iesc câţiva galbeni. 

— Stăpâne, e o poveste ciudată — răspunse mai- 
marele bucătarilor, şi-i povesti cele petrecute de dimi- 
neaţă: cum sosise un pitic care voia neapărat să intre în 
slujbă ca bucătar şi cum se petrecuseră lucrurile. 

Prinţul se miră foarte, chemă pe pitic în faţa lui şi-l 
întrebă cine e şi de unde vine. Bietul Iacob nu putu 
să-i spună, desigur, că era vrăjit şi că slujise mai 

înainte ca veveriţă. Totuşi rosti adevărul când povesti 
că rămăsese orfan şi că învățase să gătească la o 
bătrână. Prinţul nu întrebă mai mult şi privi vesel 
înfăţişarea ciudată a noului său bucătar. 

— Dacă vrei să rămâi la mine — zise el — am să-ţi 
dau cincizeci de galbeni pe an, un veşmânt de sărbă- 
toare şi două rânduri de purtare. Pentru asta însă 
trebuie să-mi pregăteşti tu însuţi, zilnic, gustarea de 
dimineaţă, să porunceşti cum să se gătească masa de 
prânz şi, îndeobşte, să-mi supraveghezi bucătăria. 
Deoarece fiecare slujitor din palatul meu capătă un 
nume de la mine, ai să te numeşti de acum încolo Nas 
şi ai să îndeplineşti slujba de ajutor al mai-marelui 
bucătar. 

Piticul Nas căzu în genunchi la picioarele putemi- 
cului prinț al franţuzilor, îi sărută tălpile şi făgădui să-l 
slujească cu credinţă. 

Astfel, tânărul îşi găsise un adăpost şi-şi făcea dato- 
ria cu cinste. Se poate spune că prinţul era alt om de 
când se afla în casa lui piticul Nas. Înainte vreme el 
obişnuia să arunce în capul bucătarilor vasele şi tăvile 
ce i se aduceau; însuşi mai-marelui bucătarilor îi 
zvârlise-odată o pulpă friptă de vițel, care nu era destul 
de fragedă, lovindu-l atât de tare în cap, încât acesta 
căzuse grămadă şi trebuise să stea trei zile în pat. E 
adevărat că prinţul dregea cu câţiva pumni de galbeni 
ceea ce făcea la mânie, dar cu toate acestea, nici un 

bucătar nu se apropiase cu bucatele de el fără să tremure 
şi să se teamă. De când sosise piticul la palat, totul parcă 
se schimbase ca prin farmec. Prinţul mânca acum de 
cinci, în loc de trei ori pe zi, desfătându-se cu iscusinţa 
celui mai mititel slujitor at lui, şi pe chipul său nu se 
citea niciodată nemulţumirea. Nu, el găsea totul nou, 
minunat, era vesel şi binevoitor şi se îngrăşa pe zi ce 
trecea. Deseori, în timpul mesei, poruncea să vină mai- 
marele bucătarilor şi piticul Nas, îi aşeza, pe unul la 
dreapta, şi pe altul la stânga sa, şi le vâra în gură, cu 
mâna lui, câte o îmbucătură din gustoasele mâncăruri, 
bunăvoință pe care amândoi ştiau s-o preţuiască. 

Piticului i se dusese faima în tot oraşul. Oamenii se 
rugau de mai-marele bucătarilor să-i lase să-l vadă pe 
pitic gătind, iar unii dintre bărbaţii de vază dobândiseră 
învoirea prinţului ca slujitorii lor să înveţe să gătească 
de la pitic, ceea ce îi aducea acestuia un câştig frumos, 
căci fiecare plătea zilnic câte o jumătate de galben. Și 
pentru ca ceilalţi bucătari să-i rămână prieteni şi să nu-l 
pizmuiască, piticul Nas le dădea lor banii pe care-i 
câştiga de la cei pe care-i învăţa să gătească. 

Astfel trăi Nas aproape doi ani în belşug şi cinste, 
şi numai gândul la părinţii lui îl mâhnea. Astfel trăi el, 
şi nimic de seamă nu se întâmplă, până când într-o 
bună zi iată că se petrecu ceva. 

Piticul Nas era foarte ager şi priceput la cumpă- 
rături. 

De aceea, de câte ori avea vreme se ducea singur 
în piaţă ca să cumpere păsări şi fructe. Într-o dimineaţă 
se duse la târgul de păsări ca să caute nişte gâşte mari 
şi grase, aşa cum îi plăceau stăpânului său. 

Se plimbă cercetător de câteva ori, în sus şi în jos. 
Ivirea lui acolo, departe de a stârni râsul şi batjocura, 
îi aducea prețuirea tuturor, toți ştiind că e vestitul 
bucătar al prinţului, fiecare vânzătoare fiind fericită 
când îl vedea pe Nas îndreptându-se spre ea. 

Deodată, el zări la capătul unui şir de tarabe, într-un 
colţ, o femeie care avea gâște de vânzare, dar nu-şi lăuda 
marfa ca celelalte şi nu ademenea muşteriii. Se apropie 
de ea, măsură din ochi şi cântări gâştele. Erau tocmai 
aşa cum dorea el: cumpără trei gâşte împreună cu cuşca 
lor, o ridică pe umerii lui laţi şi făcu cale întoarsă. 

1 se păru deodată ciudat că numai două din gâşte 
gâgâiau şi ţipau, aşa cum fac gâştele obişnuite; cea 
de-a treia însă stătea liniştită şi tăcută, dar ofta şi 
suspina ca un om. 

— Trebuie să fie bolnavă — spuse el — să mă grăbesc 
s-o tai şi s-o gătesc. 

Dar gâsca răspunse limpede şi tare: 

De mă atingi cumva, 
Eu te voi muşca. 
Gâtul de-mi vei tăia, 
În groapă te voi băga. 


193 


Înspăimântat, piticul Nas lăsă cuşca jos, iar gâsca 
îl privi cu ochii ei frumoşi şi deştepţi şi oftă. 

— Ei drace! strigă Nas. Poţi să vorbeşti, domnişoară 
gâscă? Asta n-aş fi crezut-o. Ei, nu-ţi fie frică! Ştiu 
ce-i viaţa şi n-am să omor o pasăre atât de deosebită. 
Dar fac prinsoare că n-ai fost totdeauna ceea ce eşti 
acum. Şi eu am fost odată o veveriţă dispreţuită. 

— Ai dreptate — răspunse gâsca — nu m-am născut 
cu această înfăţişare. Vai, la leagănul meu nu mi s-a 
spus că Mimi, fiica marelui Wetterbock, va fi ucisă în 
bucătăria unui prinţ! 

— Linişteşte-te, dragă domnişoară Mimi, o îmbăr- 
băta piticul. Pe cuvântul meu de cinste şi de ajutor de 
meşter bucătar al luminăţiei sale, că nimeni nu se va 
atinge de dumneata. Am să-ţi fac o cuşcă chiar în 
încăperile mele, o să ai ce mânca, pe săturate, iar când 
n-o să am treabă, stau de vorbă cu dumneata. Celorlalţi 
slujitori din bucătărie am să le spun că vreau să te 
îngraş pentru prinţ cu ierburi rare şi, de îndată ce se 
iveşte prilejul, îţi dau drumul. 

Gâsca îi mulţumi cu lacrimi în ochi, iar piticul făcu 
aşa cum făgăduise — tăie celelalte două gâşte, iar pentru 
Mimi făcu o cuşcă, spunând că vrea s-o prepare pentru 
prinţ într-un fel cu totul deosebit. De asemenea, nu-i 
dădu hrana obişnuită pentru gâşte, ci prăjituri şi dul- 
ciuri. Ori de câte ori avea timp, se ducea să stea de 
vorbă cu ea şi s-o mângâie. Işi povestiră unul altuia cele 

ce li se întâmplase şi astfel piticul află că gâsca era fiica 
vrăjtorului Wetterbock, care trăia pe insula Gotland. 
Acesta se certase cu o zgripţuroaică bătrână, care-l 
învinsese prin uneltiri şi înşelăciuni; drept răzbunare, o 
prefăcuse în gâscă şi o dusese aici, atât de departe. 

După ce piticul Nas povesti şi el prin ce trecuse, 
Mimi îi spuse: 

— Măpricep eu la de-aldea astea. Ne-a arătat nouă 
tata, mie şi surorii mele, unele lucruri, atât cât putea 
să ne dezvăluie. Cât despre cearta din faţa coşurilor cu 
verdeţuri, felul în care te-ai prefăcut în veveriţă îndată 
ce ai mirosit o buruiană, precum şi unele din vorbele 
bătrânei, pe care mi le-ai spus, îmi dovedesc că ai fost 
vrăjit cu ierburi; deci, dacă ai să găseşti buruiana cu 
care te-a vrăjit bătrâna, ai să fii dezlegat. 

Slabă mângâiere pentru tânăr, căci unde să gă- 
sească el acea buruiană? Totuşi el îi mulţumi și mai 
prinse puţină inimă. 

În timpul acesta, prinţul primi ca oaspete pe un 
stăpânitor vecin, prietenul său. El îl cheamă pe piticul 
Nas în faţa lui şi îi spuse: 

— A venit vremea să-mi arăţi dacă-mi slujeşti cu 
credinţă şi dacă eşti iscusit în meşteşugul tău. Acest 
stăpânitor, care-i acum oaspetele meu, mănâncă, în 
afară de ce mănânc eu, cele mai alese bucate, este un 
mare cunoscător în ale bucătăriei şi un om înţelept. Ai 
grijă ca bucatele să fie zilnic în aşa fel încât să-l 
uimească tot mai mult. În acelaşi timp, dacă nu vrei 

să-ţi pierzi prețuirea mea, atâta timp cât e aici, să nu 
faci de două ori acelaşi fel de mâncare. Pentru aceasta, 
spune vistiernicului meu că i-am poruncit să-ţi dea tot 
ce-ţi trebuie. Dacă e nevoie să prăjeşti chiar aur şi 
diamante în untură, fă-o. Mai bine să rămân sărac 
decât să roşesc în faţa oaspetelui. 

Astfel vorbi prinţul. lar piticul îi răspunse, făcând 
o plecăciune, după cum se cuvine: 

— Fie precum spui, stăpâne! Cu voia lui Dumnezeu 
am să fac totul în așa fel, încât prinţul să rămână 
mulţumit. 

De data asta, micul bucătar îşi dădu întreaga 
măsură a iscusinţei sale. Nu precupeţi banii stăpânului 
său, dar şi mai puţin puterile lui. Căci putea fi văzut 
toată ziua învăluit într-un nor de fum, lângă foc, iar 
glasul lui răsuna fără încetare prin bucătărie, deoarece 
el poruncea ca mai-mare și peste slujitorii bucătăriei 
şi peste bucătarii mai mici. 

„E-hei! Aş putea face şi eu ca însoțitorii de cămile 
din Alep, care stârnesc straşnică poftă de mâncare 
călătorilor, povestindu-le câte-n lună şi-n stele. Poves- 
tesc ba una, ba alta, un ceas întreg, până ce ascultătorii 
simt că li se face foame și, fără voia lor, îşi scot mereu 
merindele, întinzând o masă pe care o împart darnici 
cu însoțitorii cămilelor; dar eu n-am să fac aşa!“ 

Prinţul cel străin se afla de paisprezece zile în ospeţie 
şi se simţea foarte bine, minunat de bine. Mâncau în 

fiecare zi nu mai puţin de cinci ori, iar prinţul era mul- 
tumit de măiestria piticului, căci vedea voioşia întipării 
pe chipul oaspetelui său. În a cincisprezecea zi însă, 
prinţul îl chemă pe pitic la masă şi-l înfăţişă oaspetelui 
său, pe care-l întrebă dacă era mulţumit de pitic. 

— Eşti un mare meşter — răspunse prinţul cel străin 
— ştii ce înseamnă o mâncare bună! De când sunt aici, 
n-ai gătit de două ori aceleaşi bucate şi le-ai făcut pe 
toate cu multă măiestrie. Dar, spune-mi, de ce nu faci, 
în sfârşit, bunătatea bunătăţilor, plăcinta crăiasă? 

Piticul se sperie, căci nu auzise niciodată de această 
crăiasă a plăcintelor; dar se linişti şi răspunse: 

— O, stăpâne! Nădăjduiam că chipul tău are să mai 
lumineze multă vreme acest lăcaş; de aceea am lăsat 
mai la urmă bunătatea asta. Căci cu ce putea să-ţi 
ureze drum bun bucătarul în ziua despărțirii, decă nu 
cu crăiasa plăcintelor? 

— Aşa? răspunse stăpânul său, râzând. În ceea ce 
mă priveşte pe mine, ai vrut s-aştepţi, desigur, până la 
moartea mea, ca să-mi urezi drum bun atunci? Căci 
nu mi-ai făcut niciodată această plăcintă. Gândeşte-te 
să-mi urezi altceva la despărţire şi mâine adu la masă 
această plăcintă. 

— Fie precum ai spus, stăpâne! răspunse piticul şi 
plecă. 

Dar nu plecă bucuros. Pentru el sosise ziua ruşinii 
şi a nenorocirii. Nu ştia cum să facă plăcinta. De aceea 

se duse în camera sa, plângându-şi soarta. Atunci 
gâsca Mimi, care avea voie să umble prin cameră, se 
apropie de el şi-l întrebă care este cauza suferinţei sale. 

— Şterge-ţi lacrimile! îi spuse ea când auzi de 
plăcinta crăiasă. Bunătatea aceasta se afla deseori pe 
masa tatălui meu, ştiu cum se face; iei cutare şi cutare, 
pui atât şi atât, şi chiar dacă n-o să aibă tot ce-i trebuie, 
boierii n-or să fie prea năzuroşi. 

Aşa vorbi Mimi. 

Piticul sări în sus de bucurie, binecuvântă ziua când 
cumpărase gâsca Mimi şi se apucă să pregătească 
plăcinta crăiasă. Făcu mai întâi puţină, de încercare, 
şi o găsi nespus de bună, iar mai-marele bucătarilor, 
căruia îi dădu să guste, îi lăudă din nou priceperea. 

A doua zi pregăti plăcinta într-o tavă mai mare şi o 
trimise la masă caldă, aşa cum ieşise din cuptor, după ce 
o împodobi cu coroniţe de flori. Îmbrăcând cea mai fru- 
moasă haină de sărbătoare se duse şi el în sufragerie. 
Când intră, slujitorul care servea la masă tocmai era pe 
cale să taie plăcinta şi s-o întindă stăpânului şi oaspetelui 
acestuia, pe o lopăţică de argint. Prinţul muşcă cu poftă 
din ea, ridică ochii în tavan, şi după ce înghiţi spuse: 

— A-a-a, pe drept cuvânt se numeşte crăiasa plăcin- 
telor; dar şi piticul meu este craiul tuturor bucătarilor, 
nu-i aşa, dragă prietene? 

Oaspetele luă câteva bucățele, le gustă, le cercetă 
cu luare-aminte și zâmbi dispreţuitor şi tainic: 

— A făcut-o destul de bine — răspunse el, împingând 
farfuria înapoi — dar nu e chiar crăiasă, cum credeam! 

Atunci prinţul încruntă sprâncenele mânios şi se 
învăpăie de ruşine. 

— Pitic ticălos! strigă el. Cum îndrăzneşti să faci o 
asemenea ocară stăpânului tău? Să poruncesc oare să 
ți se taie capul tău cel mare drept pedeapsă că ai gătit 
prost? 

— Vai, stăpâne! Pentru numele lui Dumnezeu! Am 
făcut plăcinta după toată rânduiala; sunt sigur că nu-i 
lipseşte nimic spuse piticul tremurând. 

— Minţi, băiete! răspunse prinţul şi-l lovi cu picio- 
rul. Dacă ar fi aşa, oaspetele meu n-ar spune că-i 
lipseşte ceva. Am să te toc şi am să pun să te facă pe 
tine plăcintă! 

— Fie-ţi milă! strigă tânărul şi, târându-se în ge- 
nunchi spre oaspete, îi îmbrăţişa picioarele. 
Spuneţi-mi ce-i lipseşte de nu vă place? Nu mă lăsaţi 
să pier din pricina unui pumn de came şi de făină! 

— Asta n-o să-ţi folosească prea mult, dragul meu — 
răspunse străinul, râzând. Mă gândeam încă de ieri că 
n-ai să poţi face această mâncare ca bucătarul meu. Află 
că-i lipăeşte o buruiană care nu e deloc cunoscută pe 
aici, buruiana Strănută-cu-plăcere. Fără aceasta, plă- 
cinta n-are gust şi stăpânul tău n-o să mănânce niciodată 
plăcinta pe care o mănânc eu. 

Atunci stăpânul Frankistanului se mânie: 

— Şi totuşi am să mănânc! strigă el cu ochi scân- 
teietori. Căci jur pe cinstea mea de prinţ că mâine te 
voi ospăta cu plăcinta despre care vorbeşti sau capul 
băiatului ăstuia va sta înfipt în poarta palatului meu. 
Pleacă de aici, câine! Îţi mai dau un răgaz de douăzeci 
şi patru de ceasuri, strigă prinţul. 

— Iar piticul se duse din nou la el în odaie şi se jelui 
gâştei de soarta sa şi de faptul că trebuia să moară, fiindcă 
nu auzise niciodată de această buruiană. 

— Dacă numai despre asta-i vorba — spuse ea — pot 
să te ajut, căci tatăl meu m-a învăţat să cunosc toate 
ierburile. Altă dată ai fi fost sortit pieirii, dar, din feri- 
cire, acum e tocmai lună nouă şi buruiana înfloreşte 
tocmai pe vremea asta. Spune-mi, sunt castani bătrâni 
prin apropierea palatului? 

— O, da! răspunse Nas cu inima mai uşoară. Lângă 
lac, la două sute de paşi de castel se află un pâlc; dar 
de ce? 

— Această buruiană înfloreşte numai la rădăcina 
castanilor bătrâni — zise Mimi. Să nu pierdem deci 
timpul, hai să căutăm ce-ţi trebuie! la-mă în braţe şi 
du-mă afară. Am să ţi-o caut eu. 

El făcu aşa cum îi spusese şi plecă cu ea către 
poarta palatului. Acolo însă, păzitorul îndreptă puşca 
spre el şi spuse: 

— Dragul meu, s-a isprăvit cu tine! N-ai voie să ieşi 
din palat; mi s-au dat porunci straşnice. 

— Dar în grădină cred că pot să mă duc? întrebă 
piciul. Fii bun şi trimite pe unul din tovarăşii tăi la 
supraveghetorul palatului ca să întrebe dacă n-am voie 
să mă duc în grădină, să caut ierburi. 

Paznicul îi îndeplini rugămintea şi piticul primi 
învoirea cerută, căci grădina era împrejmuită cu ziduri 
înalte şi nu avea pe unde să fugă. 

Când Nas ajunse cu gâsca Mirni în grădină, o puse 
cu grijă jos şi ea se îndreptă repede către lac, unde se 
aflau castanii. El o urmă cu inima strânsă, deoarece 
aceasta era cea din urmă şi singura lui scăpare: dacă 
nu avea să găsească buruiana, era hotărât să se arunce 
în lac decât să i se taie capul. 

Gâsca căută, însă zadarnic cercetă pe sub toţi cas- 
tanii, întoarse cu ciocul fiecare firicel de iarbă! Nu găsi 
nimic. De milă şi de frică începu să plângă. Se lăsa 
seara şi începea să nu se mai vadă. Atunci privirile 
piticului se întoarseră spre lac şi el strigă deodată: 

— Uite, uite colo, peste lac, mai e un copac, un 
copac mare şi bătrân! Să mergem acolo să căutăm şi 
sub el; poate că acolo înfloreşte norocul meu. 

Gâsca îşi făcu vânt şi o luă înainte în zbor; el fugi 
repede după ea, cât îl ţineau picioarele lui mititele. 

Castanul făcea o umbră deasă; împrejur era întu- 
neric şi nu se mai vedea aproape nimic. Deodată, 
gâsca se opri, dădu din aripi de bucurie, vâri repede 

capul în iarba înaltă şi smulse cu ciocul ceva, după 
care, păşind gingaş spre piticul uimit, îi spuse: 

— Asta e buruiana; creşte din belşug pe aici, aşa că 
n-o să-ţi lipsească niciodată. 

Piticul privi buruiana dus pe gânduri; răspândea un 
miros dulce, care-i amintea fără voie de clipa când se 
prefăcuse din veveriţă în pitic; tulpina şi frunzele erau 
albastre-verzui, avea o floare de un roşu aprins, cu 
margini galbene. 

— Lăudat fie domnul! strigă el, în sfârşit. Mare 
minune! Află că pare să fie aceeaşi buruiană care m-a 
prefăcut din veveriţă în om, dându-mi această înfăţi- 
şare ruşinoasă. Să fac încercare? 

— Încă nu — îl rugă gâsca. Ia un mănunchi de buru- 
ieni din acestea, hai în camera ta, să strângem banii pe 
care-i ai şi-apoi să-i încercăm puterea. 

Făcură astfel. Se întoarseră în odaie. Inima piticului 
bătea să-i spargă pieptul. După ce făcu din hainele şi 
încălţămintea sa o legătură în care ascunse cei cincizeci 
sau şaizeci de galbeni pe care-i strânsese, grăi: 

— Cu voia lui Dumnezeu am să scap de această 
povară! 

Şi, vârând nasul adânc în buruieni, le sorbi mireas- 
ma. Atunci simţi cum se întind şi auzi cum îi trosnesc 
toate mădularele, cum i se înalță capul dintre umeri şi, 
uitându-se în jos, către nasul său, îl văzu cum se 

micşorează din ce în ce; spatele şi pieptul i se 
îndreptară, iar picioarele i se lungiră. 

Gâsca privea cu uimire ce se întâmplă. 

— Vai ce mare şi frumos eşti! strigă ea. Slavă dom- 
nului, nu mai semeni de loc cu cel care erai înainte. 
Iacob se bucură nespus, împreună mâinile şi rosti o 
rugăciune. Dar bucuria nu-l făcu să uite cât datora 
prietenei sale Mimi; inima îl îndemna să alerge la 
părinţii lui, dar el îşi stăpâni această pornire şi spuse: 

— Cui trebuie să-i mulțumesc, decă nu ţie că sunt 
iar un om întreg? Fără tine n-aş fi găsit niciodată 
această buruiană, ar fi trebuit să rămân veşnic cu înfă- 
țişarea aceea sau să pier sub securea călăului. Ei bine, 
n-am să-ţi rămân dator. Am să te duc la tatăl tău. El, 
care cunoaşte toate farmecele, o să te dezlege cu 
uşurinţă de vrajă 

Gâsca începu să plângă de bucurie şi se învoi să 
plece împreună numaidecât. 

Iacob ieşi cu bine din palat, fără a fi recunoscut, 
împreună cu gâsca, şi o porni către malul mării, înspre 
țara prietenei sale Mimi. 

N-are rost să povestesc mai departe cum au ajuns 
cu bine la sfârşitul călătoriei, cum Wetterbock a dez- 
legat vraja fiicei sale şi cum Iacob a plecat încărcat de 
daruri; cum s-a întors în oraşul său, părinţii lui şi-au 
recunoscut cu bucurie fiul în acest tânăr chipeş, cum 

şi-a cumpărat cu darurile lui Wetterbock o prăvălie şi 
a ajuns bogat şi fericit. 

Trebuie să spun numai atât: că, după plecarea lui 
din palatul prinţului, s-a iscat o zarvă cumplită, căci a 
doua zi, când prinţul vru să-și ţină cuvântul şi să-i taie 
capul piticului, dacă nu găsise ierburile, ia piticul de 
unde nu-i. 

Oaspetele său îl învinui însă că îl lăsase să fugă în 
taină, ca să nu fie lipsit de cel mai bun bucătar al său, 
şi se plânse că acesta îşi călcase cuvântul dat. Din astă 
pricină, între cei doi stăpânitori se iscă un mare război, 
binecunoscut în istorie sub numele de „războiul buru- 
ienilor“, se dădură mai multe lupte şi până la urmă se 
încheie pacea, pe care o numim „pacea plăcintei“, 
fiindcă la serbarea de împăcare, bucătarul prinţului 
străin pregăti plăcinta crăiasă, care-i plăcu foarte mult 
prinţului nostru. Astfel pricinile cele mici au deseori 
urmări mari. 

S. LAGERLOF 


Vulturul Gorgo 


PE UN PICIOR DE PLAI, departe, în munţii 
Laponiei, era odată un cuib vechi de vulturi, făcut din 
crengi de pin aşezate unele peste altele. Fusese clădit 
şi întărit ani de zile în şir, şi stătea cocoţat pe o muchie 
de stâncă, larg de câţiva metri şi înalt aproape cât o 
colibă de laponi. 

Stânca pe care se afla acel cuib de vulturi se înălța 
deasupra unei văi destul de mari, locuită în timpul 
verii de un cârd de gâşte sălbatice. Ascunsă bine între 
munţi, nu prea era cunoscută nici chiar de către laponi. 

În mijlocul văii se afla un iaz rotund, în care se 
găsea destulă hrană pentru bobocii de gâşte, iar pe 
malurile înverzite ale iazului, acoperit cu sălcii şi cu 
mesteceni pitici, se întindea cea mai gustoasă păşune 
pe care şi-o puteau dori gâştele. 

Totdeauna locuiseră vulturi sus, pe stâncă, şi gâşte 
sălbatice jos, în vale. Vulturii răpeau în fiecare an 
câteva gâşte, dar se fereau să ia prea multe, ca să nu 
le facă să plece de acolo. Gâştele sălbatice, la rândul 
lor, trăgeau unele foloase de pe urma vulturilor. Deşi 

erau păsări răpitoare, ţineau la distanţă pe altele la fel 
cu ele, ori poate şi mai aducătoare de nenorociri. 

Mama Akka din Kebnekajse, conducătoarea câr- 
dului de gâşte sălbatice, stătea într-o dimineaţă în 
fundul văii şi se uita la cuibul de vulturi. Vulturii 
plecau de obicei la vânătoare îndată după răsăritul soa- 
relui, iar Akka, în toate verile petrecute în acea vale, 
aştepta în fiecare dimineaţă să vadă dacă aveau de 
gând să pornească după pradă devale ori îşi luau 
zborul spre alte locuri de vânătoare. 

Nu avu nevoie să aştepte mult şi îi văzu pe cei doi 
vulturi falnici părăsindu-şi cuibul de pe muchia 
stâncii. Zburau prin văzduh neasemuit de frumos, dar 
înfricoşător. Luară direcţia spre şes, în jos, aşa că Akka 
scoase un suspin de uşurare. 

Bătrâna gâscă nu mai clocea, nici nu mai hrănea 
pui. Vara îşi petrecea vremea preumblându-se de la un 
cuib la altul şi dând sfaturi celorlalte gâşte cum să 
clocească şi să-şi îngrijească bobocii. În afară de asta, 
era cu ochii în patru, nu numai după vulturi, dar şi 
după vulpi albastre, după bufniţe şi după alţi duşmani 
pe care îi socotea primejdioşi pentru gâştele sălbatice 
şi pentru puii lor. 

Pe la amiază, Akka pândea iarăşi vulturii. Aşa făcea 
ea zi de zi, în toate verile, de când stătea acolo în vale. 
După felul cum zburau, îşi dădea seama cum le mer- 
sese la vânătoare şi dacă putea să aibă siguranţa că 

celelalte păsări de sub paza ei nu mai erau amenințate 
de primejdie. În ziua aceea însă nu-i mai văzu pe 
vulturi venind înapoi. 

„Ce naiba! Oi fi îmbătrânit eu oare aşa de rău, încât 
să nu fi băgat de seamă? îşi zise Akka, după ce aşteptă 
câtva timp. Vulturii doar trebuiau să se-ntoarcă de 
mult acasă!...“ 

Pândi şi după-amiază, aşteptând să vadă vulturii pe 
o ieşitură a stâncii, unde se odihneau de obicei şi-şi 
făceau siesta. Încercă să-i vadă şi spre seară, când 
coborau să se scalde la iaz, dar zadarnic. Se tângui 
iarăşi că era o hodoroagă bătrână şi-şi puse în gând să 
nu-i scape a doua zi. Era atât de obişnuită să vadă 
vulturii deasupra ei, încât nu-şi putea închipui că nu 
se mai înapoiaseră la cuibul lor. 

A doua zi dimineaţa, Akka se trezi devreme, să stea 
iar la pândă, dar tot nu văzu vulturii. În schimb, auzi 
în liniştea dimineţii un strigăt de mânie şi jale, care 
părea să vină dinspre cuibul de vulturi. 

„S-o fi întâmplat oare ceva sus, acolo, la vulturi?“ 
îşi zise ea. Îşi luă repede zborul şi ajunse la o înălţime 
destul de mare, ca să se poată uita în cuib. Nu văzu 
însă nici vulturul, nici vulturoaica. Găsi numai un pui 
golaş, care ţipa de foame. 

Akka se lăsă încet şi şovăielnic spre cuibul de 
vulturi. Era un loc înfricoşător. Se vedea cât de colo 
că era adăpostul unor păsări de pradă. Pe jos erau 

împrăştiate oase albite, pene însângerate şi bucăţi de 
piele, capete de iepuri, pliscuri de păsări şi picioare de 
găinuşe acoperite cu pene. Chiar şi puiul de vultur, 
care stătea în mijlocul acestor rămăşiţe lugubre, avea 
o înfăţişare respingătoare, cu pliscul mare, deschis, cu 
trupul grosolan şi pufos şi cu aripile încă neformate, 
ale căror pene păreau nişte ţepuşe. 

În cele din urmă, Akka îşi birui sila şi se lăsă pe 
marginea cuibului. Se uita însă mereu cu neliniște în 
toate părţile, de teamă ca vulturii să nu se întoarcă la 
sălaşul lor dintr-o clipă în alta. 

— Bine că vine cineva, în sfârşit, la mine! strigă 
puiul de vultur. Dă-mi repede ceva de mâncare! 

— Ehei! Mai încet cu graba! zise Akka. Spune-mi 
întâi unde-ţi sunt părinţii? 

— Eu de unde vrei să ştiu? Au plecat ieri dimineaţă 
şi nu mi-au lăsat decât un leming ! să-mi ţină de foame 
cât or lipsi de-acasă. Păi l-am hălpăit demult, vezi 
bine! Ruşine să le fie părinţilor mei că mă lasă să mor 
de foamei 

Pe Akka o prinse bănuiala că vulturii cei bătrâni 
fuseseră împuşcaţi de vreun vânător şi în sinea ei îşi 
zicea că, lăsându-le puiul să moară de foame, ar fi 
scăpat pentru totdeauna de pacostea acelor păsări 


1 Leming — o varietate de şoarece de câmp. 

răpitoare. Pe de altă parte însă, n-o lăsa totuşi inima 
să nu ajute un pui părăsit, pe cât îi stătea în putinţă. 

— Ce stai şi te uiţi în toate părţile? zise puiul de 
vultur. Nu ţi-am spus să-mi aduci ceva de mâncare? 

Akka îşi întinse aripile şi zbură la iazul din vale. 
Nu trecu mult şi se întoarse la cuibul de vulturi cu un 
păstrăv în cioc. Când îl puse jos, în faţa puiului, acesta 
începu să pufnească de mânie: 

— Crezi oare că pot să mănânc aşa ceva? zise el, 
dând peştele la o parte şi încercând s-o ciupească pe 
Akkacu pliscul. Adu-mi o găinuşă ori un leming! Auzi? 

Akka lungi gâtul şi-l ciupi pe vulturaş de ceafă. 

— Uite ce, îi răspunse ea. Dacă îţi fac rost de 
bucate, să fii mulțumit cu ce-ţi dau eu şi să nu mai faci 
nazuri. Părinţii tăi au murit şi nu te mai pot ajuta. Dacă 
vrei să mori însă de foame, aşteptând găinuşe şi 
lemingi, n-ai decât. Eu nu te opresc! 

Spunând aceasta, Akka îşi văzu repede de drum şi 
nu se mai întoarse la cuibul de vulturi decât după câtva 
timp. De voie, de nevoie, puiul mâncase peştele, iar 
când gâsca îi puse jos altul, îl înghiţi pe loc, deşi parcă 
în silă. 

Akka avu pe urmă de furcă cu el. Vulturii cei bătrâni 
nu s-au mai întors, aşa că ea a trebuit să-i facă rost 
puiului de toată hrana de care avea nevoie. Îi dădea 
peşti şi broaşte, mâncăruri ce se vede că-i priau destul 
de bine, căci creştea mare şi se făcea voinic. Şi-a uitat 

repede părinţii, crezând că Akka era adevărata lui 
mamă. Akka, pe de altă parte, ţinea mult la el, ca şi cum 
ar fi fost copilul ei. Ea a căutat să-i dea o creştere bună 
şi s-a străduit să-l dezveţe de a fi crud şi trufaş. 

După câteva săptămâni, Akka începu să bage de 
seamă că se apropia vremea năpârlitului, aşa că nu 
avea să mai poată zbura. 

O lună întreagă i-ar fi fost peste putinţă să ducă 
mâncare puiului de vultur, care se afla astfel în 
primejdie să moară de foame. 

— Ascultă, Gorgo — îi zise ea într-o zi — de mâine 
n-am să mai pot veni cu peşte la tine. Trebuie să alegi 
acuma una din două: ori stai aici sus pe stâncă şi mori 
de foame, ori te-ncumeţi să zbori devale, deşi te-ar 
putea costa şi asta viața. Dar de izbândeşti, o să ai 
acolo mâncare berechet. 

Fără să pregete măcar o clipă, vulturaşul se sui pe 
marginea cuibului şi, având grijă să măsoare cu privi- 
rea distanţa până în fundul văii, odată îşi întinse ari- 
pioarele şi îşi făcu vânt. Se rostogoli el de câteva ori 
în văzduh, dar până la urmă se folosi de aripi cu des- 
tulă dibăcie, aşa că ajunse jos în vale aproape teafăr. 

Acolo, Gorgo îşi petrecu vara în societatea bobo- 
cilor de gâscă cu care se făcu bun prieten. În credința 
că era şi el un boboc, căuta să trăiască la fel ca ei. Când 
înotau pe iaz, se lua după cârd până ce era gata să se 

înece. Se simţea foarte umilit că nu putea învăţa să 
înoate şi într-o bună zi se duse la Akka să se jelească. 

— De ce nu pot înota şi eu ca ceilalţi boboci? 
întrebă el. 

— Pentru că ţi s-au strâmbat ghearele şi ţi s-au făcut 
prea mari cât ai stat acolo sus pe stâncă, îl lămuri 
Akka. Nu-ţi face însă inimă rea din pricina asta. O să 
fii şi tu în orice caz o pasăre vrednică. 

Aripile vulturaşului crescuseră repede destul de 
mari ca să se poată avânta în zbor. Nu-i dădu însă prin 
gând să se folosească de ele decât în toamnă, când 
învăţară să zboare bobocii de gâscă. li venise şi lui 
acuma vremea să se mândrească, nevoie mare, căci se 
dovedise neîntrecut în acest sport. Tovarăşii săi nu 
stăteau niciodată în văzduh mai mult decât aveau 
nevoie să stea, în timp ce el zăbovea acolo toată ziua 
şi se deprindea cu arta zborului. Nu aflase încă până 
atunci că se trăgea din alt neam decât gâştele. Dar, de 
la o vreme, observă totuşi o mulţime de lucruri care îl 
mirau şi o tot sâcâia pe Akka cu întrebările. 

Aşa se face că într-o bună zi puiul de vultur o întrebă: 

— De ce fug, mamă Akka, găinuşele şi lemingii şi 
se ascund prin tufişuri când cade umbra mea pe 
munte? De ceilalţi boboci de gâscă de ce nu se tem 
oare aşa de mult? 

— Aripile tale au crescut prea mari cât ai stat sus pe 
munte, îl lămuri Akka. Din cauza lor se sperie de tine 

găinuşele şi lemingii. Nu-ţi face însă inimă rea din 
pricina asta. O să fii şi tu în orice caz o pasăre vrednică. 

Când se aşternu toamna, sosi pentru gâştele sălba- 
tice vremea plecării. Gorgo zbură şi el în cârdul lor. 
Îşi închipuia şi acum că era una din ele. Văzduhul era 
însă plin de păsări care plecau spre miazăzi şi în rândul 
lor se iscă larmă mare când o văzură pe Akka cu un 
vultur în cârdul ei. Stolul de păsări curioase îşi expri- 
mau zgomotos uimirea. Akka le ruga să tacă, dar era 
cu neputinţă de închis atâtea pliscuri gălăgioase. 

— De ce spun despre mine că-s vultur? întreba 
Gorgo mereu, din ce în ce mai întărâtat. Ce, au orbul 
găinilor? Nu văd că-s gâscă sălbatică? Doar nu-s mân- 
cătoare de păsări, care îşi sfâşie semenele. Cum în- 
drăznesc oare să-mi dea un nume atât de urât? 

Într-o zi gâştele zburau pe deasupra unei gospodării 
ţărăneşti, în ograda căreia o mulţime de găini ciugu- 
leau de zor pe o movilă de gunoi. 

— Un vultur! Un vultur! începură să strige îngrozite 
găinile, fugind care încotro să-şi caute adăpost. Gorgo 
însă, care auzise vorbindu-se despre vulturi ca despre 
nişte răufăcători, nu-şi putu stăpâni mânia. Îşi întinse 
aripile, se abătu glonţ la pământ şi îşi înfipse ghearele 
în una din găini. 

— Te-nvăţ eu minte să mai spui că-s vultur! zise el 
furios, ciupind găina cu clonţul. 

În aceeaşi clipă, o auzi pe Akka chemându-l din 
văzduh. Ascultător, vulturaşul cătă în sus. Gâsca veni 
în zbor spre el şi începu să-l dojenească: 

— Ce poznă mi te-ai apucat să faci? strigă ea, 
lovindu-l cu pliscul. Aşa! Ai vrut să omori biata găină? 
Ruşine să-ţi fie! În timp ce puiul de vultur primea fără 
să cârtească mustrarea gâştei sălbatice, cârdurile mari 
de păsări dimprejur dezlănţuiră o adevărată furtună de 
zeflemele. Auzindu-le, vulturaşul se întoarse spre 
Akka cu priviri furioase, de parcă ar fi avut de gând 
să tabere asupra ei. Se răzgândi însă repede şi, 
avântându-se cu toată puterea în văzduh, se înălță atât 
de sus, încât nici un strigăt nu mai avea cum să ajungă 
până la el. Cât mai putea să fie zărit de gâştele 
sălbatice, se roti la mare înălțime deasupra lor. Peste 
trei zile apăru din nou în cârdul gâştelor. 

— Acum ştiu cine sunt, îi spuse el lui Akka. Deoa- 
rece sunt vultur şi nu gâscă sălbatică, vreau să-mi 
trăiesc viaţa aşa cum îi şade bine unui vultur. Cred însă 
că putem rămâne prieteni. Nu te voi ataca niciodată şi 
nici pe ai tăi nu-i voi ataca. 

Akka avea însă ambiția să facă dintr-un vultur o 
pasăre blândă, care să nu căşuneze nimănui vreun rău, 
şi nu putea admite ca vulturaşul să fie de capul lui. 

— Cum îţi închipui că aş putea fi prietenă cu o 
pasăre care îşi mănâncă semenele? zise ea. Du-ţi viaţa 

aşa cum te-am învăţat eu şi atunci poţi merge mai 
departe în cârdul meu, ca şi până acum! 

Vezi însă că atât ea cât şi vulturul erau două păsări 
mândre şi de nezdruncinat în hotărârea pe care o 
luaseră, nici una din ele nevrând să se dea bătută. 
Sfârşitul a fost că Akka i-a interzis vulturului să mai 
stea în preajma gâştelor. Era atât de pornită împotriva 
lui, încât nimeni nu cuteza să-i rostească numele în 
faţa ei. 

După întâmplarea asta, Gorgo a cutreierat țara de 
unul singur ca o pasăre răpitoare. Uneori era mâhnit. 
Îl cuprindea atunci dorul de vremea când se credea o 
gâscă sălbatică şi se juca cu bobocii zburdalnici. 
Printre animale avea faima unei păsări îndrăzneţe. Ele 
spuneau de obicei că vulturul nu ştia decât de frica 
mamei sale vitrege, Akka. În acelaşi timp povesteau 
însă despre el că niciodată nu atacase o gâscă 
sălbatică. 

A. GAIDAR 


Piatra cea fierbinte 


I 


A FOST ODATĂ un moşneag care trăia singur- 
singurel. Fiind lipsit de puteri, împletea coşuri, cârpea 
pâslari, păzea de băieţi o livadă colhoznică, şi în felul 
acesta îşi câştiga pâinea cea de toate zilele. 

Venise în sat demult, de undeva de departe, şi 
oamenii înțeleseseră chiar de la început că moşneagul 
acela trecuse prin multe cumpene în viaţa lui. Moşul 
era şchiop şi mai înălbit decât s-ar fi cuvenit să fie 
pentru anii lui. O cicatrice mare şi strâmbă îi cresta 
pieziş obrazul şi gura, şi asta făcea ca faţa lui să pară 
amărâtă şi ursuză chiar şi atunci când zâmbea. 


II 


Într-o bună zi, băiatul Lvaşka Kudreaşkin se 
furişă în livada colhozului, cu gândul să şterpelească 
mere şi să se îndoape până n-o mai putea. Dar, agă- 
țându-şi pantalonii într-un cui din gard, căzu într-o tufă 
de agriş plină de ţepi, se zgârie şi începu să urle. Chiar 
acolo, pe loc, îl prinse şi paznicul. 

Bineînţeles că moşneagul ar fi putut foarte bine să-i 
ardă câteva cu o urzică sau să-l ducă la şcoală şi să arate 
acolo cum stau lucrurile, ceea ce ar fi fost şi mai rău. 

Dar moşului i se făcu milă de Ivaşka. Mâinile băia- 
tului erau numai zgârieturi, la spate îi atârna, ca o 
coadă de oaie, bucata de pantalon, iar pe obrajii înro- 
şiţi, lacrimile-i curgeau şiroaie. 

Paznicul îl scoase în tăcere pe portiţă pe bietul 
Ivaşka, speriat de moarte, lăsându-l să-şi vadă de-ale 
lui, fără să-i dea măcar un dupac şi fără să-i strige din 
urmă măcar o vorbă de ocară. 


III 


De ruşine şi de necaz, Ivaşka se duse în pădure, 
se rătăci şi până la urmă ajunse la o mlaştină. Obosise. 
Se lăsă pe o piatră albastră, care ieşea la iveală din 
muşchi. Dar imediat sări ca ars: i se păru că se aşezase 
pe o viespe care-l înţepase prin gaura pantalonilor. 

Însă pe piatră nu era nici o viespe. Piatra era 
fierbinte ca jeraticul, iar pe faţa ei netedă se desluşeau 
litere acoperite cu noroi. 

Hotărât că era o piatră fermecată! îşi dădu seama 
numaidecit Ivaşka. Atunci îşi scoase gheata şi, cu 
tocul, începu să curețe noroiul de pe inscripţie, ca să 
vadă cât mai repede ce folos ar putea să tragă de pe 
urma acelei pietre. 

Şi iată ce citi: 

ACEL CE VA CĂRA ACEASTĂ PIATRĂ PÂNĂ 
ÎN VÂRFUL DEALULUI, ÎȘI VA RECĂPĂTA TINE- 
REȚEA ŞI-ȘI VA ÎNCEPE VIAȚA DE LA ÎNCEPUT... 

Dedesubt era o pecete, dar nu o pecete obişnuită şi 
rotundă, ca aceea de la sovietul sătesc, nici triunghiu- 
lară, ca pe bonurile de la cooperativă, ci mai ceva: cu 
două cruci şi trei codițe, o gaură, un beţişor şi încă 
patru virguliţe. 

Atunci Ivaşka Kudreaşkin se supără. N-avea decât 
opt ani abia împliniţi. Şi n-avea nici un gust să-şi ia 
viaţa de la început, adică să rămână iarăşi repetent în 
clasa întâi. 

Ei, dacă ar putea să treacă, datorită acestei pietre, din 
clasa întâi de-a dreptul într-a treia, fără să mai înveţe 
lecţiile de-a doua — asta zic şi eu că ar fi ceva! Dar toată 
lumea ştie, şi încă de mult, că nici o piatră, cât de 
fermecată ar fi, nu poate să aibă asemenea putere. 


IV 


Cum trecea amărât pe lângă livadă, Ivaşka îl 
văzu din nou pe moşneag, care se ducea acum nu ştiu 
unde cu o căldare de var în mână şi, pe umăr, cu o 
bidinea de coajă de tei, prinsă într-un băț lung. Tuşea 
mereu, oprindu-se la fiecare pas ca să-şi tragă răsu- 
flarea. Atunci, fiindcă avea un suflet bun, Ivaşka se 

gândi: „lată un om care foarte uşor ar fi putut să mă 
bată cu urzici, dar i-a fost milă de mine. Ce-ar fi să mă 
îndur şi eu de el şi să-l ajut să-şi recapete tinereţea, ca 
să nu mai tuşească, să nu mai şchiopăteze şi să nu mai 
sufle aşa de greu?“ 

Cu aceste gânduri bune Ivaşka cel cu suflet nobil 
se apropie de bătrân şi-i spuse, fără înconjur, despre 
ce era vorba. Moşneagul îi mulţumi posomorât, însă 
nu se îndură să-şi părăsească livada ca să se ducă la 
mlaştină, deoarece tot mai erau pe lume destui oameni 
în stare s-o jefuiască în lipsa lui. 

Dar îl rugă pe Ivaşka să scoată singur piatra din 
mlaştină şi s-o care sus, pe deal. Mai târziu o să vină şi 
el pentru câteva clipe, s-o spargă la repezeală. Această 
întorsătură neaşteptată îl necăji grozav pe Ivaşka. 

Dar nici nu voia să-l supere pe bătrân, neîndepli- 
nindu-i dorinţa. A doua zi dimineaţă, Ivaşka luă un sac 
gros şi mănuşi bune de pânză, ca să nu se frigă la 
degete, şi plecă spre mlaştină. 


v 


Abia putu să urnească piatra din loc, murdărin- 
du-se tot de noroi şi de lut. Apoi, gâfâind şi cu limba 
scoasă de un cot, se aşeză la poalele dealului, pe iarba 
uscată. 

„lată! Se gândea el. Acum o să car piatra la deal, pe 
urmă o să sosească moşneagul cel şchiop, o s-o spargă, 
o să-şi capete tinereţea şi o să-şi ia viaţa de la început. 
Oamenii zic că ar fi trecut prin multe cumpene. E 
bătrân, e singur, a fost schingiuit, a fost rănit şi, fără 
îndoială, n-a avut parte de o viaţă fericită, în timp ce 
atâţia oameni s-au bucurat de fericire...“ Bunăoară, 
chiar el, Ivaşka. Cu toate că-i încă mic, a avut parte de 
fericire de trei ori până acum. Întâi, când era cât pe ce 
să întârzie de la şcoală şi un şofer necunoscut l-a luat 
într-o maşină sclipitoare şi l-a dus de la grajdul colho- 
zului până la poarta şcolii. A doua oară, în primăvara 
asta, când a prins cu mâinile goale, într-un şanţ, o co- 
geamite ştiucă. Şi, în sfârşit, când unchiu-său Mitrofan 
l-a luat cu el la oraş, la serbarea veselă a lui 1 Mai. 

„Aşa că, lasă să ştie şi moşneagul acesta nenorocit 
cum e viaţa cea bună“, hotărî Ivaşka mărinimos. 

Se ridică de pe iarbă şi începu să tragă piatra la 
deal, cu răbdare. 


VI 


Şi iată că înainte de asfinţitul soarelui veni şi 
bătrânul sus, pe deal, unde Ivaşka, istovit, înfrigurat 
şi zgribulit, îşi usca hainele murdare şi ude în faţa 
pietrei celei fierbinţi. 

— Bine, bunicule, dar de ce-ai venit fără ciocan, 
fără topor şi fără rangă? strigă Ivaşka mirat. Ori poate 
crezi c-ai s-o spargi cu pumnul? 

— Nu, Ivaşka — îi răspunse bătrânul — nici nu mă 
gândesc s-o sparg cu pumnul. Ba chiar n-o s-o sparg 
deloc pentru că nu vreau să-mi încep viaţa de la 
început. 

Zicând aşa, moşneagul se apropie de Ivaşka şi-l 
mângâie pe cap. Şi băiatul, care-l privea mirat, simţi 
cum tremura mâna grea a bătrânului. 

— Ai crezut, desigur, că dacă-s bătrân, şchiop şi 
schilod, sunt şi nenorocit, urmă moşneagul. Adevărul 
e că sunt cel mai fericit om din lume. 

E drept că un buştean mi-a rupt piciorul. Dar asta 
se petrecea pe vremea când răsturnam gardurile, cum 
ne tăia capul, ca să ridicăm baricade, pentru că ne 
răsculasem împotriva ţarului pe care tu nu l-ai văzut 
decât în poze. 

Da, mi-au sfărâmat dinţii... Dar asta s-a petrecut pe 
vremea când cele dintâi regimente populare băteau şi 
zdrobeau armata albă duşmană. 

Mă zbăteam, aiurând, pe un braţ de paie, într-o 
baracă scundă şi rece, bolnav de tifos exantematic. Dar 
nici moartea, care mă pândea, nu mi se părea mai 
înspăimântătoare decât vorbele pe care le auzeam: că 
ţara noastră a fost încercuită de duşman şi că puterea 
lui ne-a îngenuncheat. 

Când mi-am venit în simţire, o dată cu cea dintâi 
rază de soare care începea din nou să surâdă, am aflat 
că duşmanul fusese bătut şi că noi luasem din nou 
ofensiva. Şi fericiţi, ne întindeam unul altuia, din pat 
în pat, mâinile numai oase, visând cu sfială că ţara 
noastră o să fie, dacă nu în timpul vieţii noastre, măcar 
după noi, aşa cum este acum: mare şi puternică! Şi te 
întreb: asta nu e fericire, prostuţule? Ce nevoie am eu 
de altă viață? De altă tinereţe? Chiar dacă mi-a fost 
greu, viaţa mi-a fost curată şi cinstită! 

Bătrânul tăcu, îşi scoase luleaua şi şi-o aprinse. 

— Bine, bunicule — zise Ivaşka încet — dar atunci 
de ce m-ai făcut să mă chinuiesc şi să car piatra asta 
la deal, când ar fi putut foarte bine să rămână mai 
departe, acolo, în mlaştina ei? 

— Las-o să stea aici, la vedere, zise moşneagul. Ai 
să vezi tu, Ivaşka, ce o să mai iasă din asta! 


VII 


Au trecut de atunci mulţi ani, dar piatra stă şi 
acum, neatinsă, acolo, pe deal. 

Mulţi oameni s-au perindat prin faţa ei. Se apro- 
piau, o priveau, rămâneau câteva clipe pe gânduri. 
Apoi clătinau din cap şi-şi vedeau de drum. 

Am fost şi eu odată pe dealul acela. Aveam ceva pe 
conştiinţă şi nu mă prea simţeam în apele mele. Atunci 

mi-am zis: „Ce-ar fi să mă duc şi să lovesc zdravăn 
în piatră, iar după aceea să-mi încep viaţa de la 
început?...“* 

Dar am stat şi m-am gândit, şi pe urmă m-am răz- 
gândit. „Ia te uită! or să spună vecinii când m-or vedea 
întinerit: Vine un tânăr neghiob! Pesemne că n-a ştiut 
să-şi trăiască viaţa cum trebuie, nu s-a priceput să-şi 
găsească fericirea, iar acum vrea s-o ia de la început!“ 
Atunci mi-am răsucit o ţigară, am aprins-o de la piatra 
fierbinte, ca să fac economie de chibrituri, şi... mi-am 
căutat de drum. 


Anul 1941 

FRAȚII GRIMM 


Croitoraşul cel viteaz 


ÎNTR-O FRUMOASĂ DIMINEAȚĂ DE 
VARĂ, un croitoraş şedea la masa lui de lucru, de 
lângă fereastră; şi, cum era plin de voioşie, cosea de 
zor şi mâinile parcă-i alergau singure pe înseilătură. 
Tocmai într-acest timp se întâmplă să treacă pe stradă 
o ţărancă ce striga cât o ţinea gura: 

— Magiun bun de vânzare! Hai la magiun! 

Cuvintele femeii îi sunară plăcut în auz şi, scoţân- 
du-şi pe fereastră căpşorul cel drăgălaş, croitoraşul îi 
zise: 

— Ia vino sus, dragă mătuşica; la mine o să-ţi 
desfaci repede toată marfa! 

Femeia urcă anevoie cele trei trepte, din pricină că 
avea un coş tare greu, şi când ajunse în camera 
croitorului, acesta o puse să dezlege şi să-i arate toate 
oalele cu magiun. Le cercetă cu atenţie, nu cumva să 
se înşele, le cântări în mână, pe rând, îşi vâri nasul în 
fiecare şi-n cele din urmă îi spuse: 

— Da, da, nu-i tocmai rău!... la cântăreşte-mi, dragă 
mătuşică, aşa, ca la vreo patru uncii !. Adică, ia stai, 
poate să fie chiar şi-un sfert de funt?, că doar n-o să 
sărăcesc din pricina asta! 

Femeia, care trăsese nădejde că-i un muşteriu bun 
şi c-o să-i facă cine ştie ce vânzare, îi cântări cât 
ceruse, dar pleacă îmbufnată şi bombănind. 

„Magiunul ăsta cred c-o să-mi priască al naibii! îşi 
spuse croitoraşul în sinea lui... Şi-o să-mi dea şi putere, 
nu glumă!“ Scoase pâinea din dulap, îşi tăie o bucată 
zdravănă şi nu se zgârci de fel s-o ungă cu magiun din 
belşug. „Ei, ştiu eu c-o să-mi placă mult — se bucură 
el — dar nu m-ating de ea până nu dau gata vesta!...“ 

Puse felia de pâine cât mai aproape de el, s-o aibă 
tot timpul în faţa ochilor, şi se apucă să coasă mai 
departe. Şi de bucuros ce era, făcea împunsături din 
ce în ce mai repezi. În vremea asta, mirosul cel dulce 
al magiunului se răspândi în toată odaia şi ajunse la 
droaia de muşte care moţăiau pe pereţi. Atrase de 
mirosul plăcut, acestea dădură buzna să se aşeze 
grămadă pe bucata de pâine. 

— Hei, muştelor, da’ cine v-a chemat aici!? strigă în- 
ciudat croitorașul, încercând să alunge oaspeţii nepofiiţi. 


! uncie — 10 grame. 
2 funt — aproximativ o jumătate de kilogram. 

Dar muştele, care nu înțelegeau deloc graiul oame- 
nilor, nu se lăsară izgonite, ci tăbărâră puzderie asupra 
ospăţului. Atunci croitoraşul îşi ieşi din sărite şi, apu- 
când o basma, începu să lovească fără cruţare în gră- 
mada de muşte. „Păi dacă-i aşa, las” pe mine, că vă-nvăţ 
eu minte!“ îşi zise el. Ridică basmaua, numără, şi ce cre- 
deţi: nu mai puţin de şapte muşte zăceau moarte în faţa 
lui, cu picioruşele ţepene! „Da ştii că-mi eşti voinic, mă 
băiete! se grozăvi el şi-şi admiră singur vitejia. O ispravă 
ca asta se cuvine s-o afle pe dată tot târgul!...“ Îşi croi la 
iuţeală un brâu, îl cusu bine, să fie trainic şi brodă pe el, 
cu litere de-o şchioapă: „Şapte dintr-o lovitură!“ 

»>...Da” ce, parcă târgul ăsta al nostru e de-ajuns? 
continuă el să vorbească cu sine însuşi; de drept, 
lumea întreagă ar trebui să-mi afle isprava, că doar nu 
e un fleac!“ 

Şi de voios ce era, inima începu să-i tresalte ca o 
codiţă de miel... 

Se socoti el ce se socoti, şi cum atelierul i se păru prea 
neîncăpător pentru o asemenea vitejie ca a lui, îşi încinse 
brâul, hotărât să-şi încerce norocul în lumea largă. 

Înainte de-a porni la drum, scotoci prin toată casa, 
doar-doar de-o afla ceva de-ale gurii, ca să ia cu el, 
dar nu găsi decât o bucată de brânză veche, pe care se 
grăbi s-o vâre în buzunar. 

Nici nu apucase bine să treacă de poartă și numai 
ce zări o pasăre care se încurcase într-un mărăciniş şi 

se zbătea să iasă de acolo. O scoase dintre mărăcini 
şi-o vâri şi pe ea în buzunar, lângă bucata de brânză. 

Apoi o porni voiniceşte la drum; şi uşurel şi sprin- 
ten cum era, pas să se prindă oboseala de el. Drumul 
pe care-l apucase ducea peste un munte; şi când se 
văzu în creştetul lui, dădu peste o namilă de uriaş care 
privea liniştit în zare. Croitoraşul se apropie de dânsul, 
fără teamă, şi se băgă în vorbă cu el: 

— Bună ziua, frate-miu; după cum văd, stai aici, la 
viaţă tihnită, şi te mulţumeşti să măsori doar cu ochii 
lumea! Păi asta-i treabă pentru un voinic ca tine? Şi 
oare se cade să te laşi în dorul lelii?! Eu nu mă mulţu- 
mesc doar cu atât şi-am pornit să colind lumea largă, 
să-mi încerc puterile şi norocul... N-ai vrea cumva să 
vii cu mine? 

Uriaşul se întoarse cu dispreţ spre croitoraş şi n-avu 
decât un singur răspuns: 

— Ţi-ai şi găsit cu cine să mă-nsoţesc! C-un ţâşti- 
bâşti, c-un coate goale!... 

— Ce-ai spus?! Na, citeşte ici, ca să-ţi dai seama cu 
cine ai de-a face şi p-ormă să vorbim... — se grozăvi 
croitoraşul nostru şi-şi descheie haina, arătându-i 
uriaşului brâul. 

Uriaşul citi: „Şapte dintr-o lovitură!“ Şi cum credea 
că-i vorba de şapte oameni doborâţi de croitoraş 
dintr-o dată, începu să se uite parcă mai altfel la 
fărâma de om ce-i stătea în faţă. Dar în sinea lui tot 


226 


nu-l crezu în stare de asemenea faptă şi socoti de 
cuviinţă să-l pună la încercare. 

Luă de jos un pietroi şi mi ţi-l strânse în pumn până 
ce începu să picure apă dintr-însul. 

— Hai, fă şi tu ca mine, de eşti chiar atât de voinic 
pe cât spui! îl îmbie uriaşul. 

— Numai atât?!... păru să se mire croitoraşul. Păi 
asta-i o joacă de copil pentru unul ca mine! 

Nici nu-şi termină vorbele şi, băgând mâna în 
buzunar, scoase bucata de brânză şi-o strânse-n pumn 
până ţâşni tot zerul din ea. 

— Acu ce mai ai de zis? îl înfruntă croitoraşul. 

Uriaşul tăcu încurcat, dar parcă tot nu-i venea a 
crede că fărâma asta de om are atâta putere. Şi ca să-l 
mai încerce o dată, ridică un alt pietroi din pulberea 
drumului şi-l zvârli atât de sus, că abia îl mai puteai 
zări cu ochi! 

— Ei, pricăjitule, ia să te văd şi pe tine ce poţi!... 

— Straşnică azvârlitură, n-am ce zice! răspunse 
croitoraşul, dar vezi că până la urmă pietroiul pe care-l 
aruncaşi tot s-a întors pe pământ!... Eu o să zvârl unul 
şi n-o să se mai întoarcă niciodată... 

Acestea zicând, scoase pasărea din buzunar şi 
dădu drumul în văzduh. Bucuroasă la culme că-şi 
recăpătase libertatea, păsărica se avântă în înaltul 
cerului şi nu se mai întoarse. 

— Ei, cum îţi plăcu zvârlitura asta, frate-miu?!... îl 
cam luă peste picior croitoraşul. 

— Ce să zic, văd că la aruncat te pricepi! recunoscu 
uriaşul, cam în silă. Da’ e vorba: de altele eşti bun? Să 
cari în spinare o povară mai ca lumea ai putea? Sau te 
dor şalele?!... 

ÎI duse pe croitoraş la un coşcogeamite stejar care 
zăcea doborât la pământ şi-i zise: 

— Ia să te văd! De eşti chiar atât de voinic pe cât 
spui, ajută-mă să scot copacul ăsta din pădure! 

— Da” cum să nu, bucuros! răspunse croitoraşul. 
Hai, treci de ia în spinare tulpina cu partea dinspre 
rădăcină, iar eu o să duc coroana, că doar crăcile şi 
frunzişul îs partea cea mai grea. 

Uriaşul îşi săltă tulpina pe umăr, iar croitoraşul, al 
naibii, odată-mi sări pe-o creangă. Şi cum matahala 
nu mai putea să-și întoarcă defel capul înapoi, trebui 
să care în spate tot copacul, ba-l mai cără şi pe 
croitoraş, pe deasupra! Ghiujul şedea liniştit pe 
creanga lui şi fluiera plin de voioşie cântecul: „Trei 
croitoraşi au ieşit călare din oraş“, ca şi când ar fi fost 
o joacă pentru el să ducă-n spinare asemenea greutate. 
Uriaşul cără copacul o bucată bună de drum, dar la un 
moment dat simţi că-l lasă puterile şi strigă gâfâind: 

— Opreşte, mă, că nu mai pot: prea e greu! Trebuie 
să-l dau jos din spinare, că m-a deşelat... 

Croitoraşul sări sprinten de pe creangă şi, apucând 
trunchiul cu amândouă mâinile, de parcă l-ar fi cărat 
tot timpul până atunci, începu să-şi râdă de bietul uriaş: 

— Poftim, coşcogeamite matahală şi nu e în stare 
să ducă-n spate un fleac de copac ca ăsta!... 

Merseră ei ce mai merseră împreună şi se nimeriră 
să ajungă în faţa unui cireş. Uriaşul apucă numaidecât 
crengile de sus, încărcate cu cireşe pârguite şi, aplecând 
trunchiul pomului până-n dreptul voinicului nostru, îl 
îndemnă să-l prindă în mână, ca să poată culege cireşe 
cât i-o fi voia. Dar vezi că voinicul nostru era prea 
slăbuţ ca să poată ţine pomul, şi când uriaşul îl lăsă din 
mână, cireşul îşi ridică deodată crengile, săltându-l în 
aer şi pe croitoraş. Mult nu trecu şi se pomeni iar pe 
pământ viu şi nevătămat. Vă închipuiţi dumneavoastră 
că acum fu rândul uriaşului să-l ia în zeflemea! 

— Cum vine asta, voinicosule, n-ai nici măcar atâta 
putere să ţii locului nişte crengi atât de subţirele?!... 

— Ia auzi-l ce vorbeşte!... Păi putere am câtă pof- 
teşti!... se grăbi croitoraşul să răspundă. Ce, asta ar 
putea să fie un lucru anevoie pentru unul care a dobo- 
rât şapte dintr-o lovitură! Da'e vorba c-am sărit peste 
pom diri cu totul altă pricină... Auzii prin tufişurile alea 
nişte vânători care tot slohozeau focuri de puşcă şi-am 
fost curios să văd şi eu ce .. Sări şi tu ca mine, de poţi!... 

Uriaşul îşi făcu vânt, dar oricât încercă el, nu fu în 
stare să sară peste pom, ci rămase agăţat cu picioroan- 

gele printre crăci. Şi se întâmplă ca şi de data asta să 
se arate mai dibaci croitoraşul. Atunci uriașul încercă 
altceva: 

— De eşti atât de voinic pe cât spui, atunci hai cu 
mine în peştera uriaşilor, să mâi acolo peste noapte. 

Croitorașul se învoi bucuros şi-l urmă. Intrară ei în 
peşteră şi numai ce dădură cu ochii de o mulţime de 
uriaşi care stăteau roată în jurul unui foc. Şi fiecare 
matahală ţinea în mână câte-o oaie friptă şi se înfrupta 
din ea. Croitoraşul cătă cu atenţie împrejur şi-şi spuse 
în sinea lui: „Oricum, aici tot te mişti mai în voie decât 
în chichineaţa aia de atelier!“ 

Uriaşul îl duse în dreptul unui pat şi-l îmbie să se 
culce în el şi să doarmă cât i-o fi voia. Dar vezi că 
patul ăsta era prea mare pentru croitoraşul nostru, aşa 
că nu se culcă în el, ca toţi oamenii, ci se ghemui 
într-un colţişor. Pe la miezul nopții, socotind că croito- 
raşul e toropit de somn, uriaşul se sculă fără să facă 
pic de zgomot şi, apucând un drug mare de fier, izbi 
în pat cu atâta putere, că-l sfărâmă în două. „De-acu, 
s-a zis cu lăcusta asta afurisită!“... se bucură el. 

A doua zi, în zori, uriaşii o porniră în pădure şi nici 
nu-l luară în seamă pe croitoraș. Uitaseră cu totul de 
el. Când colo, ce să vezi: al naibii ghiuj păşea pe ur- 
mele lor, voios şi plin de semeţie! Tare se mai înspăi- 
mântară atunci uriaşii văzându-l şi, temându-se să nu 

se încaiere cumva cu ei şi să-i facă pe toţi chisăliţă, o 
luară la goană de le sfârâiau călcâiele, nu alta. 

Croitoraşul îşi văzu de drum, spre alte meleaguri, 
şi, drept să vă spun, nasul lui cel ascuţit se dovedi 
călăuză straşnică! După ce colindă el prin fel şi fel de 
locuri, într-o zi se întâmplă să ajungă în curtea unui 
palat mare. Şi cum se simţea tare trudit, se întinse pe 
iarbă şi îndată îl prinse somnul. În timp ce dormea, 
oamenii de pe acolo se grămădiră în jurul lui, să-l vadă 
mai de aproape, şi rămaseră cu gura căscată când 
băgară de seama că pe brâul cu care era încins flăcăul 
stătea scris: „Şapte dintr-o lovitură!“ 

— Vai de zilele noastre — începură ei a se văicări — 
da” ce-o fi căutând pe la noi viteazul ăsta, că doar e 
vreme de pace?! Trebuie că e vreo căpetenie de oşti 
Alergară deîndată să-l vestească pe împărat şi 
dădură cu părerea că un asemenea voinic le-ar fi de 
mare trebuinţă de s-ar porni vreun război. Şi că, în nici 
un caz, n-ar trebui să fie lăsat să plece. 

Împăratul socoti că sfatul poporenilor e cum nu se 
poate mai bun şi trimise pe unul din sfetnicii săi de 
încredere la croitoraş, să stea pe-ndelete de vorbă cu el 
şi să afle de nu se învoieşte să se bage lefegiu în oastea 
împărăției. Şi cum voinicul nostru încă mai dormea, 
curteanul aşteptă până ce-l văzu că se trezeşte. Şi-n 
timp ce croitoraşul îşi dezmorţea mădularele şi se freca 
la ochi, curteanul îi şi spuse despre ce era vorba. 

— Păi pentru asta am şi venit aici! răspunse croito- 
raşul. Sunt gata să-mi pun paloşul în slujba împăratului! 

Voinicul nostru se bucură de mare cinstire şi împă- 
ratul avu grijă să-i dea în dar o minunăţie de casă cum 
nu aveau mulţi dregători, dintre cei mai aleşi. 

Vezi însă că celelalte căpetenii din oaste începură 
să-l pizmuiască pe voinic şi-ar fi vrut să-l ştie plecat 
peste mări şi ţări. 

— Cum o scoatem la capăt cu ăsta — se întrebau 
oamenii unii pe alţii — dacă ne-om lua cumva la harță 
cu el?! Că de s-o năpusti asupra noastră, cum îi e 
obiceiul, şapte dintr-o lovitură doboară... Şi dintre noi, 
nici unul n-are asemenea putere! 

Mai vorbiră ei ce mai vorbiră şi, până la urmă, 
chitiră să meargă cu toţii la împărat şi să-i ceară să le 
dea drumul din oştire. 

— Nu ne simţim în stare, măria ta, să luptăm cot la 
cot cu unul ca el, care doboară şapte dintr-o lovitură! 
se plânseră ei stăpânului lor. 

Împăratul fu tare mâhnit la gândul că din pricina unui 
singur om ar putea să se înstrăineze de toţi slujitorii cei 
credincioşi şi că ar putea chiar să-i piardă. Şi se căina 
amar că făcuse neghiobia de a-l fi luat în slujba sa. 
Chibzui el ce chibzui cum să se descotorosească cât mai 
repede de voinic, dar vezi că nu era chiar atât de uşor! 

Să-i dea papucii de-a dreptul, nu cuteza, de teamă 
ca viteazul să nu-i facă de petrecanie lui şi întregii sale 

oştiri şi, după aceea, să se înscăuneze el în jilţul 
domnesc. Multă vreme se zbătu împăratul cum să se 
descotorosească de nepoftitul ăsta şi-n cele din urmă 
îi veni în minte un gând, o minune. 

Printr-un curtean trimise vorbă croitoraşului că l-ar 
ruga să-l ajute într-o treabă care ar fi floare la ureche 
pentru un om atât de viteaz ca el. 

Şi curteanul îi povesti că într-o pădure din apro- 
pierea cetăţii de scaun se pripăşiseră doi uriaşi şi că 
blestemaţii aceştia nu făceau altceva decât să prade, 
să ucidă şi să dea foc, făcând să se piardă zeci de vieţi 
nevinovate şi pricinuind mari pagube. Şi-i mai zise că, 
până atunci, oricine se-ncumetase să se apropie de ei 
îşi pusese viaţa în primejdie. Iar de s-ar arăta el gata 
să le vină de petrecanie acestor uriaşi, împăratul l-ar 
răsplăti pe măsura faptei lui vitejeşti şi i-ar da de soţie 
pe singura lui fiică şi drept zestre o jumătate din împă- 
răţie. Şi o sută de călăreţi i-ar sta oricând în preajmă, 
să-i asculte poruncile şi să-l ajute la nevoie. 

„Ei, aşa chilipir mai zic şi eu că-i de mine! Straşnic 
m-a mai nimerit!... gândi croitoraşul în sinea lui. Că, 
vezi, cu o domniţă frumoasă ca o cadră şi c-o jumătate 
dintr-o împărăție nu prea te întâlneşti chiar în fiece zi!...“ 

Şi continuându-și parcă gândul, grăi către trimisul 
împăratului: 

— Nici nu mai încape vorbă că mă-nvoiesc! Şi să-i 
duci veste împăratului că am eu grijă de uriaşii aceia 


233 


şi-o să-i fac să-şi lase oasele în codru... lar de cei o sută 
de călăreţi nu duc lipsă, că cine doboară şapte dintr-o 
lovitură n-o să se teamă de doi, fie ei uriaşii uriaşilor. 

Croitoraşul porni cât mai degrabă spre acea pădure 
şi cei o sută de călăreţi îl urmară de aproape. De îndată 
ce ajunse la marginea pădurii, voinicul grăi către 
însoțitorii săi: 

— Aşteptaţi-mă aici că mă răfuiesc eu şi singur cu 
uriaşii şi, n-aveţi nici o grijă, la amândoi o să le fac de 
petrecanie!... 

Apoi se înfundă în pădure şi începu că cerceteze cu 
de-amănuntul, ba în dreapta, ba în stânga, fiecare 
desiş. Mult timp n-a trecut şi odată mi i-a zărit pe cei 
doi uriaşi. Dormeau buştean la umbra unui copac şi 
sforăiau atât de tare, că se zbăteau crengile în jurul lor, 
ca bătute de furtună. Croitoraşul, care nu era leneş din 
fire, îşi umplu repede buzunarele cu pietre şi se căţără 
în copac, de-ai fi zis că-i o veveriţă. Dar cum se urcase 
prea sus, se lăsă să alunece pe o creangă, până ce 
ajunse taman deasupra locului unde îşi făceau somnul 
uriaşii. Apoi zvârr! începu să arunce cu pietre în piep- 
tul unuia dintre ei. Cum era toropit de somn, uriașul 
nu simţi nimic multă vreme, dar până la urmă se trezi 
şi, înghiontindu-şi prietenul, îl întrebă: 

— Ce te-a apucat, mă, de dai în mine? 

— Pesemne că visezi! răspunse celălalt. De unde ai 
mai scos-o că dau în tine? 

Adormiră ei din nou şi croitoraşul doar atât aştepta. 
intind bine, îl pocni cu o piatră pe celălalt uriaş. 

— Aoleu, da’ asta ce-i?! ţipă acesta, ca ars. De ce 
mă loveşti? 

— Nu te-am lovit defel! bombăni primul uriaş. 

Se ciorovăiră ei aşa câtva timp, dar cum erau tare 
obosiţi şi picau de somn, se lăsară păgubaşi şi începură 
iar să tragă la aghioase. Croitoraşul îşi începu din nou 
jocul: alese din buzunar piatra cea mai grea şi-o zvârli 
cu toată puterea în pieptul primului uriaş. 

— Te cam întreci cu gluma, auzi!... răcni acesta, 
sărind în sus ca un apucat. 

Şi, înşfăcându-l de piept pe tovarăşul său, îl izbi cu 
atâta putere de un copac, că se cutremură copacul din 
creştet şi până la rădăcină. Dar parcă celălalt se lăsă 
mai prejos?!... Şi în curând le sări arţagul în aşa hal, 
că începură să smulgă copacii din jur, cu rădăcini cu 
tot, şi să şi-i repeadă, ca orbeţii, unul în capul celuilalt, 
până ce se prăbuşiră amândoi la pământ, de parcă i-ar 
fi lovit trăsnetul în aceeaşi clipă. 

În timp ce cobora cu iuţeală din copac, croitoraşul 
îşi spuse în sinea lui: „Mare noroc am avut că nu l-au 
smuls şi pe ăsta în care eram cocoțat; altminteri ar fi 
trebuit să sar ca o veveriţă în altul. Nu-i vorbă că nu 
le-ar fi fost prea greu, că doar sunt uşor ca fulgul!...“ 

Trase apoi paloşul din teacă şi-l împlântă adânc, de 
vreo câteva ori, în pieptul celor doi uriaşi. Într-un 

sfârşit se întoarse la călăreţii care-l aşteptau în 
marginea pădurii şi le zise: 

— Gata-i treaba! Le-am venit de hac la amândoi; 
dar nu mi-a fost deloc uşor, zău aşa!... În desperarea 
lor, să-i fi văzut cum smulgeau copacii din rădăcină, 
ca să se apere, dar poţi să te pui cu unul ca mine, care 
doboară şapte dintr-o lovitură!... 

— Nu cumva te-au rănit? săriră să-l întrebe călăreţi. 

— Auzi vorbă!... se supără croitoraşul. Eu rănit?! 
N-au fost în stare să-mi clintească măcar un fir de păr. 

Călăreţii nu prea vrură să se încreadă în spusele lui 
şi intrară în adâncul pădurii să vadă cu ochii lor care-i 
adevărul. Şi nu mică le fu mirarea când dădură cu 
adevărat peste cei doi uriaşi scăldaţi într-o băltoacă de 
sânge... Iar în jurul lor se puteau vedea o mulţime de 
copaci cu rădăcinile smulse din pământ. 

Croitoraşul se înfăţişă împăratului şi-i ceru răsplata 
care i se cuvenea, dar acesta se căi amarnic pentru 
făgăduiala făcută şi pe loc scorni altceva, cu gândul să 
se descotorosească de nepricopsitul ăsta care-i stătea 
ca un os în gât. 

— Prea te grăbeşti, voinicule — grăi pişicherul de 
împărat. Cuvântul meu e cuvânt, da’ mai înainte de a 
ţi-o da pe fiică-mea de nevastă şi jumătate din împă- 
răţie, se cuvine să mai săvârşeşti încă o ispravă vite- 
jească! Şi mare lucru nu-i pentru tine... Într-una din 

pădurile mele şi-a făcut sălaşul un inorog! şi dihania 
asta mari pagube face. Încearcă de-l prinde şi cu cât îl 
prinzi mai degrabă, cu atât va fi mai bine. 

— Dacă-i vorba de-un inorog, lasă-l în seama mea! 
De ăsta mă tem şi mai puţin decât m-am temut de cei 
doi uriaşi... Că doar măria ta ştie ce-mi poate pielea, 
şapte dintr-o lovitură dau gata! 

Şi luând cu sine o secure şi-o funie, croitoraşul o 
porni la drum. Ajuns în pădure, le spuse şi de astă dată 
însoţitorilor săi să adaste acolo. 

Pe inorog nu trebui să-l caute prea mult, căci era 
aproape. lar acesta, de cum îl zări pe croitoraş, se şi 
repezi asupra-i, ţintind să-l străpungă cu cornul dintr-o 
singură lovitură. 

— Copăcel, copăcel, nenişorule — strigă voinicul 
nostru — că doar nu ţi-o merge chiar aşa de uşor cu mine! 

Rămase pe loc, liniştit, aşteptând până ce fiara fu 
foarte aproape de el. Şi odată sări cu sprinteneală în 
spatele unui copac. Dar inorogul nu-l slăbea de fel şi, 
repezindu-se cu toată puterea în copac, îşi înfipse cu 
atâta furie cornul în trunchi, că nu mai putu să-l 
smulgă de acolo şi rămase astfel prins ca într-un piron. 

„Ei, acu” mi-a picat în laţ păsărica!“ se bucură croi- 
toraşul. leşi dindărătul copacului şi, după ce trecu 
frânghia pe după gâtul fiarei, reteză cu securea cornul 


1 Inorog — animal fabulos, cu corp de cal şi cu un corn în frunte. 

înfipt în copac. După ce sfârşi toată treaba asta, luă 
inorogul de funie şi-l duse peşcheş împăratului. 

Dar vezi că nici de astă dată nu vru împăratul să-şi 
ţină făgăduiala şi-i ceru să săvârşească o a treia ispravă 
vitejească. 

Pasămite, înainte de-a se porni nunta, croitoraşul 
trebuia să-i mai prindă un porc mistreţ, care făcea mari 
stricăciuni întruna din pădurile sale. Şi ca şi-n celelalte 
două dăţi, cei o sută de vânători urmau să-i stea în 
preajmă şi să-i dea ajutor la nevoie. 

— Bucuros o fac, măria ta — răspunse croitoraşul — 
că pentru mine asta-i o joacă de copil! 

De astă dată însă nu-i mai luă cu el în pădure pe 
vânători; şi aceştia fură tare mulţumiţi, fiindcă mis- 
treţul îi fugărise în câteva dăţi cu atâta înverșunare, că 
le pierise cheful să-i mai caute pricină. 

De îndată ce-l zări pe croitoraş, fiara se năpusti ca 
turbată asupra lui, cu botul plin de spume, şi, scrâşnind 
cu furie din colții ascuţiţi, şi-i dezveli într-un rânjet, 
vrând să-l culce la pământ dintr-o lovitură. Și cu 
siguranţă că l-ar fi răpus, dacă croitoraşul cel sprinten 
n-ar fi fugit să se adăpostească într-un paraclis aflat în 
apropiere. Cum ştia că fiara e pornită pe urmele lui, 
nu zăbovi înăuntru, ci sări imediat afară pe fereastră. 
Ocolind apoi paraclisul, se piti după uşă şi tranc! o 
închise tocmai în clipa când mistrețul dăduse orbeşte 

buzna înăuntru... 

Dihania cea fioroasă spumega de furie, dar cum era 
prea greoaie şi neîndemânatică pentru ca să poată sări 
pe fereastră, pică în capcana întinsă cu isteţime. 
Voinicul îi chemă pe vânători, ca să-i aibă drept 
martori că prinsese fiara, iar după aceea se înfăţişă 
împăratului care, de voie, de nevoie, trebui să-şi ţină 
cuvântul şi să-i dea fata şi jumătate din împărăție. 

Ei, de-ar fi bănuit el că viteazul care-i stă în față nu 
e decât un biet croitoraş, şi-ar fi luat-o şi mai mult la 
inimă, că şi aşa avea necaz destul!... Nunta se sărbători 
cu multă strălucire, dar cu puţină bucurie. Și aşa se 
făcu că croitoraşul ajunse împărat. 

Trecu ce trecu şi într-o noapte împărăteasa cea tânără 
se pomeni că-l aude pe bărbatu-său vorbind prin somn. 
Şi zicea el aşa: „Băiete, ia apucă-te de-mi coase piep- 
tarul şi-mi cârpeşte nădragii, că de nu, odată te ating cu 
cotul peste urechi!“ Şi atunci îşi dădu ea seama că soţul 
ei nu-i de neam. A doua zi împărtăşi împăratului totul, 
arătându-i cât era de nenorocită de ce aflase, şi-l rugă 
din suflet s-o scape de pacostea asta de bărbat care nu 
era decât.un nemernic de croitoraş. Împăratul găsi multe 
cuvinte de mângâiere şi la urmă îi zise: 

— Nu te mai prăpădi atâta cu firea, fata mea!... La 
noapte caută de lasă deschisă uşa de la iatac. Slugile 
mele vor sta de veghe afară şi de îndată ce-l va cuprinde 

somnul pe bărbatu-tău tu să le dai de veste. Într-o clipă 
l-or lega fedeleş, să nu aibă cum se împotrivi, şi după 
aia l-or duce pe-o corabie care o pleca cu el în lume. Şi 
aşa o să i se piardă urma... 

Împărăteasa rămase mulțumită de spusele tatălui 
său şi, la rându-i, îi zise că va face întocmai cum a 
sfătuit-o el. 

Dar armaşul se întâmplă să audă tot ce puneau ei 
la cale. Şi cum îi era credincios tânărului domnitor şi-l 
iubea, îi destăinui tot ce se uneltise împotriva lui. 

— Dacă-i vorba pe-aşa, las” că pun eu capăt la toate 
urzelile lor!... răspunse croitoraşul. 

Şi, ca şi când nimic n-ar fi ştiut, când veni seara, se 
culcă la ora obişnuită, alături de nevastă-sa. Aşteptă 
ea cu inima friptă să-l vadă adormit şi când socoti că 
doarme de poţi tăia lemne pe el, se dădu jos din pat, 
deschise uşa iatacului şi apoi se culcă la loc. Atunci 
croitoraşul, care se făcea numai că doarme, începu să 
răcnească: 

— Băiete, ia apucă-te de-mi coase pieptarul şi-mi 
cârpeşte nădragii, că de nu, odată te ating cu cotul 
peste urechi!... Am doborât eu şapte dintr-o lovitură, 
le-am făcut de petrecanie la doi uriaşi, am prins un 
inorog şi-un mistreţ, şi crezi c-o să mă tem de nevol- 
nicii ăştia care stau şi pândesc după uşa iatacului!! 

Auzindu-i vorbele, care te puteau băga în răcori, nu 
altceva, slugile se-nfricoşară de moarte şi-o luară la 
sănătoasa, de parcă le-ar fi gonit din urmă o oaste de 
sălbatici. Şi de atunci încolo nu mai cuteză nimeni să 
aibă de-a face cu el şi să-i caute pricină. Şi uite aşa s-a 
întâmplat c-a rămas croitoraşul nostru pe tronul 
împărătesc până la sfârşitul zilelor lui. 

P. BAJOV 


Floarea de piatră 


NU NUMAI LA MRAMORSCHI erau oamenii 
vestiți pentru lucratul pietrei. Și prin fabricile noastre, 
cică, se îndeletniceau unii cu meşteşugul ăsta. Cu 
singura deosebire că ai noştri îşi făceau mai mult de 
lucru cu malachita, pentru că era multă şi de un soi aşa 
de bun cum nu se mai află alta. Chiar din malachita 
asta făceau ei tot felul de lucruşoare. Şi atât ieşeau de 
frumoase lucruşoarele acelea că te minunai cum de 
le-a dat prin gând! Pe atunci trăia pe-aici un meşter pe 
nume Procopici. Era cel dintâi în de-alde astea. 
Nimeni nu se pricepea mai bine decât dânsul. Dar de 
ani nu mai era tânăr. 

De aceea boierul porunci vătafului să pună pe lângă 
Procopici câte un băieţandru care să înveţe de la dânsul. 

— Să-i deprindă — zicea — meşteşugul în cele mai 
mici amănunte! 

Numai că Procopici, fie că-i părea rău să se des- 
partă de meşteşugul său, fie din altă pricină, dar era 
un dascăl tare rău. Toate le făcea numai cu ghiontul şi 
cu palma. Îi umplea învăţăcelului capul de cucuie, îl 

trăgea de urechi mai-mai să le rupă şi pe urmă spunea 
vătafului: 

— Ăsta nu-i bun... Nici ochiul nu-l are ager, nici 
mâna nu-l ajută! N-o să iasă nimic dintr-însul. 

Vătaful primise, pesemne, poruncă să-i facă pe plac 
lui Procopici: 

— Dacă nu-i bun, nu-i bun şi pace... îţi dau altul... 
şi-i punea alt băieţaş la ucenicie. 

Băieţii auziseră cu toţi despre ucenicia ceea şi urlau 
de mai înainte, temându-se să nu încapă pe mâna lui 
Procopici. Taţii şi mamele lor nu simțeau nici ei cine 
ştie ce bucurie la gândul că trebuia să-şi dea odrasla 
la o caznă zadarnică şi de aceea se apucară să-şi apere 
copilaşii de corvoadă, care cum putea. Ş-apoi mai era 
ceva: meșteșugul cela al malachitei nu era defel sănă- 
tos! Otravă curată! Şi oamenii se puneau la adăpost, 
se-nţelege! 

Dar vătaful nu uita nicidecum de porunca boierului 
şi-i tot dădea lui Procopici alţi ucenici. lar bătrânul, 
după ce le scotea sufletul, după cum îi era obiceiul, îi 
întorcea înapoi vătafului, spunându-i: 

— Nu-i bun nici ăsta... 

Vătaful, de la o vreme, îşi pierdu şi el răbdarea. 

— Până când o să mai ţină asta: „Nu-i bun şi nu-i 
bun“?! Când ai să găseşti, în sfârşit, unul bun? Ia să 
mi-l înveţi, rogu-te, pe ăsta! 

lar Procopici tot ce ştia el spunea: 

— Mie ce-mi pasă? ... Dar atâta-ţi spun: pot să-l 
învăţ şi zece ani pe flăcăiaşul ăsta şi tot fără folos: n-o 
să iasă nimic de capul lui 

— Atunci pe care vrei să ţi-l mai dau? 

— Dacă-i după mine, poţi să nu-mi dai nici unul, că 
eu nu le duc dorul... 

Şi uite aşa încercară vătaful şi Procopici o droaie de 
flăcăiaşi, dar încercările se sfârşeau toate într-un fel: 
băiatul avea capul plin de cucuie, iar în cap un singur 
gând: cum să scape mai repede. Unii dintre ei greşeau 
într-adins, ca Procopici să-i izgonească chiar dânsul. 

În felul acesta ajunseră lucrurile şi la Danilco Flă- 
mândul. Flăcăiaşul cu pricina era orfan de tată şi de 
mamă, şi avea pe vremea aceea vreo doisprezece ani 
sau poate ceva mai mult. Era înăltuţ de stat, dar slăbuţ, 
nevoie mare, de te apuca şi mirarea cum se mai ţine 
sufletu-n el. La înfăţişare, însă, curăţel de tot, cu părul 
inelat şi ochi albaştri. La început fusese luat fecioraş la 
conac: să-i aducă unuia chiseaua de tutun, altuia batista, 
să dea câte o fugă încoace şi încolo şi câte altele! Numai 
că puiul ăsta de orfan n-avea chemare pentru asemenea 
treabă. Alţi băieţaşi se-nvârteau ca nişte sfârleze când 
ajungeau într-un astfel de loc. De cum se ivea câte un 
prilej făceau smirna şi întrebau: „Porunca?* Danilco 
însă se pitea prin câte un ungher, îşi pironea privirile la 
vreo poză sau altă podoabă şi rămânea acolo neclintit. 
Cei din casă îl strigau, dar el nici că-şi pleca urechea la 


244 


glasul lor. La început mânca bătaie cu ghiotura, dar mai 
pe urmă toţi ceilalţi făceau doar cu mâna a lehamite şi 
spuneau: 

— Parcă-i sărac cu duhul! Şi tare încet se mai mişcă! 
Dintr-unul ca el n-o să iasă nicicând o slugă bună! 

Dar la fabrică sau în mină nu l-au trimis: prea era 
firav, n-ar fi tras mai mult de o săptămână! Vătaful îl 
puse ajutor de păstor. Dar nici aici Danilco nu se dovedi 
bun întru totul. Aşa parcă-şi dădea el silinţa, flăcăiaşul, 
dar tot mereu făcea câte una boacănă! Și parcă întruna 
îl muncea un gând! Stătea uneori cu ochii pironiţi la 
câte un firicel de iarbă, iar vacile atunci numai bine o 
luau razna! Păstorul cel bătrân se nimerise a fi blajin, 
avea milă de orfan, dar uneori izbucnea şi dânsul: 

— Ce-o să iasă din tine, Danilco, hai? Ai să-ţi mă- 
nânci singur zilele şi ai să aduci şi spinarea mea 
bătrână sub ploaia de bătăi a stăpânilor! Treabă-i asta? 
Măcar de mi-ai spune la ce te gândeşti! 

— Nici eu nu ştiu, moşule... Aşa... la nimic!... Mă 
uitam numai... Am văzut o gâză ce umbla pe o frun- 
zuliţă... Gâza era albăstrie, de sub aripi i se zărea ceva 
gălbior, iar frunza lată avea marginea crestată mărunţel 
şi răsucită ca o horboţică. Şi marginea ceea arăta mai 
întunecată, iar mijlocul era verde şi lucios de parcă ar 
fi fost vopsit chiar atunci... lar gâza umbla cătinel 

— Tare prost mai eşti, Danilco, zău aşa! Ce, asta-i 
treaba ta, să urmăreşti gâzele? Zici că umblă? N-au 

decât să umble sănătoase... Tu să ai grija vacilor! Şi vezi 
de-ţi scoate din cap prostiile astea, că te spun vătafului! 

Un lucru doar, numai unul îl deprinse Daniluşco 
cum trebuie: să cânte din com! Şi o făcea mult mai 
bine decât bătrânul. Parcă ar fi fost cine ştie ce lucru 
mare cornul cela! Seara, când aduceau vacile în sat, 
fetele se rugau de băiat: 

— Zi, Daniluşco, un cântecel! 

Şi flăcăiaşul începea să zică... şi tot cântece necu- 
noscute... Parcă fremăta pădurea în ele, susurau izvoa- 
rele, se chemau păsările pe mii de glasuri... şi ieşea tare 
frumos! Femeile îl îndrăgiră mult pe Daniluşco pentru 
cântecele lui! Unele îi cârpeau hăinuţa, altele îi dădeau 
câte un cot de pânză de iţari, altele-i coseau câte o cămă- 
şuţă nouă... Cât despre ale gurii, ce să mai vorbim? Se 
străduia care mai de care să-i aducă o bucăţică mai mare 
şi mai gustoasă. Cântecele lui Daniluşco îi mergeau la 
inimă şi bătrânului păstor. Numai că şi aici se brodea 
cam prost: flăcăiaşul, de cum începea să cânte, uita de 
toate din jur, iar vacile... parcă nici n-ar fi fost pe lume... 
Tot din pricina cântecului îl lovi şi nenorocirea. 

Daniluşco, se vede treaba, se lăsase furat de cântec, 
iar bătrânul aţipise şi el olecuţă... În vremea asta, câteva 
văcuţe se răzleţiră de turmă. Când începură să le adune 
pe pajişte, se dumiriră că lipseşte una, alta... Se repeziră 
să le caute, dar ţi-ai găsit! Pajiştea se nimerise a fi lângă 
brădet, locul cel mai neumblat, cel mai plin de lupi... 

Doar una dintre văcuţele pierdute putură s-o mai 
găsească. Când aduseră cireada acasă, le povestiră 
oamenilor din sat toate cum se petrecuseră. 

Cei din fabrică alergară şi ei în căutarea vitelor, dar 
nu găsiră nimic... 

lar răfuiala pe atunci se ştie care era: pentru orice 
vină trebuia să-ţi pui spatele la bătaie! Și parcă 
dinadins, una din vaci se nimerise a fi din curtea 
vătafului. Poftim de aşteaptă iertăciune! Îl întinseră 
mai întâi pe bătrân şi-l bătură, iar mai apoi veni şi 
rândul lui Daniluşco; băiatul era puţintel, slăbuţ... până 
şi gâdele boierului scăpă o vorbă: 

— Ăsta- zise — o să se moleşască de la bun început, 
ori poate şi mai rău: o să-şi dea sufletul! 

Dar îl plezni totuşi, fără milă. Daniluşco însă nu 
crâcni. Gâdele îl mai plesni o dată. Daniluşco tăcea 
chitic; îl plesni a treia oară — nimic! Atunci gâdele îşi 
ieşi din fire şi începu să-l sfichiuiască din toate 
puterile, strigându-i: 

— O să-ţi arăt eu ţie să mai taci!... O să te fac eu să 
ţipi... O să te fac! 

Daniluşco tremura din tot trupul, lacrimile îi şiroiau 
pe obraji, dar tăcea mâlc. Îşi muşca buza şi nu se lăsa 
defel! Până la urmă îşi pierdu cunoştinţa, dar nimeni 
n-auzi o vorbă de la dânsul! Vătaful, care se-nţelege 
că era de faţă, se minună şi el: 

— Iate uită ce tare-i! Acum ştiu unde să-l dau dac-o 
scăpa cu viaţă. 

„..Şi Daniluşco se tămădui! Tuşa Vihoriha îl puse pe 
picioare. Era, cică, prin părţile noastre, o bătrânică cu 
numele ăsta. Se bucura de mare faimă la fabricile de 
aici, unde tămăduia în loc de doftor. Cunoştea bine 
puterea ierburilor. Ştia care-i bună la durere de dinţi, 
care-i bună la vătămătură, care-i bună la dureri de mă- 
dulare... Pe toate le ştia! Le culegea cu mâna ci, chiar 
la vremea când ierburile acelea aveau toată puterea lor! 

Din ierburile culese şi din felurite rădăcini făcea fier- 
tură şi licori pe care le amesteca cu tot soiul de alifii. 

Tare bine a mai dus-o Daniluşca la tuşa Vihoriha. 
Bătrânica era miloasă la suflet şi vorbăreaţă nevoie- 
mare, iar căsuţa îi era plină de tot felul de ierburi, 
rădăcini şi flori, uscate şi aninate de pereţi. Daniluşco 
vădea dorinţa să ştie cum se numeşte cutare sau cutare 
iarbă, unde creşte, cum înfloreşte? Iar bătrâna i le 
tălmăcea pe toate. 

Într-o zi Daniluşco o întrebă: 

— Ia spune, tuşico, mata cunoşti fiecare floare de 
pe meleagurile noastre? 

— Nu mă laud - îi răspunse dânsa — dar parcă le 
cunosc pe toate care-s netăinuite. 

— Or fi oare şi altele tăinuite? — o întrebă dânsul. 

— Sunt şi dintr-acelea — îi răspunse femeia. De 
papură ai auzit? Infloreşte — cică — de sfântul loan. E 

floare de vrăjitori, floarea ei. Dezvăluie ascunzișul 
comorilor. Dar pentru om e vătămătoare. Iarba fiarelor 
are şi ea o floare, flacără rătăcitoare, nu alta. De 
izbuteşti să pui mâna pe ea, toate zăvoarele şi lacătele 
ţi se deschid în cale. E floarea tâlharilor. Şi apoi mai 
este şi floarea de piatră. Creşte, cică, în măruntaiele 
muntelui de malachită. De sărbătoarea şerpilor capătă 
puterea cea mai mare. Vai de omul care ar zări-o! 

— De ce-i vai de omul cela? 

— Asta, copilaşule, nici eu nu ştiu. Am auzit-o de 
la alţii. 

Daniluşco ar fi stat poate şi mai îndelung la 
Vihoriha, numai că oamenii vătafului văzură curând 
că flăcăiașul începe să se mişte câte niţeluş şi-i dădură 
de veste mai-marelui lor. Iar vătaful îl chemă la dânsul 
pe Daniluşco şi-i spuse: 

— Acum du-te, băiete, la Procopici şi deprinde 
meşteşugul malachitei, că acolo-i de tine! 

Ce era să facă Daniluşco? Se duse la Procopici; dar 
de istovit ce era, se clătina în bătaia vântului. Procopici 
îi aruncă o privire şi zise: 

— Unul ca tine îmi mai lipsea! Nici cei sănătoşi n-au 
putut s-o scoată la capăt cu învăţătura mea, darmite tu? 
Ce să cer unuia ca tine, în care abia se mai ţine sufletul! 

Şi Procopici se duse la vătaf: 

— N-am trebuinţă de unul ca el! S-ar putea, doamne 
fereşte, să-l ucid şi pe urmă să mă tragă la răspundere! 

Dar vătaful nici că stătu să-l asculte: 

— Invaţă-l, dacă ţi l-am dat şi taci din gură! Nu te 
uita că-i slăbuţ. Altminteri, e tăricel. 

— Bine, treaba dumitale — îi tăie vorba Procopici. 
Să nu zici că nu ţi-am spus! O să-l învăţ eu, numai să 
nu trebuiască să dau pe urmă socoteală! 

— N-are cine să ţi-o ceară! Flăcăiaşul e singur-cuc 
pe lumea asta şi poţi să-i faci ce pofteşti — îi răspunse 
vătaful. 

Procopici se-nturnă acasă şi-l văzu pe Daniluşco 
lângă tejghea; stătea şi se uita la o plăcuţă de malachită. 
Plăcuța avea un semn pe dânsa, făcut pentru tăiatul 
marginei. 

Daniluşco îşi pironise ochii chiar pe locul acela şi 
clătina din cap. Procopici vru să ştie la ce se uită cu 
atâta luare-aminte flăcăiaşul cel nou şi de aceea îl 
întrebă aspru, după cum îşi făcuse obiceiul: 

— Ce-i cu tine aici? Cine te-a rugat să iei plăcuţa în 
mână? Şi de ce te holbezi atâta la ea? 

Daniluşco îi întoarse numaidecât vorba: 

— Eu, unul, cred, moşule, că marginea trebuie 
tăiată din cealaltă parte. Că dincoace, vezi mata, e 
izvodul şi o să-l strici! 

Procopici, se-nţelege, începu să ţipe: 

— Cum? Da’ tu cine eşti, mă rog? Meşter mare? Nici 
n-ai ţinut încă până acum lucrul în mână şi te apuci să 
mă osândeşti? Multe mai pricepi, n-am ce zice! 

— Uite la asta mă pricep, că ai stricat bunătate de 
plăcuţă — îi răspunse Daniluşco. 

— Cine-a stricat-o, hai? îndrăzneşti să mi-o spui 
mie, măi mucosule, mie, care-s meşter de mâna 
întâi?... O să-ţi arăt eu numaidecât o „stricare“... de ai 
să-ţi dai şi sufletul!... 

Tună bătrânul şi fulgeră, dar pe Daniluşco nu-l 
atinse nici măcar cu un deget. Pasămite se gândise el, 
Procopici, mult şi bine, din ce capăt să taie marginea 
şi Daniluşco îl atinsese cu vorbele lui drept unde-l 
durea mai mult. După ce-şi descărcă sufletul, bătrânul 
spuse cu multă blândeţe: 

— Ia zii, meştere atotştiutor, cum crezi că ar fi 
trebuit să fac? 

Daniluşco se apucă pe loc să-i arate şi să-i tălmă- 
cească: 

— Uite-aşa trebuia să iasă izvodul... Sau şi mai bine 
ar fi fost dacă lăsai .plăcuţa mai îngustă şi-i tăiai 
marginea pe unde nu-i pic de izvod; ai fi putut să-i laşi 
doar o fâşiuţă mai mititică pe deasupra. 

Procopici mai strigă el câte puţin: 

— Cum de nu... Ce tot spui? Multe mai înţelegi! 
Vezi să nu iroseşti cumva ce-ai adunat... Dar în fundul 
sufletului îşi zicea: „Bine zice flăcăiaşul! Din ăsta, 
pesemne, o să iasă într-o zi meşter bun... Dar cum să-l 
învăţ? Dacă-l ating o dată, îşi dă numaidecât duhul“. 
Se gândi el aşa ce se gândi şi-l întrebă: 

— Dar tu al cui eşti, mă” deşteptule? 

Şi Daniluşco îi povesti despre dânsul: 

— Sunt orfan — zise. De maica nu-mi amintesc, iar 
de taica nici atâta: nici nu ştiu cine a fost. Oamenii îmi 
zic Danilco Flămândul, dar cum mă cheamă după tată 
— asta n-o ştiu! 

Îi mai istorisi bătrânului cum l-au luat la conac şi 
cum l-au alungat de acolo, cum a umblat hoinar, pe 
urmă, toată vara cu cireada de vite şi cum a ajuns să 
fie bătut. 

Lui Procopici îi fu milă de copilandru: 

— După câte văd n-ai prea avut parte de trai tihnit... 
Şi colac peste pupăză, ai ajuns şi ucenic la mine! 
Meşteşugul nostru e cam aspru, s-o ştii! 

Apoi se supără parcă şi bombăni: 

— Ei, haide, ajunge! Te-ai cam întins la vorbă mătă- 
luţă! Fiecare-i bucuros să lucreze mai curând cu limba 
decât cu mâinile! Toată seara — verzi şi uscate! Halal 
ucenic! Las’ că văd eu mâine dacă e ceva de capul tău! 
Acum şezi de cinează şi apoi culcă-te că-i târziu! 

Procopici trăia singur-singurel. Femeia îi murise 
demult. De gospodărie îi vedea tuşa Mitrofanovna, o 
vecină care venea numai când trebuia. Dimineaţa îi 
dădea câte o mâncare, îi deretica prin casă, iar seara, 
Procopici îşi făcea singur toate cele. 

După cină bătrânul zise: 

— Culcă-te colea, pe laviţă! 

Daniluşco se descălţă, îşi puse desăguţa sub căpă- 
tâi, se înveli cu hăinuţa, se zgribuli oleacă de frig, că 
era toamnă, pe urmă adormi. Procopici se culcă şi el, 
dar nu putu să închidă ochii: nu-i ieşeau din cap cele 
vorbite despre izvodul de pe plăcuţa de malachită. Se 
răsuci el aşa în aşternut cât se răsuci, dar la urmă se 
ridică, aprinse lumânarea, se apropie de tejghea şi 
prinse a întoarce plăcuţa de malachită pe toate feţele, 
să-ncerce cum ar veni mai bine marginea: mai lată, 
mai îngustă... O punea când pe o parte, când pe cea- 
laltă, dar oricum o sucea, ieşea că flăcăiaşul pricepuse 
izvodul mai bine decât el. 

— Halal Flămândul ăsta! se minuna Procopici. Nu 
cunoaşte încă pic de meserie, da’ s-a priceput să lămu- 
rească un meşter bătrân. Ce mai ochi! Ce mai ochi! 

Apoi se duse încetişor în cămăruţa de boarfe şi 
aduse de acolo o pernă şi un cojoc de oaie. Perna i-o 
strecură frumuşel sub cap lui Daniluşco, iar cojocul îl 
puse peste el. 

— Dormi, ochi-ager, dormi! 

Şi băieţaşul nici că se trezi: se-ntoarse doar pe 
partea cealaltă, se-ntinse cât era de lung sub cojoc — 
acum îi-era cald, vezi Doamne, şi prinse a şuiera sub- 
țirel pe nas. Procopici n-avusese copii şi flăcăiaşul ăsta 
i se lipi numaidecât de suflet. Stătea aplecat deasupra 
lui şi-l sorbea din ochi, iar Daniluşco dormea somn 
dulce şi şuiera întruna pe nas. În inima bătrânului 

încolţi grija cum să-l pună mai bine pe picioare pe 
flăcăiaşul ăsta, ca să nu mai fie atât de firav şi gălbejit. 

„Meşteşugul nostru nu-i pentru un slăbuţ ca el! Cu 
praful ăsta, care-i otravă curată, o să mi se veştejească 
tare repede! I-ar prinde bine să se hodinească dintru 
început şi să se întremeze şi numai după aceea să-l 
învăţ meşteşugul. Se vede cât colo că o să iasă ceva 
de capul lui!“ 

A doua zi îi spuse lui Daniluşco: 

— Mai întâi şi întâi ai să mă ajuţi în ale gospodăriei, 
că aşa-i rânduiala aici la mine. Ai priceput? Astăzi, de 
pildă, du-te de culege boabe de călin. Tocmai bine le-a 
pălit bruma şi-s tare bune de plăcintă. Da” vezi să nu te 
duci prea departe. Cât îi culege, atâta o fi! a-ţi şi un 
codru de pâine, că la pădure te răzbeşte foamea numai- 
decât şi să treci pe la Mitrofanovna. l-am spus să-ţi coacă 
două ouă şi să-ţi dea o ulcică cu lapte. Ai priceput? 

A doua zi îi spuse iar: 

— Să-mi prinzi un sticlete, da” unul care cântă mai 
frumos, şi un scatiu mai vioi. Pân' diseară să-i am. Ai 
priceput? 

Dar când Daniluşco prinse şi-i aduse păsărelele, 
Procopici îi zise: 

— Bine, bine, da” nu prea! Prinde-mi altele! 

Şi uite aşa începu. Zi de zi Procopici îi dădea lui 
Daniluşco altă treabă, dar toate erau de joacă! După ce 
căzură zăpezile, îi porunci să meargă cu vecinul la 

lemne, să-i dea o mână de ajutor. Dar ce ajutor mai era 
şi acela? Când se duceau la pădure, şedea în sanie şi 
mâna calul, iar când se-ntorceau acasă mergea pe jos, în 
urma saniei. După o asemenea preumblare, mânca şi mai 
bine şi dormea tun. Îi făcuse Procopici şi un cojoc, o 
căciulă călduroasă, mănuşi cu un deget şi pâslari. Pasă- 
mite avea Procopici de unde! Era şi el iobag, nu-i vorbă, 
dar lucra pe seama lui şi plătea dajdie boierului, aşa încât 
mai câştiga câte ceva. lar pe Daniluşco îl îndrăgise mult 
de tot. Ce să mai vorbim? ÎI socotea ca pe un fecior bun, 
şi nu precupeţea nimic pentru dânsul, iar de meşteşug 
nu-l lăsa să se apuce, până s-o socoti el de cuviinţă. 

De trai bun, Daniluşco se întrema repede şi prinse şi 
el drag de Procopici. S-ar fi putut oare să fie altminteri? 
Îi înțelesese grija! Pentru întâiaşi dată în viaţă ducea un 
asemenea trai. Apoi iarna se sfârşi şi Daniluşco se simţi 
mai la largul lui. Era ba la iaz, ba în pădure. Numai că 
şi la munca meşterului trăgea mereu cu ochiul. De 
îndată ce se întorcea acasă începeau să vorbească, 
Procopici şi cu dânsul. Băiatul îi povestea bătrânului ba 
de una, ba de alta, şi-l întreba la rândul lui ce-i asta şi 
ce-i aia? Procopici îi tălmăcea toate şi-i arăta prin fapte 
care cum vine, iar Daniluşco şi le băga în cap. Uneori 
se apuca şi el de câte ceva. „la, s-o fac eu...“ Iar Proco- 
pici se uita, îl îndrepta pe-alocuri unde trebuia şi-i arăta 
cum e mai bine. Într-o zi când Daniluşco era la iaz, îl 
zări vătaful, care-şi întrebă însoțitorii atotştiutori: 

— Al cui e flăcăiandrul de colo? ÎL văd aici de 
câteva zile în şir... Huzureşte mereu la iaz, cu undiţa 
în mână, în vreme ce toţi ceilalţi lucrează şi nu mai e 
mititel... Cine-i acela de-l doseşte de la treabă? 

Oamenii vătafului aflară cum şi ce fel şi-i spuseră, 
iar dânsul nici că vroi să le dea crezare. 

— Ia aduceţi-l aici, înaintea mea, le porunci el, ca 
să-l cercetez chiar eu. 

Şi oamenii i-l aduseră pe Daniluşco, iar vătaful îl 
întrebă: 


— Al cui eşti tu? 
— Mă aflu — zice — în ucenicie la meşterul în ale 
malachitei — îi întoarse vorba flăcăiaşul. 


Atunci vătaful, nici una, nici două, mi ţi-l şi înşfăcă 
de ureche: 

— Aşa înveţi tu, mă’ nepricopsitule! şi aşa de 
ureche îl duse la Procopici. 

Bătrânul văzu că nu-i a bună şi se apucă să-l scoată 
pe Danilușco din bucluc: 

— L-am mânat chiar eu să-mi prindă niscai bibani. 
M-a apucat o poftă de peşte proaspăt, de nici nu ştiu ce 
să spun! Bolnav cum sunt, altă mâncare nici că-mi 
prieşte... De aceea i-am şi poruncit să se ducă la pescuit... 

Dar vătaful nu-l crezu. Ş-apoi îşi dădu seama 
numaidecât că băiatul se schimbase de parcă era altul 
acum: se-ndreptase, avea cămăşuţă bună, pantalonaşi 

aşişderea şi cizme în picioare. Şi pe loc se apucă să-l 
cerceteze ce ştie: 

— Ia, să văd, ce te-a învățat meşterul să faci? 

Daniluşco îşi puse pestelca, se apropie de tejghea şi 
prinse a spune şi a arăta... Orice-l întreba vătaful, la toate 
găsea răspuns: cum se şlefuieşte piatra, cum se taie, cum 
se făţuieşte, cum se lipesc bucăţile, cum se lustruieşte, 
cum se prinde în aramă, cum se prinde în lemn... într-un 
cuvânt toate le ştia care cum vin! După ce-l încercă aşa 
vătaful în fel şi chip, îi zise lui Procopici: 

— Se vede treaba că ăsta ți se potriveşte, ce zici? 

— Nu mă plâng — îi răspunse Procopici. 

— Văd că nu te plângi şi mai văd că l-ai râzgâiat! 
Eu ţi l-am dat ca să-l înveţi meserie şi când colo îl 
zăresc mereu cu undiţa la iaz! Bagă de seamă! O să-ţi 
dau nişte bibani proaspeţi de n-ai să-i uiţi până la 
moarte! Şi nici flăcăul n-o să scape! 

Aşa îl ameninţă vătaful şi apoi plecă, iar Procopici 
nu-şi mai putea veni în fire de uimit ce era: 

— Când ai avut vreme să le-nveţi pe toate, 
Daniluşco? Că eu parcă nici nu m-am apucat să te 
deprind cu meşteşugul. 

— Păi, tot mata mi-ai arătat şi mi-ai tălmăcit toate 
astea — îi zise Daniluşco — iar eu am luat aminte. 

Din ochii lui Procopici prinseră a picura lacrimi, 
într-atâta îi merseseră la inimă vorbele flăcăiaşului. 

— Băiatul meu drag, Daniluşco — îi zise dânsul. Tot 
ce ştiu... Tot o să-ţi dezvălui... N-o să-ţi ascund nimic... 

Numai că din clipa aceea, Daniluşco nu mai avu trai 
tihnit. Vătaful trimise chiar de a doua zi după dânsul şi 
începu să-i dea de lucru. Mai întâi câte ceva mai uşurel: 
cheutoare de brâu, dintre acelea pe care le poartă 
femeile, cutiuţe... Pe urmăaltele mai întortocheate; sfeş- 
nice şi podoabe de tot felul... Apoi ajunseră lucrurile şi 
până la izvod meşteşugit: frunze, frunzuliţe, întortocheri 
şi floricele... Că doar meşterii ăştia în ale malachitei fac 
muncă de migală... Ți se pare că-i un lucruşor de nimica 
toată, dar trebuie să stai la el o mulţime! Şi uite-aşa 
crescu Daniluşco, tot migălind la malachită! 

Când făcu într-o zi o brățară în chip de şarpe, 
cioplită în întregime dintr-o singură bucată, vătaful îl 
numi meşter plin şi-i scrise despre asta şi boierului: 

„Aşa şi aşa scria... s-a ivit pe la noi aici un nou 
meşter în ale malachitei, pe nume Danilco Flămândul. 
Lucrează frumos, dar cam încet din pricina tinereţii 
sale. Porunciţi să-l las şi mai departe să lucreze numai 
cele orânduite, sau să-i statornicesc o dajdie, ca şi lui 
Procopici şi să-l las să muncească pe seama lui?“ 

Dar Daniluşco nu lucra defel încet, dimpotrivă, 
repede şi îndemânatic de te prindea mirarea. Numai 
că aici era mâna lui Procopici care ştia multe... Când 
se-ntâmpla să-i dea vătaful lui Daniluşco un lucru de 
făcut în cinci zile, Procopici se ducea la el şi-i spunea: 

— Asta nu-i cu putinţă! Pentru asemenea lucrătură 
îi trebuie pe puţin jumătate de lună! Că doar mai e în 
ucenicie la mine flăcăiaşul! De s-o pripi aşa, o să strice 
şi malachita fără nici un folos. 

Vătaful se împotrivea el, nu-i vorbă, dar îi mai 
adăuga zile şi Daniluşco lucra fără istoveală. Învăţă 
chiar, pe ascuns de vătaf, să scrie şi să citească. Nu ştia 
mult, dar cât de cât, tot se cheamă că era cu carte... Și 
aici tot Procopici îl ajuta. Uneori îi făcea chiar el cu 
mâna lui cele poruncite de vătaf, numai că Daniluşco 
nu prea îngăduia asemenea lucru. 

— Se poate, moşule? Treabă-i asta, să stai mata în 
locul meu la tejghea? Priveşte, ţi s-a înverzit până şi 
barba din pricina malachitei şi sănătatea ţi s-a şubrezit 
de tot... Pe când eu, eu n-am nimic!... 

Şi într-adevăr, pe vremea ceea, Daniluşco se între- 
mase bine de tot. Îi mai ziceau oamenii „Flămândul“, 
după cum apucaseră mai demult, dar el... îţi era mai 
mare dragul să-l priveşti: înalt, rumen, bucălat şi vesel. 
Într-un cuvânt, moartea fetelor! Procopici îi şi vorbea 
acum adeseori de mireasă, dar Daniluşco clătina din cap: 

— Las” că vine şi asta! Când oi ajunge meşter cu 
adevărat, atunci e altă socoteală! 

Într-o zi boierul trimise răspuns la cartea vătafului: 
„Ucenicul acela al lui Procopici, de-i zice Danilco, 
să-mi facă un potir frumos cioplit, pe picior, ca să mi-l 
pun în casă. Atunci o să văd şi eu dacă-l lăsăm să 

lucreze cu dajdie sau dacă-l ţinem numai pentru munci 
poruncite. Dar fii cu ochii în patru: Procopici să nu-l 
ajute cu nimic. De n-ai să bagi de seamă cum trebuie, 
ai să-mi dai socoteală!“ 

Vătaful, îndată ce primi cartea boierului, îl chemă 
pe Daniluşco şi-i spuse: 

— Ai să lucrezi aici, sub ochii mei. Îţi facem o 
tejghea şi-ţi aducem şi malachită de care vrei. 

Procopici cum află de asta se şi întristă pe loc: cum? 
ce născocire mai e şi aceea? Şi se duse la vătaf, dar parcă 
te poţi înţelege cu unul ca dânsul?... I-a ţipat odată: 
„Nu-i treaba ta!“ şi gata. Aşadar, se găti Daniluşco să 
meargă la lucru la noul său loc, iar Procopici îl sfătui: 

— Vezi să nu te grăbeşti cu treaba, Daniluşco! Să 
nu arăţi ce poţi cu adevărat! 

La început, Daniluşco lucra cu fereală: mai mult 
măsura şi socotea, dar la urmă i se uri: de lucra sau nu, 
trebuia să şadă zi şi noapte la vătaf. Şi flăcăul, de 
multă plictiseală, îşi dădu drumu” cu toată puterea lui 
de muncă. Şi potirul ieşi cât ai bate din palme din 
mâinile lui. Vătaful îl cercetă de parcă s-ar fi aşteptat 
dintru început că aşa o să fie şi-i zise: 

— Mai fă unv’ la fel! 

Daniluşco făcu altul, pe urmă un al treilea... După 
ce-l sfârşi şi pe acesta din urmă, vătaful zise: 

— Acum n-ai să-mi mai scapi! V-am prins pe amân- 
doi cu mâţa-n sac: pe tine şi pe Procopici. Boierul, 
după ce a citit cartea trimisă de mine, ţi-a hărăzit o bu- 

cată de vreme pentru un singur potir, iar tu, în loc de 
unul, ai cioplit trei. Acum te cunosc ce poţi. N-ai să 
mă mai tragi pe sfoară! Iar câinele cela bătrân o să 
vadă el de la mine cum să mai tăinuiască altădată 
adevărul! O să mă pomenească el! 

Şi scrise despre toate boierului şi o dată cu cartea îi 
trimise şi cele trei potire. Numai că boierul, fie că s-a 
nimerit să aibă tocmai atunci un gând bun, fie că-i purta 
pentru ceva pică vătafului, că hotărî toate pe dos. 

Îi hărăzi lui Daniluşco o nimica toată drept dajdie 
şi-l opri pe vătaf să-l ia de la Procopici: doar-doar or 
născoci amândoi ceva nemaivăzut. 

O dată cu scrisoarea, mai trimise boierul şi un 
desen ce înfăţişa, de asemenea, un potir cu tot soiul de 
întortocheri: pe margine o fâşie cu cioplitură meşteşu- 
gită, la mijloc o panglică de piatră, toată în horbotă, 
iar pe picior — frunze. Într-un cuvânt, o născocire. lar 
pe desen era scris cu mâna boierului: „Să stea şi cinci 
ani de-o trebui, dar să-mi facă un potir întocmai!“ 
Vătaful n-avu încotro, trebui să dea înapoi: îi spuse pe 
şleau flăcăului tot ce spusese boierul, îl lăsă să se 
întoarcă la Procopici şi-i înmână desenul. 

Daniluşco şi Procopici se înviorară numaidecât şi 
lucrul sporea acum în mâinile lor. Curând după aceea, 
Daniluşco se apucă de potirul cel nou. Şi ce de chiţi- 
buşuri avea potirul! O lovitură greşită de daltă şi — s-a 
dus toată munculiţa: n-ai decât s-o iei de la început! 

Dar ochiul lui Daniluşco nu da greş, mâna îi era 
cutezătoare, putere avea, slavă Domnului, şi toate mer- 
geau strună! Un singur lucru îl amăra: se căznea mult, 
dar frumuseţe parcă nu vedea defel! I-o spunea şi lui 
Procopici, dar bătrânul nu făcu decât să se minuneze: 

— Şi ce-ţi pasă? Dac-au scornit aşa, pesemne că aşa 
le-o fi trebuind. Parcă eu puţine lucruşoare am tăiat şi 
am cioplit, care, dacă stau să mă gândesc, nici acum 
nu ştiu bine la ce-or fi trebuind! 

Flăcăul încercă să-i vorbească şi vătafului, dar nu 
fu chip! Acesta începu să dea din mâini şi din picioare 
şi să ţipe: 

— Ce, ţi-ai pierdut minţile? Pentru desenul cela a 
plătit boierul o grămadă de bani! L-o fi făcut, 
pesemne, cel mai de seamă meşter din oraşul de scaun 
al ţării, iar tu te-apuci să-l judeci! 

Apoi, însă îşi aminti, se vede treaba, de vorbele 
boierului care zicea că poate Daniluşco o născoci şi 
ceva nemaivăzut şi-i zise: 

— Uite ce-i: potirul ăsta tu să-l faci aidoma după 
desenul trimis de boier. Dar dacă ai să născoceşti şi 
altul, te priveşte! N-o să-ţi pun piedici. Malachita ne 
ajunge, vezi Doamne! Ţi-oi da de care-ţi trebuie. 

Din clipa ceea îl frământa pe Daniluşco un gând. 
Spun oamenii că nu-ţi trebuie prea multă înţelepciune 
ca să osândeşti cele făcute de alţii. Dar pentru ca să 
născoceşti ceva cu mintea ta, multe nopţi trebuie să te 

frămânţi în aşternut. Aşa şi Daniluşco: lucra la potirul 
boierului, dar în minte frământa alt gând. Tot judeca 
întruna ce floare, ce frunză se potriveşte mai bine cu 
malachita. Ajunse gânditor, îşi pierdu veselia. 

Procopici băgă de seamă toate astea şi-l întrebă: 

— Ce-i cu tine, Daniluşco? Eşti bolnav? Las-o mai 
domol cu potirul cela. Ce te grăbeşti aşa? Mai bine 
te-ai duce şi tu la plimbare pe undeva decât să stai aşa 
locului cât îi ziulica de mare! 

— Că bine zici — răspunse Daniluşco — m-aş duce 
măcar în pădure oleacă; doar-doar oi vedea ce-mi 
trebuieşte! 

De atunci nu era zi de la Dumnezeu să nu se ducă 
în pădure. Se nimerise a fi tocmai pe la cositul fânului, 
când totul da-n pârg. Ierburile erau în floare. 
Daniluşco se oprea pe la fâneţuri sau într-un luminiş 
de pădure şi privea, privea întruna... Sau se pornea 
iarăşi prin fâneţuri tot cercetând din ochi locurile, de 
parcă ar fi căutat ceva. Pe vremea ceea fânețele şi 
pădurea erau pline de oameni şi toţi îl întrebau pe 
Daniluşco de n-a prăpădit vreun lucru. Dar flăcăul 
zâmbea fără bucurie şi le întorcea vorba: 

— Deprăpădit n-am prăpădit, dar de găsit nu pot găsi. 

Şi au început să zică unii: 

— Nu-i a bună cu flăcăul nostru! 

Iar Daniluşco se-ntorcea acasă, se aşeza numai- 
decât la tejghea şi lucra până-n zori de ziuă; de cum 

se arăta soarele, o pornea iar într-un suflet la pădure 
şi la fâneţuri... Incepu să care acasă tot soiul de frunze 
şi de flori şi mai cu deosebire dintre cele otrăvitoare: 
strigoaie, cucută, ciumăfaie, măselariţă şi câte altele... 
Faţa-i era acum suptă, ochii neliniştiţi, iar mâinile-şi 
pierduseră îndrăzneala. Procopici murea de grija lui; 
iar Daniluşco îi spuse într-o zi: 

— Potirul nu mă lasă să trăiesc... Mă roade dorul 
să-l fac în asemenea chip, ca piatra să-şi vădească 
toată puterea ei! 

Procopici vru să-l abată de la gândul lui: 

— La ce ţi-o fi trebuind asta? Sătui suntem, ce ne 
pasă! Boierii n-au decât să-şi treacă vremea cum îi taie 
capul, numai să ne lase în voia noastră! Când scornesc 
câte un izvod, noi îl facem! Da” ca să le-o luăm înainte, 
asta pentru ce? Ar veni ca şi cum ne-am pune încă un 
ham peste celelalte şi atâta tot! 

Dar Daniluşco stăruia întruna: 

— Nu mă muncesc — zicea — de dragul boierului! Dar 
nu-mi pot scoate din cap potirul cela! Priveşte şi mata 
ce soi de piatră avem noi aici, da’ ce facem dintr-însa? 
O tăiem, o făţuim, o lustruim, adică fleacuri şi atâta tot! 
Şi iaca, mi s-a furişat în suflet dorinţa să lucrez în aşa 
fel încât şi eu să pot privi toată puterea pietrei noastre 
şi altora să le-o pot arăta! 

Apoi, într-o vreme, parcă-şi mai veni în fire flăcăul, 
se apucă iar de potirul ce-l făurea după desenul boie- 
rului. Lucra la potir şi râdea încetinel, de unul singur: 

— Opanglică de piatră găurită, o fâşiuţă, în horbotă... 

Şi deodată părăsi de tot lucrul cela. Se apucă de 
altul... Şedea fără pic de răgaz la tejghea, iar lui 
Procopici îi zise: 

— O să mă uit la ciumăfaie şi o să fac după ea un 
potir al meu. 

Procopici se strădui iarăşi să-l abată de la acest 
gând. 

La început, Daniluşco nici că vroi să audă cele ce-i 
spunea, dar peste vreo trei-patru zile, când săvârşi nu-ş 
ce greşeală, acolo, îi răspunse lui Procopici: 

— Ei bine, fie! Mai întâi şi-ntâi sfârşesc potirul 
boierului şi numai atunci mă apuc de-al meu! Dar vezi 
şi nu mai căuta să mă abaţi de la asta. Nu pot să mi-l 
scot din cap şi pace. 

Bătrânul îi întoarse vorba zicând: 

— N-ai grijă! N-o să te mai supăr. 

Dar în sinea lui nutrea un alt gând: „O să se 
istovească flăcăul şi o să uite. Ar trebui să-l şi însor. 
Asta-i! De cum s-o face cu un cămin, o să-i zboare din 
cap toate nimicurile de prisos!“ 

„..Şi Daniluşco îşi văzu de potir! Era de trudit la el, 
nu glumă! Să n-o dovedeşti într-un an. Lucra flăcăul 
cu toată sârguinţa şi nici că mai sufla un cuvinţel de 
ciumăfaia lui! Iar Procopici începu s-aducă vorba 
de-nsurătoare: 


265 


— S-o luăm, de pildă, pe Catia Letemina, ce logod- 
nică bună ţi-ar fi!... E o fată tare de treabă... N-are nici 
un cusur! 

Procopici le spunea astea toate de hâtru ce era. 
Băgase el de seamă încă mai de multişor că Daniluşco 
se uita mai îndelung la fata ceea. Dar nici dânsa nu-şi 
întorcea privirile de la el, dragă Doamne! De aceea şi 
aducea bătrânul vorba, dar o făcea ca din întâmplare... 
Numai că Daniluşco tot ce ştia el răspundea: 

— Mai aşteaptă! Să sfârşesc mai întâi potirul, că mi 
s-a urât de moarte cu el! Mă feresc cât pot să nu izbesc 
greşit cu dalta, iar mata îmi tot dai zor cu însurătoarea! 
Las’ că ne-am înţeles noi doi, Catia şi cu mine. O să 
mai aştepte dânsa! 

În cele din urmă, Daniluşco sfârşi potirul boierului. 

Nici el, nici bătrânul nu-i suflară vătafului vreo vorbă 
despre asta, dar în schimb se gândiră să facă o mică 
petrecere acasă la dânşii. Veni Catia, logodnica flăcăului, 
cu părinţii ei, mai veniră şi alţii, cei mai mulţi meşteri în 
ale malachitei. Catia se minuna cătând la potir: 

— Cum de-ai izbutit să ciopleşti în piatră asemenea 
horbotă fără s-o spargi măcar pe undeva?! Cât de 
neted şi curăţel ai lucrat-o! 

Meşterii încuviințară şi ei. 

— Întocmai ca-n desen! Nici n-ai de ce te lega! 
Curăţel lucrat! Mai frumos nici că se poate. Şi repede! 

De-i munci şi mai departe la fel o să ne vină greu să 
ne ţinem după tine! 

Daniluşco ascultă ce ascultă şi la urmă zise: 

— Aici îi aici, că n-ai de ce te lega! Neted, îngrijit... 
izvodul curăţel... horbota după desen... Dar frumuseţea 
unde-i? Priviţi o floricică... oricât de neînsemnată şi 
mititică! Numai cât ce te uiţi la ea şi-ţi saltă inima de 
bucurie. Dar potirul meu pe cine o să bucure oare? Cui 
îi foloseşte? Oricine s-o uita vreodată la el, o să se 
minuneze cum s-a minunat şi Catenca; ce ochi şi ce 
mână îndemânatică are meşterul şi ce de răbdare i-o 
fi trebuit ca să nu spargă piatra pe nicăieri!... 

— lar de-a păcătuit pe undeva — glumeau meşterii 
—a lipit totul repejor, a dat lustru şi... poftim de găseşte 
acum dacă poţi. 

— Da, da... Dar iarăşi mă-ntorc şi zic: unde-i fru- 
museţea pietrei? Pe aici, de pildă, trecea o vinişoară... 
lar eu am sfredelit găuri şi am cioplit floricele pe locul 
ei... Dar la ce-s bune aici? Păi asta-i curată stricăciune 
a pietrei! Şi ce piatră! Piatra pietrelor! Înţelegeţi voi? 
Piatră de mâna-ntâi! 

Şi prinse a se-nfierbânta flăcăul! Băuse, pesemne, 
mai multişor! 

Atunci meşterii îi spuseră şi ei ceea ce-i spusese şi 
Procopici de-nenumărate ori: 

— Piatra-i piatră şi nimic mai mult. Ce vrei să faci? 
Ăsta-i meşteşugul nostru: s-o cioplim şi s-o dăltuim. 

Numai că se nimerise printre ei şi un moşneguţ. Pe 
vremuri îl învățase meserie pe Procopici şi pe ceilalţi 
aşijderea. Îi spuneau cu toţii „bunicule“. Un bătrân 
încărcat de povara anilor... Totuşi pricepu şi dânsul 
despre ce era vorba şi îi spuse lui Daniluşco: 

— Să n-o ţii pe cărăruia asta, fiule scump! Scoa- 
te-ţi-o din cap! Că altminteri numai bine nimereşti la 
Vâlva munţilor, printre meşterii ei, acolo... 

— Ce meşteri, bunicule? 

— lac-aşa, meşteri... Trăiesc sub pământ şi nu-i vede 
nimeni... Orice i-ar trebui stăpânei, îi fac pe plac... 
M-am învrednicit să văd şi eu odată munca lor. Ce 
muncă! Se deosebeşte cât colo de a noastră a tuturor... 

Toţi cei din jur erau acum şi ei tare dornici să afle 
şi-l întrebară pe bătrân ce anume a văzut el, ce fel de 
lucrătură? 

— Un şarpe — răspunse acesta — dintre aceia pe care 
îi ciopliţi şi voi pentru brățări. 

— Şi? Cum era? 

— Era, zic, cu totul deosebit de ai noştri. Oricare 
meşter l-ar vedea ar ghici pe dată că nu-i lucrat pe la 
noi. Meşterii noştri oricât de îndemânatic ar ciopli un 
șarpe, se vede cât de colo că e de piatră; pe când acela 
era viu şi alta nimic! Dunguliţa-i neagră de pe spate, 
ochişorii... tot! Părea că uite-acuş te muşcă! Pentru ei 
— nu-i mare lucru! Ei au văzut floarea de piatră şi au 
priceput frumuseţea! 

Daniluşco, de cum auzi de floarea de piatră, se 
apucă să-l descoasă pe bătrân şi acesta-i spuse cinstit: 

— Nu ştiu, fiule! Adică... am auzi şi eu de floarea 
ceea, dar alde noi, pământenii... nu-i chip s-o şi 
vedem. Cine-o zăreşte măcar o dată, nu-i mai e dragă 
lumina zilei. 

lar Daniluşco îi răspunse la asta: 

— Eu unul aş vrea s-o văd... 

Catenca, mireasa lui, de cum îi auzi, începu să se 
frământe din cale-afară: 

— Cetot spui, Daniluşco! Ți s-a urât oare cu lumina 
zilei? şi o podidiră lacrimile. 

Iar Procopici şi meşterii ceilalţi pricepură ce întorsă- 
tură iau lucrurile şi-l luară în bătaie de joc pe moşneag: 

— A început să ți se întunece mintea, bunicule! Ce 
tot băneşti acolo? ÎI abaţi degeaba pe flăcău de la calea 
cea dreaptă! 

Dar bătrânul se-nfierbântă, lovi cu pumnul în masă 
şi strigă: 

— Ba uite că este pe lume o asemenea floare! Şi 
flăcăul a zis bine ce-a zis, că noi nu pricepem rostul 
pietrei. Numai în floarea ceea se vădeşte toată taina 
frumuseţii! 

Meşterii se pomiră pe râs. 

— Ai băut cam multişor, bunicule! 

Dar bătrânul tot ce ştia el zicea: 

— Este floarea de piatră, este! 

Apoi oaspeţii plecară pe la casele lor. Daniluşco însă 
nu putea să-şi scoată din cap vorbele acelea! Și iar 
începu să umble zile-ntregi prin pădure şi să se-nvâr- 
tească în jurul ciumăfăii, iar de nuntă nici că mai 
pomenea. De la o vreme, Procopici începu să-l silească: 

— De ce faci de ruşine fata? Câţi ani vrei să umble 
mireasă? Azi-mâine o să-şi bată lumea joc de dânsa. 
Că ce? Sunt puţine cumetre pe-aici? 

Dar Daniluşco nu se dădea înapoi de la vorba lui: 

— Mai aşteaptă oleacă! Până oi născoci ce vreau şi 
oi găsi şi piatra potrivită. 

Şi-şi luă obiceiul să se tot ducă la baia de aramă, la 
Gumeşchi. Uneori cobora în baie, umbla prin hrube, 
alteori rămânea sus şi răscolea pietrele. Odată răsturnă 
o piatră, o cercetă pe toate părţile şi rosti: 

— Nu, nu-i bună! 

De-abia apucă s-o zică şi auzi în spatele său: 

— Caută în altă parte... Lângă Dealul şerpilor. 

Daniluşco se-ntoarse, dar nu văzu pe nimeni. Cine 
vorbise? Ori poate îşi bătuse careva joc de dânsul? Dar 
parcă nu era nici un loc de ascunziş pe-acolo. Mai 
căută odată în jur şi o porni spre casă, dar în spatele 
lui răsună iarăşi: 

— Auzit-ai, Danilo-meştere! Lânga Dealul şerpilor, 
zic. 

Daniluşco întoarse iarăşi capul şi zări o femeie care 
abia de se vedea, ca un abur albăstrui. După o clipă 
totul se şterse. 

„Ce glumă o mai fi şi asta? — se-ntrebă flăcăul. Să 
fi fost oare cu adevărat Ea? Ce-ar fi să mă duc la 
Dealul şerpilor?* 

Dealul cela, Daniluşco îl cunoștea bine. Era tot 
pe-acolo, prin apropiere de Gumeşchi. Acum nu mai 
e, a fost ros până-n temelii; înainte vreme însă, 
oamenii luau malachită chiar de la faţa pământului. 

A doua zi, Daniluşco se duse acolo. Dealul nu era 
el mare, dar povârnit şi repede. Dintr-o parte parcă-l 
tăiase cineva anume. Avea şi o ferestruică cum e mai 
bine: se vedeau toate straturile ca-n palmă. 

Daniluşco se apropie de ferestruica ceea şi zări 
deodată lângă el un bolovan mare de malachită. Era 
atât de mare că nu-l puteai duce în braţe şi semăna cu 
o tufă, de parcă l-ar fi cioplit careva. 

Daniluşco se apucă să cerceteze comoara asta 
găsită de el. Era întocmai ce-i trebuia: culoarea era mai 
întunecată în partea de jos şi tot de-acolo se răsfirau 
vinişoare chiar cum îi trebuia lui. Şi totul era potrivit... 

Daniluşco se bucură nespus, dădu fuga după cal, 
cără bolovanul acasă şi-i zise lui Procopici: 

— Priveşte ce piatră! Parcă anume pentru ce vreau 
eu să fac! Acum o isprăvesc iute şi pe urmă fac nunta. 
Catenca mea s-o fi plictisit să mă tot aştepte. Drept 
să-ţi spun, nici mie nu mi-a venit uşor. Dar mă ţinea 
în loc munca asta a mea! De-aş isprăvi mai repede! 

Şi se apucă să cioplească piatra. Nici zi, nici noapte 
nu ştiu ce-i hodina. Procopici nu-i spunea o vorbă. 
„Poate s-o mai domoli flăcăul când şi-o face cheful!“ 

Lucrul mergea strună. Flăcăul isprăvi partea de jos 
a pietrei. Semăna acum aidoma cu o tufă de ciumăfaie: 
frunzele late, strânse laolaltă, zimțate pe margini şi cu 
vinişoare în ele — toate ieşiră cum nu se poate mai 
bine! Chiar şi Procopici spunea că-i floare vie şi-ţi 
vine s-o atingi cu mâna. Dar când să ajungă la partea 
de sus, acolo se-mpotmoli. Tulpiniţa o ciopli el, frun- 
zuliţele de pe margini ieşiră subţirele de te miri cum 
se ţineau! Şi potirul era ca cel al ciumăfăii, dar... nu 
tocmai! Parcă nu mai semăna a viu şi-şi pierduse din 
frumuseţe. Când văzu una ca asta, Daniluşco îşi pierdu 
până şi somnul. Ședea lipit de potirul cela, chibzuind 
întruna cum să-l îndrepte şi să-l facă mai frumos. 

Procopici şi ceilalți meşteri, care treceau să-l vadă, 
se minunau ce mai vrea? Nimeni nu mai făcuse vreo- 
dată un asemenea potir şi când colo, flăcăul tot nemul- 
tumit era. „O să-şi piardă mintea; trebuie căutat“. 
Catenca auzea ce vorbesc oamenii şi plângea. Asta îl 
mai cuminţi pe Daniluşco. 

— Bine, mă lepăd! — zise dânsul. Se vede treaba că 
nu mi-e dat să mă-nalţ mai sus şi să prind toată puterea 
pietrei — şi începu să grăbească el nunta. Dar ce s-o mai 
grăbeşti când mireasa le are pe toate gata de cu vreme?! 
Apoi hotărâră şi ziua. Daniluşco era acum mai vesel, 

îi spuse vătafului de potir. Vătaful veni într-un suflet, 
privi — Doamne, ce minunăţie! Vru să trimită numai- 
decât potirul boierului, dar Daniluşco îi zise: 

— Aşteaptă oleacă! Mai am o adăugire de făcut! 

Era pe toamnă şi nunta se nimerise tocmai de 
Sărbătoarea şerpilor. Într-o zi, când veni vorba de asta, 
cineva pomeni că şerpii, cică, nu mai au mult şi or să 
se adune cu toţii într-un loc. Daniluşco luă aminte la 
vorbele astea şi se gândi iară la floarea de malachită. 
Parcă-l trăgea cineva: „Ce-ar fi să mă duc pentru cea 
din urmă oară la Dealul şerpilor? Poate voi afla acolo 
vreo taină!“ Şi-şi aminti de asemenea şi de piatră: 
„Parcă-ar fi pus-o cineva acolo anume! Şi glasul acela 
de la baia de aramă... tot de Dealul şerpilor pomenise!“ 

„.„.Şi Daniluşco se duse. Pământul era ferecat de 
cele dintâi geruri şi presărat cu pulbere de zăpadă. Se 
apropie flăcăul de dealul de unde luase piatra şi văzu 
acolo o adâncitură mare de parcă-ar fi luat şi alţii 
piatra din locul cela. Daniluşco nu stătu să se gân- 
dească cine ar fi putut lua piatra şi intră în scobitură. 
„Să şed oleacă — îşi zise dânsul — şi să mă hodinesc; 
că aicea-i ferit de vânt şi parcă-i mai cald“. Apoi văzu 
lângă un perete o bucată de pirită în chip de scaun. 
Daniluşco se aşeză pe ea şi căzu pe gânduri cu ochii 
pironiţi în pământ, iar prin minte îi umbla întruna 
floarea de piatră. „De-aş vedea-o măcar o data!“ Şi 
iată că simţi o căldură de parcă s-ar fi întors vara. 

Daniluşco înălţă capul şi-o văzu lângă peretele din faţă 
pe Vâlva băii de aramă. Daniluşco o cunoscu numai- 
decât după frumuseţea şi după veşmântul ei de mala- 
chită. Dar în minte-i umbla un gând: 

„Poate-i doar o părere de-a mea şi acolo nu-i 
nimeni de adevărat“. Dar şedea fără să rostească vreo 
vorbă şi privea spre locul unde era stăpâna, ca şi cum 
n-ar fi văzut nimic. Tăcea şi dânsa, dusă pe gânduri. 
Într-un târziu îl întrebă: 

— Ei, Danilo-meştere, ce zici? N-ai izbutit cu potirul 
tău de ciumăfaie? 

— N-am izbutit — îi răspunse dânsul. 

— Nu-ţi lăsa nasul în jos. Cearcă altceva! Piatră 
ţi-oi da după dorinţa inimii tale. 

— Nu- făcu Danilo. Nu mai pot. M-am istovit de-a 
binelea! Nu iese şi pace! Arată-mi floarea de piatră! 

— De arătat, nu-i mare lucru, ţi-o arăt eu! Dar vezi 
să nu-ţi pară rău pe urmă! 

— N-o să mă laşi să ies din măruntaiele muntelui? 

— Dece să nu te las? Drumu-i deschis! Atâta doar, 
că cine pleacă, tot la mine se întoarnă. 

— Arată-mi-o, fă-ți pomană! 

Dar dânsa căuta întruna să-l înduplece: 

— Poate mai încerci o dată singur! Îi pomeni şi de 
Procopici: El — zice — a avut o dată milă de tine; acum 
e rândul tău să ai milă de el. Îi pomeni şi de mireasă: 

Te iubeşte fata ca pe luminile ochilor, iar tu caţi mereu 
pe alături! 

— Toate astea le ştiu eu — strigă Daniluşco — numai 
că nu pot trăi fără floarea de piatră! Arată-mi-o! 

— Dacă-i aşa — răspunse dânsa — vino, Danilo- 
meştere, în grădina mea. 

Şi rostind aceste vorbe se ridică. Îndată prinse a hurui 
ceva, ca o surpare de pământ. Daniluşco privi în jur şi 
nu mai zări pereţi; pretutindeni se înălțau copaci uriaşi, 
numai că nu erau ca cei din pădurile noastre, ci cu totul 
şi cu totul de piatră. Unii erau de marmură, alţii de 
serpentină... Fel şi chip... Atât doar că erau ca vii, cu 
noduri şi frunzuliţe. Se clătinau în bătaia vântului şi 
zornăiau de parcă ar fi aruncat cineva un pumn de pietri- 
cele. Iarba de jos tot de piatră era... Azurie, roșie... De 
toate felurile... Soarele nu se zărea nicăieri, dar lumina 
era ca cea de la chindie. Printre copaci se zbăteau şerpi 
de aur, de parcă-ar fi jucat. Şi lumina tot de la ei venea. 

Şi iată că-l duse fata pe Daniluşco într-o poiană în- 
tinsă. Pământul de acolo aducea cu lutul cel mai obiş- 
nuit, dar era presărat cu tufe negre ca de catifea. Pe 
tufele astea înfloreau clopoței mari şi verzi de mala- 
chită, iar înlăuntrul fiecăruia din ei se zărea câte o ste- 
luţă de antimoniu. Deasupra florilor celora luceau 
albiniţe de aur, iar steluţele dinlăuntru sunau încetişor 
de parc-ar fi cântat. 

— Ei, ce zici, Danilo-meştere! Te-ai uitat? îl întrebă 
Stăpâna. 

— N-o să găsesc piatră ca să fac aidoma — îi răs- 
punse Daniluşco. 

— Dacă le-ai fi născocit tu, cu mintea ta, ti-aş fi dat 
piatră, dar aşa nu mai pot! zise, şi făcu un semn cu mâna. 

Şi iar prinseră a vui toate în jur şi Daniluşco se pome- 
ni pe piatra lui din adâncitură. Vântul şuiera năprasnic, 
cum se şi cade pe vreme de toamnă. Daniluşco se în- 
toarse acasă. În seara aceea era o petrecere la mireasa lui. 
Dintru început se arătă vesel, cântă, jucă, dar mai la urmă 
chipul i se mohori. Mireasa lui se înspăimântă chiar: 

— Ce-i cu tine? Curat ca la înmormântare! 

Iar dânsul îi răspunse: 

— Mă doare capul de parcă-mi crapă, iar în ochi 
văd negru cu verde şi cu roşu. Nu mai zăresc lumina 
zilei de durere. 

Apoi petrecerea se sfârşi. Mireasa şi prietenele ei 
merseră să-l petreacă pe mire acasă, după datină. Dar ce 
drum mai era şi acela, dacă flăcăul şedea peste o casă, 
cel mult peste două de dânsa. De aceea Catenca zise: 

— Hai să facem un ocol, fetelor! O luăm pe uliţa 
noastră până-n capăt şi venim înapoi, pe Elanscaia. 

lar în mintea ei socotea aşa: „O să-l mai răcorească 
vântul pe Daniluşca şi o să se simtă mai bine“. 

Că prietenelor ce le pasă? Erau bucuroase, nevoie 
mare. 

— Chiar aşa — strigau ele — trebuie să-l petrecem în 
toată legea! Că prea şade aproape! Şi nici n-am apucat 
să-i zicem cântecul de rămas bun! 

Noaptea era liniştită, ningea. Tocmai bine pentru 
plimbare! Şi se duseră. Mirele şi mireasa mergeau în 
frunte, iar prietenele fetei, cu ceilalţi flăcăi care fuse- 
seră la petrecere, rămăseseră ceva mai la urmă. Fetele 
începură cântecul de rămas bun, şi era cântecul ăsta 
aşa de plin de jale, curat ca după mort! Catenca văzu 
că o asemenea cântare n-are nici un rost: „Daniluşco 
al meu şi fără asta e trist, iar dânsele s-au apucat să-i 
zică şi prohodul“. 

Şi cerca să-l întoarcă pe flăcău spre alte gânduri. 
La început el se mai învioră, dar curând se întrista 
iarăşi. Prietenele Caterinei sfârşiră cu cântarea de bun 
rămas şi începură altele, vesele. Râdeau şi alergau, dar 
Daniluşco mergea cu capul în pământ. Şi oricât se 
străduia Catenca, nu-l putu înveseli. Aşa ajunseră până 
la casa lui. Prietenele şi flăcăii se-mprăştiară care 
încotro, iar Daniluşco îşi petrecu mireasa acasă, de 
data asta împotriva datinei, şi se întoarse la el. 

Procopici dormea de mult. Daniluşco aprinse înce- 
tişor lumânarea, scoase potirele sale în mijlocul odăii, 
se opri lângă ele şi se apucă să le cerceteze. Chiar 
atunci începu să-l chinuiască tusea pe Procopici. Tuşea 
de-şi spărgea pieptul. ÎI copleşise, pasămite, pe atunci, 

rău de tot boala. Tusea asta i se-nfipse lui Daniluşco 
ca nu cuţit în inimă. Răscoli în el amintirea tuturor 
anilor trecuţi. Şi-l cuprinse o milă nespusă de bătrân. 
Iar Procopici se mai linişti oleacă şi-l întrebă: 

— Măuitam şi eu... Oare n-a venit sorocul să le dau 
vătafului? 

— De mult ar fi trebuit s-o faci — îi răspunse 
bătrânul. Degeaba încurcă locul. Altele mai bune tot 
n-ai să faci! 

Mai vorbiră cât mai vorbiră şi Procopici adormi din 
nou. Se culcă şi Daniluşco, dar nu fu chip s-adoarmă! 
Se-ntoarse pe o parte, se-ntoarse pe alta, se ridică iar, 
aprinse lumina, se uită la potire şi se apropie de 
Procopici. Rămase câtăva vreme lângă el, oftă... 

Apoi luă ciocanul şi izbi o dată cu atâta sete în 
potirul de ciumăfaie, de se auzi doar un scrâşnet şi atât! 
Dar de potirul boieresc nici nu se atinse măcar. Scuipă 
doar înlăuntrul lui şi ieşi fuga din odaie. Din clipa aceea 
nimeni nu-l mai putu găsi pe Daniluşco. Unii ziceau că 
şi-ar fi pierdut mintea, că ar fi pierit în pădure, alţii — că 
Stăpâna l-ar fi luat în rândul meşterilor ei. 

H. CH. ANDERSEN 


Hainele cele noi ale împăratului 


ERA PE VREMURI un împărat căruia aşa de 
mult îi plăcea să fie bine îmbrăcat şi să aibă mereu 
haine noi — încât îşi dădea toţi banii numai pe îmbră- 
căminte. Nu se îngrijea deloc de oştire, la teatru nu se 
ducea şi nu-i plăcea să se plimbe prin pădure decât 
doar ca să-şi arate hainele cele noi. 

Avea un rând de straie pentru fiecare ceas al zilei 
şi aşa cum se spune despre un rege că se sfătuieşte cu 
miniştri, despre el mereu se spunea că „se îmbracă“, 
asta fiind îndeletnicirea lui de fiecare clipă. 

Oraşul era plin de viaţă. Veneau o mulţime de străini 
şi odată au venit şi doi pehlivani care se dădeau drept 
ţesători şi spuneau că ştiu să facă o stofă frumoasă cum 
nu se mai află alta. Nu numai că culorile şi desenele 
erau frumoase, dar ei ziceau că hainele făcute din 
această stofă aveau şi o însuşire minunată şi anume că 
toţi cei care nu erau potriviţi pentru slujba pe care o 
îndeplineau şi toţi cei care erau proşti de dădeau în 
gropi nu puteau să le vadă. 

„Straşnice haine! s-a gândit împăratul. Dacă mi-aş 
face nişte haine de acestea, aş putea să aflu care din 

slujbaşii împărăției nu-s buni pentru slujbele pe care 
le au şi aş putea să ştiu care din supuşii mei sunt proşti 
şi care deştepţi. Numaidecât trebuie să-mi fac ase- 
menea haine.“ Şi a dat pehlivanilor o mulţime de 
parale ca să înceapă să lucreze. 

Cei doi şoltici au înjghebat două războaie de ţesut, 
s-au aşezat şi s-au prefăcut că ţes, dar nu țeseau nimic. 
Cereau mătasea cea mai subţire şi fire de aur de cel 
mai bun, dar băgau mătasea şi aurul în buzunar şi 
lucrau la stativele goale până noaptea târziu. 

„Oare unde or fi ajuns cu lucrul?“ s-a gândit împă- 
ratul după ce a trecut o bucată de vreme, dar era cam 
cu inima strânsă când se gândea că toţi cei care-s proşti 
sau nu-s pricepuţi în slujbă nu pot vedea stofa. În ce-l 
priveşte pe el, n-avea nici o teamă, totuşi vroia mai întâi 
să trimită pe altul să vadă cum stau lucrurile. Toţi în oraş 
ştiau ce putere ciudată are stofa şi fiecare era curios să 
ştie cât de nepotrivit în slujbă sau cât de prost e vecinul. 

— Am să-l trimit pe sfetnicul meu cel bătrân; e om 
cinstit şi de încredere. El poate mai bine decât oricine 
să judece stofa, fiindcă e înţelept şi nimeni nu-şi 
îndeplineşte slujba mai bine decât el. 

Sfetnicul cel bătrân s-a dus în odaia unde cei doi 
pehlivani lucrau la războaiele goale. 

„Doamne fereşte, ce-o mai fi şi asta? s-a gândit 
sfetnicul şi a deschis ochii mari. Nu văd nimic!“ 

Dar n-a spus că nu vede. 

Pehlivanii l-au rugat să vie mai aproape şi l-au 
întrebat dacă-i place culoarea şi desenul stofei. Şi tot 
îi arătau stativele, care însă erau goale. Bietul sfetnic 
holba ochii, dar de văzut nu vedea nimic fiindcă nici 
nu era nimic de văzut. 

„Oi fi prost? se gândi el. N-aş fi crezut. Oricum, 
asta nu trebuie să afle nimeni. N-oi fi bun pentru slujba 
pe care o fac? Nu, nu-i bine să spun că nu văd stofa.“ 

— Ei, ce spuneţi? a întrebat un ţesător. 

— Foarte frumos! a răspuns sfetnicul şi şi-a pus 
ochelarii ca să vadă mai bine. Nişte culori minunate! 
Am să spun împăratului că-mi place foarte mult. 

— Ne pare bine — au zis ţesătorii şi au început să 
spuie ce culori sunt şi ce fel de desen are stofa. 

Sfetnicul cel bătrân asculta cu luare-aminte ca să 
spuie şi el împăratului tot aşa, şi chiar i-a şi spus. 

Pehlivanii au cerut şi mai mulţi bani, şi mai multă 
mătase şi fire de aur şi mai mult decât până acuma. 
Dar le băgau pe toate în buzunarele lor, iar în războaie 
nu era nici un capăt de aţă, dar ei lucrau ca şi până 
acum la stativele goale. 

Peste câtva timp, împăratul a trimis pe alt sfetnic, 
tot aşa de vrednic, să vadă unde au ajuns cu țesutul şi 
dacă mai este mult până-i gata stofa. Dar şi lui i s-a 
întâmplat ca şi celuilalt: s-a uitat şi iar s-a uitat, însă 
cum în stative nu era nimic, n-a putut să vadă nimic. 

— Ce ziceţi? Frumoasă stofă, nu? l-au întrebat cei 
doi pehlivani şi i-au arătat şi i-au spus cum şi ce fel 
era stofa care nu se vedea nicăieri. 

„Prost nu sunt — se gândea sfetnicul. Atunci în- 
seamnă că nu-s bun pentru slujba pe care o fac! Ar fi 
ciudat şi asta, dar cum o fi, cum n-o fi, nu trebuie să 
afle nimeni.“ 

Şi a început şi el să laude stofa pe care n-o vedea şi 
să se minuneze de frumuseţea culorilor şi a desenului. 

— E foarte frumoasă stofa — a spus el apoi împăra- 
tului. 

Tot oraşul vorbea de stofa asta nemaipomenită. 

Împăratul s-a gândit să se ducă s-o vadă şi el, cât 
mai era în stative. A luat cu dânsul tot oameni unul şi 
unul, printre care şi cei doi sfetnici care mai fuseseră, 
şi s-a dus la cei doi pehlivani care lucrau din răsputeri, 
dar fără nici un fir de aţă în războiul de ţesut. 

— Ia uitaţi-vă ce frumoasă e! au spus cei doi sfet- 
nici. Ce desen, ce culori minunate! 

Şi arătau stativele goale, fiindcă credeau că toţi 
ceilalţi văd stofa şi numai ei nu. 

„Ce să fie oare! se gândea împăratul. Nu văd nimic! 
Cumplit lucru! Ce, oi fi cumva prost? Nu-s bun de 
împărat?“ 

— Da, într-adevăr, stofa e foarte frumoasă — a spus 
el cu glas tare; e vrednică de toată lauda! 

Şi împăratul dădea din cap mulţumit şi se uita la 
stativele goale; nu vroia să spună că nu vede nimic. 

Toţi curtenii, care erau cu dânsul, se uitau şi ei, dar 
nu vedeau nici ei nimic; spuneau însă ca şi împăratul: 
„O, ce frumos!“ Şi toţi l-au sfătuit să se îmbrace cu hai- 
nele făcute din stofa aceasta minunată la serbarea care 
tocmai trebuia să aibă loc peste câteva zile. „Minunat, 
frumos, măreț!“ spuneau toți şi se bucurau grozav. Împă- 
ratul a dat celor doi pehlivani câte o decorație ca să şi-o 
atâme la piept şi titlul de maestru ţesător al curţii 
imperiale. 

În noaptea din ajunul serbării, cei doi pehlivani nu 
s-au culcat. Au aprins şaisprezece lămpi şi lumea 
putea să-i vadă cum lucrau de zor să isprăvească hai- 
nele împăratului. S-au făcut că iau stofa de la stative, 
s-au făcut că o taie cu foarfecele, pe urmă au cusut cu 
ace fără aţă şi după aceea au spus: „Hainele sunt gata“. 

Împăratul a venit cu sfetnicii. Pehlivanii au ridicat 
braţele în sus, ca şi cum ar fi ţinut ceva în mână, şi au 
spus: 

— Poftim pantalonii! Poftim haina! Poftim mantia! 
şi aşa mai departe. Hainele sunt uşoare ca pânza de 
păianjen — spuneau ei; când le îmbraci nici nu le simţi, 
dar tocmai asta e frumuseţea. 

— Da, da — ziceau sfetnicii, dar nu vedeau nimic, 
pentru că nu aveau ce să vadă. 

— Dacă maiestatea voastră vrea să se dezbrace — au 
spus pehlivanii — vă putem pune hainele cele noi chiar 
acuma, aici, în faţa oglinzii. 

Împăratul s-a dezbrăcat şi pehlivanii s-au prefăcut 
că-i pun hainele cele noi, care tocmai erau gata, şi 
împăratul se întorcea şi se sucea în faţa oglinzii. 

— Ce bine îi vin, ce frumoase sunt! ziceau toţi cei 
care erau de faţă. Ce stofă minunată! Nici nu se poate 
ceva mai frumos! 

— E gata afară baldachinul pentru maiestatea 
voastră — a spus marele maestru de ceremonii al curţii. 

— Sunt gata şi eu — a spus împăratul şi s-a mai uitat 
o dată în oglindă, fiindcă vroia să creadă lumea că își 
vede hainele. 

Curtenii, care aveau dreptul să ducă trena mantiei, 
s-au aplecat, au întins mâinile ca şi cum ar fi ridicat 
ceva de jos, apoi au pornit, prefăcându-se că ţin ceva 
în mâini; nu îndrăzneau să spună că nu văd nimic. 

Împăratul mergea acum sub baldachin şi toţi 
oamenii de pe străzi şi de la ferestre spuneau: „Ce 
minunate haine are împăratul! Ce trenă straşnică! Ce 
bine îi vin!“ Nici unul nu vroia să spună că nu vede 
nimic; fiindcă atunci lumea ar fi zis că nu-i priceput 
în slujbă sau că-i prost de dă îngropi. Nici o haină de-a 
împăratului nu stârnise atâta bucurie printre oameni. 

— Împăratul e dezbrăcat! a spus deodată un copil. 

— Asta-i vocea nevinovăţiei — a zis tatăl copilului 
şi-a spus în şoaptă şi altora ce vorbise copilul. 

— E dezbrăcat! a strigat tot poporul. 

Împăratul a auzit şi i s-a părut şi lui că poporul are 
dreptate, dar s-a gândit: „Acuma nu mai pot să dau 
înapoi, trebuie s-o ţin întruna aşa cum am început“. Și 
curtenii au mers înainte şi au dus trena pe care n-o 
vedea nimeni, fiindcă nu era nici o trenă. 

CUPRINS 


Cenuşăreasa 
Albă-ca-Zăpada .... 
Prietenul credincios 
Muc cel mic 

Motanul încălțat 
Degeţica 

Lebedele 

Inima de foc a lui Danko 
Scufiţa roşie 

Prinţul fericit 
Guleraş Cenuşiu 
Piticul Nas 

Vulturul Gorgo 
Piatra cea fierbinte 
Croitoraşul cel viteaz 
Floarea de piatră 

Înţara legendelor Al. Mitru 

